
Introducere 



Despre omul politic român transilvănean Eugen Brote s-a scris foarte 
puţin. 

Cu ocazia morţii sale, la sfârşitul anului 1912, Nicolae lorga i-a 
cuprins viaţa şi caracterul în câteva fraze: "Se anunţă moartea, în 
sărăcie şi uitare, la Braşov, a lui Eugeniu Brote, autorul vestitei lucrări 
asupra chestiei româneşti, apărută a doua zi după procesul 
Memorandului. Om foarte cult, cu un însemnat talent la scris, minte 
capabilă de a stoarce faptelor concluzii nouă, Brote şi-a omorât rostul 
politic trecând în România după o condamnare pe care era dator s-o 
ispăşească...". Subliniindu-i greşelile din ultimii ani, istoricul conchide: 
"Totuşi, ne pare rău de omul isteţ şi mândru care ar fi putut să aibă altă 
soartă dacă politicianismul României libere nu l-ar fi sedus, reţinut şi 
distrus". 1 

Cel mai interesant articol referitor la E. Brote apare tot cu ocazia 
morţii sale, în revista "Luceafărul", sub semnătura T. Codru, 
pseudonimul remarcabilului publicist Octavian Tăslăuanu. 2 Portretul 
celui dispărut este aici desenat de o mână sigură, în clar-obscur; printr- 

0 antiteză - uneori forţată, dar parţial justă - între trăsăturile bune şi 
rele ale lui E. Brote, autorul încearcă să explice destinul său ciudat, 
care se împlineşte parcă potrivit unei fatalităţi, lată prima parte a 
antitezei: 

"A fost un om. Nu un om dintre cei de toate zilele, ci dintre cei puţini 
şi rari, cari înţeleg viaţa, cari nu se lasă conduşi de ea, ci o conduc. A 
fost un om născut pentru a cârmui pe semenii săi, fiind înzestrat cu o 
inteligenţă clară şi rece, cu o inimă stăpânită de raţiune, cu o minte 
bogată în cunoştinţe şi cu o putere de muncă uimitoare. Toate însuşiri 
de şef, la cari mai putem adăuga: înfăţişarea lui fizică simpatică, 
cuceritoare chiar, puterea de convingere aproape irezistibilă, oratoria 
distinsă şi caldă, stilul sobru şi de o logică de fier şi mai presus de toate 
voinţa lui care nu cunoştea piedici, care ştia să se impună". Dar, şi 
acum urmează partea a doua a antitezei: "în fiinţa lui lipsea statornicia 
credinţii, sinceritatea convingerii, axa morală... Acţiunea lui avea 
totdeauna părţi tăinuite, faptele lui erau determinate de gânduri 
nemărturisite şi de cele mai multe ori vorbele nu acopereau faptele. 
Era un om al cărui drum sufletesc nu-l cunoştea nimeni, fiindcă avea 
multe cărări lăturalnice. Şi un astfel de om, oricât ar fi el de inteligent, 
de harnic şi de practic, e condamnat de firea lui proprie să se 
prăbuşească" . 

1 N. lorga, Oameni cari au fost, voi. II, Bucureşti, 1935, p. 40. 

2 T. Codru (O. Tăslăuanu ), Eugen Brote, în "Luceafărul", XI (1912), nr. 33 (16 
decembrie), p. 774-775. 



A urmat apoi uitarea. Timp de decenii, nimeni nu s-a mai interesat 
de el. Trecuseră aproape 30 de ani de la moartea sa, când Vasile Netea 
l-a "redescoperit", prezentându-i succint viaţa într-un articol de gazetă, 
apărut apoi, alături de altele, în volum 3 . Şi V. Netea a observat destinul 
ciudat al eroului său: "Eugen Brote, în care ne grăbim a identifica pe 
una din energiile cele mai complexe ale Transilvaniei de la sfârşitul 
secolului trecut, a avut un destin straniu, ingrat, sorbind cu egală 
intensitate atât din paharul măreţiei, cât şi din cupa decadenţei". 

Aici se opreşte bibliografia lucrărilor, referitoare exclusiv la E. Brote. 
Desigur, numele său apare, cel puţin în treacăt, în mai toate lucrările 
privind istoria modernă a Transilvaniei, în monografiile dedicate unor 
personalităţi de seamă, alături de care s-a aflat în lupta lui politică. De 
asemenea, autorul prezentei lucrări a publicat unele date noi privind 
viata şi activitatea sa. 4 

Credem că subiectul este suficient de interesant pentru a merita o 
cercetare mai adâncă şi o tratare detaliată. Desigur, E. Brote nu a 
rămas ca o personalitate de prim rang în istoria modernă a României. 
Dar rolul său în viaţa noastră politică, economică, socială, culturală, 
însemnatele sale realizări ca şi regretabilele greşeli şi eşecuri - sunt 
realităţi care justifică studierea unei vieţi atât de bogată în evenimente. 
Biografiile nu au căpătat locul ce li se cuvine în istoriografia noastră; o 
epocă nu poate fi însă bine cunoscută fără a cunoaşte oamenii care au 
ilustrat-o. 

Dată fiind bibliografia atât de restrânsă, în reconstituirea vieţii lui E. 
Brote am pornit aproape exclusiv de la izvoare, cercetând arhivele şi 
presa vremii. Din manuscrise inedite, scrisori şi articole de gazetă s-a 
conturat destinul unui om, s-a închegat atmosfera unei epoci. O epocă 
însemnată pentru istoria noastră, marcată în primul rând de lupta 
pentru unificarea statului naţional român. în cercetarea acestei 
probleme, sperăm că paginile ce urmează vor reuşi să aducă o anumită 
contribuţie. 



3 Vasile Netea, Uitatul Eugen Brote, în "Vremea", 17 mai 1942; acelaşi articol, 
în Pentru Transilvania, Bucureşti, f.a., voi. II, p. 95-106. 

4 Lucian Boia, Aspecte ale emigraţiei politice din Transilvania în vechea 
Românie la sfârşitul secolului XIX şi începutul secolului XX, în "Analele 
Universităţii Bucureşti", ştiinţe sociale, istorie, nr. 1/1970, p. 85-99; idem, 
Contribuţii privind criza Partidului Naţional Român şi trecerea de la pasivism la 
activism (1893-1905), "Studii", nr. 5/1971, p. 963-984. 



I. Primii ani (1850 -1870) 



Eugen Brote s-a născut la 29 noiembrie/11 decembrie 1850, în 
Răşinari 1 . 

Un alt membru al familiei, Petru Brote, unchiul său, caracteriza astfel 
localitatea un număr de ani mai târziu: "Răşinariul este o comună curat 
românească, ea numără după conscrierea din anul 1370, împreună cu 
apartinenţa Râul-Sadului, 5.569 locuitori... Ocupaţiunea reşinărenilor 
este economia vitelor şi a câmpului, negoţul cu piei, seu, lână, tăiatul 
lemnelor de foc şi de lucru" 2 . 

Printre satele transilvănene, Răşinarii ocupă un loc aparte şi de 
invidiat. Prima menţiune sigură despre localitate o găsim în anul 1488. 
Locuitorii, iniţial ţărani liberi, cad treptat sub dependenţa Sibiului, spre 
sfârşitul secolului al XVII-lea ajungând într-o situaţie similară cu a 
iobagilor; în 1786, printr-o diplomă imperială, sunt însă eliberaţi, scutiţi 
de orice obligaţie faţă de oraş, Răşinarii devenind "sat liber regesc" 3 . 
De acum începe o evoluţie rapidă, comuna numărând în 1839, 3.835 
locuitori, iar în 1870, 5569 4 . 

Este uimitor câte remarcabile personalităţi, din toate domeniile: 
politic, economic, cultural, sunt originare de aici sau şi-au desfăşurat 
aici activitatea. Din lungul şir fac parte: Visarion Roman, Sava Popovici 
Barcianu şi Daniil Popovici Barcianu, Aurel şi Eugen Brote, medicul llarie 
Mitrea, Octavian Goga. Andrei Şaguna venea des în Răşinari, unde este 
şi înmormântat. 

Această poziţie specială poate primi mai multe explicaţii. în primul 
rând, comuna avea o populaţie numeroasă (în întregime românească); 
este situată în regiunea Sibiului, un puternic focar de viaţă naţională. 
Mai mult chiar, vreme îndelungată accesul românilor în Sibiu fiind 
stânjenit de barierele feudale, la Răşinari - aflat la numai 10 km 
depărtare de oraş - s-a concentrat o parte a activităţii care; altfel, în 
chip firesc, şi-ar fi avut locul în capitala comitatului. 

Pământul nu este prea bun şi există puţin loc pentru agricultură. 
Urmarea nu a fost însă sărăcia, căci răşinărenii s-au specializat în 
creşterea vitelor şi mai cu seamă în comerţ. Pentru această din urmă 
activitate, aşezarea satului, în apropierea graniţei, era ideală. 
Răşinărenii cumpărau oi de dincolo de munţi (câte 80-150.000 anual), 
le treceau pe la Turnu Roşu şi le tăiau îndată, pentru seu. Producţia de 



1 Arhivele Statului Sibiu, Protocolul botezaţilor. Răşinari. 1850, f. 51. 

2 Petru Brote, Libera comună regească Reşinariu, Sibiu, 1878; p. 5. Este prima 
monografie a localităţii. Lucrarea de bază pentru cunoaşterea satului este: 
Victor Pilcală, Monografia comunei Răşinari, Sibiu, 1915. 

3 Victor Păcală, op. cit., p. 87. 

4 Ibidem, p. 92-93. 



seu o vindeau fabricii de stearină din Sibiu, uneori ajungând însă cu 
produsele lor până la Cluj, Pesta şi Viena. 

Localitatea a devenit astfel mai prosperă decât majoritatea celorlalte 
sate româneşti. Negoţul a dezvoltat spiritul de iniţiativă al localnicilor şi 
i-a purtat pe răşinăreni departe de satul lor. Mulţi oameni de aici au 
temperament migrator. Cazul lui Ilarie-Mitrea, care şi-a petrecut viaţa 
în Mexic şi Indonezia, este semnificativ. Necesitatea psihică a unei 
permanente deplasări explică poate şi unele evenimente din viaţa lui 
Eugen Brote. 

Tatăl său este loan Brote (1819-1871), personalitate marcantă, la 
vremea sa, pe plan local 5 . Fiu de preot, avea o anumită cultură, fiind 
învăţător în Răşinari (în 1837-1838) şi apoi chiar director al şcolii de aici 
(între 1850-1856) 6 . Principala sa ocupaţie a fost comerţul (lână, vite), 
cu care a reuşit să realizeze o avere considerabilă, investită în pământ 
şi case. Nu trebuie trecut cu vederea nici rolul său în timpul revoluţiei 
de la 1848; a participat la adunarea de la Blaj din 3/15 mai, apoi a fost 
prefectul legiunii române din ţinutul Sibiului. îl cunoştea personal pe 
Andrei Şaguna, care îl vizita, sfătuindu-se cu el, când venea la Răşinari. 

Deşi bolnav de inimă - din această pricină avea să moară de 
timpuriu - duce o viaţă activă, a cărei notă majoră este tendinţa de 
dominaţie, atât în viaţa publică, prin creşterea averii şi obţinerea unor 
funcţii, cât şi în viaţa de familie. Este de fapt un reprezentant tipic al 
burgheziei transilvănene în ascensiune. Potrivit unor amintiri de familie, 
cu toate sfaturile medici lor, el "nu-şi pierde capul, îşi face mocăneşte 
socoteala până la ultima leţcaie. îşi instalează droaia de copii în casa 
strămoşească din Răşinari, fără să se sinchisească de gusturile nevesti- 
si, şi se apucă de crescătoria de oi, cu toptanul. Călare la stâne, în 
droşcă la Sibiu după afaceri, în fruntea treburilor răşinărenilor, el face 
popasuri vijelioase în casa lui..." 7 . 

loan Brote s-a căsătorit cu Ana (1824-1892), născută Popovici 
Barcianu, dintr-o familie răşinăreană renumită pentru preocupările sale 
intelectuale. Ea ar fi adus cu sine "o fragilitate fizică şi un suflu de 
idealism, anacronice în casa bătrânească a familiei Brote, unde 
masivitatea şi autoritatea despotă făceau blazon" 8 . Eugen îi va moşteni 
probabil pe ambii părinţi: se va dovedi un om practic, activ, strâns legat 
ele pământ şi bun organizator ele oameni, clar şi un idealist, care nu a 
ştiut sau nu a vrut să tragă niciodată foloase materiale. Dacă loan 



5 Despre loan Brote, vezi I. Haşeganu, Figuri din Mărginime, Braşov, 1943, p. 
101-104; Victor Păcală, op. cit., p. 319-320; Enciclopedia Română, voi. 1, Sibiu, 
1898, p. 539. 

6 Stan A. lonescu, Monografia şcolii primare de stat "Octavian Goga" din 
Răşinari, Sibiu, 1936, p. 40. 

7 L. Brote, Tatăl meu, text dactilografiat, p. 5. 

8 Ibidem, p. 4. 



Brote a murit bogat, fiul său va sfârşi în sărăcie. 

loan şi Ana Brote au avut o puzderie de copii, botezaţi, majoritatea, 
după obiceiul ardelenesc al vremii, cu nume romane: loan (născut în 
1840), Aurel (1842), Ana (1844), Sabina (1846), Emil (1848), Eugen 
(1850), Iustina (1852), Valeriu (1854), Constanţia (1856), Victor (1858), 
Iulian (1860), Daniil (1862), Elena Aurelia (1864) şi, ultimul, Liviu 9 . 

Copiii au fost deprinşi de mici cu greutăţile şi învăţaţi să se descurce 
în viaţă. Trimişi la şcolile din Sibiu, "sâmbăta ei se întorc la Răşinari 
pentru o scurtă vacanţă. Fiecare primeşte duminică seara, când sunt 
încărcaţi în trăsură, câte o misiune gospodărească pe care sâmbăta ce 
vine va trebui să o ducă la îndeplinire. Nu erau prea uşoare pentru 
copiii Brote asemenea însărcinări; tatăl lor avea nesfârşite relaţii de 
afaceri şi un şir de case la Sibiu care se cereau administrate. Se 
întâmpla că unul mai uita sau tratase cu neglijentă ordinele tatălui, şi 
atunci era expediat pe loc şi pe jos la Sibiu - indiferent de oră - de unde 
nu se putea întoarce decât cu treaba făcută" 10 . 

Primele clase, Eugen Brote le face la şcoala primară din Răşinari, 
instituţie cu tradiţie 11 . Fusese înfiinţată la 1786 (dar, fără o organizare 
precisă şi local propriu funcţionase şi mai înainte). în anul 1337, s-a 
construit un local nou, cu etaj, care, restaurat în 1864 şi 1904, se 
păstrează şi astăzi. Dimensiunile sunt impresionante pentru o şcoală 
primară sătească, cu atât mai mare trebuie să fi fost impresia în 1837. 
O nouă dovadă a bogăţiei răşinărenilor, dar şi a interesului lor pentru 
cultură. Când a învăţat în ea E. Brote, cuprindea 6 săli de clasă, o 
cancelarie pentru director, o sală pentru bibliotecă, precum şi mai 
multe încăperi folosite de primărie şi parohie. 

Eugen Brote este înscris în clasa întâi, în anul şcolar 1856/1857 12 . 
Tatăl său tocmai părăsise direcţia şcolii şi în locul lui fusese numit Sava 
Popovici Barcianu (fratele Anei Brote, deci unchiul lui E. Brote), preot, 
scriitor şi savant, mai cu seamă filolog. El rămâne în fruntea şcolii până 
în anul 1859. 

în prima clasă, E. Brote învăţa religia şi istoria biblică, citirea cu 
caractere slave şi latine, aritmetica. La toate este calificat "eminent". în 
anul următor, 1857-1858, îl întâlnim în clasa a lll-a 13 , ceea ce înseamnă 



9 După Protocolul botezaţilor. Răşinari, aflat, pentru perioada până în 1859 la 
Arhivele Statului Sibiu, iar pentru anii ulteriori la Consiliul popular Răşinari. Unii 
dintre copii vor muri în vârstă de numai câţiva ani, alţii încă foarte tineri. Mai 
mult trăiesc Aurel, Ana, Sabina, Eugen, Iustina, Victor, Liviu. 

10 L. Brote, op. cit, p. 6. 

11 Stan A. lonescu, op. cit. Vezi şi Nicolae Albu, Istoria şcolilor româneşti din 
Transilvania între 1800-1867, Editura didactică şi pedagogică, Bucureşti, 1971, 
p. 171-173. 

12 Arhiva Şcolii generale nr. 1 din Răşinari, registrul nr. 558 (1853-1876), f. 46. 

13 Ibidem, f. 54. 



că absolvise două clase într-un an. Acum învăţa catehismul, datorinţele 
supuşilor, gramatica română, citirea română şi germană, gramatica 
germană, aritmetica, scrierea română şi germană. La 7 ani, era cel mai 
tânăr din clasă, colegii săi având toţi între 9 şi 13 ani. Calificativele sunt 
"eminent" şi "bun". 

După 1858 nu îl mai găsim în registrele şcolii; neavând la dispoziţie 
nici alte date pentru următorii doi ani, putem trage concluzia că s-a 
pregătit în particular pentru clasa a IV-a, luând poate lecţii şi în vederea 
înscrierii la un liceu german. 

în anul 1860/1861, este elev în clasa l-a a Gimnaziului evanghelic 
(german) din Sibiu 14 . O instituţie similară românească nu exista la Sibiu 
şi nu va exista (pentru băieţi) până în 1918. învăţând într-o limbă stră- 
ină, are totuşi avantajul de a deprinde de mic limba germană, pe care 
ajunge să o cunoască perfect, ceea ce îi va fi de mare folos mai târziu. 
Studiază aici până în 1864, când termină clasa a IV-a. Rezultatele 
obţinute sunt, în general, foarte bune. Programul de învăţământ era 
serios alcătuit; în clasa a lll-a, de pildă, se învăţa limba latină, limba 
greacă, limba maternă, matematica, ştiinţele naturii, istoria şi 
geografia. 

Terminând cele patru clase gimnaziale, E. Brote îşi continuă studiile 
la liceul german de stat din Sibiu. Este actualul liceu "Gheorghe Lazăr", 
instituţie cu tradiţie îndelungată 15 . înfiinţată în anul 1692, şcoala a 
trecut prin mai multe faze, corespunzătoare limbii de predare: perioada 
latină (1692-1848), germană (1849-1868), maghiară (1868-1919) şi 
română. Deşi, în vremea de care ne ocupăm, se preda în limba 
germană, majoritatea elevilor erau români, fapt explicabil prin lipsa 
unui liceu românesc în regiune şi prin ponderea populaţiei româneşti în 
împrejurimile Sibiului. în anii 1848-1868 au frecventat şcoala 5.571 
elevi, dintre care 3.038 români, 1421 germani, 992 maghiari. 

E. Brote se află în clasa a V-a în anul şcolar 1864/1865 16 . învaţă 
româna, germana, matematica, ştiinţele, limbile latină şi greacă, 
religia, geografia şi istoria. Calificativele sunt: bine, foarte bine şi 
satisfăcător. în anii următori continuă studiile la acelaşi liceu, absolvind 
ultima clasă, a VI I l-a, în 1868. Este şi ultimul an când predarea se face 
în limba germană. Intervenind compromisul dualist (1867), limba de 
predare devine maghiara, deoarece şcoala aparţinea statului. Până la 
sfârşit, E. Brote este notat, în general, cu calificativul "bine", fără a fi 



14 Arhiva Parohiei Evanghelice CA. Sibiu, Hauptcataloge des Hermansladier 
Gymnasiums (anii 1860-1864). 

15 Petru Munteanu, Monografia Liceului "Gheorghe Lazăr" din Sibiu 1692/93 - 
1967/68, Sibiu, f.d. 

16 Arhiva Liceului "Gheorghe Lazăr" Sibiu. Katalog der funften Klasse vom 
Schuljahre 1864/5 (în continuare sunt folosite celelalte cataloage, până în 
1868). 



însă vreodată primul din clasă. 

Anii când studiază la Sibiu coincid cu o perioadă dintre cele mai 
interesante în viaţa politică a românilor transilvăneni. în 1860, Imperiul 
Habsburgic, zdruncinat de nemulţumirile interne şi înfrângerile suferite 
pe front, în anul anterior, începe să se "liberalizeze". Desigur, evoluţia 
este limitată, totuşi, comparativ cu regimul neoabsolutist ce a urmat 
înăbuşirii revoluţiilor de la 1848, progresul este simţitor. Se reactivează 
viaţa politică a provinciilor istorice, printre care se afla şi Transilvania. 

în faţa marilor transformări ce erau aşteptate, românii transilvăneni 
se organizează şi se pregătesc să intre în luptă. La 1/13 ianuarie 1861 
se întruneşte o conferinţă naţională la Sibiu, alcătuită din 150 de 
delegaţi, sosiţi din toate ţinuturile locuite de români. Cele două petiţii 
adresate monarhului cer egalitatea românilor - în domeniul folosirii 
limbii şi pe plan bisericesc - cu celelalte naţionalităţi din Transilvania 17 . 

La 23 octombrie/4 noiembrie 1861, tot la Sibiu - care se impune ca 
centru politic al românilor transilvăneni - se inaugurează Asociaţia 
Transilvană pentru literatura română şi cultura poporului român 
(ASTRA). Semnificaţia noii organizaţii era dublă: culturală şi politică. 
Preşedinte devine Andrei Şaguna, vicepreşedinte Timotei Cipariu, iar 
prim secretar George Bariţiu. 

Anul decisiv este 1863. La 8/20 aprilie are loc o nouă conferinţă 
naţională a românilor, la Sibiu. Printre cerinţele formulate acum, se 
numără din nou autonomia Transilvaniei şi recunoaşterea naţiunii 
române ca egală în drepturi cu celelalte 18 . La 1 iulie st. n. este dat 
decretul imperial pentru convocarea Dietei Transilvaniei la Sibiu. 
Românii obţin 57 de mandate, maghiarii 54, iar saşii 43. Desigur, 
potrivit procentului lor, românii ar fi trebuit să aibă majoritatea 
absolută, dar obţinuseră numai o majoritate relativă. Cu toate acestea, 
progresul realizat era enorm. în realitate, deputaţii români au ajuns 
repede să reprezinte majoritatea absolută, prin neprezentarea aleşilor 
maghiari. Astfel, Dieta din Sibiu, din 1863, capătă o semnificaţie cu 
adevărat istorică. 

La 29 septembrie 1863, Dieta votează legea privind întrebuinţarea 
egală a celor trei limbi: româna, maghiara şi germana. Legile 
Transilvaniei aveau să fie publicate în toate cele trei limbi. După o 
rodnică activitate, Dieta a fost închisă la 29 octombrie 1864, pentru 
durata sesiunii senatului imperial. 

Un ultim câştig important al românilor a fost în fiinţarea, prin 
decretul imperial din 24 decembrie 1834, a mitropoliei române 
ortodoxe din Sibiu. Avantajul obţinut era nu numai religios, dar şi 
politic, căci, în lipsa unui partid, biserica avea un rol şi în conducerea 



17 T.V. Păcăţian, Cartea de aur sau luptele politice naţionale ale românilor de 
sub coroana ungară, voi. II, Sibiu, 1904, p. 212-215. 

18 Ibidem, voi. II, p. 736. 



treburilor politice ale românilor. De asemenea, se făcea un pas înainte 
în consolidarea organizării culturale a românilor transilvăneni, dat fiind 
că învăţământul lor se afla sub controlul bisericii. 

Dar, şirul succeselor se încheiase. Temându-se de afirmarea forţelor 
naţionale, pe care le considerau un pericol pentru integritatea 
imperiului, clasele conducătoare austriece au renunţat să joace cartea 
federalizării - chiar aşa limitate, cum se anunţa - şi s-au hotărât, încă 
din 1865, dar mai cu seamă în urma noii înfrângeri din 1866, să ajungă 
la o înţelegere cu clasele conducătoare maghiare. Dieta din Sibiu nu s-a 
mai convocat, în schimb, pe baza unei legi electorale retrograde, s-a 
adunat o nouă dietă, la Cluj (noiembrie 1865). Românii fiind în 
minoritate (48 deputaţi aleşi şi numiţi din 298), dieta a hotărât unirea 
cu Ungaria. 

Compromisul austro-ungar a fost desăvârşit în anul 1867, prin 
numirea primului guvern maghiar, în frunte cu contele luliu Andrâssy 
(februarie) şi prin încoronarea lui Francisc losif ca rege al Ungariei 
(iunie). Principalele avantaje politice obţinute de români în perioada 
liberală (1860-1867) au fost anulate. S-au menţinut doar cele două 
foruri din Sibiu: Astra şi Mitropolia, în jurul cărora se vor grupa, nu 
numai cu scopuri culturale sau religioase, mulţi intelectuali români. 

Deşi nu avem alte ştiri despre activitatea lui E. Brote în anii amintiţi, 
în afara cataloagelor şcolare, la care ne-am referit, ne putem totuşi 
închipui interesul cu care el, ca şi ceilalţi tineri români, a urmărit 
evoluţia evenimentelor acestei perioade de efervescenţă naţională. 
Sibiul devenise principala scenă politică a românilor transilvăneni şi 
succesele, ca şi eşecurile lor, trebuie să fi trezit în mulţi pasiunea luptei 
politice. în orice caz, toată viaţa, E. Brote va păstra o mare admiraţie 
faţă de Andrei Şaguna, pe care l-a putut fără îndoială cunoaşte şi 
personal, la Răşinari, dar a cărui acţiune a putut-o urmări şi înţelege 
mai bine în timpul evenimentelor de după 1860. 

Suficient de luminat şi bogat, loan Brote a ţinut ca fiii săi să înveţe 
cât mai mult şi, spirit practic, i-a îndrumat mai ales spre domeniul 
economic şi ştiinţific 19 . în toamna anului 1868, E. Brote îşi continuă 
studiile. Locul ales în vederea specializării este o mică localitate din 
vestul Ungariei, în apropierea graniţei cu Austria: Magyarovâr 20 . Mai 
înainte însă vizitează pentru câteva zile Viena, oraş care, văzut pentru 
prima oară de tânărul provincial, trebuie să îi fi făcut o puternică 
impresie. Se păstrează o scrisoare trimisă atunci din capitala Austriei, 



19 Aurel Brote a studiat dreptul - remarcându-se apoi ca economist -, Emil a 
urmat medicina, Valeriu a fost trimis la o mare fabrică din Linz, iar Eugen şi, 
mai târziu, Victor s-au consacrat agronomiei. 

20 în limba germană Ungarisch Altenburg (însemnând acelaşi lucru cu 
Magyarovâr: Veche Cetate Maghiară). în prezent, unindu-se cu orăşelul vecin 
Moson, localitatea se numeşte Mosonmagyarovâr. 



prima cunoscută din corespondenţa sa. 

La începutul lunii octombrie se afla la Magyarovâr. La 5 octombrie se 
înscrie la Academia de Agricultură de aici 21 . Instituţia - de rang 
universitar - se bucura de o frumoasă tradiţie şi de un renume 
european. întemeiată în anul 1818, găzduită în vechea cetate a 
oraşului, ea împlinea o jumătate de secol de existenţă, în momentul 
când tânărul transilvănean începea aici studiile 22 . Limba de predare a 
fost iniţial latina, apoi germana. Din 1869 s-a predat paralel în germană 
şi maghiară, până în 1884, când s-a desfiinţat secţia germană. Durata 
cursurilor era de 2 ani (din 1907 vor fi 3 ani, iar în prezent 4 ani), 
însemnătatea şcolii este dovedită şi de marele număr de studenţi din 
afara Ungariei, care o frecventau. Până în 1918 numărul lor fusese de 
1.359 (din totalul de 7.375). Veneau aici şi mulţi transilvăneni, români, 
maghiari sau germani. în seria lui E. Brote, printre cei 65 de studenţi, 
întâlnim un alt român din Transilvania, Aron Chirilă, precum şi un 
bucureştean, losif Popovici. Desigur, E. Brote ca şi majoritatea 
străinilor, urmează, şi după 1869, cursurile în limba germană, mai 
accesibilă 23 . 

La Magyarovâr, programul de învăţământ era alcătuit cu toată 
seriozitatea, oferind studenţilor atât cunoştinţe de specialitate, cât şi o 
pregătire ştiinţifică generală. 

încă dinainte, E. Brote era familiarizat cu unele aspecte practice ale 
agronomiei; lucrase pe pământul tatălui său. La sfârşitul celor doi ani 
de studii, rezultatele oglindesc temeinica pregătire însuşită în acest 
răstimp. Calificativele acordate la recapitularea finală în vederea 
obţinerii certificatului de absolvire sunt următoarele: 24 

Geometrie practică - bine; mecanică - foarte bine; chimie - eminent; 
mineralogie - bine; climatologie - foarte bine; anatomia, morfologia şi 
fiziologia plantelor - bine; botanica specială - bine; cultura plantelor - 
foarte bine; cultura viţei de vie şi a hameiului - foarte bine; cultura 
fructelor şi legume lor - foarte bine; silvicultură - bine; zoologie - 
eminent; anatomia şi fiziologia animalelor domestice - foarte bine; 
creşterea oilor şi economia lânii - eminent; creşterea vitelor - eminent; 
creşterea cailor - foarte bine; medicina veterinară - eminent; economia 

21 Arhiva Şcolii Superioare de Ştiinţe din Mosonmagyarovâr, Personal und 
Disciplinarbuch der Studierenden, 1868, f. 304. 

22 în 1968 şi-a sărbătorit 150 de ani de activitate. Cu această ocazie, Voros 
Antal a publicat o documentată monografie a Academiei, sub titlul Ovar, 
Ovar... (Cetate veche, Cetate veche...), Budapesta, 1968. 

23 E. Brote a declarat mai târziu - în perioada Memorandumului - că nu 
cunoaşte limba maghiară. Cu toate acestea, o studiase în clasa a Vll-a de liceu, 
calificativul obţinut fiind "bine". Este de presupus că avea anumite cunoştinţe, 
fără a putea însă vorbi corect ungureşte. 

24 Arhiva Şcolii Superioare de Ştiinţe din Mosonmagyarovâr, Personal und 
Disciplinarbuch der Studierenden, 1868, f. 304. 



naţională - eminent; statistică - eminent; ştiinţa organizării - eminent; 
ştiinţa evaluării - eminent; contabilitate - eminent; tehnologie - emi- 
nent; arhitectură - foarte bine; noţiuni de drept - eminent; silinţa - 
foarte silitor; râvna - foarte zelos; comportarea morală - pe deplin 
satisfăcătoare. 

Subliniem rezultatele deosebite obţinute în studiul economiei, 
statisticii, contabilităţii. Ele corespund pe deplin structurii intelectuale a 
lui E. Brote, mare mânuitor de cifre şi alcătuitor de statistici. După ab- 
solvirea institutului, se pare că a făcut şi o călătorie de studii în Austria 
şi Germania, despre care însă nu cunoaştem amănunte 25 , (sigur este că 
în 1873 va merge iar în Germania). 

Nu ştim prea multe despre tânărul care, în 1870, la mai puţin de 20 
de ani, terminase perioada studiilor. Avea o cultură generală serioasă, 
de formaţie germană, o bună pregătire de specialist. Era muncitor, 
gândea lucid şi precis. Destinul unui om este determinat însă, atât de 
calităţile sale, cât şi de împrejurările vieţii. între om şi mediu legătura 
este indisolubilă. De aceea, mai înainte de a continua să prezentăm 
firul vieţii lui E. Brote, este necesară schiţarea mediului social şi politic 
care, oricât de puternică sau originală ar fi personalitatea unui om, îl 
influenţează în chip hotărâtor. 

Situaţia în Transilvania era mai curând nefavorabilă pentru un tânăr 
român, dornic de muncă şi afirmare. Baza societăţii româneşti de aici o 
forma ţărănimea. Lucrători români, la oraşe, erau încă puţini, 
proletariatul aflându-se abia la începuturile organizării sale. De 
asemenea, burghezia română era slabă, ocupând poziţii neînsemnate 
în industrie şi comerţ, abia acum începând acţiunea de întemeiere a 
băncilor ("Albina" este înfiinţată în 1872), care aveau să constituie până 
la sfârşitul epocii dualiste principalul său reazim economic; burghezia 
mare nu avea încă decât un număr neînsemnat de reprezentanţi. în 
sfârşit, intelectualitatea transilvăneană, care dăduse o serie de 
personalităţi remarcabile - multe dintre ele desfăşurând o rodnică 
activitate peste munţi, în statul român - păstra încă un strâns contact 
cu ţărănimea. Mai toţi intelectualii îşi aveau originea - la depărtare ele 
o generaţie sau două - la ţară. 

Această structură a societăţii româneşti transilvănene, neantrenată 
încă pe deplin în transformările impuse de legile capitalismului, trebuie 
neapărat luată în consideraţie pentru înţelegerea evoluţiei mişcării 
naţionale. Principala bază economică şi politică a luptelor naţionale au 
constituit-o, timp de mai multe decenii, masele ţărăneşti. O preocupare 
majoră şi constantă a intelectualităţii va fi, din această pricină, con- 
solidarea economică a satului ardelenesc, luminarea ţărănimii, 
înarmarea ei cu suficiente cunoştinţe pentru a face faţă grelelor 
încercări şi lipsuri. Căci ţăranul român trăia în sărăcie şi, fără 



Biblioteca Academiei R.S.R., mss., Arhiva S. Albini, I mss 17. 



consolidarea gospodăriei lui, cu greu se putea concepe o evoluţie 
economică şi socială corespunzătoare, precum şi emanciparea politică 
a românilor. Prin formaţia sa de specialitate, E. Brote era menit să se 
aşeze în primele rânduri ale intelectualilor transilvăneni. într-adevăr, 
puţine profesiuni erau mai necesare în Transilvania anilor 1870 decât 
cea de agronom. 

Evoluţia societăţii româneşti avea să fie însă mult stânjenită prin 
evenimentele politice care aveau loc. încorporarea Transilvaniei la 
Ungaria a creat o situaţie dificilă în general pentru masele populare din 
această provincie, dar în special pentru români, supuşi dublei asupriri 
naţionale şi sociale. Exploatarea naţională a barat calea, încetinind 
mersul noilor forţe, care în chip obiectiv trebuiau să-şi facă loc în 
mijlocul românilor: burghezia, intelectualitatea şi proletariatul. 

Mişcarea naţională română s-a opus dârz încorporării la Ungaria şi 
legilor întocmite de exponenţii regimului dualist. Dacă în privinţa unei 
opoziţii ferme părerile coincideau, nu acelaşi lucru se poate spune a- 
supra tacticii adoptate. Acum apare separarea dintre activişti şi 
pasivişti, care va marca timp de aproape patru decenii lupta românilor 
transilvăneni 26 . Activiştii - care se manifestau mai ales în Banat, dar 
aveau unii reprezentanţi şi în Transilvania propriu-zisă (în primul rând, 
Andrei Şaguna) - considerau că trebuie să se ţină seama de situaţia 
existentă, participându-se la viaţa politică a statului. Pasiviştii - ai căror 
conducători erau George Bariţiu şi loan Raţiu - protestând împotriva 
alipirii Transilvaniei la Ungaria fără consultarea populaţiei, preconizau 
neparticiparea românilor, sub nicio formă, la viaţa politică a statului, 
abţinerea lor de la alegerile parlamentare. Trebuie insistat asupra 
faptului că deosebirile între cele două curente nu erau esenţiale, nu 
priveau programul şi scopurile mişcării naţionale. Pasivismul nu a 
însemnat pasivitate; dimpotrivă, neparticipând la viaţa politică, românii 
s-au manifestat în afara parlamentului ca o puternică forţă de opoziţie. 
La rândul său, activismul nu a însemnat părăsirea cauzei româneşti, 
trecerea în tabăra guvernamentală. Românii care au reuşit să intre în 
parlament şi-au făcut datoria la fel ca şi ceilalţi, apărând în acest înalt 
for poporul lor. De fapt, cele două tactici mai curând se completează 
reciproc decât se exclud. 

Activiştii bănăţeni s-au constituit în partid naţional, prin adunarea 
din Timişoara, la 26 ianuarie/7 februarie 1869, sub conducerea 
tânărului şi talentatului Alexandru Mocioni. Românii din Transilvania au 
convocat la rândul lor o conferinţă la Miercurea (23 februarie/7 martie 
1869), constituindu-se în partid naţional, pe baza pasivismului. Cele 
două partide nu au avut însă o existenţă legală. Puternica afirmare a 



26 Asupra acestei probleme, vezi Keith Hilchins, Românii din Transilvania şi 
compromisul dualist (1865-1869) la idem. Studii privind istoria modernă a 
Transilvaniei, editura Dacia, Cluj. 1970, p. 59-115. 



românilor după încheierea compromisului dualist nu a putut opri 
ofensiva statului, îndreptată împotriva lor. Dimpotrivă situaţia li se va 
înrăutăţi treptat. 

în acest context, ce perspective putea avea un intelectual român, 
care dorea să rămână credincios cauzei poporului său? A intra în 
aparatul de stat însemna de la bun început să renunţi la această cauză. 
De altfel, pentru aceasta trebuia să cunoşti bine şi limba maghiară. în 
rest, nu existau multe posibilităţi de alegere. Puteai fi învăţător sau 
profesor într-una din şcolile primare sau cele câteva gimnazii şi licee 
aflate sub patronajul bisericii. Puteai fi funcţionar al bisericii ortodoxe 
sau unite. Puteai fi funcţionar al Astrei. în curând, prin înfiinţarea 
băncilor româneşti, vor apare câteva posturi noi. Presa, încă puţin 
ramificată, nu putea oferi o situaţie sigură, menţinându-se cu destule 
jertfe materiale; câţiva entuziaşti s-au distins însă şi în această 
activitate, unde nu s-au îmbogăţit niciodată, dar s-au ruinat adeseori. 

îl vom vedea pe E. Brote, în anii următori, ocupând câteva dintre 
funcţiile ce îi erau accesibile. Nu a fost niciodată în serviciul statului. 
Patriotismul său l-a oprit. De asemenea, şi cunoaşterea insuficientă a 
limbii maghiare. Cu atât mai mult se va îndârji în slujirea societăţii 
româneşti în care, prin strămoşii săi ţărani, avea rădăcini atât de 
adânci. în mijlocul statului ungar va fi un neadaptat. Drama neadaptării 
- care l-a însoţit de-a lungul întregii vieţi - începe acum. 



II. începutul activităţii (1871-1884) 



La 26 ianuarie st. v. 1871, încetează din viaţă loan Brote, în vârstă 
de numai 52 de ani 1 . Este înmormântat la Răşinari, în cripta familiei, nu 
departe de locul unde se va înălţa mausoleul lui Andrei Şaguna (care 
moare după doi ani, la 16/28 iunie 1873). Pe monument stă scris: loan 
Brote. 1819-1871. Proprietar şi comerciant. 

O parte a averii revenindu-i, E. Brote este scutit de grija căutării unei 
slujbe. De fapt, cunoaştem foarte puţin despre viaţa sa în următorii ani. 
S-a consacrat administrării moştenirii rămase de la tatăl său, cultivând 
ferma ce o avea lângă Sibiu 2 . Introduce aici, după cum învăţase, tot 
felul de ameliorări, practicând o agricultură raţională. Se remarcă mai 
ales în creşterea vitelor. "Vitele de rasă elveţiană din pepiniera d-lui 
Eugen Brote - avea să scrie mai târziu Septimiu Albini - erau căutate de 
toţi cultivatorii şi sigure de cele dintâi premii la toate expoziţiile, fie 
româneşti, fie săseşti şi chiar ungureşti" 3 . 

De asemenea, lua în arendă şi alte proprietăţi. Dintr-o cerere ce o 
adresează Mitropoliei, la 15 iulie st. n. 1879, aflăm că de trei ani, deci 
din 1876, ţinea în arendă o grădină a acesteia 4 . 

Dacă date privind viaţa sa personală ne lipsesc, în schimb putem 
reconstitui suficient de amănunţit începuturile activităţii sale publice. E. 
Brote nu era omul care să se mulţumească cu administrarea propriei 
averi. Avea ambiţia moştenită de la tatăl său şi dorea să joace un rol în 
politica românească. Desigur că era prea tânăr pentru un asemenea 
rol. Dar, avea şi cultură, cunoştinţe de specialitate. în acest domeniu se 
putea afirma, nu numai prin exercitarea practică a meseriei, dar şi prin 
popularizarea unor cunoştinţe deosebit de necesare ţăranului român. 
Necesitatea acestei popularizări nu a simţit-o doar el. în Transilvania se 
aflau câţiva agronomi tineri care urmăreau acelaşi scop. 

Iniţiativa aparţine lui Ştefan Pop, care editează la Blaj, pe la 
începutul anului 1873, gazeta bilunară (va apare însă mai rar) 
"Economul", cu subtitlul "Organ periodic ilustrat, pentru ramii de 
economia, industria şi comerciu". Scopul gazetei era, în primul rând, de 
a contribui la dezvoltarea agriculturii transilvănene. 

Un colaborator al gazetei este agronomul Dimitrie Comşa, mai 
vârstnic decât E. Brote, născut în 1846. Studiile le-a urmat însă ceva 



1 Arhiva Consiliului popular Răşinari, Matricola morţilor, 1871; vezi şi necrologul 
în "Telegraful român", XIX (1871), nr. 8 (28 ianuarie/9 februarie). 

2 Nu cunoaştem întinderea şi înzestrarea ei. Mai târziu avea să o vândă cu 
30.000 lei, ceea ce înseamnă că era vorba de o proprietate mijlocie, care îi 
oferea, desigur, un venit suficient pentru a nu avea griji materiale. 

3 Biblioteca Academiei R.S.R., mss, Arhiva S. Albini, I mss 17, f. 1. 

4 Arhiva Mitropoliei Sibiu, doc. 58/1879 



mai târziu, la început tot la Magyarovâr, între 1871-1873, apoi a 
continuat specializarea la Leipzig şi în Cehia. Scrie la "Economul" încă 
din primele luni ale apariţiei, trimiţând articole atât din Ungaria, cât şi 
din Germania. Din 1874 D. Comşa este profesor la Institutul Teologic 
din Sibiu. Avea deci posibilitatea să se întâlnească des cu E. Brote, 
legându-i aceleaşi preocupări (în plus, se căsătorise cu Constanţia, sora 
lui E. Brote). Cei doi vor activa împreună vreme de mulţi ani, 
contribuind substanţial la răspândirea cunoştinţelor agronomice în 
Transilvania. 

Primele articole ale lui E. Brote sunt probabil cele semnate cu iniţiala 
"E", sub titlul Epistole către ţăranii agricultori 5 . Scopul lor este 
popularizarea unor cunoştinţe necesare agricultorilor. încă din primul 
său articol, E. Brote îşi exprimă convingerea că dezvoltarea ştiinţei va 
contribui şi la îmbunătăţirea situaţiei ţăranilor români. 

Principalul articol pe care îl publică în "Economul " este însă 
Agricultura şi ţăranul român. Un apel către învăţătorii şi preoţii rurali, 
apărut la 15/27 aprilie 1874 6 . Sunt dezvoltate aici câteva idei care vor 
sta şi mai târziu la baza activităţii sale. Remarcabil este faptul că 
aceste idei sunt pe deplin cristalizate la un tânăr de 23 ani... "Ştiinţa e 
putere, ştiinţa e libertate - scria el - ... Agricultura astăzi nu mai este un 
conglomerat de experienţe şi datini, ci o adevărată ştiinţă". Ţăranul din 
alte ţări nu este sărac, deoarece foloseşte toate avantajele ce îi sunt 
puse la dispoziţie de ştiinţă. Pentru poporul român, baza economică o 
constituie agricultura; fără dezvoltarea ei, nu se poate clădi mai 
departe. Apelul este adresat învăţătorilor şi preoţilor, deci celor care 
ştiau carte la sate, pentru a-i ajuta pe ţărani să introducă un sistem 
raţional de agricultură. 

Activitatea publicistică a lui E. Brote continuă pe un plan superior la 
"Foişoara Telegrafului român". "Telegraful român", al cărui supliment 
era "Foişoara", a apărut, din iniţiativa lui Andrei Şaguna, la 3 ianuarie 
1853 7 . Deşi organ bisericesc, aparţinând Episcopiei, apoi Mitropoliei din 
Sibiu, timp de mai multe decenii, într-o vreme când presa românească 
era prea puţin ramificată, a jucat un rol politic şi cultural, care nu poate 
fi neglijat. Timp de 18 ani, din 1865 până în 1883, a fost redactat de 
Nicolae Cristea, fidel discipol al lui Andrei Şaguna 8 . 

Societatea românească nu era ameninţată numai din afară. Existau 
fenomene îngrijorătoare chiar în interiorul ei. Cultura ardelenească, în 



5 In "Economul", I (1873), nr. 16 (15/27 septembrie), p. 124 şi nr. 18 (15/27 
octombrie), p. 139-140. 

6 "Economul", II (1874), nr. 7 (15/27 aprilie), p. 49-51. 

7 Continuă şi astăzi, fiind ziarul cu cea mai îndelungată apariţie din tara 
noastră. 

8 Pentru Nicolae Cristea, vezi Keith Hitchins, Nicolae Cristea şi mişcarea 
naţională românească din Transilvania, în op. cit, p. 117-166. 



eforturile, bine intenţionate de altfel, ale reprezentanţilor ei, tindea să 
se rupă de popor. Sublinierea justă a originilor noastre latine a fost şi 
izvorul unor exagerări dăunătoare. Tendinţa de latinizare a limbii şi 
adoptarea unui sistem ortografic etimologic, pe de o parte înstrăina 
cultura de mase, pe de altă parte crea o barieră artificială între 
literatura transilvăneană şi cea, care se îndrepta într-o direcţie justă, 
din vechea Românie. în România, Titu Maiorescu s-a remarcat în lupta 
pentru făurirea unei culturi unice, pentru promovarea unei singure 
limbi literare, unei ortografii comune. Rolul intelectualilor transilvăneni 
din tânăra generaţie era, după 1870, de a milita în provincia lor pentru 
aceleaşi idei. 

înnoirea nu trebuia să fie exclusiv culturală. Lipsuri serioase existau 
în domeniul organizării economice şi politice. De multe ori faptele nu 
corespundeau vorbelor. Era necesară o muncă temeinică, de zi cu zi, 
pentru consolidarea bazei economice a mişcării naţionale româneşti şi 
pentru ca organizaţiile cu caracter politic, economic sau cultural 
existente (partidele naţionale, Astra, băncile, şcolile) să întreprindă o 
activitate nu formală, ci utilă. Trebuia deci lichidată contradicţia dintre 
fond şi formă, desigur nu prin renunţarea la formele noi, ci prin 
ridicarea corespunzătoare a fondului. 

Influenţa junimismului asupra noului curent din Transilvania este 
evidentă. Din anul al doilea al publicării lor, "Convorbirile literare" sunt 
expediate în mai multe localităţi din Transilvania, în anul al treilea 
(1870) răspândindu-se şi la Sibiu. "Telegraful român" a avut un rol de 
seamă în răspândirea ideilor junimiste şi, în general, a culturii 
româneşti de peste munţi. 

"Foişoara Telegrafului român", care apare la 1 ianuarie 1876, este 
principala purtătoare de cuvânt a junimismului transilvănean. Meritul 
celor nu prea mulţi redactori şi colaboratori este mare şi merită a fi 
subliniat, căci începeau o muncă grea, pe un teren dificil, în mijlocul 
unui popor care avusese până atunci prea puţin acces la cultură şi unor 
intelectuali impregnaţi cu ideile şcolii latiniste. 

N. Cristea a susţinut mişcarea, dar nu a participat activ la ea, nu a 
scris în suplimentul ziarului pe care îl conducea. Acţiunea a început cu 
nu mai mult de patru persoane 9 . Primul, în ordinea vârstei, llarion 
Puşcariu 10 , născut în 1842, a făcut studii de teologie la Sibiu, apoi de 
filosofie la Viena (devenind în 1869 doctor în filosofie). Din 1870 era 
profesor la seminarul din Sibiu. Este autorul mai multor lucrări cu 
caracter pedagogic, istoric şi filologic. în "Foişoara Telegrafului român" 
se ocupă cu probleme de pedagogie, semnând un mare număr de 
articole. 



9 E. Brote, Dr. D.P. Barcianu. Reminiscenţe politice, în "Tribuna poporului", 
VIK1903), nr. 32 (18 februarie/3 martie). 

10 Enciclopedia română, voi. III., Sibiu, 1904, p. 698-699. 



Al doilea, Dimitrie Comşa, se încadrează în acţiunea "Foişoarei" cu 
hărnicia sa caracteristică, dovedită şi la "Economul". Preocupările sale 
se pare că nu depăşesc limitele stricte ale profesiunii, dar în aceste 
limite se dovedeşte un bun specialist şi popularizator. 

Al treilea, Daniil Popovici Barcianu, născut în 1847 la Răşinari, este 
fiul lui Sava Popovici Barcianu şi vărul lui E. Brote. între 1870 şi 1874 a 
studiat la Viena, Bonn şi Leipzig pedagogia şi ştiinţele naturale. în 1876 
e numit profesor la Institutul teologic din Sibiu. Doctor în ştiinţele 
naturii, a fost un remarcabil cunoscător al acestei discipline. De E. 
Brote îl va lega o strânsă prietenie. 

în sfârşit, al patrulea din grup, cel mai tânăr, dar probabil şi cel mai 
energic este E. Brote. Septimiu Albini avea să scrie mai târziu că "nu 
numai ca colaborator cu condeiul, dar mai ales prin superioritatea sa 
intelectuală, prin tactul şi stăruinţa cu care ştie să urmărească o idee 
bună şi prin calităţile sale de prieten şi om de societate, el a fost 
oarecum sufletul grupării" 11 . 

Cei patru alcătuiau o echipă omogenă. Formaţia lor intelectuală era 
asemănătoare, cu toţii fiind oameni de formaţie culturală germană (se 
poate face aici o apropiere de "Junimea", ai cărei membri, în majoritate, 
se formaseră tot în şcolile germane. Pentru Transilvania, desigur, 
această situaţie era normală). Trei dintre ei - D. Comşa, D.P. Barcianu şi 
E. Brote - aveau în comun preocuparea pentru ştiinţele naturii. D.P. 
Barcianu şi llarion Puşcariu se apropiau prin interesul pentru 
pedagogie, fiind, ca şi D. Comşa de altfel, profesori. în sfârşit, erau 
tineri, între 25 şi 33 de ani. 

Toţi patru se întâlneau frecvent în societatea românească a Sibiului, 
care nu număra încă prea mulţi intelectuali. Şedinţele redacţionale se 
ţineau cu regularitate la locuinţa lui llarion Puşcariu. «Niciun articol, 
nicio notiţă fie cât de scurtă, nu puteau fi publicate în "Foiţă" înainte de 
a fi citite şi discutate în aceste întruniri, care se prelungeau până târziu 
noaptea» 12 . 

Curând, s-au alăturat şi alţii acestui nucleu iniţial. îl amintim pe 
Atanasie Marian Marienescu 13 , cel mai vârstnic din grup, născut în 
1830; a urmat dreptul la universităţile din Pesta şi Viena, fiind multă 
vreme judecător. în 1876 îndeplinea această funcţie la Timişoara. 
Preocupările sale s-au îndreptat însă spre lingvistică şi filologie, mai cu 
seamă spre literatura populară. în 1877 a fost ales membru 
corespondent al Academiei Române, iar mai târziu, în 1881, membru 
titular. Se căsătoreşte cu sora mai mare a lui E. Brote, Ana. 

De la Berlin, unde se afla la studii, a venit şi loan Bechnitz (născut în 
1848). La "Foişoara" şi, mai târziu, la " Tribuna" el a fost tipul omului 



Biblioteca Academiei R.S.R., mss, Arhiva S. Albini, I mss 17, f. 2. 

atât de necesar într-o redacţie: bine informat, receptiv la ideile noi şi 
gata oricând să facă o treabă. în stabilirea unei direcţii culturale şi 
politice, rolul său a fost mai mic decât al celor patru redactori principali 
ai revistei. El va colabora abia în anul al doilea - 1877 - cu un studiu 
despre sistemul etimologic - unde ajunge la aceleaşi concluzii cu T. 
Maiorescu, - o traducere şi două dări de seamă. 

Mai sunt şi alţi colaboratori, care apar în cursul anului 1877: 
profesorul loan Popea din Braşov, preotul Bartolomeu Băiulescu din 
aceeaşi localitate. De asemenea, fratele lui E. Brote, medicul Emil Brote 
publică un articol despre băuturile alcoolice. Colaborează şi August 
Salfeld, directorul Şcolii de agricultură din Mediaş (fost profesor la o 
instituţie similară din Hanovra), publicând în cursul anului 1876 articole 
cu caracter agronomic şi pedagogic. 

Revista foloseşte, pentru prima dată în Transilvania, ortografia 
fonetică ("Telegraful român" era redactat încă într-un sistem ortografic 
mixt). 

în ce priveşte subiectele tratate, preocuparea majoră nu se 
îndreaptă spre literatură, unele forţele nu erau încă suficiente, ci spre 
latura ştiinţifică. într-adevăr, spre deosebire de junimismul din 
România, varianta sa transilvăneană nu a dat, până la George Coşbuc, 
niciun mare scriitor. Necesităţile societăţii transilvănene erau altele. 
Mai întâi trebuia să se renunţe la vorbele goale despre cultură şi să se 
între prindă o acţiune concretă pentru culturalizarea maselor. Se 
impunea sporirea şcolilor populare, pentru ca ţăranii, în cea mai mare 
parte analfabeţi, să înveţe carte. Problema educaţiei era importantă şi 
de aceea articolele cu caracter şcolar, pedagogic vor ocupa un loc în 
semnat. Se impunea şi răspândirea în mase a unor cunoştinţe 
folositoare vieţii de toate zilele, în vederea consolidării gospodăriei 
ţărăneşti. Din această pricină, "Foişoara Telegrafului român" va face 
multă ştiinţă popularizată scrisă de oameni competenţi, mai ales în 
domeniul ştiinţelor naturii şi al agronomiei. în sfârşit, continuând o 
veche tradiţie, începută de Şcoala Ardeleană, filologia, lingvistica şi 
istoria aveau să fie la rândul lor tratate, dar în spirit nou, corespunzător 
adevărului şi intereselor noastre culturale. 

Colaborarea lui E. Brote la revistă caracterizează bine întreaga 
mişcare, de aceea ne vom opri mai mult asupra ei. O parte a articolelor 
sale sunt de ştiinţă popularizată. Un articol din 1876 este intitulat 
Câteva trăsături generale din viaţa plantei 14 ; şi aici întâlnim 
convingerea că la baza agriculturii trebuie să stea cunoaşterea 
ştiinţifică. în anul următor publică Prăsila vitelor în Transilvania şi 
Ungaria 15 . Este o statistică completă şi amănunţită, aşa cum ştia să 



14 "Foişoara Telegrafului român", I (1876), nr. 10 (6 mai), p. 75-76 şi nr. 12 (3 
iunie), p. 94-95. 

15 Ibidem, II (1877), nr. 6 (17 martie ), p. 41-44, nr. 7 (3 aprilie), p. 49-50, nr. 9 



facă numai E. Brote, care se pare că nu se simţea cu adevărat bine 
decât în lumea cifrelor. în sfârşit, în acelaşi an, articolul Prevederea 
timpului 16 urmăreşte, ca şi cel privitor la viaţa plantelor, punerea unor 
cunoştinţe folositoare la îndemâna ţăranului. 

Alte articole, chiar dacă pornesc de la ştiinţa agronomiei, ţintesc însă 
mult mai departe. în Indulgenţă sau critică 17 , agronomia nu mai este 
decât un pretext, E. Brote lansând aici de fapt, în al doilea număr al re- 
vistei, programul cultural al acesteia. Exemplul de la care porneşte este 
o lamentabilă lucrare, "manualul popular de agricultură practică", în 
parte compus, în parte compilat de Giorgiu Vintilă, "inspectore silvanale 
districtuale în Făgăraş", aşa cum se intitulează acest reprezentant nu 
numai al agronomiei, clar şi al coruperii limbii române. Riposta lui E. 
Brote este violentă, aşa cum se şi cuvenea. «Literatura unui popor, - 
scrie el la începutul articolului - este oglinda activităţii sale publice... 
Tendinţa, ce are poporul român de a-şi înavuţi literatura şi cu ea 
bogăţia şi cultura naţională este cu atât mai lăudabilă, cu cât 
deşteptarea acestui popor din "somnul cel de moarte" datează numai 
de curând. însă, sedus fiind de nemărginita ambiţiune a ajunge dintr-o 
dată la un nivel egal cu celelalte popoare civilizate, el n-a mai cenzurat 
productele sale literare, ci a primit tot de bun, ce s-a produs în limba 
lui, pentru a putea impune lumii cu numărul cărţilor tipărite. 
Confundând astfel intensivitatea cu extensiunea literaturii şi fiind 
scrierile lipsite de orice control, cea mai firească urmare a fost 
încurajarea superficialităţii şi a ignoranţei pretenţioase... Prea 
indulgenta noastră presă a primit ideile confuze drept ştiinţă, iar frazele 
drept expresiune nobilă a simţământului naţional, şi cea mai rea carte 
deveni încărcată cu laudă şi recunoştinţă... ». 

Desigur, ideile exprimate în aceste fraze nu sunt noi, ele fuseseră 
impuse de mai mulţi ani în România de Junimea. Totuşi, este remarcabil 
modul cum le-a asimilat tânărul de numai 25 de ani, cu o formaţie 
ştiinţifică şi o profesie care, mai ales într-un mediu intelectual refractar 
ideilor amintite, nu îl obligau să se ţină la curent cu mişcarea culturală 
de peste munţi. Remarcabilă, ţinând seama de vârstă şi mediu, este şi 
limpezimea frazei, limba corectă, sobră, în care, spre deosebire de acel 
"inspectore silvanale" şi aţâţi alţi contemporani transilvăneni, a reuşit 
să-şi comunice convingerile. După introducere, urmează o execuţie a 
lucrării, în stilul maiorescian, cu citarea unor fraze şi demonstrarea 
absurdităţii lor. Fără îndoială, E. Brote l-a citit, chiar studiat cu atenţie, 
pe criticul Junimii. După respingerea conţinutului, urmează desfiinţarea 
stilului lucrării şi, în sfârşit, acuzaţia dovedită de plagiare a unor 



(28 aprilie), p. 70-72. 

17 Ibidem, I (1876), nr. 2 (15 ianuarie), p. 14-16. 



fragmente. Insistă asupra faptului că, din păcate, cartea analizată nu 
reprezintă un fenomen izolat. "Idei nelămurite, superficialitate, 
imitaţiune oarbă, fraze goale, neglijarea limbei, le aflăm în Manualul 
popular, întocmai ca şi în partea cea mai însemnată a literaturii, 
politicei, jurnalisticei - cu un cuvânt a întregii noastre activităţi publice", 
în faţa acestei situaţii, E. Brote proclamă rolul criticii, menită să înlăture 
vorbele goale şi să pună ca fundament al întregii acţiuni culturale şi 
politice, adevărul. 

Programul, atât de clar expus, îl va aplica însuşi E. Brote, în 
cercetarea activităţii de 16 ani a principalei instituţii transilvănene - 
Astra. Studiul, de mare întindere, publicat în mai multe numere ale 
"Foişoarei ", se intitulează O privire asupra activităţii Asociaţiunei 
transilvane pentru, literatura română şi cultura poporului român de la 
înfiinţarea ei până la a XlV-a adunare generală 18 . 

Bazat pe o cercetare temeinică, riguroasă, pe mânuirea fără greş a 
datelor statistice, E. Brote înfăţişează fără menajamente situaţia reală; 
între formă şi fond, între cuvinte şi realizarea lor, distanţa era mare. 
Sunt cercetate pe rând numărul membrilor asociaţiei, fondurile 
existente şi apoi modul în care s-au dus - sau nu s-au dus - la 
îndeplinire hotărârile adunărilor generale. în ce priveşte numărul 
membrilor, în timp ce la a doua adunare generală era de 728 (membri 
ordinari, în afară de cei câţiva fondatori sau aleşi pe viaţă), la a XlV-a 
adunare generală sunt numai 120. Această scădere impresionantă - 
chiar dacă a avut şi cauze obiective - este considerată, şi pe drept, ca 
îngrijorătoare pentru viitorul Astrei. Autorul crede că însuşi "spiritul de 
care ca a fost condusă până acum a contribuit în mare parte la 
scăzământul numărului membrilor" 19 . în ce priveşte averea societăţii şi 
folosirea ei, E. Brote constată de asemenea o situaţie puţin normală. 
"Privind modul distribuirii sumelor disponibile, vedem că numai 54% din 
sumele cheltuite s-au întrebuinţat în mod folositor iar 46% sunt mai 
mult sau mai puţin speze administrative. Acest fapt ne surprinde cu 
atât mai mult, cu cât vedem că alăturea cu scăderea sumelor 
disponibile merge urcarea spezelor administrative... Dacă o societate, 
pentru a distribui suma de fl. 26.926,24 cr., are lipsă pentru susţinerea 
organismului său propriu suma de fl. 23.158,30 cr., rămâne în dubiu, 
oare susţinerea organismului oficialilor sau distribuirea capitalelor 
pentru lucrări folositoare este scopul societăţii?" 20 . 

După constatarea insuficienţelor legate de însăşi organizarea Astrei, 
se trece la analizarea îndeplinirii hotărârilor adoptate. O propunere care 

stârneşte riposta sa este cea relativă la "înfiinţarea unei academii 
române de drepturi". Se făcuse un apel la public şi se strânsese o sumă 
de bani în acest scop, comitetul declarând această problemă drept 
"vitală" . "O poziţie însemnată a unui popor în stat - scrie E. Brote - este 
condiţionată prin înaintarea sa în cultură. Nu forţa brută, nici fraze 
goale, ci o cultură trainică, dezvoltarea puterilor sale materiale şi 
spirituale vor ridica şi susţine un popor la o poziţie însemnată în stat. O 
cultură trainică însă numai atunci se creează când poporul în 
dezvoltarea sa urmăreşte legile naturii şi, după ce a zidit fundamentul, 
pune treptat piatră peste piatră la edificiul culturii sale" 21 . Consideră o 
absurditate înfiinţarea acestei academii, când poporul român, în cea 
mai mare parte încă analfabet, ducea lipsa şcolilor populare. 

în continuare este cercetată "Transilvania", revista editată de Astra. 
Scopul acestei publicaţii era, potrivit statutelor, publicarea dezbaterilor 
Asociaţiei şi "lăţirea mijloacelor înaintării în literatura română şi cultura 
poporului român". Aproape în întregime, revista a fost scrisă de G. 
Bariţiu, preocupat mai ales de problemele istorice; «rezultă că cuprinsul 
"Transilvaniei" este foarte interesant pentru puţinii istoriografi, însă sec 
şi fără interes pentru majoritatea publicului român cititor» 22 . Numărul 
abonaţilor a fost la început 400, în anul al doilea (1869) a scăzut la 300, 
apoi scăderea a continuat, ajungându-se la numai 180, dovadă 
interesul limitat ce îl prezentau materialele publicate. Paralel, s-a 
agravat deficitul financiar al revistei. Deci, publicaţia, potrivit părerii lui 
E. Brote, nici nu a contribuit la înaintarea culturală a poporului român, 
nici nu a fost o întreprindere rentabilă. în plus, o parte importantă era 
ocupată cu publicarea "in extenso" a actelor societăţii, uneori penibile 
exerciţii de stil, dintre care autorul dă un exemplu convingător. 
Concluzia este că "o foaie ce publică protocoale, procese verbale şi 
articole ce s-au scris numai din disperaţie a nu rămâne coloanele 
netipărite, şi care foaie nu se citeşte decât de 180 inşi, nici când nu 
poate face pretensiunea a sprijini înaintarea poporului în cultură" 23 . 

Detaliat analizează E. Brote biblioteca societăţii care, la a doua 
adunare generală, cuprindea 89 lucrări, iar la a XlV-a, 1498. Pentru a 
afla calitatea acestor volume, a cercetat îndeaproape biblioteca. Mai 
întâi critică sistemul catalogării, unic în felul său ("Bibliotecarii care au 
scos la lumină acest sistem clasic de catalogizare trebuie că au avut 
de-a dreptul intenţiunea a-l face cât se poate mai iraţional. Ei au 
început cu agricultura şi, prin o asociaţiune ciudată de idei, au ajuns de 
la agricultură la arheologie, au continuat cu arhitectura, căreia i-au 
coordonat arta şi, pentru a face o săritură câte se poate mai mare, au 

înşirat bibliografia... etc.") 24 . In ce priveşte fondul, "Asociaţiunea a 
adunat cărţi deocamdată fără un scop anume. Şi pentru a putea 
impune cu un număr mare de opuri, bibliotecarii s-au folosit de 
mijloace, care nu se pot ierta. Ei adecă au înregistrat una şi aceeaşi 
carte sub mai mulţi numeri, au dat la o mulţime de publicaţiuni şi 
ordinaţiuni, uneori lipsite de orice preţ, numeri separaţi şi au aşezat în 
bibliotecă o mulţime de jurnale necomplete, care toate sunt prevăzute 
cu numeri proprii... Luând toate aceste în dreaptă considerare - 
conchide E. Brote - trebuie să mărturisim că noi cu greu ne putem 
decide a numi colecţiunea de cărţi a Asociaţiunii o bibliotecă şi 
ajungem astfel la trista concluziune că Asociaţiunea şi în privinţa 
aceasta s-a mulţumit cu crearea formei goale..." 25 . 

Ca o concluzie a întregului studiu, E. Brote arată că "singurele 
rezultate practice dobândite de Asociaţiune în răstimp de 16 ani sunt: 
edarea unei foi, fondarea unei biblioteci, distribuirea de stipendii şi 
crearea fondului unei academii române de drepturi" 26 . Dintre acestea, 
singura realizare care era pozitivă rămâne distribuirea burselor. Cu 
ajutorul Astrei, îşi continuaseră studiile, până la data aceea, 69 de tineri 
(din care "20 se află încă la studii, 26 sunt aplicaţi, 10 nu se ştie unde şi 
cum sunt aplicaţi, 6 au trecut în România, 7 au murit"). în rest, autorul 
consideră rezultatele dezamăgitoare şi îl avertizează pe cititor că 
progresul se poate face numai pe calea adevărului, nu a iluziilor. 
Câteva fraze merită a fi citate în încheiere, fiind caracteristice pentru 
gândirea lui E. Brote şi semnificative pentru calea aleasă de 
reprezentanţii noii generaţii transilvănene: "Nimic mai stricăcios pentru 
progres decât de a trăi în iluziuni şi a se înşela însuşi pe sine. Simţul de 
mărire şi tărie proprie ce-l produce iluziunea nu numai că ne face orbi 
pentru toate greşelile şi slăbiciunile noastre, ci ne mână fără cruţare 
înainte pe calea greşită până ce ne silesc împrejurările a ne lupta şi a 
ne măsura mărirea şi tăria noastră cu mărirea şi tăria altora. Rezultatul 
acestei lupte nu poate fi altul decât o amară dezamăgire şi expunerea 
slăbiciunilor noastre în toată golătatea lor. Este dar un postulat al 
progresului a ne desface odată pentru totdeauna de iluziuni şi, chiar 
dacă am trece de răi naţionalişti, a cerceta cu sânge rece după adevăr. 
Adevărul este singurul şi unicul punct de plecare pentru orice 
acţiune" 27 27. 

Fără îndoială, articolul lui E. Brote este deosebit de aspru şi poate 
părea nedrept. Activitatea Astrei se putea privi şi din altă perspectivă, 
însuşi faptul existenţei sale, chiar înaintea Societăţii Academice Româ- 
ne, era remarcabil. Situaţia dificilă a românilor din Transilvania 



Ibidem, p. 123. 
Ibidem, p. 123. 

Ibidem, p. 145. 



constituia cauza obiectivă a multor nereguli existente în organizarea 
lor. Cu toate acestea, privind din unghiul din care a privit el, critica 
rămâne îndreptăţită. Chiar în condiţii atât de vitrege, se putea face mai 
mult şi, în special, mai bine, cu mai multă organizare şi simţ al realităţii. 
Scopul criticii nu era desfiinţarea Astrei, ci ridicarea activităţii ei pe un 
plan superior. De fapt, idei înnoitoare apăruseră chiar în sânul 
societăţii. Secretar era în vremea aceea D.P. Barcianu, iar controlor 
chiar fratele autorului, Aurel Brote. însuşi E. Brote participă la adunarea 
generală ţinută la Sibiu, în august 1876 (chiar în perioada când apărea 
studiul) şi este ales raportorul "comisiei pentru înscrierea membrilor noi 
şi încasarea taxelor". Procesul verbal al adunării este semnat şi de el 28 . 
Prin urmare, nu ataca Astra din afară, ci se prezenta ca unul din 
exponenţii înnoirii acestei societăţi, sprijinit fiind de o parte din membrii 
săi. Dar, fără îndoială, curajul şi temeinicia argumentării acestui tânăr 
trebuie să-i fi adus, de pe atunci, şi mulţi duşmani. 

Critica, atât de junimistă, a unei venerabile instituţii transilvănene, 
nu putea fi trecută cu vederea nici de partea cealaltă a Carpaţilor. M. 
Eminescu a consacrat câteva rânduri de apreciere lucrării lui E. Brote, 
deosebit de măgulitoare, dată fiind personalitatea şi exigenţa celui care 
le semna: «Acest articol, însemnat prin pregnanţa judecăţii şi prin o 
curăţenie de limbă, abia obişnuită în jurnalistica română, e scris de D- 
nul Eugen Brote şi publicat în "Foişoara Telegrafului român". Din el se 
va vedea că deceniile din urmă ale culturii române au în toate părţile 
Daciei un caracter unitar, care s-ar putea însemna cu cuvintele: 
irosirea... puterilor vii ale poporului românesc pentru crearea de forme 
de cultură goale şi de prisos... Pe de altă parte băgăm de seamă că 
soarta oamenilor care spun adevărul e aceeaşi la noi ca şi-n 
Transilvania: "Cine zice că idolul trebuie zdrobit, vânzător este". De 
aceea vedem şi pe d. Brote aşteptându-se de a fi taxat de "rău 
naţionalist» 29 . 

La sfârşitul anului 1877, "Foişoara" îşi încetează apariţia, 
contopindu-se cu "Telegraful român". Nu a fost o renunţare din partea 
tinerilor. Dimpotrivă, se va ajunge la o transformare a însuşi 
"Telegrafului român", prin care se vor transmite acum, de trei ori pe 
săptămână, ideile vechiului supliment (din 1862 până în 1878 apăruse 
de două ori pe săptămână). încă din primul număr al anului 1878, 
cititorii sunt înştiinţaţi că - dată fiind caracteristica timpului modern de 
democratizare a culturii - "Telegraful român" va apare de acum înainte 
cu ortografie fonetică 30 . Era o mare victorie a celor câţiva entuziaşti 
care, cu doi ani înainte, se grupaseră la "Foişoara Telegrafului român", 



Arhivele Statului Sibiu, Fond Astra, cutia 63. 

29 M. Eminescu, Scrieri politice şi literare, voi. I (1870-1877), Bucureşti, 1905, p. 
314-315. Articolul a apărut în "Curierul de laşi" din 22 septembrie 1876. 

30 Cătră onoraţii cetitori, în "Telegraful român", XXVI (1878), nr. 1 (3 ianuarie). 



şi a culturii româneşti, în genere. Vom întâlni în continuare semnăturile 
lui llarion Puşcariu, Dimitrie Comşa, D. P. Barcianu, Eugen Brote, At. M. 
Marienescu, precum şi ale unor noi aderenţi: Simeon Popescu, loan 
Crişan. 

Sub titlul Ortografie, E. Brote (semnat cu iniţiala "e") încearcă să 
demonstreze blăjenilor superioritatea ortografiei fonetice 31 . Punctul de 
plecare este un articol antifonetic din "Foaia scolastecă" de la Blaj, 
redactată de loan Micu Moldovan. Cu mult umor, E. Brote foloseşte 
arma statisticii - specialitatea sa - pentru a dovedi filologilor retrograzi 
marele avantaj economic al fonetismului. «Dacă "Foaia scolastecă" din 
Blaj - calculează el - luând de bază ortografia "Telegrafului român" va 
şterge într-o coloană a foaiei sale toate literele de prisos, va rezulta că 
se tipăresc într-o coloană nici mai mult nici mai puţin decât 100 litere 
de prisos... întreg materialul, care "Foaia scolastecă" îl dă cetitorilor săi 
în 24, îl poate da cu ortografia fonetică în 22 1/2 numeri». Continuând 
calculul, ajunge la concluzia că, folosind ortografia fonetică, gazeta din 
Blaj ar putea face o economie de 30 florini pe an, fără a mai socoti şi 
cheltuielile administrative. Recunoaşte că nu este prea mult; dar, dacă 
foaia blăjană ar ajunge la formatul, numărul de pagini şi tirajul lui 
"Times ", de pildă, atunci economia ar fi de sute de mii pe an! Tot în 
1878 publică, în mai multe numere succesive, un mic tratat de 
contabilitate pentru ţărani, sub titlul Comptabilitatea agricultorului. 

în anii următori însă, nu îi mai întâlnim semnătura. A păstrat fără 
îndoială legăturile cu redacţia "Telegrafului român", poate a publicat 
câte ceva fără a semna, cert este că preocupările i se îndreaptă acum 
în alte direcţii. înainte de a încheia prezentarea primei faze a activităţii 
sale publicistice, mai trebuie amintită redactarea, împreună cu D. 
Comşa, a Călindarului bunului econom. Apar opt volume, între 1877 şi 
1884. Scopul său era, pe de o parte transmiterea unor cunoştinţe 
practice folositoare ţăranului, pe de altă parte publicarea unei literaturi 
de valoare şi, în acelaşi timp, pe înţelesul maselor (întâlnim aici nume 
ca V. Alecsandri, D. Bolintineanu, Gr. Alexandrescu, I. Creangă, C. 
Negruzzi, N. Bălcescu, N. Gane, Veronica Miele, chiar T. Maiorescu, nu 
însă şi M. Eminescu). în ce priveşte redactarea articolelor cu caracter 
agronomic, probabil că rolul principal l-a avut D. Comşa; aşa se explică 
şi faptul că numele său apare înaintea celui al lui E. Brote. Este de 
presupus însă că alegerea materialului literar a fost făcută mai curând 
de acesta din urmă. 

Scăderea interesului pentru gazetărie se explică prin faptul că, în 
jurul anului 1880, E. Brote era un om foarte ocupat. Pregătirea 
superioară şi marea lui ambiţie au contribuit la ajungerea sa pe primul 
plan al vieţii transilvănene, şi nu în una, ci în mai multe direcţii. 



31 Ortografie, în "Telegraful român", XXVI (1878), nr. 39 (4 aprilie) şi nr. 40 (6 
aprilie). 



Prima funcţie publică o obţine în conducerea Astrei. Societatea era 
administrată, potrivit statutelor, de 7 persoane: un preşedinte, un 
vicepreşedinte, un prim secretar, un al doilea secretar, un bibliotecar şi 
arhivar, un casier, un controlor. Aceştia, ca şi comitetul Astrei, erau 
aleşi pentru trei ani (putând fi realeşi) de către adunarea generală. în 
august 1877, adunarea generală a avut loc la Blaj. Cu această ocazie 
au fost aleşi, ca prim secretar G. Bariţiu (cu 46 voturi din 47), secretar II 
losif Hodoşiu (23 voturi), casier C. Stezar (45 voturi), bibliotecar Nicolae 
Petra Petrescu (41 voturi) şi controlor E. Brote (22 voturi) 32 . Numărul de 
voturi întrunite - cel mai mic - este explicabil prin criticile ce nu de mult 
le adresase Asociaţiei. Chiar şi astfel este de mirare că a fost ales, fapt 
care dovedeşte încă o dată că în interiorul Astrei existau mai multe 
persoane care considerau observaţiile făcute întemeiate şi doreau 
modernizarea şi activizarea aparatului de conducere. Tot acum, 
preşedinte este ales eruditul Timotei Cipariu, în locul lui lacob Bologa. 
După ce îndeplineşte timp de trei ani funcţia de controlor, E. Brote este 
reales în 1880 (adunarea generală de la Turda din 7-9 august), 
devenind şi membru supleant în comitetul central al Astrei. în calitate 
de controlor, colaborează strâns cu casierul Asociaţiei, bătrânul 
Constantin Stezar. în 1883, funcţiile se inversează şi E. Brote devine 
casier (până în 1888), iar C. Stezar controlor. într-o funcţie sau alta, cei 
doi vor îndeplini o muncă foarte utilă, punând finanţele Asociaţiei pe un 
fundament solid. Dacă în 1871 averea Astrei se cifra la 57.078 florini, 
iar la sfârşitul anului 1880 la 77.094 florini 33 , la 31 decembrie 1887, 
după un deceniu de administraţie C. Stezar - E. Brote, potrivit unui 
raport detaliat al ultimului, atingea 122.343 florini 34 . 

Desigur, importanţă prezenta nu numai creşterea fondurilor, ci şi 
modul cum acestea erau folosite. Constatăm acum o înviorare a 
activităţii şi mai mult spirit practic în iniţiativele Astrei. Astfel, biblioteca 
acesteia, ridiculizată în 1876 de E. Brote, ajunge sub îngrijirea unui 
intelectual conştiincios, N. Petra Petrescu (1848-1923), care începe să 
facă ordine. Sporesc achiziţiile - în special din literatura română - iar în 
1880 N. Petra Petrescu elaborează şi primul catalog (publicat în 1882); 
biblioteca se mută într-un local propriu. 

O realizare de seamă a Asociaţiei, în aceşti ani, a fost organizarea 
expoziţiei economice române din Sibiu. O primă expoziţie fusese 
organizată tot de Astra, la Braşov, în anul 1862, în vremea începutului 
"regimului liberal" în Austria. Acum condiţiile erau mai grele, fiind 
politica de asuprire crescândă a naţionalităţilor. De aceea, expoziţia, pe 



32 Arhivele Statului Sibiu, Fond Astra, cutia 63 (procesul verbal al adunării din 
Blaj, 5-7 august 1877). 

33 Loc. cit., cutia 61 (procese verbale de şedinţe şi adunări generale). 

34 Loc. cit., cutia 70, doc. 143/1888: Starea averii Asociaţiunii Transilvane, 
Sibiu, 31 decembrie 1887. 



lângă faptul că avea să cuprindă produse mai multe şi mai variate ca în 
1862, însemna şi o certă manifestaţie politică. 

Adunarea generală a Asociaţiei, din Turda, hotăra la 8 august 1880 
pregătirea expoziţiei industriale şi agricole pentru anul următor - la 27 
august 1881 - cu ocazia adunării care urma să se ţină la Sibiu. A fost 
ales un "comitet de expoziţiune", format din baronul D. Ursu, G. Bariţiu, 
I. Popescu, P. Cosma, V. Roman, Al. Lebu, E. Brote, D. Comşa, D.P. 
Barcianu. Preşedintele comitetului a devenit Partenie Cosma, 
cunoscutul financiar, fost deputat, avocatul şi viitorul director al Băncii 
Albina, iar secretar E. Brote, ale cărui cunoştinţe economice ajunseseră 
să fie apreciate de toţi 35 . Pregătirea concretă a expoziţiei va fi în primul 
rând meritul lui. 

Comitetul a lansat - pentru procurarea diferite lor obiecte - un "apel 
către poporul românesc, în cauza expoziţiunii naţionale, care se va 
deschide în 27/15 august 1881 la Sibiu". "Popoarele lipsite de industrie 
n-au viitor", se scria aici 36 . Dezvoltarea economiei, la care avea să 
contribuie expoziţia plănuită, era considerată o problemă de existenţă 
naţională. Această concepţie era urmarea firească a ridicării unei noi 
generaţii, care - ca Partenie Cosma sau Eugen Brote - nu privea politica 
izolat, ci lua în consideraţie, în vederea obţinerii unor succese politice, 
consolidarea bazei economice. 

Semnificaţia politică a expoziţiei nu a scăpat guvernului, care a 
hotărât să împiedice această manifestare. Potrivit legii din 1868, 
naţionalităţile puteau întemeia asociaţii cu scopuri literare, culturale, 
economice etc, mai puţin politice. Prin ordonanţa ministerului de 
interne din 22 mai 1875, dreptul de asociere era restrâns, fiind 
îngăduite pentru naţionalităţi numai asociaţiile culturale şi literare. 
Evident, expoziţia din 1881 nu avea cum să intre în această categorie. 
La 1 iunie 1881, vicecomitele comitatului Sibiu trimite comitetului 
Astrei o adresă, în care se aminteşte că expoziţia nu putea să aibă loc. 

Românii nu aveau însă intenţia să renunţe la expoziţia plănuită, a 
cărei pregătire se afla într-un stadiu destul de avansat. Au hotărât 
aşadar să continue lucrările, de data aceasta nu sub patronajul Astrei, 
ci al unei întreprinderi particulare, căreia guvernul nu avea ce să-i 
reproşeze. Evident, era doar o schimbare în formă, căci fondul rămânea 
acelaşi. Apelul particularilor pentru continuarea lucrărilor este semnat 
de G. Bariţiu, D.P. Barcianu, E. Brote, D. Comşa, P. Cosma, N. Cristea, 
Al. Lebu, N. Olariu, N. Petra Petrescu, R. Petria, I. Popescu, V. Roman, I. 
Sterca Şuluţiu, A. Trombiţaş, D. Cerbu. Reprezenta de fapt vechiul 
comitet, lărgit. Preşedinte este ales tot Partenie Cosma, iar secretar, de 



35 "Telegraful Român", XXVIII (1880), nr. 120 (11 octombrie). 

36 Ibidem, XXVIII (1880), nr. 151 (23 decembrie). Este posibil ca apelul să fi fost 
redactat de E. Brote. în orice caz, ideile expuse aici sunt şi ale sale. 



asemenea, E. Brote 37 . 

în sfârşit, expoziţia se deschide la 15/27 august, printr-un discurs 
ţinut de Partenie Cosma, în sala hotelului "împăratul Romanilor". Sunt 
prezenţi şi oaspeţi din vechea Românie, printre ei fiind şi Carol Davila. 
Au loc un prânz comun, un concert, un bal, o excursie la Răşinari. La 
expoziţie se află obiecte înscrise sub 6.000 numere 38 , în realitate fiind 
mai numeroase, căci sub acelaşi număr putea figura o serie de obiecte. 
Din România se remarcă cele expuse de Azilul "Elena Doamna". în 
general, este reprezentată mai ales industria casnică; se constată însă 
că şi produsele ateliere lor meşteşugăreşti dovedesc un progres (sunt 
expuse astfel obiecte de cojocărie, pălării, pantofi, pluguri, cântare, 
diferite unelte etc). De o mare industrie românească, fireşte, nu putea 
fi încă vorba în Transilvania. 

Expoziţia a durat mai mult de două săptămâni, până la 2/14 
septembrie. Afluenţa publicului a fost re marcabilă. în prima zi s-au 
înregistrat 445 vizitatori, în a doua - 722, a treia - 216, a patra - 1250. 
în total, în 4 zile - 2.633 39 . Apoi ritmul s-a menţinut: 797 la 19 august, 
529 la 20 august, 362 la 21 august (spre a face o comparaţie, amintim 
că populaţia Sibiului era mai mică de 30.000 locuitori). Acordarea a 
numeroase premii şi diplome a avut drept scop încurajarea 
meşteşugurilor şi agriculturii româneşti, în vederea consolidării bazei 
economice a românilor transilvăneni. 

O altă preocupare a Astrei, în care s-a afirmat E. Brote, a fost 
crearea unei şcoli de fete la Sibiu. Reuniunea femeilor române din oraş 
reuşise, printr-o acţiune iniţiată în 1881, să deschidă o şcoală primară, 
în 1883. în acest an, adunarea generală a Astrei ia hotărârea construirii 
unei şcoli superioare de fete (cu 4 clase gimnaziale); aceasta îşi va 
inaugura cursurile în anul 1886. Fiind casierul Asociaţiei, E. Brote a avut 
un rol important în strângerea fondurilor şi repartizarea lor pentru 
construirea clădirii 40 . Mai puţin ambiţioasă de cât ideea "Academiei de 
drepturi", pe care o ironizase E. Brote, şcoala de fete a avut meritul de 
a fi fost o propunere realistă şi, dusă la îndeplinire, de a fi contribuit la 
dezvoltarea învăţământului mediu românesc în Transilvania. 

Putem să-l credem pe Septimiu Albini, care afirmă că E. Brote s-a 
remarcat la Astra ca "administrator model... în strângerea şi folosirea 
fondurilor" 41 . Prestigiul său de bun financiar l-a recomandat pentru un 
post similar în cealaltă instituţie românească din Sibiu, mult mai bogată 
decât Astra, Mitropolia. 



37 "Telegraful român", XXIX (1881 ), nr. 75 (30 iunie). 

38 De la expoziţiune, în "Telegraful român", XXIX (1881), nr. 97(20 august). 

39 Ibidem. 

40 Clădirea valora în 1887, potrivit raportului amintit al lui E. Brote, 63.826 
florini, deci peste jumătate din averea Astrei. 

41 Biblioteca Academiei R.S.R., mss. Arh. S. Albini, I mss 17, f. 1. 



Foarte interesantă era organizarea bisericii ortodoxe transilvănene. 
Statutul său organic 42 corespundea intenţiilor politice aflate în spatele 
organizării religioase. Două erau marile sale inovaţii: votul universal şi 
participarea laicilor la administrarea bisericii. Celula de bază a acesteia 
era parohia; cetăţenii ei, întruniţi în sinod, alegeau comitetul parohial, 
parohul, capelanul, diaconul, epitropii, profesorii şi învăţătorii. Unitatea 
imediat superioară era eparhia; sinodul eparhial, care se întrunea 
anual, număra 60 de membri, 20 preoţi şi 40 laici, aleşi pe trei ani. 
Organul administrativ se numea "Consistoriu eparhial", membrii săi 
fiind asesori consistoriali. Consistoriul se împărţea în trei senate 
separate: cel bisericesc (toţi membrii săi fiind clerici), şcolar (o treime 
preoţi, două treimi laici) şi epitropesc (de asemenea, o treime preoţi, 
două treimi laici). în sfârşit, în capul edificiului se afla Mitropolia, 
reunind mai multe eparhii. La trei ani o dată se aduna congresul 
naţional bisericesc, format din 90 de deputaţi, 30 clerici şi 60 laici. 
Organul suprem administrativ, ales de congres pentru o perioadă de 
trei ani, era Consistoriul metropolitan. Prezidat de mitropolit, se îm- 
părţea, ca şi consistoriul eparhial, în trei senate: cel bisericesc, care 
cuprindea 6 clerici, cel şcolar şi epitropesc (ultimele două cuprinzând 
câte 6 membri, dintre care 2 clerici şi 4 laici). 

Acest sistem de organizare făcea posibilă participarea unui număr 
mare de români la afacerile bisericii, începând cu parohiile şi până la 
mitropolie. Congresele bisericeşti, ca şi şedinţele consistoriale, erau 
ocazii pentru discutarea unor probleme care nu rareori atingeau sfera 
politică, economică sau culturală. 

în 1879, E. Brote este ales membru al Consistoriului Mitropoliei. Va 
ocupa această funcţie până în anul 1888. Ca asesor consistorial, face 
parte din senatul epitropesc, în a cărui sarcină se afla administrarea 
fondurilor bisericii ortodoxe. îl întâlnim pentru prima dată la şedinţele 
senatului în ziua de 7 iulie 1879. La 11/23 iulie, C. Stezar este ales 
casier, iar el controlor 43 . Aceeaşi formaţie ca la Astra, ceea ce înseamnă 
că cei doi depuneau împreună o activitate rodnică. De-a lungul anilor a 
participat la aproape toate şedinţele, care se înmulţeau mereu, semn al 
creşterii volumului de lucrări, odată cu sporirea averii. Se cumpărau 
case, pământ, se făceau diferite operaţiuni financiare, se controla 
averea şcolilor, sarcini care reveneau lui C. Stezar şi E. Brote, mai ales 
ultimului 44 . 



42 Statutul organic al bisericii greco-orientale române din Ungaria şi 
Transilvania, Sibiu, 1881. 

43 Arhiva Mitropoliei Sibiu, Protocolul şedinţelor Consistoriului arhidiecesan 
epitropesc 1879. 

44 Amănunte despre această activitate se găsesc în lucrarea lui Constantin 
Stezar şi Eugen Brote, Pro veritate, Sibiu, 1890. E. Brote se referă aici la munca 
lor, în mijlocul unui senat epitropesc "compus numai din asesori onorari, care 



Paralel cu activitatea la Astra şi la Mitropolie, îl vedem începând să 
aibă un rol şi în conducerea mişcării naţionale. în cadrul Partidului 
Naţional Român din Transilvania propriu-zisă continua disputa dintre 
pasivişti - care îşi impuseseră punctul de vedere - şi activişti, aflaţi în 
minoritate. Neavând existenţă legală, partidul se întrunea în conferinţe 
doar cu ocazia pregătirii alegerilor, pentru a se pronunţa asupra tacticii 
de urmat. 

în 1878, conferinţa electorală s-a întrunit la Sibiu, la 8/20 iulie, sub 
preşedinţia vicarului Nicolae Popea; prezenţa nu a fost prea 
numeroasă, multe cercuri electorale netrimiţând delegaţi 45 45. în 
comisia de propuneri, formată din 9 persoane, s-au ciocnit din nou 
punctele de vedere opuse în legătură cu participarea sau nepar- 
ticiparea la alegeri. Şapte membri (printre care şi raportorul comisiei G. 
Bariţiu) au luat apărarea pasivităţii, ceilalţi doi (N. Străvoiu şi N. 
Cristea) cerând intrarea în activitate. Conferinţa a primit prima 
propunere cu 36 de voturi contra 25, rezultat care dovedea totuşi 
existenţa unui număr apreciabil de partizani ai activismului. S-a 
proclamat solidaritatea tuturor participanţilor, în sensul că minoritatea 
activistă s-a supus liniei trasate de majoritate. 

Comitetul central electoral, ales în şedinţa a treia din 9/21 iulie, 
reflecta această situaţie. Se compunea din 7 persoane, acceptate toate 
cu unanimitate: Nicolae Popea, George Bariţiu, Zaharia Boiu, Dimitrie 
Comşa, Visarion Roman, losif Hodoşiu şi Eugen Brote. Ultimul în vârstă 
de 27 de ani, era cel mai tânăr (N. Popea, ales preşedinte al 
comitetului, avea 52 de ani, G. Bariţiu 66, Z. Boiu 44, D. Comşa 32, V. 
Roman 45 şi I. Hodoşiu 48). Dintre ei, potrivit declaraţiilor făcute în faţa 
conferinţei, G. Bariţiu, I. Hodoşiu şi V. Roman susţineau ferm 
pasivitatea, în timp ce N. Popea şi N. Cristea erau activişti. Nu ştim cum 
a votat E. Brote, dar presupunem că atât el, cât şi D. Comşa, făcând 
parte din gruparea de la "Telegraful român", condusă de N. Cristea, 
înclinau spre activism. Timp de mai mulţi ani, E. Brote a făcut politică 
pasivistă, deoarece condiţiile o impuneau şi majoritatea o cerea, dar nu 
din convingere. Spiritul său energic, tinzând spre afirmare pe toate 
planurile, îl apropia mai mult de concepţia adepţilor activismului decât 
de a lui G. Bariţiu. 

Activitatea noului comitet (în care E. Brote îndeplineşte funcţia de 

dacă veneau de 3-4 ori la şedinţă într-un an". C. Stezar, fiind bătrân, "nu mai 
putea isprăvi el singur toate şi descărca din când în când câte ceva pe umerii 
mei mai tineri. Şi astfel am mers înainte aproape zece ani de zile. Unde 
credeam că este lipsă de noi, ne duceam; unde alţii nu-şi făceau datorinţa o 
făceam noi pe a lor şi aveam totdeauna un singur scop: să înmulţim, să sporim 
şi să asigurăm averea arhidiocezei" (p. 39). între 1879-1888 averea a crescut 
de la 700.000 la aproape 2.000.000 florini. 

45 Pentru conferinţa din 1878, vezi T.V. Păcăţian, op. cit, voi. VI, Sibiu, 1910, p. 
630-642. 



casier) a fost destul de mărginită, şi nici nu putea fi altfel. Mişcarea 
naţională se afla într-o perioadă de reflux, atât din pricina presiunilor 
guvernamentale, cât şi din cauza dezorganizării interne. Românii erau 
în chip artificial divizaţi în două partide, unul pentru Transilvania, altul 
pentru Banat şi Ungaria, urmând tactici diferite. Mai mult, după cum 
am arătat, şi în Transilvania propriu-zisă exista o dezbinare în problema 
tacticii. Singura soluţie pentru a face din mişcarea naţională o forţă 
capabilă să joace un rol politic era unificarea partidelor şi stabilirea 
unui singur program, unei singure linii de conduită. 

Urmarea a fost convocarea conferinţei electorale pentru data de 12 
mai st. n. 1881, la Sibiu. în aceeaşi zi, după-amiaza, s-au întrunit în 
conferinţă comună delegaţii ambelor partide româneşti, în vederea 
unificării lor. S-au prezentat 103 delegaţi din Transilvania propriu-zisă şi 
52 din restul teritoriilor locuite de români. E. Brote nu a participat ca 
delegat la lucrările conferinţei, din motive necunoscute precis, dar care 
pot fi bănuite. Mai întâi, relaţiile sale cu mulţi dintre conducătorii 
mişcării naţionale nu erau şi nu vor fi niciodată bune, urmare a vigorii 
cu care criticase "formele fără fond" ale acestei mişcări. Mai important 
este însă dezacordul principial care îl apunea liniei oficiale. E. Brote nu 
putea fi de acord cu tactica pasivistă, din ce în ce mai răspândită în 
cadrul mişcării naţionale. Nu putea fi de acord nici cu lipsa unei linii 
unice, nici cu slaba preocupare a conducerii pentru problemele 
economice şi sociale, care constituiau totuşi baza unei afirmări politice 
serioase. în această vreme trebuie căutată originea rupturii care va 
duce la întemeierea "Tribunei" şi căutarea unei noi orientări în politica 
naţională. 

Pentru a ilustra mai bine punctele vulnerabile ale politicii Partidului 
Naţional, amintim pe scurt rezultatele conferinţei din 1881. La 14 mai 
lucrările au luat sfârşit, rezultatul fiind fuziunea celor două partide într- 
un singur Partid Naţional Român, a cărui tactică nu era însă unică: 
pentru Transilvania propriu-zisă se menţinea pasivismul, iar pentru rest 
activismul. S-a adoptat în unanimitate Programa partidei naţionale 
române din Ungaria şi Transilvania, în nouă puncte 46 . Primul punct 
revendica autonomia Transilvaniei. Al doilea, folosirea limbii române în 
administraţie şi justiţie, în toate ţinuturile locuite de români. Al treilea, 
numirea de funcţionari români sau care cunosc limba romană în aceste 
ţinuturi. Al patrulea, "revizuirea legii despre egala îndreptăţire a 
naţionalităţilor în favoarea acestora, loiala şi reala executare a tuturor 
legilor". Al cincilea, respectarea autonomiei bisericeşti şi şcolare, 
ajutorarea şcolilor şi altor instituţii culturale române de către stat. Al 
şaselea, "crearea unei legi electorale pe baza sufragiului universal, sau 
cel puţin ca fiecare cetăţean, care e supus la dare directă, să fie în 
vestit cu drept de alegere". în punctul şapte se arată că Partidul 



T.V. Păcăţian, op, cit, voi. VII, p. 33-34. 



Naţional va lupta contra tuturor tendinţelor de deznaţionalizare. 
Punctul opt se referă la colaborarea partidului, în ce priveşte unele 
reforme, cu alte forţe politice care ţin seama de bunăstarea poporului, 
în sfârşit, la ultimul punct se enunţa: "chestiunea dualismului nefiind 
astăzi la ordinea zilei, partida naţională îşi rezervă a se pronunţa 
asupra ei la timpul său". Comitetul central ales era format din: V. 
Babeş, G. Bariţiu, P. Cosma, D. Manole, N. Popea, G. Pop de Băseşti, I. 
Raţiu, V. Roman, G. Secula, M. Stănescu, A. Trombitaş, preşedinte fiind 
Partenie Cosma. 

Putem presupune că E. Brote nu a fost de acord cu toate hotărârile 
conferinţei, unele dintre ele bune, dar altele discutabile. Se menţineau 
astfel, deşi partidele fuzionaseră, două linii tactice diferite: activitate şi 
pasivitate. Prevederile programului aveau un caracter aproape exclusiv 
naţional, lăsând la o parte marile probleme economice şi sociale. Ca 
agronom şi economist, interesat mai ales de soarta ţăranilor, E. Brote 
nu putea subscrie un program care considera aceste aspecte ca 
inexistente. în plus, atât el, cât şi, în general, gruparea de la "Telegraful 
român" ar fi dorit fuziunea nu formală, ci organică, a celor două partide, 
prin adoptarea unei singure tactici, de preferat activismul. 

Confuzia politică era mare şi devenea tot mai necesară reluarea, pe 
un plan mai înalt şi cu forţe sporite, a mişcării de reînnoire, grupată, cu 
câţiva ani înainte, în jurul "Foişoarei Telegrafului român". "Telegraful 
român", cu toată personalitatea remarcabilă şi spiritul deschis al 
primului său redactor, nu putea merge prea departe; fiind organul 
Mitropoliei, orice iniţiativă care ar fi compromis atitudinea moderată şi 
de respect faţă de guvern a bisericii, nu ar fi avut sorţi de izbândă. 
Poate că speranţele tinerei generaţii ar fi continuat totuşi să se 
îndrepte spre "Telegraful român", dacă deznodământul nu s-ar fi 
produs pe neaşteptate. Un articol antiguvernamental publicat de I. 
Slavici, în octombrie 1883 47 , înseamnă mai mult decât putea suporta 
mitropolitul Miron Romanul, care, presat la rândul său de autorităţi, 
pretinde şi obţine demisia lui N. Cristea 48 . Scăpat de acest preot 
incomod, ziarul Mitropoliei poate deveni în sfârşit o publicaţie oficială a 
acestei instituţii şi nimic mai mult, ieşind din circuitul ideilor noi şi 
pierzându-şi treptat influenţa. Odată cu plecarea lui N. Cristea, devenea 
urgentă necesitatea înfiinţării unui nou organ de presă. O intensă 
activitate, încununată până la urmă de succes, va întreprinde în 
această direcţie E. Brote. 

Evenimentele politice, activitatea economică sau culturală, s-au 
suprapus în jurul anului 1880 peste o viaţă personală şi de familie, nu 
lipsită de întâmplări, pe care nu le putem reconstitui însă decât 
fragmentar. 



Răsplată? în "Telegraful român", XXXI (1883), nr. 116 (6/18 octombrie). 
"Telegraful român", XXXI (1883), nr. 117 (8/20 octombrie). 



Necazurile se acumulează în familia Brote. In iunie 1879 moare la 
numai 24 de ani, fratele mai mic al lui Eugen, Valeriu Brote, devenit 
comerciant; şi-a sfârşit viaţa departe de casă, la Ludwigsburg (în 
Wurttemberg) 49 . Peste câteva luni, la vârsta de 23 de ani, moare şi 
Constanţia, soţia lui D. Comşa 50 . Nu după multă vreme va înceta din 
viaţă, la Viena, şi Emil Brote, medicul. 

în aceşti ani, Eugen Brote trebuie să fi mers în mai multe rânduri la 
Bucureşti. Nu avem ştiri despre aceste călătorii, nu ştim dacă în 
capitala României s-a întâlnit cu ziarişti sau oameni politici, cu diferiţi 
transilvăneni aflaţi aici. Singurul fapt cert este că la Bucureşti s-a 
căsătorit cu Ana Triandafil (născută în 1854). Căsătoria a avut loc la 21 
septembrie st. v. 1880, la biserica Lucaci 51 . Ana mai fusese căsătorită 
între 1872-1879 cu loan Popa, cunoscut ca redactor al revistei u- 
moristice sibiene "Calicul". Viitorii soţi se cunoscuseră la Sibiu. 
Divorţând de primul soţ, Ana se întorsese la Bucureşti, unde locuia 
împreună cu tatăl său Constantin Triandafil, negustor. Este greu de 
spus ce rol a jucat ea în viata lui E. Brote. O întâlnim ca membră foarte 
activa a "Reuniunii române de cântări" din Sibiu. Interpreta, bucurându- 
se de succes, arii din opere, acompaniată la pian de Minerva, soţia lui 
Aurel Brote (dirijorul reuniunii fiind cunoscutul compozitor George 
Dima). 

în 1884, când cariera politică a lui E. Brote se afla la o mare 
răspântie, personalitatea sa era pe deplin formată. Un om care l-a 
cunoscut bine, Septimiu Albini, considera că "se distinge prin 
calmitatea, clasitatea şi logica strânsă a discursurilor sale, care de 
multe ori sunt hotărâtoare în chestii grele şi delicate... Ca om - continuă 
el - Eugen Brote este o natură muncitoare, liniştită, cumpătată şi cam 
rezervată... Niciodată nu-şi pierde sângele rece, nu provoacă şi nu luptă 
decât cu puterea argumentelor" 52 . S-ar mai putea spune că, sub o 
înfăţişare rece, se ascundea în E. Brote o fire pasionantă, uneori 
nedreaptă faţă de adversari, şi o foarte mare ambiţie, un spirit 
dominator. Dacă am încerca să găsim nota principală a inteligenţei 
sale, credem că ar fi spiritul realist şi limpede. în schimb, nu are multă 

49 Necrologul în "Telegraful român", XXVII (1879), nr. 71 (21 iunie st. v.). 

50 Necrologul în "Telegraful român", XXVII (1879), nr. 117 (6 octombrie st. v.). 

51 O scurtă notă este publicată în "Telegraful român", XXVIII (1880) nr. 115 (30 
septembrie). Căsătoria este înregistrată în Registrul pentru căsătoriţi pe anul 
1880 (culoarea negru), aflat la Arhiva Istorică Centrală a Statului Bucureşti, 
Fond starea civilă. Dosarul căsătoriei, nr. 185/1880 se află în acelaşi fond. 

52 Biblioteca Academiei R.S.R., mss, Arhiva S. Albini, I mss 17, f. 1. 

imaginaţie, nu este omul visurilor şi idealurilor îndepărtate. A fost un 
evoluţionist, nu un revoluţionar. Contradicţia între înţelegerea 
superioară a realităţii imediate şi neînţelegerea mersului general al 
societăţii, a marilor transformări sociale şi naţionale ce se apropiau, a 
constituit cauza eşecului final al unor eforturi remarcabile. 



III. Tribuna (1884-1893) 



întemeierea "Tribunei" a fost rezultatul a două şiruri de evenimente 
şi poate fi astfel privită din două puncte de vedere. 

în primul rând, istoria ei reprezintă continuarea activităţii tinerilor 
grupaţi mai înainte la "Telegraful român" şi la "Foişoara Telegrafului 
român". Erau, după cum am văzut, oameni cu o frumoasă pregătire, 
mai ales ştiinţifică, obţinută prin filieră germană, câştigaţi de ideile 
junimiste de peste munţi, spirite în general practice, care respingeau 
"iluziile" mişcării naţionale şi înţelegeau să pornească exclusiv de la 
realitate. 

După demisia forţată a lui N. Cristea, rămasă fără posibilitatea de a 
se manifesta prin presă, gruparea a început cu deosebită energie 
acţiunea pentru editarea unei gazete noi. S-au stabilit contacte cu Aurel 
Mureşianu, din 1877 directorul "Gazetei Transilvaniei", cel mai vechi 
ziar românesc de peste munţi (întemeiat în 1838) 1 ].. Bogatul şi 
generosul negustor braşovean Diamandi Manole (1833-1899) a oferit 
un sprijin material în vederea transformării "Gazetei Transilvaniei " în 
cotidian (apărea până atunci de trei ori pe săptămână) şi mutării sale la 
Sibiu; era vorba deci de o fuziune a vechii publicaţii cu gruparea 
sibiană. în aceste condiţii i s-a oferit lui A. Mureşianu, prin E. Brote, 
direcţia nou lui ziar. Au avut loc discuţii, la Braşov şi Sibiu, la care a 
participat şi E. Brote. A. Mureşianu s-a arătat nehotărât, apoi a 
acceptat, ca numai după câteva zile să renunţe definitiv, hotărându-se 
să transforme singur, fără gruparea de la Sibiu, "Gazeta Transilvaniei" 
în cotidian (la 4/16 aprilie 1884). 

Eşecul încercării de fuziune a avut o cauză subiectivă - dorinţa lui A. 
Mureşianu de a păstra vechea gazetă - dar şi una obiectivă. între cele 
două grupări existau deosebiri de vederi în problemele mişcării 
naţionale, sibienii dovedindu-se mai supli, mai "realişti", în timp ce 
braşovenii se menţineau pe o poziţie "intransigentă" . 

Singura soluţie care rămânea lui E. Brote şi prietenilor săi era 
înfiinţarea unui ziar nou, la Sibiu. Va avea numele " Tribuna", ales de I. 
Bechnitz, fiind editat de o societate pe acţiuni, "Institutul tipografic" . S- 
au făcut "mai multe emisiuni de acţiuni. Din prima emisiune de 40.000 
fl. au fost rezervate acţiuni de 5.000 fl. pentru persoane ce ar fi voit, 
poate, mai târziu, să ia parte la întreprindere, iar din capitalul de vreo 
35.000 fl., astfel adunat, s-a cumpărat o tipografie şi s-a depus cauţiu- 



1 Pentru tratativele viitorilor tribunişti cu Aurel Mureşianu, vezi A.A. Mureşianu, 
Un document important relativ la geneza "Tribunei" din Sibiu, extras din "Ţara 
Bârsei", Braşov, 1936. Se publică o scrisoare a lui E. Brote către A. Mureşianu 
din 2 martie 1884. 



nea ele 6.000 fl. pentru ziarul "Tribuna" 2 2. 

Această evoluţie firească a unui curent apărut din necesităţile 
sociale şi politice transilvănene este însă numai primul aspect care 
trebuie luat în consideraţie pentru a explica fenomenul tribunist. A 
doua cauză a apariţiei "Tribunei " se află peste munţi, în viaţa politică 
din România. 

în 1883, statul român - la cârma căruia se afla din 1876 un guvern 
naţional liberal, condus de Ion. C. Brătianu - aderase la Tripla Alianţă. 
Stabilirea unor relaţii politice speciale cu Germania şi, mai ales, cu 
Austro-Ungaria, aducea cu sine însă şi necesitatea luării în consideraţie 
a unei probleme delicate: situaţia românilor din monarhia habsburgică. 
Guvernul nu putea neglija acest aspect, care se bucura de o atenţie 
privilegiată din partea tuturor românilor. în acelaşi timp, dacă lupta 
transilvănenilor, sprijiniţi de fraţii lor ele peste munţi, s-ar fi intensificat, 
situaţia României faţă ele noii săi aliaţi risca să devină dificilă. Mişcarea 
naţională din Transilvania era, aşadar, o armă redutabilă, dar cu dublu 
tăiş, în mâna fiecărui guvern român: se putea servi de ea, însă tot prin 
ea putea fi doborât. 

In faţa acestei situaţii şi ţinând seama şi ele faptul că transilvănenii 
aveau nevoie ele sprijin, material şi moral, guvernul român a încercat 
să stabilească un control asupra evoluţiei politice ele peste munţi. Cel 
ales pentru stabilirea legăturii a fost loan Slavici. 

într-adevăr, scriitorul era personajul cel mai potrivit în vederea unui 
asemenea scop. Partizan neclintit al colaborării tuturor românilor (" 
Soarele pentru toţi românii la Bucureşti răsare", spunea el), dar totuşi 
legalist, nu ar fi admis să stea în fruntea unei mişcări antihabsburgice. 
Junimist cunoscut, păstrase tot timpul legături în Transilvania, 
colaborase cu hărnicie la gazetele de acolo, iar în România se 
apropiase şi de liberali. 

Cei care l-au îndemnat să plece la Sibiu au fost mai ales liberalii 
(potrivit amintirilor sale, M. Kogălniceanu, I.C. Brătianu, iar dintre 
junimişti T. Rosetti) 3 . Din diferite motive, alţii, ca T. Maiorescu, P.P. 
Carp, D.A. Sturdza, îl sfătuiau să nu accepte. Rezervele lor priveau însă 
numai persoana lui I. Slavici (în care, mai ales junimiştii, vedeau un 
scriitor, şi mai puţin un om politic), nu principiul unui control asupra 
mişcării naţionale de peste munţi; dovadă este faptul că tocmai D.A. 
Sturdza va deveni principalul susţinător al lui I. Slavici şi al 
tribunismului. 

în luna martie 1884, I. Slavici se afla la Sibiu, participând la unele 
dintre discuţiile amintite cu A. Mureşianu; în scurt timp a devenit 
directorul "Tribunei" Dacă înainte de sosirea sa rolul principal în 



2 I. Slavici, "Tribuna" dlui dr. I. Raţiu. Explicări documentare, Orăştie, 1896, p. 
4. 

3 loan Slavici, Amintiri, Bucureşti, 1907, p. 267. 



pregătirea noului organ de presă l-a avut E. Brote, acum, desigur, 
acesta trece pe al doilea plan. I. Slavici era o persoană mult mai 
cunoscută, începuse să se bucure de notorietate literară şi - mai ales - 
avea multe legături politice în România. Nu trebuie însă crezut că 
scriitorul a impus vreun punct de vedere, în dezacord cu concepţia 
celorlalţi. Şi sibienii erau în felul lor junimişti şi înţelegeau problema 
naţională în termeni asemănători. 

Primul număr al "Tribunei" apare la 14/26 aprilie 1884, având în 
frunte un articol-program, intitulat Către publicul român! Semnatarii săi 
- 5 din Sibiu şi 5 din Braşov - sunt: loan Bechnitz, Aurel Brote, directorul 
Băncii Transilvania, Eugen Brote, loan Dusoiu, comerciant, Diamandi 
Manole, comerciant, Simeon Mărginean, avocat, loan Neagoe, medic, 
George B. Popp, fabricant, loan de Preda, avocat, loan Slavici. De re- 
marcat faptul că mulţi dintre ei sunt oameni de afaceri: industriaşi, 
comercianţi sau financiari, precum şi intelectuali cu o pregătire 
ştiinţifică. în general, cei care au iniţiat mişcarea tribunistă sunt şi 
oameni cu o bună situaţie materială. De la început, "Tribuna" ne apare 
ca o purtătoare de cuvânt a tinerei burghezii româneşti din 
Transilvania, dornică să-şi asigure o poziţie economică şi politică 
satisfăcătoare. 

Programul "Tribunei" 4 este schiţat în 5 puncte; nu este lipsită de 
interes o paralelă între el şi programul - în 9 puncte - al Partidului 
Naţional Român, din care gruparea tribunistă considera că face parte. 
La primul punct se arăta că Ungaria este un stat poliglot; prin urmare, 
niciun popor nu trebuie să fie oprit în dezvoltarea sa firească. La 
punctul 2 se considera poporul român ca un element de ordine în stat. 
Punctul 3 declara ca tactică a românilor rezistenţa pasivă, din pricina 
faptului că legile statului sunt încălcate de autorităţi. La punctul 
următor, tribuniştii arătau că nu vor intra în tratative cu niciun factor al 
puterii politice, exceptând situaţia când s-ar oferi românilor garanţii 
sigure. în sfârşit, ultimul punct susţine autonomia Transilvaniei. 

Astfel enunţat, programul poate induce în eroare. El nu corespunde 
decât parţial programului real al tribuniştilor. Atacaţi din mai multe 
părţi încă înainte de apariţia ziarului, din motive tactice, ei au introdus 
în fruntea primului număr şi idei faţă de care manifestau un total 
scepticism. Punctele 3 şi 5 figurează numai de formă în programul 
tribunist. I. Slavici avea să îi scrie în modul cel mai clar lui T. Maiorescu, 
la 28 mai 1886: "Programul din Sibiu e politiceşte greşit, fiindcă nu 
rezolvă cestiunea naţională şi ne izolează de celelalte naţionalităţi, care 
nu au niciun interes de a se expune pentru autonomia Ardealului, nici 
de a face cauză comună cu noi care nu trimitem deputaţi în dietă... La 
anul viitor se fac alegerile pentru dietă. încă la toamnă ar trebui dar să 
se hotărască lucrurile într-un fel ori într-altul. Dacă încercarea reuşeşte, 



4 Către publicul român!, în "Tribuna", I (1884), nr. I (14/26 aprilie). 



ne punem pe lucru... " 5 . 

Avem aici schiţată ideea părăsirii tacticii pasiviste şi reintrarea în 
activitatea parlamentară, în înţelegere cu celelalte popoare asuprite din 
Ungaria; paralel, urma să se renunţe la autonomia Transilvaniei, consi- 
derată o cerere învechită. Poziţia era în esenţă justă, căci trebuia 
depăşită ideea unei autonomii numai pentru Transilvania propriu-zisă, 
în vederea unirii tuturor românilor. Desigur, aceste păreri, privind 
schimbarea tacticii partidului, sunt încă vagi; ele ne apar însă într-o 
lumină mai puternică, dacă ţinem seama de faptul că, peste un 
deceniu, tribuniştii vor fi cei care declanşează campania pentru 
părăsirea pasivismului şi trecerea la activism. 

Punctul 4 al programului "Tribunei" lăsa să se întrevadă posibilitatea 
unor tratative între mişcarea naţională şi guvernul maghiar. Asemenea 
contacte urmau să aibă loc însă numai în cazul când s-ar fi acordat 
românilor suficiente garanţii. Nu era vorba aici de o cedare, ci de 
pregătirea unor negocieri care, mai de vreme sau mai târziu, după 
părerea tribuniştilor, trebuiau să aibă loc. 

Credinţa în posibilitatea unei înţelegeri cu puterea de stat, în 
obţinerea unor concesii din partea acesteia, a constituit marea 
naivitate a tribunismului, ducând până la urmă la destrămarea mişcării, 
în ce priveşte raporturile dintre români şi maghiari, "Tribuna" s-a situat, 
în general, pe o poziţie justă. I. Slavici, E. Brote nu au fost niciodată 
şovini şi, luptând pentru drepturile românilor, au subliniat totodată 
necesitatea unor bune relaţii între cele două popoare, în folosul 
ambelor părţi. 

O idee de valoare a "Tribunei" a fost permanenta legătură cu vechea 
Românie. Timp de câţiva ani, va oscila între junimişti şi liberali, 
păstrând cu primii mai ales legăturile de ordin literar, dar preferându-i 
tot mai mult pe ceilalţi pe plan politic. 

Nu ştim dacă la întemeierea ziarului au contribuit şi banii guvernului 
liberal. Faptul că mulţi dintre fondatori erau oameni relativ bogaţi, ca şi 
dificultăţile financiare prin care trece publicaţia curând după înfiinţare, 
ar dovedi mai curând contrariul. Dar acest ajutor nu a întârziat să vină, 
putând fi probat cu sprijinul mai multor documente. Astfel, la 2/14 
noiembrie 1889, I. Slavici îi scria lui T. Maiorescu, referindu-se la 
hotărârea lui, cu doi ani înainte, de a se întoarce în România: 

" ...m-am şi hotărât să mă întorc, numai însă după ce mi se dăduseră 
asigurări că existenţa "Tribunei" va fi asigurată prin o subvenţiune 
anuală de 5-8 mii de lei, pe care n-aveam însă să o primesc decât după 
ce voi fi plecat de aici. Şi, în adevăr, dl. Bianu a şi venit la Braşov ca să- 
mi aducă 8 mii, din care aveam să-mi acopăr şi cheltuielile de călătorie 
". Până la urmă, nu a mai plecat. "Am luat dar banii, m-am întors cu ei 



5 Biblioteca Academiei R.S.R., mss, Coresp., S 60(18)/ XVII (Scrisoarea lui I. 
Slavici către T. Maiorescu din 28 mai 1886). 



la Sibiu şi am rămas aici" 6 . 

Ajutor din România, mai ales de la liberali, au primit tribuniştii şi în 
alte ocazii, loan Bianu (1856-1935), ardelean de lângă Blaj, devenit 
directorul Bibliotecii Academiei şi prieten intim al lui D.A. Sturdza, era 
unul dintre acţionarii "Institutului tipografic" 7 . Corespondenţa dintre el 
şi E. Brote se referă adesea la sprijinul material dat de I. Bianu sau prin 
I. Bianu ziarului. 

Ajutorul liberal nu trebuie însă supraapreciat. Dacă "Tribuna" s-a 
putut menţine, cu destule dificultăţi, a fost în primul rând prin 
mijloacele proprii, de multe ori prin jertfele materiale ale celor din jurul 
său. Situaţia a devenit critică mai ales după trecerea liberalilor în 
opoziţie (1888). Acum I. Bianu îi scria lui E. Brote că, în privinţa 
sărăciei, au ajuns să fie egali, în loc de bani dându-i sfatul "scoateţi apă 
din piatră şi să vă ţineţi" 8 . în general, cu toate variaţiile impuse de 
conjunctura politică, legătura între tribunişti şi Partidul Naţional Liberal 
a devenit, de-a lungul anilor, tot mai strânsă. 

în schimb, după câţiva ani, ruptura politică dintre "Tribuna" şi 
junimişti era totală. «Noi - îi scria deschis I. Slavici lui T. Maiorescu, la 
2/14 noiembrie 1889 - deşi amici literari ai "junimiştilor" de peste 
Carpaţi, nu suntem junimişti» 9 . Junimea, adoptând o politică foarte 
prudentă - cu toate că în esenţă nu diferită ele a liberalilor - în 
problema românilor ele peste munţi, nu mai era simpatizată de tânăra 
generaţie transilvăneană, deşi cultura acesteia era de formaţie 
junimistă. 

Ca şi ceilalţi membri ai grupării, E. Brote a de venit treptat, din 
junimist convins (aşa cum era în perioada "Telegrafului român") 
partizan al liberalilor. Trebuie să fi contribuit la această schimbare şi 
experienţa neplăcută a legăturilor personale cu Titu Maiorescu. De 
câteva ori, venit la Bucureşti pentru a căuta sprijin, E. Brote a avut 
ocazia să vorbească cu şeful "Junimii", cunoscând, în saloanele sale, şi 
pe alţi oameni politici şi scriitori. 

La 25 februarie 1886, T. Maiorescu nota: «Scara, interesantă 
"Junimea" la mine. Brote de la Sibiu, Gavarry (secretar de legaţie), 
Carp, Th. Rosetti, Balş, Haşdeu, Urechea, Jacques (lacob Negruzzi n.n.), 
Vlahuţă, Peucescu, Nica etc.» 10 . O altă întrevedere Maiorescu - Brote a 



6 Loc. cit., Coresp ., S 60 (25)/XVII (Scrisoarea lui I. Slavici către T. Maiorescu 
din 2/14 noiembrie 1839). 

7 Loc. cit., Coresp., doc. 55.490 (Scrisoarea lui E. Brote către I. Bianu din 17 
aprilie 1889). 

8 Arhiva Bibliotecii Centrale de Stat, S 3/1 B(Scrisoarea lui I. Bianu către E. Brote 
din 13/25 aprilie 1889). 

9 Biblioteca Academiei R.S.R., mss, Coresp., S (0 125)/XVII 

10 Titu Maiorescu, însemnări zilnice, voi. II (1881-18861), Bucureşti, f.d., p. 338- 
339. 



avut loc în vara anului 1888, când omul politic junimist care, în opoziţie, 
promisese un anumit ajutor, condiţionează acum sprijinul de 
schimbarea atitudinii "brătieniste" a "Tribunei" 11 . 

Deşi nu cunoaştem alte amănunte asupra acestor întrevederi, 
atmosfera discuţiilor o putem însă intui, citind câteva rânduri dintr-o 
scrisoare trimisă de T. Maiorescu lui I. Slavici la 7/19 noiembrie 1889: 
"Nu admit ca între D-ta şi mine să vorbeşti de Eug. Brote. Am vorbit cu 
Brote de 5 ori în viaţă şi prin urmare nu-l cunosc. Interese, ca acelea de 
care a vrut să vorbească Brote cu mine la ultima sa întâlnire, nu le 
puteam discuta cu el, nu fiindcă poate nu merită el toată încrede rea, 
dar eu, necunoscându-l, nu o puteam avea" 12 . 

în schimb, E. Brote îşi consolidează prietenia, care se va dovedi de 
durată, cu câţiva liberali. în februarie 1886 are prima întâlnire cu 
Dimitrie A. Sturdza. I. Slavici îşi trimisese prietenul cu o scrisoare de 
recomandare, în care explica scopul misiunii: «Ştiind că urmăriţi cu vie 
interesare lucrarea noastră, mi-am luat voie a vă ruga să binevoiţi a 
primi pe dl Eugen Brote, care este însărcinat din partea "Asociaţiunii" 
să adune în România ajutoare pentru şcoala de fete ce s-a înfiinţat aici 
la Sibiu»; îl roagă pe ministru să fie sigur că "este un om, în care puteţi 
să puneţi toată încrederea şi care nu va întreprinde nimic fără de ştirea 
şi fără de aprobarea D-voastre". în plus, E. Brote mai primise 
însărcinarea să-i dea lămuriri asupra situaţiei în care se afla "Tribuna", 
"şi de a vă ruga să binevoiţi a ne da sprijinul ce se poate în 
împrejurările actuale". în concluzie, I. Slavici îl asigură pe D.A. Sturdza 
"că aşa vom face, cum veţi crede de cuviinţă a ne povăţui prin Domnia 
Sa" 13 . 

Scrisoarea este foarte interesantă pentru cunoaşterea relaţiilor 
dintre tribunişti şi liberali, precum şi pentru stabilirea începutului 
legăturilor lui E. Brote cu D.A. Sturdza, legături care îi vor influenţa 
decisiv cariera şi viaţa. Cei doi oameni se asemănau în mai multe 
privinţe. Amândoi erau deosebit de harnici, migăloşi în munca lor, 
intransigenţi, uneori nedrepţi faţă de alţii şi urmărind până la capăt un 
drum, chiar dacă se dovedea greşit. Ca şi E. Brote, D.A. Sturdza avea o 
formaţie germană, fiind unul dintre puţinii liberali cu asemenea studii. 

Exemplele oferite dovedesc faptul că o serie de interese i-a apropiat 
pe tribunişti de liberali; în ultimă instanţă însă, ei au căutat să se 
îndrepte nu spre un partid sau altul, ci spre România. Poate că nicio 
grupare politică transilvăneană nu a făcut atât de mult pentru 
apropierea între românii aflaţi de o parte şi de alta a Carpaţilor, pentru 

13 Biblioteca Academiei R.S.R., mss., Coresp., doc. 128.780 (Scrisoarea lui I. 

o cât mai bună cunoaştere reciprocă. încă de la pregătirea apariţiei 
ziarului, au căutat să-şi asigure cât mai multe abonamente în România. 
Diamandi Manole, care a lucrat intens pentru răspândirea "Tribunei" 
peste munţi, insista "să se intereseze de cauza noastră şi fraţii din 
România" 14 14. Cerea să se trimită ziarul tuturor miniştrilor, deputaţilor 
şi senatorilor. 

Dacă Bucureştii reprezintă primul centru spre care se orientează 
tribuniştii, Viena este al doilea. La "Tribuna" era încă vie vechea iluzie a 
românilor transilvăneni, credinţa că împăratul, cercurile politice 
austriece, îi vor sprijini în cele din urmă în lupta pentru emancipare 
naţională. Se explică astfel, într-o anumită măsură, lupta tenace 
desfăşurată de tribunişti între 1887 şi 1892, până au avut câştig de 
cauză, pentru alcătuirea şi înaintarea Memorandumului la tron. 

"Tribuna" s-a împotrivit cu hotărâre tendinţelor kossuthiste de 
desprindere, totală sau parţială, a Ungariei de Austria. Dacă speranţele 
kossuthiste s-ar fi realizat, românii din Transilvania nu s-ar mai fi putut 
gândi la un ajutor din partea Vienei. Datorită acestei poziţii, "Tribuna" 
combate gruparea lui Alexandru Mocioni, care nu vedea cu ochi răi 
eventual a separare a Ungariei. 

Strategia "Tribunei" ne apare acum clară. Bazându-se pe Bucureşti şi 
Viena, gruparea din Sibiu credea că se va putea exercita o presiune 
suficientă asupra Budapestei pentru satisfacerea cererilor româneşti. 
Astfel, politica tribunistă depăşeşte împrejurările locale, încadrându-se 
în politica europeană. 

Mai exista însă un factor important, de care trebuia să se ţină 
seama, cu atât mai mult cu cât orientarea sa era asemănătoare 
mişcării românilor: lupta celorlalte popoare asuprite din Austria şi 
Ungaria. Modul cum a privit "Tribuna" ideea unei apropieri de celelalte 
mişcări naţionale este destul de complex . Iniţial, rezervele sunt mari 
faţă de mişcarea slavilor şi de ideea colaborării româno-slave. 
Tribuniştii doreau să păstreze legătura cu germanii şi să o stabilească, 
în cele din urmă, cu maghiarii (pe de altă parte, conducătorii 
popoarelor slave din Austro-Ungaria, la rândul lor, insistau în mod greşit 
asupra solidarităţii slave, neglijând de multe ori raporturile cu alte 
popoare). Realitatea a fost însă mai puternică decât prejudecăţile 
tribuniste; lupta tot mai dârză, pe măsura accentuării asupriri i 
naţionale sau a creşterii forţelor proprii, a popoarelor din monarhia 
habsburgică, nu se mai putea desfăşura izolat. Legăturile stabilite erau 
încă insuficiente; victoria nu putea fi obţinută decât prin formarea unui 
bloc comun. 

în 1886, I. Slavici scria: "Trebuie dar să ne înţelegem cu germanii, cu 

sârbii, cu slovacii şi cu rutenii asupra unui program comun" 15 . El însuşi 
ia legătura, în această vreme, cu cercurile slave din Viena şi Praga 16 . 

O altă problemă care trebuie lămurită este cea a raporturilor 
"Tribunei" cu masele populare transilvănene. Dacă muncitorimea 
română nu a atras prea mult atenţia ziarului, în schimb, faţă de 
ţărănime tribuniştii au dovedit un real ataşament, acordându-i un ajutor 
efectiv şi primind la rândul lor un sprijin constant. în această direcţie 
continuă să se afle pe primul plan Eugen Brote. Un articol al său din 
1891, semnificativ intitulat Talpa ţării 11 , dovedeşte continuarea, şi în 
perioada tribunistă, a ideilor sale din tinereţe. "Generaţiunea mai nouă 
şi mai învăţată - scrie el - are mai presus de toate datorinţa a contribui 
prin lumina sa câştigată la îmbunătăţirea sorţii fraţilor lor rămaşi tot la 
sate cu plugul şi cu sapa în mână şi cu sărăcia în casă. Ea are sfânta 
datorinţă a întinde ţăranului plugar mâna pentru a-l ridica şi pe el la un 
nivel mai înalt... Căci, lumea oricum se va învârti, ţăranul este şi va 
rămâne talpa ţării... Ajutorarea ţăranului trebuie să fie imediată şi 
temeinică, adică aplicată la gospodăria sa într-o formă dăinuitoare. 
Ţarina sa să devină mai productivă, productele sale să devină de o 
calitate mai bună, munca sa destul de grea să devină mai bine 
răsplătită... O organizaţiune potrivită ar fi constituirea de asocieri, 
tovărăşii, reuniuni locale sau districtuale, care urmăresc anumite 
scopuri, care tind la ajutorul imediat şi temeinic al ţăranului din acele 
părţi". 

Aceste idei nu au rămas pe hârtie, ci au fost riguros aplicate de E. 
Brote. Cea mai de seamă realizare a sa a fost întemeierea "Reuniunii 
române de agricultură" din comitatul Sibiului. 

Necesitatea înfiinţării unei asemenea reuniuni 18 - în vederea ridicării 
nivelului agriculturii transilvănene - era de multă vreme simţită; în 
presă (şi mai cu seamă în revista "Economul", condusă de Ştefan Pop) 
se purtaseră multe discuţii în legătură cu această problemă. La 
începutul anului 1880, începe acţiunea practică în vederea înfăptuirii 
reuniunii; un pas înainte se face cu ocazia expoziţiei din 1881, 
înfiinţându-se acum, în vederea redactării statutelor, şi un comitet, 
format din 15 membri, printre care şi E. Brote (preşedinte fiind I. 
Sterca-Şuluţiu, iar secretar D. Comşa). Statutele au fost înaintate 

Ministerului de interne în 1883. Răspunsul ministerului nu este prea 
încurajator: se aprobă doar înfiinţarea unei reuniuni restrânse la 
comitatul Sibiului, nu pentru întreaga Transilvanie, cum ar fi dorit 
iniţiatorii mişcării. în faţa acestei situaţii, comitetul se autodizolvă în 
august 1885. 

Dacă planul iniţial, conceput la scară mare, nu s-a putut realiza, nu 
însemna însă că trebuia să se renunţe complet la ideea reuniunii 
agricole. Chiar redusă la dimensiunea unui singur comitat, o asemenea 
reuniune ar fi avut o deosebită importanţă, mai întâi prin impulsul ce 
urma să-1 dea agriculturii din comitatul respectiv, apoi ca un exemplu 
şi pentru ceilalţi români. După încetarea activităţii comitetului, acţiunea 
a continuat sub conducerea lui E. Brote, aflat în fruntea unui comitet 
provizoriu. 

S-a putut astfel constitui, la 16/28 februarie 1888, "Reuniunea 
română de agricultură" din comitatul Sibiului 19 . în articolul de fond 
publicat în "Tribuna", la 19 februarie/2 martie, - scris probabil de E. 
Brote, - se arată menirea reuniunii. Ea trebuia să-i deprindă pe 
agricultori să-şi cultive pământul potrivit cu natura solului, să crească 
soiuri bune de vite, să realizeze o mai mare producţie de fructe, să 
exploateze raţional pădurile. Este în interesul tuturor "ca poporul să se 
lumineze, să-şi sporească averea şi să lucreze cu un câştig cât se poate 
de mare". "Ne tânguim mereu, scrie el, că suntem săraci: acolo, unde 
sunt mii şi mii de braţe muncitoare, e mare bogăţie, dacă braţele 
acestea lucrează cu pricepere şi calcul". 

Preşedintele reuniunii a fost ales, pe şase ani, E. Brote, iar 
vicepreşedinte loan de Preda. Statutul adoptat (elaborat încă din 1887) 
arăta că «sub numele "Reuniunea română de agricultură din comitatul 
Sibiului " se înfiinţează o asociaţiune, cu scopul de a lucra la 
perfecţionarea tuturor ramurilor agriculturii, a industriilor agricole şi 
domestice, cum şi la îmbunătăţirea materială a claselor agricole, 
îndeosebi a cultivatorilor mici» 20 . Reuniunea "urmăreşte progresul 
agriculturii în toate ramurile sale, studiază referinţele economice, în 
deosebi ale populaţiunii rurale şi culege date în această privinţă, 
stăruieşte pentru introducerea reformelor, amelioraţiunilor şi 
inventiunilor bune în sfera agriculturii, industriei agricole şi 
domestice...". Membrii reuniunii aparţineau tuturor categoriilor sociale 
transilvănene, ceea ce dovedeşte că se urmărea interesarea tuturor în 
progresul agriculturii. Erau, desigur, ţărani, dar şi învăţători, preoţi, 
notari, diferiţi proprietari, primari, economişti, medici etc. 

Pentru a observa punerea în practică a prevederilor statutare, luăm 

ca exemplu activitatea reuniunii în anul 1890 21 . La 26 ianuarie, la Gura 
Râului, a avut loc o întrunire agricolă. D. Comşa a vorbit despre culti- 
varea şi îmbunătăţirea fâneţelor. La 21 aprilie, la Răşinari, s-a 
organizat o expoziţie de vite. Sub patronajul reuniunii, s-au înfiinţat, în 
sate, două tovărăşii agricole. S-au distribuit ţăranilor diferite soiuri de 
se minţe; s-au procurat maşini agricole; s-au răspindit multe broşuri de 
popularizare a agriculturii. 

Cu toate dificultăţile întâmpinate, reuniunea a în semnat un frumos 
succes, contribuind la ridicarea nivelului material şi cultural al 
ţărănimii. Tot în acest scop, E. Brote a scris şi broşuri de popularizare: 
Ţinerea vitelor 22 şi Trifoiul 23 . 

O preocupare a tribuniştilor a fost şi situaţi a băncilor transilvănene, 
înfiinţate în primul rând tot pentru a veni în ajutorul agricultorilor 
români. Din păcate, burghezia română care le conducea, uita deseori 
scopul iniţial, împrumutând cu dobânzi destul de mari. Tribuniştii, mai 
ales E. Brote, s-au pronunţat pentru menţinerea băncilor ca 
instrumente în favoarea ţărănimii, pentru împrumuturi ieftine. într-un 
memoriu relativ la Banca Albina - prima bancă românească din 
Transilvania - E. Brote avea cuvinte aspre la adresa conducătorilor 
finanţelor româneşti: "Albina... este o asociere de capital pentru a da 
împrumut bani scumpi ţăranului român; uzura după acest capital se 
foloseşte de societarii şi funcţionarii institutului pentru a se îmbogăţi, 
iar directorii institutului se mai folosesc şi de putere a firească a 
acestor afaceri de bani pentru a exercita o influenţă nenaţională asupra 
dezvoltării lucrurilor în afacerile publice la români" 24 . 

în general, toate ideile amintite nu sunt noi, dar ele au fost 
accentuate în mod deosebit de "Tribuna". Cei din jurul ziarului au reuşit 
să realizeze o echipă omogenă, dinamică, manifestându-se timp de mai 
mulţi ani ca factorul politic cel mai activ din cadrul Partidului Naţional 
Român. 

în ce priveşte stabilirea liniei generale a gazetei, E. Brote, alături de 
I. Slavici, D. Manole, I. Bechnitz, a avut, încă de la început, un cuvânt 
important de spus. Se bucura şi de o poreclă printre tribunişti, la 
sugestia lui D. Manole spunându-i-se ,.Lord Palmerston"; aceasta, 
deoarece, după cum scrie I. Slavici, "cumpănitul Eugen Brote" era "om 



21 Raportul general al comitetului central al "Reuniunii române de agricultură" 
din comitatul Sibiului pe anul 1890, Sibiu, 1391. 

22 Eugen Brote, Ţinerea vitelor, Sibiu, 1833. Este textul unei conferinţe rostite la 
o întrunire a ţăranilor din Sălişte, cea dintâi organizată de reuniune, în vara 
anului 1833. 

23 Idem, Trifoiul, Sibiu, 1890. 

24 Biblioteca Academiei: R.S.R., mss., Coresp., doc. 55497;scrisoarea lui E. 
Brote către I. Bianu din decembrie 1839). 



cam înţepat şi orator chibzuit" 25 . Rareori între "Tribuna" şi conducerea 
Partidului Naţional Român (precum şi celelalte instituţii ale românilor 
transilvăneni) a domnit o înţelegere deplină. în repetate rânduri relaţiile 
au ajuns să fie deosebit de încordate. Deosebiri politice esenţiale în 
general nu existau. "Tribuna" era însă o grupare de oameni mai tineri, 
cu o pregătire superioară culturală şi ştiinţifică - în consecinţă dornici 
să ajungă cât mai repede pe primul plan. Se bucura, mai mult decât 
alţii, de prieteni şi sprijin în România. Avea, incontestabil, dintre toate 
grupările transilvănene, cea mai solidă poziţie în rândul maselor 
ţărăneşti. S-ar putea spune că reprezenta, pe plan social, aripa de 
stânga a Partidului Naţional. Acest radicalism al " Tribunei", pe lângă 
unele neînţelegeri personale, a determinat atitudinea ostilă a unor 
elemente burgheze bogate din fruntea P.N.R., din conducerea băncilor 
(amintim aici un îndelungat conflict cu Partenie Cosma) şi a altor 
instituţii româneşti. 

E. Brote avea să se găsească într-o situaţie dintre cele mai 
complicate, odată cu conturarea "Tribunei" ca o grupare aparte în 
cadrul vieţii politice transilvănene. Era funcţionar al Astrei, precum şi al 
Mitropoliei, fiind în acelaşi timp unul dintre conducătorii ziarului. 

Intrigile nu s-au lăsat prea mult aşteptate. Primul teren al înfruntării 
a fost şcoala civilă de fete, patronată de Astra. Profesorii erau toţi 
tribunişti sau simpatizanţi ai acestora. în septembrie 1887, D.P. 
Barcianu, directorul şcolii, a fost nevoit să demisioneze (ca şi 
directoarea Elena Pop), căci intrase în conflict cu comitetul. Director 
provizoriu este numit Septimiu Albini (încă din 1886 profesor aici), dar 
în 1888 trebuie să părăsească şi el postul, împreună cu E. Hodoş şi 
Aurelia Filipescu. Este evident că măruntele intrigi şcolare ascundeau 
neînţelegeri politice mai grave între tribunişti şi conducerea Astrei. Ca 
urmare, la 31 iulie 1888, E. Brote adresează adunării generale (de la 
Abrud) o scrisoare, prin care se scuză că nu poate participa la lucrările 
ei, cerând în acelaşi timp să fie eliberat din funcţia de casier, pricina 
fiind "o divergenţă principială" de păreri cu comitetul 26 . Lua sfârşit 
astfel o activitate remarcabilă, de peste un deceniu. 

în acelaşi timp cu criza de la Astra şi de la şcoala de fete, ruptura cu 
tribuniştii se petrece şi în Consistoriul Mitropoliei. Pretextul este o 
operaţiune financiară (convertirea unor bonuri rurale în valoare de 
700.000 florini) efectuată în 1886 de C. Stezar şi de E. Brote. Ambii 
sunt acuzaţi că operaţiunea se soldase cu un de ficit de 5.625 florini 
(lucru discutabil, dar chiar dacă ar fi fost adevărat, se trecea prea uşor 
cu vederea faptul că, tot în urma administraţiei lor, averea Mitropoliei 
sporise de la 700.000 florini la 2.000.000). în mai 1888 sunt aleşi un 
nou casier şi un nou controlor, C. Stezar şi E. Brote trebuind să 

părăsească Consistoriul la data de 1 iulie. După părerea lui E. Brote, era 
vorba tot despre ofensiva Mitropoliei şi a Băncii Albina împotriva 
"Tribunei"; pe aceeaşi linie se curăţase şcoala de fete din Sibiu de 
elementele independente şi fusese izgonit din scaun - apoi nevoit să 
treacă în România - protopopul tribunist Simeon Popescu, şi, în sfârşit, 
"s-a pornit şi campania în contra noastră, pentru a ne ridica din 
poziţiunile de încredere ce le aveam unul de 18, celălalt de 10 ani în 
mijlocul bisericii noastre" 27 . 

De altfel, mitropolitul ceruse sinodului să fie condamnată "Tribuna" 
printr-un vot, iar preoţii să fie opriţi de a mai participa la întrunirile 
publice. D. Manole şi şase partizani ai săi stăteau în faţa unei majorităţi 
ostile de 49 deputaţi. Propunerile mitropolitului n-au fost discutate în 
cele din urmă; dar, notează I. Slavici, "Popescu, Brote, Stezar şi încă 
câţiva au rămas pe câmpul de luptă" 28 . 

Părăsirea celor două instituţii, pe lângă aspectul său neplăcut, a avut 
totuşi însemnătatea de a-i lăsa lui E. Brote mai mult timp liber pentru 
"Tribuna". Se apropia momentul când aceasta avea să se sprijine, în 
primul rând, pe el. 

Misiunea, deloc uşoară, de administrare a ziarului îi revenise lui 
Aurel Brote, om cu temeinică pregătire şi îndelungată experienţă 
economică şi financiară, lată ce scrie I. Slavici despre activitatea lui: 
«Sarcina de administrator al "Institutului" şi al ziarului o luase asupra sa 
dr. Aurel Brote, care făcea fel de fel de combinaţiuni spre a spori 
veniturile tipografiei. în fiecare zi sucea şi învârtea cifrele şi ne spunea 
mereu că ne apropiem de situaţiunea în care vom fi nevoiţi să lichidăm. 
Se sporeau, ce-i drept, abonamentele, dar se sporeau şi cheltuielile, şi 
ar fi fost destul să cumpărăm o mai însemnată proviziune de hârtie 
pentru ca să nu ne rămâie destul pentru acoperirea celorlalte 
cheltuieli" 29 . La început, "Tribuna" având puţini abonaţi , A. Brote era 
neliniştit, căci "vedea cum din zi în zi suntem tot mai aproape de 
situaţiunea în care va trebui să lichidăm. în fiecare zi el făcea expunere 
despre abonamentele ziarului şi comparaţie cu aceeaşi zi din anii 
trecuţi" 30 . Situaţia financiară menţinându-se dificilă, în 1888 i s-a oferit 
lui Alexandru Mocioni posibilitatea cumpărării unor acţiuni ale 
Institutului Tipografic (cei 5.000 fl. rămaşi neplasaţi); cumpărându-le, a 
obţinut 4 locuri în comitetul de direcţie (octombrie 1888). Apropierea 
de mocionişti, determinată strict de motive băneşti, nu avea să dureze 
mult, din pricina divergenţelor politice. 

Prima victorie mai însemnată au obţinut-o tribuniştii în anul 1887, cu 



27 Constantin Stezar şi Eugen Brote, Pro veritate, Sibiu, 1890. 

prilejul celei de a treia conferinţe naţionale, întrunită la Sibiu, la 7 mai 
st. n. în comisia de 30 pentru elaborarea propunerilor au intrat I. Slavici 
şi E. Brote, dovadă că gruparea condusă de ei se afirmase şi, cu voie 
sau fără voie, trebuia luată în consideraţie. Noul comitet central, ales 
acum, se forma din 11 membri: Vincenţiu Babeş, George Bariţiu, Eugen 
Brote, luliu Coroianu, Vasile Lucaciu, Aurel Mureşianu, Nicolae F. 
Negruţiu, Nicolae Oncu, George Pop de Băseşti, loan Raţiu, loan 
Slavici 31 . 

Preşedinte era G. Bariţiu. După cum scrie I. Slavici, acesta "s-a 
apropiat în anii din urmă de oamenii noştri". I. Slavici ar fi vrut să-i 
cedeze direcţia "Tribunei", mai ales că "are trecere şi în cercurile pe 
care noi n-am putut să le câştigăm" 32 . "Bariţiu a primit din nou 
prezidiul, iar noi cu dl. Brote ne-am angajat să ajutăm pe bătrânul, dl. 
Brote ca casier, iar eu ca secretar". în noul comitet, rolul tribuniştilor 
avea să fie însemnat. "Greutatea întreagă - mai scria I. Slavici - cade a- 
supra celor trei membri din Sibiu care constituiesc biroul, deoarece 
comitetul întreg numai rar se poate întruni. Ne vom şi da toată silinţa 
să organizăm partidul şi să-l pornim pe cât se va putea la lucrare" 33 . 

Conferinţa, în faţa pătrunderii tot mai anevoioase a deputaţilor 
popoarelor asuprite în parlament, a hotărât generalizarea tacticii 
pasiviste. Faptul că tribuniştii se raliază acestui punct de vedere 
înseamnă doar că se vedeau nevoiţi să ţină seama de realităţi şi de 
opinia majorităţii; am văzut, şi vom vedea, că părerile lor intime erau 
totuşi altele. Ei au insistat însă ca pasivismul să fie exploatat la 
maximum, printr-o politică în realitate activă, prin antrenarea maselor 
şi popularizarea peste hotare a cererilor româneşti. Acum începe de 
fapt campania memorandistă, care va constitui, categoric, cel mai 
mare triumf al tribunismului. 

Făcând această afirmaţie, nu uităm că cel dintâi apărător al ideii 
Memorandumului a fost Aurel Mureşianu. La începutul anului 1885 el 
scrie, sub titlul Românii, tronul şi opiniunea publică, o serie de articole 
în "Gazeta Transilvaniei", arătând necesitatea înmînării unui memoriu 
suveranului; documentul urma să prezinte detaliat situaţia grea a 
românilor. Cele 12 articole referitoare la această problemă au avut un 
puternic ecou. La conferinţa din mai 1887, A. Mureşianu, sprijinit şi de 
ceilalţi delegaţi, inclusiv de tribunişti, a susţinut redactarea şi 
prezentarea Memorandumului printr-o deputăţie cât mai numeroasă, la 
tron. El şi luliu Coroianu şi-au luat obligaţia să redacteze câte un pro- 
iect. Proiectul său a fost gata în august 1888, în timp ce luliu Coroianu 
l-a prezentat în 1890. 

33 Loc. cit., doc. 60048 (Scrisoarea lui I. Slavici către I. Bianu din 10 mai 1887). 



Cu toate acestea, mişcarea memorandistă se leagă, şi pe drept, de 
numele "Tribunei", nu al lui A. Mureşianu. Unii transilvăneni sperau, 
desigur, ca Memorandumul să determine o schimbare în atitudinea 
Curţii din Viena faţă de români. Tribuniştii, mizând pe o alianţă cu 
Viena, urmăreau şi ei acest scop. Dar Memorandumul nu a însemnat în 
primul rând un apel adresat împăratului. Pornindu-se de aici, s-a 
încercat popularizarea cauzei românilor pe plan european şi, în ace laşi 
timp, mobilizarea maselor transilvănene la luptă deschisă împotriva 
regimului dualist. Aceasta a fost semnificaţia mai înaltă a 
Memorandumului, cea care a dat acţiunii un caracter aproape 
revoluţionar. Declanşarea unei puternice ofensive naţionale era, fireşte, 
un act de mare răspundere. De reuşita sau nereuşita ei atârna soarta 
multor oameni. Dacă românii izbuteau să antreneze şi alte popoare 
asuprite din monarhie, criza sistemului dualist, a întregii monarhii, era 
deschisă. Implicaţiile puteau fi mari chiar pe plan european. Dar, 
înfrângerea mişcării putea însemna paralizarea, pentru mulţi ani, a 
luptei naţionale. 

Tribuniştii, prin tinereţea şi dinamismul lor, s-au arătat a fi cei mai 
constanţi şi mai călduroşi sprijinitori ai Memorandumului. în acest timp, 
A. Mureşianu, ca şi alţi conducători ai mişcării naţionale (V. Babeş, A. 
Mocioni etc), deşi aprobând teoretic acţiunea pe care o iniţiase, s-a 
eschivat de la punerea ei în practică. Nimeni nu îndrăznea să spună că 
ideea Memorandumului ar fi rea; în schimb, se considera că momentul 
nu este oportun, că în conjunctura existentă, în raportul de forţe, nu se 
putea întrevedea şansa unei victorii româneşti. De aceea, dacă ideea a 
fost a lui A. Mureşianu, mişcarea în sine, singura care prezintă im- 
portanţă, a fost în cea mai mare parte opera tribuniştilor. 

în momentul când "Tribuna" ajunsese să joace un rol în conducerea 
Partidului Naţional, ascensiunea sa este stânjenită de condamnarea lui 
I. Slavici. Autorităţile îşi dăduseră seama de la început că, mai mult 
decât "Gazeta Transilvaniei", dinamica "Tribuna" reprezenta o 
primejdie. Până în 1892 "Gazeta Transilvaniei" are patru procese de 
presă (totalizând un an şi jumătate închisoare), iar "Tribuna" şapte 
(peste patru ani) 34 . Primul proces de presă se desfăşoară în faţa curţii 
cu juraţi din Sibiu, la 3 februarie 1885; acuzaţii: I. Slavici şi redactorul 
responsabil Corneliu Pop Păcurariu sunt achitaţi. Ca urmare, la 27 iunie 
1885 este desfiinţată Curtea din Sibiu. Următoarele procese vor avea 
loc la Cluj, într-o atmosferă mult mai defavorabilă mişcării naţionale 
române. La 13 mai 1886, C. Pop Păcurariu este condamnat la un an 
închisoare, iar la 25 aprilie 1888 vine rândul lui I. Slavici, care primeşte 
de asemenea un an. Va sta închis la Vaţ, între 1 iulie 1888 şi 10 iulie 

1889 35 . 

în acest răstimp, principalul conducător al mişcării rămâne E. Brote, 
tocmai eliberat de obligaţiile sale la Astra şi Mitropolie. Lui I. Bianu, 
care se temea de intrarea lui A. Mocioni în comitetul de direcţie al "Tri- 
bunei", I. Slavici îi scria: "Temerile, pe care le ai în ceea ce priveşte 
"Tribuna", nu-mi par destul de întemeiate. Eugen e om cu multă 
judecată şi mai viclean ca vicleanul, de care te temi d-ta" 36 . în fruntea 
"Tribunei", el a păstrat legătura cu I. Slavici 37 , vizitându-l şi la 
închisoare (" ieri - scria I. Slavici, la 1 februarie 1889 - a sosit şi dl. 
Eugen Brote aici") 38 . 

în acelaşi timp, E. Brote încerca să strângă relaţiile cu partidele din 
România, în primul rând cu liberalii, dar şi cu junimiştii, aflaţi la guvern, 
în februarie 1889 face o vizită la Bucureşti; după întoarcerea la Sibiu îi 
scrie lui I. Bianu, scuzându-se că nu s-a putut întâlni cu el în ultima 
seară, trebuind să vadă pe altcineva (este vorba de un junimist, poate 
chiar de T. Maiorescu): "Am primit aici răspuns de la Domnia lui. 
Răspunsul este mai puţin cinic, dar mai duios ca cel de toamna trecută: 
situaţiunea foarte grea. Noi trecem a fi în serviciul altora. Cu toate 
aceste, ce s-a făcut pentru alţii se va face şi pentru noi. Să viu la mai - 
dacă până atunci nu vor fi intrat «pahonţii» în ţară" 39 . 

Absenţa lui I. Slavici coincide cu o situaţie materială din nou 
complicată, dar, în urma atâtor experienţe, proiectată pe un fond de 
optimism: "Un sfert din capitalul nostru este cheltuit... avem o 
situaţiune financiară din cele mai penibile, dar nu ne dăm... Cuconul 
Diamandi pune mereu la inimă, Aurel suduie ca niciodată, Bechnitz se 
luptă cu nervi, şi ducem cu toţii în spate pe amicul d-voastre, pe dl. 
Babeş - dar nu ne dăm" 40 . 

G. Bariţiu se retrăsese practic din activitatea politică, gruparea 
Babeş - Mocioni se consolida. Ţinând seama şi de situaţia financiară a 
"Tribunei", este lesne de înţeles de ce E. Brote, din motive tactice 
temporare, s-a decis să păstreze bune relaţii cu A. Mocioni (intrarea 

mocioniştilor la "Tribuna", scria el, "a fost o necesitate politică" 41 ). 

Totuşi, el s-a străduit, şi în aceste condiţii politice neclare, să 
menţină neclintită linia mişcării tribuniste, împotriva elementelor 
moderate, legate mai ales de Banca Albina şi de directorul acesteia 
Partenie Cosma. "Comitetul naţional electoral - îi scria lui I. Slavici, la 
13 mai 1889 - este convocat prin dr. Raţ pe 18 l.c. la Turda. Bariţ se 
vede că s-a lăsat cu totul baltă de politică, iar onorabilii membri externi 
cred că cu cât vor fi mai departe de "Albina", cu atât mai independent 
pot vorbi. Eu am de gând să mă duc la Turda şi am să le spun că 
oamenii cari nu pot fi independenţi în toate împrejurările, să se lase de 
politică" 42 . 

întoarcerea lui I. Slavici la Sibiu - la sfârşitul lunii august 1889 - nu 
limpezeşte situaţia. Dimpotrivă, relaţiile dintre el şi A. Mocioni sunt 
foarte ascuţite. Au loc tratative, în luna octombrie, I. Slavici 
pronunţându-se hotărât împotriva dualismului, pentru unitatea 
monarhiei, în timp ce A. Mocioni credea "că noi românii nu avem să-i 
combatem, ci să-i sprijinim pe maghiari în silinţele lor de a desface 
statul ungar de Austria, iar aceasta nu numai pentru că un stat ungar 
independent e mai avizat ca cel actual la sprijinul nostru, ci şi pentru că 
independenţa Ungariei e un pas înainte spre lichidarea Austro- 
Ungariei" 43 . 

Ca urmare a neînţelegerilor, A. Mocioni se retrage din comitetul de 
direcţie. Situaţia financiară se agra vează, punând sub semnul întrebării 
şi coeziunea grupării tribuniste. "Am rămas - scria I. Slavici - aproape 
numai patru inşi, cu E. Brote, Cristea şi Comşa: ceilalţi mai bucuroşi ar 
fi, dacă am face aşa, cum zice dl. A. Mocioni" 44 . 

"Tribuna" este "în agonia morţii", îi comunica la 2 decembrie 1889 I. 
Slavici lui I. Bianu. Pentru a se menţine, ar fi fost necesară suma de 
4.000 florini. Această sumă "am împărţit-o în 80 sorţi egale de câte 50 
fl . Fiecare amic al cauzei, care stăruie pentru apariţia "Tribunei" în 
formă neschimbată, n-are decât să dovedească stăruinţa prin plătirea 
în bani gata a unui sau mai multor sorţi". Pondul trebuia să ia fiinţă 
înainte de 18 decembrie 1889, ziua când se hotărâse adunarea 
generală a Institutului Tipografic, care avea să hotărască apariţia în 
continuare sau sistarea ziarului. îi comunică lui I. Bianu că va pleca la 
Braşov pentru a strânge bani, iar de va fi nevoie este gata să vină şi la 
Bucureşti 45 . 

La Braşov a mers însă E. Brote, care a găsit sprijin material şi moral, 
mai ales în G. Popp şi D. Manole; aceştia au stăruit "pentru continuarea 
luptei cu forţe îndoite" 46 . Apoi, E. Brote a mers la Arad şi Caransebeş. 
Drumul i-a adus ajutor bănesc, dar şi multe încurajări, donvedind 
poziţia specială ocupată de "Tribuna" în politica transilvăneană: 
«Nimeni nu voieşte să ştie de căderea "Tribunei"», îi comunica lui I. 
Bianu 47 . La rândul său, I. Slavici scria la 4/16 decembrie: «" Tribuna", 
dacă toate reuşesc, e asigurată. Aici, la Braşov, la Cluj, la Arad şi la 
Caransebeş, s-au adunat aproape 2 000 fl. Brote, care e dus, ne-a 
anunţat ieri 1850» 48 . Se primiseră bani şi de la Bucureşti. "Succesul 
călătoriei - continua I. Slavici - e peste aşteptare bun şi după scrisoa- 
rea, pe care am primit-o azi, oamenii pretutindeni sunt calzi şi au trecut 
aici peste 3.000 fl.". Iar, la 4 ianuarie 1890 putea să-i scrie lui I. Bianu: 
«Chestia "Tribunei" e rezolvată în cele mai bune condiţiuni... Mergem 
deci sigur înainte» 49 . 

Dar, "Tribuna" avea să meargă înainte fără I. Slavici. Şi aşa, acesta 
îşi prelungise peste limitele hotărâte iniţial şederea în Transilvania. 
Avea nostalgia vieţii de peste munţi. în repetate rânduri, de-a lungul 
celor şase ani de lucru la Sibiu, se arătase gata de a renunţa. De 
fiecare dată, se resemnase totuşi să mai rămână: era mare nevoie de 
el. La începutul anului 1890 hotărârea de a pleca, şi cât mai repede, 
devine însă irevocabilă. Nu mai avea îndoieli în legătură cu soarta 
ziarului după plecarea sa, fiind conştient că îl lansase pe un drum bun, 
şi având toată încrederea în valoarea prietenilor săi. 

în momentul când I. Slavici se pregătea să plece, la Cluj era 
convocat comitetul central al Partidului Naţional Român (6/18 februarie 
1890), pentru a hotărî în problema Memorandumului. Tribuniştii sunt 
reprezentaţi prin E. Brote, care rămâne acum, în locul lui I. Slavici, 
conducătorul necontestat al mişcării. Discuţiile purtate la Cluj au 
însemnat un succes pentru "Tribuna" . V. Babeş lipsind, în numele său 
C. Brediceanu a stăruit pentru amânarea prezentării Memorandumului, 
în timp ce A. Mureşianu, "s-a încercat în tot chipul a ne ţine în loc cu 
discuţiunea". E. Brote a combătut ideile lui V. Babeş, fiind sprijinit 
hotărât de I. Coroianu şi V. Lucaciu. Fiind doar 2 voturi contra, 
comitetul s-a pro nunţat pentru înaintarea fără întârziere a Memorandu- 
mului. Textul (cel al lui I. Coroianu) era stabilit, urmând doar să se 



1889) . Dintr-o însemnare pe marginea scrisorii rezultă că I. Bianu a plătit 100 
florini. 

46 Loc. cit., S 15 (7)/XXXII (Scrisoare nedatată a lui E. Brote către I. Slavici). 

47 Loc. cit., doc. 55496 (Scrisoarea lui E. Brote I. Bianu din 26 decembrie 1889). 

48 Loc. cit., doc. 60137 (Scrisoarea lui I. Slavici către I. Bianu din 4/16 
decembrie 1889). 

49 Loc. cit., doc. 60138 (Scrisoarea lui I. Slavici către I. Bianu din 4 ianuarie 

finiseze şi să fie tradus până la sfârşitul lunii martie în limba germană, 
în locul lui I. Slavici, a fost ales în comitet tribunistul D. Manole 50 . 

La 19 februarie/3 martie, I. Slavici pleacă la Bucureşti. Tribuniştii l-au 
regretat: "Hotărârea d-lui Slavici - scria E. Brote - a se muta la Bucureşti 
ne-a venit fără veste şi noi o socotim de nefavorabilă pentru cauza 
noastră... Nu mai încape nicio îndoială că plecarea d-lui Slavici va 
deprima toate cercurile noastre" 51 . Amărăciunea a pierit însă repede; 
sub conducerea lui E. Brote, "Tribuna" continua să-şi menţină şi chiar 
să-şi îmbunătăţească poziţia politică, dovadă şi succesul obţinut la Cluj. 
"Cât de grea ni se părea nouă situaţiunea înainte de plecarea d-lui 
Slavici, scria E. Brote la 11 martie - atât de splendidă o privim acuma. 
Vom fi, nu-i vorbă, încă în beţia evenimentelor îmbucurătoare ale 
săptămânii trecute, dar situaţiunea deşi nu va rămânea splendidă după 
ce ne vom trezi, ea va rămânea bună, în tot cazul mai bună ca oricând. 
A micii noştri sunt toţi veseli şi încep a-şi bate joc de mine, zicând că dl. 
Slavici a lucrat 6 ani şi n-a avut ce-i face lui Tisza, iar eu în trei zile am 
isprăvit toată treaba aceasta" 52 . 

în scurtă vreme însă, euforia a trebuit să lase locul unei înţelegeri 
mai lucide a situaţiei. O nouă reuniune a comitetului, la Budapesta, a 
marcat ruptura deplină a tribuniştilor de grupul Babeş-Mocioni. E. Brote 
îşi dădea seama că, în această situaţie, "Tribuna" ar putea deveni 
"centrul mişcărilor noastre politice". Ştia însă, de asemenea, că trebuia 
o luptă îndelungată şi mult curaj pentru a lua iniţiativa unei acţiuni 
hotărâtoare. Se gândea şi la o eventuală retragere. 

în realitate, E. Brote ştia că nu retragerea se apropie, ci, după cum îi 
comunica şi lui I. Bianu, "lupta decisivă". I. Coroianu şi V. Lucaciu, 
câştigaţi pe deplin de gruparea tribunistă, pleacă la Bucureşti pentru a 
se consulta în problema Memorandumului. Primul declara că are acolo 
buni prieteni politici (printre care M. Kogălniceanu, I.C. Brătianu); E. 
Brote îl îndruma şi spre I. Bianu şi I. Slavici. în locul lui A. Mocioni şi V. 
Babeş, în direcţiunea Institutului Tipografic sunt aleşi I. Coroianu, V. 
Lucaciu şi N. Oncu. 

Dar situaţia financiară a "Tribunei" devine din nou îngrijorătoare. 
Datoriile se urcau în iunie 1890 la 8276 florini 53 . E. Brote este iar 
pesimist: "îmi pare foarte rău că şi eu am trebuit să vin în urmă la 
convingerea că n-o mai putem duce... Nu putem suporta loviturile grele 
ce ni le aplică guvernul, suntem prea slabi... Eu mai fac ultima 



50 Loc. cit., doc. 55502 (Scrisoarea lui E. Brote călre I. Bianu din 20 februarie 

51 Loc. cit., doc. 55500 (Scrisoarea lui E. Brote către I. Bianu din 9 februarie 
1890). 

52 Loc. cit., doc. 55503 (Scrisoarea lui E. Brote cătrP I. Bianu din 11 martie 
1890). 

53 Loc. cit., doc. 55509 (Scrisoarea lui E. Brote către I. Bianu din 29 iunie 1890). 



încercare a aduna pe toţi ai noştri din toate părţile în jurul cauzei şi 
dacă ne succede să întinerim Institutul Tipografic merg şi eu voinicos 
înainte; dacă nu ne succede, eu mă retrag cu desăvârşire de la toate a 
facerile politice" 54 . 

Deprimarea conducătorului "Tribunei" se explică şi prin noul proces 
de presă ce avusese loc, la 11 sep tembrie 1890, la Cluj. loan Macavei 
şi Septimiu Albini fuseseră condamnaţi la un an şi jumătate, respectiv 6 
luni închisoare 55 . Peste două luni va fi condamnat şi V. Lucaciu la un an 
şi jumătate. Autorităţile îşi dădeau bine seama în cine trebuie să 
lovească pentru a opri declanşarea acţiunii memorandiste. Din 
România, prin I. Bianu, tribuniştii sunt ajutaţi cu 1500 lei. "Primiţi" dar - 
o picătură în mare!" îi răspunde E. Brote 56 . 

în aceste condiţii are loc la Sibiu conferinţa Partidului Naţional 
Român (15/27 şi 16/28 octombrie 1890). Era un prilej fie pentru o 
ruptură definitivă, fie pentru o încercare de a aplana contradicţiile. S-a 
ales ultima cale; în condiţiile înăspririi atitudinii guvernului faţă de 
naţionalităţi, era bine ca partidul să apară unit. S-a izbutit un 
compromis şi în problema cea mai spinoasă: alcătuirea şi înaintarea 
Memorandumului. Conferinţa a hotărât publicarea unui asemenea 
document - aprobându-l deci în principiu -, prezentarea sa în faţa tro- 
nului fiind însă amânată, urmând să se facă atunci "când va fi de 
lipsă" . Dat fiindcă ambele proiecte erau de fapt redactate, soluţia 
convenea până la urmă partizanilor lui A. Mocioni şi V. Babeş, care 
reuşeau încă o dată să obţină o amânare. 

Tot pentru a se împăca grupările divergente, s-a ales un comitet 
central mai numeros ca oricând, format din 25 membri (cel din 1887 
avea 11 membri): V. Babeş, G. Pop de Băseşti, I. Coroianu, V. Lucaciu, 
N. Cristea, D.P. Barcianu, C. Diaconovici, C. Brediceanu, I. Mihu, P. 
Rotariu, N. Oncu, T. Mihali, G. Popa, Fr. Hossu- Longin, M. Popovici, I.G. 
Pop, V. Ignat, Al. Filip, A. Mureşianu, L. Ciato, P. Barbu, A Cosma, E. 
Brote, I. Raţiu, B. Ratiu. Cei trei din Sibiu - E. Brote, D.P. Barcianu şi N. 
Cristea - erau toţi tribunişti. Mai mult, E. Brote este ales vicepreşedinte 
al partidului, alături de I. Raţiu, preşedinte fiind V. Babeş. 

în ultimă instanţă, compromisul stabilit în octombrie 1890 nu 
însemna prea mult. Mai devreme sau mai târziu, problema înaintării 
Memorandumului trebuia să fie reluată, şi atunci divergenţele aveau să 
apară din nou, căci poziţiile rămăseseră cele vechi. Singurul câştig, dar 
şi acesta efemer, era proclamarea solidarităţii. 

E. Brote s-a arătat totuşi foarte mulţumit de rezultatul conferinţei. 



54 Loc. cit., doc. 55510 (Scrisoarea lui E. Brote către I. Bianu din 26 septembrie 

55 E. Brote, op. cit., p. 415-444. (Anexa 67). 

56 Biblioteca Academiei R.S.R., mss, Coresp., doc. 5551 1 (Scrisoarea lui E. 
Brote către I. Bianu din 10 octombrie 1890). 



"Dl. Babeş - scria el - n-a avut încotro, a trebuit să se pună în fruntea 
mişcării, deşi multe n-au mers după dorinţa lui" 57 . El îi explică lui I. 
Bianu de ce tribuniştii s-au mulţumit cu un compromis: "Trebuia să 
căutăm deci ca să ne prezentăm în afară una, căci numai aşa puteam 
noi să ne afirmăm cu oarecare greutate... Noi puteam stărui pentru 
votul nostru şi poate şi învingeam. Dar ce victorie ar fi fost aceasta?", 
împotriva lor erau: "clerul înalt, Babeş, Mocioni cu garda lor, Cosma cu 
Telegraful şi Mureşan cu Gazeta. Nu făceam noi un fiasco dintre cele 
mai grandioase? Nu compromiteam cauza pentru totdeauna?". 
Considera că pot fi mulţumiţi cu "susţinerea preste tot a memorandului, 
căci aşternerea, ea de la sine se înţelege" 58 . Şi I. Slavici credea că 
victoria fusese de partea tribuniştilor (" Succesul e mare şi hotărâtor, 
despre aceasta nu mai încape nicio îndoială" - scria el) 59 . 

Doar I. Bianu vedea mai nuanţat şi mai realist situaţia: "Mi se pare 
numai că exagerezi însemnătatea enormă a faptului că Babeş a spus ce 
ai vrut d-ta contrar cu ce vrea el; căci Babeş mâine poate spune negru 
unde a spus azi alb. E o cucerire efemeră de tot. Popa Lucaci a fost aici 
şi i-am spus verde lucrurile: eu credeam pe acei oameni cel puţin mai 
independenţi, mai emancipaţi de sub jugul mocionesc. Nu este destulă 
ruşine, destulă greşeală, să vă ducă la Pesta când cu comitetul?" 60 . 

într-adevăr, după conferinţă, situaţia se complică din nou. Mai întâi, 
la "Tribuna", unele banii continuă să lipsească. "Cu redacţiunea - scrie 
E. Brote - stăm acum astfel: redactor n-avem niciunul. Eu, sprijinit după 
putinţă de amicul meu Bechnitz, şedem de dimineaţa până seara în 
redacţiune. Cei doi băieţi care îi avem acolo (fără plată de la noiembrie) 
le dăm, mai eu, mai Bechnitz, câte un floren ca să-şi cumpere ce le 
trebuie. Dar «Tribuna» tot mândră!" 61 . La sfârşitul lunii noiembrie, E. 
Brote soseşte la Bucureşti, unde discută cu I. Bianu şi I. Slavici. 
Izbuteşte să adune ceva bani, rugându-l şi mai târziu, după 
reîntoarcerea sa, pe I. Bianu să continue să bată "din uşă în uşă". De la 
T. Maiorescu, şi de data aceasta, nu primise decât promisiuni. 

După întoarcerea din Bucureşti, stăruie mereu pentru convocarea 
comitetului central, în vederea rezolvării problemei Memorandumului, 
în sfârşit, V. Babeş acceptă, întrunirea stabilindu-se pentru 9 ianuarie 



57 Biblioteca Academiei R.S.R., mss, Coresp., doc. 55512 (Scrisoarea lui E. Brote 

61 Biblioteca Academiei R.S.R., mss, Coresp., doc. 55515 (Scrisoarea lui E. Brote 

st. n. 1891, la Sibiu 62 . 

De data aceasta însă, V. Babeş se opune categoric înaintării 
Memorandumului, izbutind să-i atragă şi pe unii dintre partizanii 
acestuia. Cu tristeţe, E. Brote este nevoit să dea înapoi, supunându-se 
noii majorităţi, de data aceasta favorabilă şefului partidului: "Chiar unii 
din oamenii noştri au fost de credinţă să nu ne grăbim. Parcă ne-am fi 
grăbit dacă l-am fi aşternut acum! însă chiar majoritate să-mi fi avut 
(numai un singur vot ne-a lipsit) cestiunea era tot aşa ca şi la 
conferenţă. învingerea noastră însemna sciziune în partid". 
Compromisurile pe care le accepta reprezentau însă numai o tactică; 
deşi drumul era plin de meandre, mergea fără şovăială spre ţintă. "Eu, 
cu toate aceste, n-am pierdut speranţa a învinge" 63 , îi scria lui I. Bianu. 
Prietenul său din Bucureşti privea cu mai puţin calm situaţia: nu 
înţelegea de ce tribuniştii îl menajează pe V. Babeş 64 . 

între timp, se întemeiase la Bucureşti Liga pentru unitatea culturală 
a tuturor românilor (Liga Culturală), în decembrie 1890 - ianuarie 1891. 
Sub învelişul său cultural, noua organizaţie ascundea un puternic carac- 
ter politic, tinzând spre desăvârşirea unităţii statului naţional român. 
Pentru "Tribuna", care până atunci se bucurase, în vechea Românie, 
aproape exclusiv de sprijinul material al liberalilor, înfiinţarea Ligii 
deschidea noi posibilităţi. "E vorba să facem un apel la Ligă", scria E. 
Brote în martie 1891; se referea fie la plata unor subsidii, fie la 
abonamente sau la cumpărarea unor cărţi editate de "Tribuna" 65 . 
Situaţia ziarului se menţinea grea. Aurel Brote stăruia pentru lichidare; 
chiar E. Brote, din nou descurajat, îi comunica lui I. Bianu, la 22 martie 
1891, că tribuniştii se pregătesc să se retragă; în locul "Tribunei" s-ar 
edita o revistă săptămânală 66 . Şi această criză a fost însă depăşită. 

în vara anului 1891, conflictul Brote - Babeş se redeschide, intrând 
acum în faza decisivă. Polemica s-a reflectat şi în presa bucureşteană, 
ambele grupări transilvănene acuzându-se de a fi făcut apel la 
partidele politice din România (tribuniştii au fost susţinuţi de liberali, iar 
V. Babeş de conservatori). 

Preşedintele partidului convoacă comitetul central, pentru zilele de 

18/30 şi 19/31 august 1891 67 . Comitetul stabileşte că insinuările 
ziarelor bucureştene sunt neîntemeiate, şi dă un vot de încredere 
preşedinte lui P.N.R. E. Brote, împreună cu patru partizani ai săi, 
votează însă contra, motivându-şi atitudinea printr-o scrisoare 
publicată în "Tribuna". Prin urmare, criza nu era aplanată. De fapt, şi 
dintre cei care votaseră în favoarea lui V. Babeş, mulţi procedaseră 
astfel numai pentru menţinerea solidarităţii. 

Situaţia rămânând confuză, V. Babeş convoacă la Sibiu, la data de 
11/23 octombrie, o conferinţă, iar pentru ziua următoare stabileşte 
şedinţa comitetului naţional 68 . Tribuniştii nu au fost invitaţi. La 
conferinţă - unde participau, în afara membrilor comitetului, unii 
membri ai congresului bisericesc, precum şi A. Mocioni - s-a discutat 
despre neînţelegerile dintre " Tribuna" şi conducerea partidului; dar, în 
loc de a fi condamnaţi, tribuniştii au fost chemaţi să participe la şedinţa 
comitetului de a doua zi. 

Prima problemă luată în discuţie de comitet a fost cea a 
Memoradumului. A. Mocioni trimisese o scrisoare, desigur tot cu 
argumente împotriva acţiunii plănuite. "Dl. Babeş - îi comunică E. Brote 
lui G. Pop de Băseşti, care nu fusese de faţă - stăruie ca înainte de 
toate să citească această scrisoare. De astădată comitetul refuză într-o 
formă puţin măgulitoare pentru dl. Mocioni... Remarcabil şi 
caracteristic pentru situaţiune e că aderenţii pentru aşternerea 
memoriului la monarh au mai sporit prin d-nii dr. Raţiu şi dr. Popa de la 
Arad. Afară de aceia s-a mai format o nouă fracţiune în sânul 
comitetului, care s-a desfăcut de dl. Babeş, însă nu s-a alăturat nouă. 
Această fracţiune e compusă din Ciato, Oncu, Filip şi Barbu. Ei ar vrea 
şi n-ar vrea" 69 . 

Hotărârea adoptată a fost ca, până în ianuarie, proiectul lui I. 
Coroianu să se multiplice şi să se împartă membrilor comitetului; până 
atunci să prezinte şi A. Mureşianu proiectul său. Se părea deci că 
acţiunea memorandistă se pune din nou în mişcare, fapt ce constituia, 
desigur, o înfrângere pentru V. Babeş. în şedinţa următoare, el e din 
nou atacat "pentru dualismul maghiaro-român, pentru faimele de 
pactări şi pentru apropierea lui de Miron", fiind nevoit să declare că "se 
supune necondiţionat hotărârilor comitetului". în sfârşit, se discută şi 
situaţia "Tribunei" care, cu o mică majoritate, este mustrată pentru 
faptul că "a păcătuit contra solidarităţii şi disciplinei partidului". 

Chiar cu această ultimă hotărâre şi în ciuda atmosferei încă neclare, 

victoria tribuniştilor începuse să se contureze. I. Raţiu trecuse de 
partea lor, ambii vicepreşedinţi împotrivindu-se deci lui V. Babeş. G. 
Pop de Băseşti, care în august votase încă în favoarea preşedintelui, 
merge acum mână în mână cu E. Brote. Dată fiind marea sa autoritate 
morală, schimbarea atitudinii sale a cântărit greu. într-o scrisoare, din 
10 noiembrie 1891 - un adevărat rechizitoriu de 9 pagini mari - îi 
aducea grave acuzaţii lui V. Babeş, amintindu-i că în 1890 a fost ales 
preşedinte, pentru a fi "purure expresiune vie şi fidelă a comitetului"; 
"sunt silit - continua G. Pop de Băseşti - a constata din fapte că chiar 
contrariul s-a întâmplat... De 10 ani de zile are comitetul partidului 
naţional mandatul a aduce la cu noştinţă tronului şi lumii întregi 
situaţiunea penibilă şi aproape nesuferibilă în care ne aflăm, şi tu în 
curs de ani îndelungaţi ţi-ai pus toată silinţa ca să zădărniceşti 
împlinirea acestui mandat". în concluzie, îi arată că este cazul să se 
retragă: "Ţi-am făcut o punte cinstită de retragere. Tu însă până acum 
nu te-ai folosit de ea"; va trebui să cedeze locul altuia, mai conciliant, 
mai calm, mai independent 70 . Se contura de pe acum viitoarea 
conducere a partidului, în urma înţelegerii dintre E. Brote, G. Pop de 
Băseşti şi I. Raţiu. 

V. Babeş, retrăgându-se, din motive de "boală", spre sfârşitul anului 
1891, vicepreşedinţii I. Raţiu şi E. Brote au semnat textul convocării 
conferinţei naţionale, pentru data de 8/20 ianuarie 1892. Se anunţau 
evenimente decisive. 

în acelaşi timp cu înfrângerea grupării lui V. Babeş, situaţia se 
limpezea şi la "Tribuna". Societatea pe acţiuni se desfiinţează, 
întreprinderea fiind cumpărată de E. Brote, cu toată opoziţia lui A. 
Mocioni. lată, în descrierea lui I. Slavici, modul cum a decurs această 
operaţie financiară: "Dl. Eugen Brote; care cultiva moşioara ce o are 
lângă Sibiu şi avea una din cele mai frumoase lăptării în Ardeal, şi-a 
desfăcut gospodăria, şi-a dat moşioara în arendă şi a vândut întreaga 
sa prăsilă de vite, ca să poată licita alăturea cu dl. dr. A. Mocioni. 
Neputându-şi închipui o asemenea hotărâre, dl. dr. A. Mocioni a taxat 
prea jos pe concurentul său, a oferit prea puţin şi astfel dl. E. Brote a 
devenit singur proprietar al Institutului Tipografic" 71 (la 1 iunie 1892, 
lichidarea societăţii durând mai multe luni). Ajungând să dispună după 
cum credea de cuviinţă de unul dintre cele mai importante ziare 
româneşti, nu numai din Transilvania, ci de pe întreg teritoriul locuit de 
români, E. Brote şi-a văzut simţitor sporită forţa şi influenţa politică. 
Ziarul ajunge acum să aibă 2000 de abonaţi, număr dublu faţă de 
situaţia de la sfârşitul anului 1884 72 . 



70 7 0. Ibidem, voi. I, f. 23-21. 

71 I. Slavici, "Tribuna" dlui dr. I. Raţiu. Explicări documentare, Orăştie, 1896, p. 
6. 

72 Ibidem, p. 7. 



Conferinţa naţională se întrunea în condiţii favorabile pentru 
imprimarea unui nou avânt mişcării naţionale. Nu numai românii, dar şi 
alte popoare din monarhia habsburgică erau gata să intre în luptă. O 
delegaţie de 30 de persoane, condusă de A. Mureşianu, vizitase la 
începutul lunii octombrie 1891 Praga, unde cehii organizaseră o mare 
expoziţie industrială. Au avut loc discuţii cu caracter politic, făcându-se 
astfel începutul pentru stabilirea unei colaborări româno-cehe. în 
"Tribuna", Aurel C. Popovici, reprezentantul studenţimii transilvănene, 
semna călduroase apeluri, chemând la înfrăţirea tuturor popoarelor din 
Austro-Ungaria. 

Conferinţa naţională s-a deschis la Sibiu, la 8/20 ianuarie 1892, în 
prezenţa a peste 200 de delegaţi 73 . Lucrările ei au fost prezidate de I. 
Raţiu. După citirea dării de seamă a vechiului comitet - raportor fiind V. 
Lucaciu - s-a ales o comisie formată din 40 de persoane, pentru a face 
propuneri în vederea stabilirii liniei partidului în următorii ani. Din 
comisie face parte şi E. Brote. Şedinţele ei au loc în după-amiaza zilei 
de 8/20 ianuarie şi în dimineaţa zilei următoare. Principala problemă 
discutată - şi singura de fapt unde părerile difereau - a fost cea a 
Memorandumului. 

în legătură cu Memorandumul s-a produs o înfruntare semnificativă 
între A. Mocioni şi E. Brote. Pri.mul, aristocrat strălucitor prin inteligenţă 
şi cultură, al doilea remarcându-se prin claritatea şi logica argu- 
mentărilor. Pentru E. Brote este, poate, momentul culminant al carierei 
sale politice acum, când demonstrează, într-un discurs care i-a 
impresionat pe cei de faţă, că Memorandumul trebuie "să se aştearnă 
fără amânare". Cu toate acestea, A. Mocioni reuşeşte, la limită, să 
obţină majoritatea în comisia celor 40: 18 voturi sunt în favoarea 
propunerii lui E. Brote, dar 19 împotrivă. în şedinţa întregului comitet 
situaţia se schimbă însă; cu 78 de voturi contra 56, E. Brote are câştig 
de cauză 74 . Campania memorandistă se decisese. Tribuniştii îşi im- 
puseseră punctul de vedere. 

în comitetul central sunt aleşi exclusiv partizani ai Memorandumului, 
A. Mocioni şi A. Mureşianu refuzând să-şi ia răspunderea celor ce aveau 
să urmeze, împotriva părerii şi sfatului lor. Cei 25 de membri ai 
comitetului sunt: I. Raţiu, S. Al bi ni, I. Coroianu, G. Pop de Băseşti, V. 
Lucaciu, E. Brote, D.P. Barcianu, G. Tripon, T. Mihali, V. Ignat, A. Filip, B. 
Raţiu, L. Ciato, P. Barbu, N. Cristea, G. Mânu, D. Comşa, A. Suciu, I. 
Nichita, M. Veliciu, G. Lazăr, I.T. Mera, G. Domide, A.C. Popovici, R. 
Patiţia. Evenimentele aveau să facă din ei cea mai reprezentativă şi 
mai cunoscută formaţie care s-a aflat la cârma Partidului Naţional. 



73 Pentru lucrările conferinţei, vezi T.V. Păcăţian, op. cit., voi. VII, p. 489-513; 
"Tribuna", IX (1892), nr. 6 (9/21 ianuarie), nr. 7 (10/22 ianuarie), nr. 8 (11/23 
ianuarie) şi nr. 9 (12/24 ianuarie). 

74 "Tribuna", IX (1892), nr. 9 (12/24 ianuarie). 



Preşedinte este I. Raţiu, primul vicepreşedinte G. Pop de Băseşti, al 
doilea vicepreşedinte E. Brote, secretar general V. Lucaciu, prim 
secretar D. Comşa, al doilea secretar S. Albini, casier D.P. Barcianu 75 . 

Conferinţa din ianuarie 1892 a avut o importanţă deosebită în istoria 
mişcării naţionale a românilor transilvăneni; ea punea capăt mai multor 
ani de şovăieli şi inaugura o etapă de luptă dârză pentru victoria re- 
vendicărilor româneşti. Această semnificaţie nu a scăpat 
contemporanilor. Celelalte popoare asuprite din monarhia habsburgică 
au urmărit cu interes lucrările conferinţei, apreciind favorabil 
rezultatele sale. Afirmarea politică a românilor crea astfel condiţii noi 
pentru reluarea planurilor privind o alianţă a popoarelor asuprite din 
monarhie. 

înainte de a fi prezentat la tron, textul Memorandumului trebuia 
stabilit definitiv. în vederea acestui scop s-a hotărât convocarea 
comitetului la Sibiu, în zileleele 25-26 martie st. n. Şedinţa, care a adus 
ultimele modificări textului alcătuit de I. Coroianu, a fost prezidată ele 
G. Pop de Băseşti, în lipsa lui I. Raţiu, bolnav. 

Nici E. Brote nu a participat la această întrunire. Chiar în ziua când 
membrii conducerii P.N.R. se adunau la Sibiu, la 13/25 martie 1892, îi 
moare soţia - de mai multă vreme bolnavă - în vârstă de numai 38 de 
ani. înmormântarea, la care participă întreaga comună şi numeroşi 
prieteni din Sibiu ai familiei, are loc la 15/27 martie, în cimitirul din 
Răşinari, acolo unde peste două decenii avea să odihnească şi E. Brote. 

Lovitura trebuie să fi fost dureroasă pentru E. Brote, dar 
evenimentele care se pregăteau nu aveau să îi dea prea mult răgaz, 
încă la 7/19 aprilie îl vedem prezidând a patra adunare generală a 
reuniunii române de agricultură din comitatul Sibiului, care are loc în 
comuna Boiţa 76 . 

Se apropia punerea în practică a ideilor memorandiste, a hotărârilor 
conferinţei din ianuarie. E. Brote, ca vicepreşedinte al partidului şi ca 
şef al "Tribunei " trebuia să fie în primele rânduri. Lui i s-a încredinţat 
traducerea în limba maghiară şi germană a Memorandumului, 
supravegherea caligrafierii exemplarului ce urma să fie înmânat lui 
Francisc losif, precum şi tipărirea sa 77 . De asemenea, în cadrul unei 
consfătuiri care are loc în casa lui I. Raţiu, în aprilie 1892 se hotărăşte 
ca tot el să răspundă de organizarea acţiunii din Viena, în timp ce 



75 "Toată încrederea - notează V. Branişte - se concentra în recele Brote, care 
stăpânea situaţia ca un sfinx, ieşind rar în lume şi stând «încheiat» de sus până 
jos faţă de toţi" [Valeriu Branişte, Amintiri din închisoare, Editura Minerva, 
Bucureşti, 1972, p. 181). 

76 "Tribuna", IX (1892), nr. 86 (15/27 aprilie). 

77 Vasile Netea, Istoria memorandului românilor din Transilvania şi Banat, 
Bucureşti, 1947, p. 77. 



alcătuirea deputaţiunii cădea în sarcina lui V. Lucaciu 78 . După cum se 
vede, dacă E. Brote nu a participat la redactarea Memorandumului şi 
nici la stabilirea textului definitiv, în schimb, în mare parte, realizarea 
practică a acţiunii memorandiste a fost opera sa. 

Ne aflăm în faţa unei probleme care nu este încă lămurită, deşi 
prezintă o importanţă certă, stând la originea procesului care va avea 
loc: Memorandumul a fost tipărit de E. Brote la Institutul Tipografic, cu 
sau fără aprobarea comitetului executiv ? Căci tocmai tipărirea şi 
răspândirea Memorandumului au constituit pretextul procesului. 
Interogat, în mai multe rânduri, E. Brote avea să declare că textul a 
început să se publice înainte de 1 iunie 1892 (când a devenit proprie- 
tarul Institutului Tipografic), menţionând, de asemenea, că soţia sa a 
decedat la 25 martie, el lipsind după aceea mai multe săptămâni din 
Sibiu, în perioada respectivă luându-se probabil măsurile pentru 
imprimare 79 . în sprijinul său vine şi o declaraţie, din 18 februarie st. n. 
1893, semnată în numele comitetului de I. Raţiu, D. Comşa, D.P. 
Barcianu şi S. Albini, prin care se declară că la 26 martie 1892, 
comitetul a hotărât tipărirea şi răspândirea Memorandumului 80 . Este 
drept că, în aceeaşi vreme, Nicolae Roman, contabilul Institutului Ti- 
pografic, declară că el a primit ordin de la E. Brote pentru imprimarea şi 
expedierea Memorandumului 81 ; la rândul său a transmis aceste 
dispoziţii tipografului loan Popa Necşa. D. Comşa şi D.P. Barcianu susţin 
însă, când li se ia interogatoriul, că după moartea soţiei, E. Brote a 
rămas câteva săptămâni la Răşinari. în sfârşit, din registrele Institutului 
Tipografic rezultă că afacerea pentru imprimarea Memorandumului în 
5.000 de exemplare (în limba română) s-a încheiat la 13 mai 1892 st. n. 
în contul comitetului Partidului Naţional Român 82 . (Ulterior s-au tipărit şi 
alte exemplare, în total fiind 7.500 în limba română, 500 în germană, 
700 în franceză, 700 în italiană). Ancheta a ajuns la concluzia că cele 
mai multe exemplare s-au tipărit, într-adevăr, înainte de 1 iunie 1892. 

Cei mai mulţi membri ai comitetului au declarat la interogatoriu că la 
25 martie 1892 s-a hotărât imprimarea Memorandumului, fiecare 
negând însă că ar fi avut vreo legătură cu Institutul Tipografic în acest 
scop. Doar S. Albini a făcut unele precizări, arătând că atunci când E. 
Brote s-a întors la Sibiu, el i-a comunicat (ca şi alţi membri ai 
comitetului) cele hotărâte: traducerea şi tipărirea textului, prezentarea 
sa la Viena la sfârşitul lunii mai 1892 83 . 



78 Ibidem, p. 147. 

79 Procesul Memorandumului românilor din Transilvania. Acte şi date, Cluj, 
1932, voi. I, p. 73. 

80 Ibidem, p. 75-76. 

81 Ibidem, p. 98-102. 

82 Ibidem, p. 112. 

83 Ibidem, p. 331-334. 



Dacă totul s-ar fi oprit aici, lucrurile ar fi fost destul de clare. Mai 
târziu însă, după plecarea lui E. Brote în România, unii memorandişti au 
început să îl acuze că a publicat şi răspândit Memorandumul fără ştirea 
comitetului (care nu ar fi intenţionat aceasta, decât în cazul unei primiri 
favorabile la Viena) 84 . 

Credem că adevărul, aşa cum reiese din documente, este totuşi 
destul de simplu. Probabil că, la 25-26 martie sau mai târziu, comitetul 
(sau măcar un număr din membrii săi) a decis, aşa cum se arăta şi în 
declaraţia semnată de I. Raţiu, publicarea. Fără îndoială că E. Brote, 
contrar declaraţiei sale, a avut cunoştinţă de decizia comitetului, dând 
mai departe dispoziţii în vederea imprimării. Ar fi absurd să considerăm 
că membrii comitetului ar fi riscat, numai pentru a-l salva pe E. Brote, 
să dea o declaraţie, care îi acuza pe toţi. De asemenea, este greu de 
crezut că şefii partidului, aflaţi la Sibiu, nu cunoşteau ce se petrece la 
Insututul Tipografic. După plecarea lui E. Brote situaţia s-a schimbat; în 
primejdie de a fi condamnaţi, memorandiştii au aruncat totul asupra 
celui plecat, aflat acum în siguranţă. Unii întemniţaţi au ajuns poate 
chiar să creadă că E. Brote este singurul "vinovat". De fapt, publicarea 
era necesară şi ea a servit mult popularizării cauzei româneşti, atât în 
imperiu cât şi în afara hotarelor lui. Chiar dacă unii au avut un rol mai 
mare şi alţii unul mai mic, rămâne totuşi cât se poate de justă afirmaţia 
lui E. Brote: "Era un interes capital al politicii române ca Memorandul să 
fie prezentat, aşa precum şi era în realitate, ca un act nu al unuia, ci al 
tuturor" 85 . 

La 10/22 mai 1892 E. Brote şi secretarul comitetului, S. Albini, 
sosesc la Viena pentru a pregăti primirea delegaţiei şi a lua contact cu 
cercurile politice şi cu presa din capitala Austriei 86 . în curând va sosi şi 
A.C. Popovici, iar la 14/26 mai I. Raţiu, V. Lucaciu şi G. Pop de Băseşti. 
în cele câteva zile pe care le avea la dispoziţie, E. Brote a pregătit 
cazarea delegaţiei, a dat spre a fi caligrafiat Memorandumul, a 
răspândit mai multe zeci de exemplare ale acestuia. Succesul a fost 
mai redus în ceea ce priveşte stabilirea unor contacte politice; singurul 
concurs obţinut a fost al social-creştinilor, al "cehilor tineri" (aripa de 
stânga a mişcării naţionale cehe, spre deosebire de "cehii bătrâni", 
aripa conservatoare) şi al câtorva membri ai Clubului Federalist 
Hohenwart. E. Brote nu şi-a precupeţit eforturile pentru a realiza o 
atmosferă favorabilă şi a stabili cât mai multe relaţii. Alexandru Vaida 



84 Rubin Patiţia, Amintiri din timpul memorandumului, în "Transilvania", LXXV 
(1944), nr. 4-5 (aprilie-mai), p. 285. Păreri asemănătoare şi V. Branişte. După 
opinia sa, tipărirea şi răspândirea Memorandumului era exclusiv opera lui 
Brote. Fără hotărâre ori autorizaţie de la comitet, a făcut el toate de capul său, 
fără să informeze pe cineva din comitet" (în op. cit., p. 231-232). 

85 E. Brote, op. cit, p. 143. 

86 Vasile Netea, op. cit, p. 149. 



Voievod, care l-a văzut atunci, la Viena, îi face un portret sugestiv, din 
câteva linii: "E. Brote alerga toată ziua, nu ştiam pe unde, pe la cine. 
Era un om mic de statură, rece şi scump la vorbă ... Am aflat apoi că E. 
Brote şi A. C. Popovici alergaseră zadarnic pe la redacţiile ziarelor şi 
căutând prieteni printre diferitele partide din "Reichsrat" 87 . Cercurile 
guvernamentale austriece nu aveau însă niciun interes să sprijine pe 
români, căci ar fi stârnit astfel nemulţumirea guvernului din Budapesta. 

Până în seara zilei de 28 mai st. n. a sosit la Viena întreaga delegaţie 
(aproximativ 300 de persoane), reprezentând toate păturile sociale 
transilvănene. La 30 mai au avut loc două întruniri publice la care, 
alături de români, au participat şi câţiva sprijinitari ai lor (deputaţi 
social-creştini, cehi tineri, studenţi cehi, sârbi, slovaci, croaţi, saşi). La 
prima întrunire ţine un discurs în favoarea românilor cunoscutul om 
politic Carol Lueger. Din partea românilor vorbesc I. Raţiu, G. Pop de 
Băseşti şi E. Brote, ultimul în germană, arătând că românii nu sunt 
izolaţi, ci se bucură de simpatia "celor 1 % milioane germani şi a celor 
7 milioane de slavi, care gem sub aceeaşi apăsare" 88 . 

Dacă vizita delegaţiei române la Viena a constituit un prilej de 
manifestare a solidarităţii popoarelor asuprite, scopul său principal nu a 
putut fi totuşi atins, după cum era de prevăzut. I. Raţiu a făcut mai 
multe demersuri, fără succes, pentru a fi primit în audienţă de împărat, 
în cele din urmă, singura soluţie a fost depunerea Memorandumului, în 
plic sigilat, la cancelaria imperială. De aici, nedesfăcut, va fi remis 
guvernului maghiar, ministrul de interne de la Budapesta înapoindu-l, 
prin prefectul de la Turda, lui I. Raţiu. Publicarea Memorandumului şi 
mai ales antrenarea maselor largi în jurul ideilor memorandiste au făcut 
însă ca lucrurile să nu se oprească aici, refuzul monarhului constituind 
nu sfârşitul, ci începutul unei ample mişcări. Creşterea spiritului 
revoluţionar al maselor, solidarizarea opiniei publice din vechea 
Românie, atenţia sporită a întregii Europe pentru problema 
Transilvaniei, în sfârşit, procesul care va avea loc, au contribuit ca 
această petiţie adresată împăratului - cum mai fuseseră şi altele în 
istoria românilor transilvăneni - să constituie punctul de plecare al unor 
evenimente ce a veau să zguduie edificiul dualist. 

în urma refuzului, delegaţia părăseşte Viena, între 1 şi 5 iunie. Mai 
rămân V. Lucaciu până la 10 iunie, I. Raţiu până la 12 iunie şi S. Albini 
care se îngrijea aici de publicarea în continuare şi expedierea 
Memorandumului. 

Vara anului 1892 constituie un răgaz pentru memorandişti. Guvernul 
nu se decide încă să înceapă acţiunea împotriva lor; tocmai se 
pregătea reînnoirea alianţei României cu Austro-Ungaria (la 25 iulie 
1892) şi, în acest context, evident că nu erau indicate măsuri prea 

severe împotriva românilor din Transilvania. De asemenea, în toamna 
anului 1892, regele Carol I îl va vizita pe Francisc losif. 

în iulie 1892, V. Lucaciu petrece trei zile la Bucureşti, întâmpinat cu 
un viu entuziasm, într-o atmosferă deosebit de prielnică întăririi 
legăturilor dintre românii aflaţi de o parte şi de alta a munţilor. Se 
intensifică manifestările de solidaritate cu memorandiştii; este orga- 
nizat un miting în faţa statuii lui Minai Viteazul. Vizita lui V. Lucaciu a 
contribuit la informarea oamenilor politici din România asupra 
scopurilor mişcării memorandiste şi la stabilirea unui program de 
acţiune propagandistică în străinătate. Numeroase exemplare ale 
Memorandumului se răspândiseră deja în România. Un număr de 500 
se trimisese la 5/17 iunie. La 7 iunie, Liga Culturală cerea încă 1.500 
exemplare, pentru a se împărţi la toate secţiile şi tuturor membrilor 89 . 
La 6 iulie 1892, E. Brote răspunde: "...vă aduc la cunoştinţă că 
ediţiunea întreagă a Memorandumului la împăratul s-a desfăcut deja. 
Am făcut deci dispoziţiunile necesare ca să se tipărească o a doua 
ediţiune, din care la timpul său vă voi expedia numărul de exemplare 
cerut" 90 . La 18 august, trimitea într-adevăr încă 1.000 de exemplare 91 . 

E. Brote, care îşi petrecuse ultimele luni într-o continuă tensiune, 
atât în legătură cu mişcarea memorandistă, cât şi cu boala şi moartea 
soţiei - şi ştia probabil că îl aşteaptă încercări la fel de grele, a simţit în 
vara acelui an nevoia unei destinderi. Face o excursie la munte 92 . Poate 
că acum începe legătura cu Adela de Heldenberg, prilejul întâlnirii fiind, 
potrivit amintirilor de familie "o excursie mai îndelungată în munţii 
Sibiului" 93 . Este de presupus totuşi că E. Brote o ştia mai dinainte, în 
orice caz îl cunoştea pe tatăl său, Victor de Heldenberg, un om 
interesant, viorist, constructor şi comerciant de piane, organizator de 
concerte. Deşi german, avea legături strânse cu românii din Sibiu, 
apelând pentru publicitate şi la "Telegraful Român". Adela nu se lăsa cu 
nimic mai prejos în ce priveşte originalitatea. Născută în 1869, apare 
încă de mică în concerte alături de tatăl său 94 ; face apoi studii muzicale 
la Viena, devenind o bună pianistă. Merge şi la Paris, iar mai târziu, 
pentru doi ani, la Smirna, unde dă lecţii de muzică. înaltă, elegantă, 
inteligentă, dar fire idealistă şi oarecum extravagantă "rămăsese 
nemăritată, fiindcă nu găsise până atunci un bărbat la înălţimea 
visurilor ei" 95 . După ce cutreierase prin Europa, se simţea cam 

stingheră în atmosfera de provincie a Sibiului. Acum îl întâlneşte pe E. 
Brote "şi se îndrăgosteşte de românul cu nimb de erou local" 96 . Se pare 
că familia Adelei nu a fost prea încântată de această legătură; aşa s-ar 
putea explica amânarea că sătoriei până în 1896. 

După interludiul din vara anului 1892, în toamnă se reiau acţiunile 
politice. Mişcarea memorandistă nu se putea desfăşura izolat, ci în 
strânsă legătură cu vechea Românie pe de o parte, iar pe de alta cu 
popoarele asuprite din monarhie. De la începutul anului 1892 aceste 
popoare urmăreau cu interes crescând politica românească. 

Şi de data aceasta E. Brote a fost cel ales pentru a stabili o acţiune 
comună. La 30 septembrie st. n. 1892 îi scrie lui I. Bianu, 
comunicânclu-i că a doua zi urma să plece în regiunile locuite de 
slovaci, croaţi şi sârbi, apoi avea să sosească la Bucureşti 97 . 

Prima etapă a călătoriei este capitala mişcării naţionale slovace, 
Turcansky Svaty Martin 98 . Aici, vicepreşedintele P.N.R. stă 36 de ore şi 
are o consfătuire cu principalii fruntaşi politici slovaci: Pavel Mudroh, 
preşedintele partidului, S.H. Vajansky, Matus Dula etc. De aici, E. Brote 
merge în capitala Croaţiei, la Zagreb (26 septembrie/8 octombrie), apoi 
la Novi Sad, unde discută cu oamenii politici sârbi. 

înţelegerea cea mai deplină s-a realizat între români şi slovaci. 
Situaţia mişcării naţionale sârbe era mai complicată, existând două 
partide: liberalii şi radicalii, între care E. Brote încearcă să medieze. în 
sfârşit, croaţii nu au putut fi atraşi în acţiunea comună. Prin 
compromisul maghiaro-croat din 1868, Croaţia de venise o provincie 
autonomă, fiind condusă de un ban, având o dietă la Zagreb şi 
administrându-se în limba proprie; dispunea, de asemenea, de trei 
ministere proprii: interne, învăţământ şi culte, justiţie, iar în 
parlamentul din Budapesta trimitea 40 de deputaţi. în aceste condiţii, 
este lesne de înţeles faptul că o unitate între mişcarea naţională croată 
şi mişcarea celorlaltor popoare asuprite din Ungaria nu se putea realiza 
(ceea ce nu a exclus însă manifestarea, în mai multe rânduri, a sim- 
patiei reciproce). 

După terminarea vizitei în capitalele slave, E. Brote soseşte la 
Bucureşti (octombrie 1892). Aceasta dovedeşte că politica de 
apropiere cu popoarele din monarhia habsburgică era sprijinită şi de 
cercurile politice din România, în primul rând de Liga Culturală. E. Brote 
discută cu preşedintele acesteia, Grigore Brătianu, atât despre 
consolidarea raporturilor dintre românii transilvăneni şi România, cât şi 
despre sprijinul pe care îl putea primi în vederea înfăptuirii unei alianţe 

a popoarelor asuprite din Ungaria. La Bucureşti se afla de multă vreme 
(sosise aici în 1883) ziaristul slovac Gustav Augustini". El cunoştea 
bine limba română, precum şi limba sârbă, căci trăise câtva timp şi la 
Belgrad. Din Bucureşti trimisese interesante corespondenţe ziarului 
slovac "Narodnie Noviny" şi publicase - în 1885 - un amplu studiu 
despre capitala României, intitulat Maly Pariz (Micul Paris). Contribuise 
astfel la o mai bună cunoaştere a României în Slovacia, dovedindu-se, 
în momentul când se pregătea o alianţă româno-slovacă, omul cel mai 
potrivit pentru a facilita contactele între cele două popoare. în timpul 
discuţiilor lui E. Brote cu Gr. Brătianu, s-a hotărât în principiu trecerea 
ziaristului slovac la Sibiu, unde urma să lucreze în redacţia "Tribunei", 
în felul acesta, gazeta sibiană şi conducerea Partidului Naţional Român 
aveau să dispună de o persoană care cunoştea bine limbile slave. 

în noiembrie-decembrie 1892, se află în capitala României I. Raţiu, 
V. Lucaciu şi I. Coroianu, reluându-se discuţiile începute în iulie de V. 
Lucaciu şi continuate în octombrie de E. Brote. 

După vizitele efectuate în România, la începutul anului 1893, se 
intensifică acţiunea pentru făurirea alianţei cu slovacii şi sârbii. Angajat 
la "Tribuna" - din ianuarie 1893 - G. Augustini se impune din primul mo- 
ment ca un simbol al cooperării româno-slovace. în zilele de 9-10 
ianuarie 1893 are loc la Viena o primă conferinţă a reprezentanţilor 
naţionalităţilor. Din partea română participă I. Raţiu, E. Brote şi A.C. 
Popovici, din partea slovacă P. Mudon, M. Stefanovic, M. Dula, S. 
Daxner, iar din partea sârbă şeful radicalilor, E. Gavrila. Rezultatul 
întâlnirii este astfel apreciat de "Tribuna": "...în zilele din urmă s-au 
ţinut la Viena, între reprezentanţi de frunte ai românilor, slovacilor şi 
sârbilor din Ungaria, convorbiri confidenţiale cu scop de a stabili un 
program politic comun şi o procedare solidară a acestor naţionalităţi... 
In amândouă aceste privinţe s-a ajuns la o înţelegere deplină. Principiul 
fundamental al programului stabilit este: autonomia naţiunilor şi ţărilor 
în cadrul monarhiei habsburgice. Congresul naţionalităţilor ce se va ţine 
la începutul lunii mai şi la care afară de români, slovaci şi sârbi vor lua 
parte şi germanii, rutenii şi croaţii, va regula definitiv această 
asociaţiune de partide şi procedarea solidară a sus-numitelor popoare 
din Ungaria. De asemenea, şi negocierile pentru înfiinţarea unui ziar 
cotidian, în limba germană, care să apere interesele acestei asocieri de 
popoare, au avansat într-atâta, încât chiar în cursul anului 1893 foaia 
va putea apare în unul din oraşele capitale ale monarhiei" 100 . 

Acest plan, atât de vast, nu s-a putut însă realiza în cursul anului 

1893. M. Stefanovic a făcut o vizită la Zagreb, dar nu a putut hotărî 
opoziţia croată să participe la acţiunea comună. în plus, existau 
neînţelegeri între partidele sârbe. în sfârşit, se începe, tot în această 
vreme, ancheta împotriva conducătorilor Partidului Naţional Român, în 
legătură cu publicarea şi răspândirea Memorandumului. 

Cel dintâi urmărit a fost E. Brote, deoarece era - deşi numai cu 
începere de la 1 iunie 1892 - proprietarul Institutului Tipografic care 
publicase Memorandumul şi de unde fuseseră expediate, în diferite 
locuri, exemplarele acestuia 101 . Primul interogatoriu i se ia la 6 
octombrie 1892, la tribunalul regal din Sibiu 102 l; urmează alte 
interogatorii, la 7 octombrie, 27 octombrie, 12 noiembrie, 14 noiembrie 
şi, în 1893, la 12 februarie, 18 februarie, 26 mai. După cum am arătat, 
la 18 februarie 1893, comitetul Partidului Naţional Român a dat o 
declaraţie, prin care se recunoştea că în şedinţa din 26 martie 1892 s-a 
hotărât publicarea şi răspândirea Memorandumului. în urma acestei 
declaraţii, sfera cercetărilor tribunalului se lărgeşte, vina, care până 
atunci se considera a fi numai a lui E. Brote, fiind extinsă asupra tuturor 
membrilor din comitet (în număr de 23, căci 2 muriseră), la 13 mai 
1893 103 . Această modificare, implicând un mare număr de persoane în 
proces, nu schimba radical situaţia lui E. Brote, care continua să fie 
acuzat că "a dat mandat special şi instrucţiuni lui Nicolae Roman 
pentru expedierea exemplarelor Meorandumului şi a dispus executarea 
comitetului de 25, dată în privinţa aceasta" 104 . 

Nu era singurul proces care îl ameninţa. Tot în tipografia sa se 
publicase Replica, alcătuită de A.C. Popovici, la fel de acuzatoare ca şi 
Memorandumul la adresa regimului existent. în sfârşit, mai multe 
articole din "Tribuna" aveau să ducă pe cei socotiţi responsabili de 
redactarea sau publicarea lor tot în faţa tribunalului. După plecarea sa 
din Transilvania, în afara proceselor Replicei şi Memorandumului, E. 
Brote a mai fost inculpat în procesele de presă din 12 septembrie 1893, 
16 decembrie 1893 (la două procese judecate în aceeaşi zi), 22 
decembrie 1893, 13 martie 1894, 29 martie 1894, 23 aprilie 1894, 5 
iulie 1394 105 . Această adevărată avalanşă de procese în pregătire lăsa 
să se întrevadă, în cazul lui E. Brote, posibilitatea unei condamnări 
record. Era, de altfel, o recunoaştere din partea autorităţilor a rolului 
eminent pe care îl jucase în politica românească din ultimii ani. 

în această perioadă de tensiune, se mai puneau în faţa partidului 

două probleme importante, de rezolvarea cărora atârna în mare 
măsură succesul mişcării naţionale: atragerea maselor ţărăneşti şi 
organizarea Partidului Naţional Român. "Tribuna" avea, încă de la 
începutul existenţei sale, strânse legături cu masele de la sate. E. Brote 
activase mult în această direcţie. Mişcarea memorandistă impunea însă 
strângerea şi mai fermă a raporturilor dintre intelectualitatea aflată în 
fruntea mişcării şi ţărănime, amplificarea propagandei la sate în 
sprijinul cauzei naţionale româneşti. în acest scop, E. Brote şi I. Russu- 
Şirianu întemeiază gazeta "Foaia poporului", aflată sub redacţia celui 
din urmă. Numărul de probă apare în decembrie 1892, publicaţia 
apărând cu regularitate de la 3 ianuarie 1893. Era, de fapt, o variantă a 
"Tribunei" adresată maselor ţărăneşti; a reprezentat un succes 
remarcabil, devenind una dintre cele mai răspândite gazete. La 15 
februarie 1893, E. Brote îi scria lui V. Mangra: « "Foaia poporului " a fost 
primită foarte bine de publicul românesc. Astăzi, am 2.873 abonenţi. 
Mă ocup acum cu ideea a da încă o jumătate coală adaus fără a urca 
preţul abonamentului» 106 . Acesta a fost numai începutul, căci, după 
cumscrie I. Slavici, în primul an gazeta a ajuns la 5.000, iar în al doilea 
la 7.000 de abonaţi (în timp ce "Tribuna" avea circa 2.000) 107 . 

Cealaltă problemă, a organizării partidului, avea, de asemenea, o 
importanţă deosebită. Partidul Naţional Român nu era, decât parţial, un 
partid în sensul modern al cuvântului. Nu avea un statut, nu era format 
dintr-un număr precis de membri, nu impunea decât foarte vag o 
anumită disciplină. Era o organizaţie a alegătorilor români - în număr 
de aproximativ 100.000 -, dar care nu toţi mergeau pe linia indicată de 
conducerea partidului. în faţa importantelor evenimente politice care se 
pregăteau era absolut necesar ca Partidul Naţional să se modernizeze, 
să devină o organizaţie bine definită, alcătuită dintr-un număr de 
membri disciplinaţi, conştienţi de scopurile urmărite. 

Necesitatea unei stricte organizări a partidului a stat în centrul 
atenţiei lui E. Brote. îndată după conferinţa din ianuarie 1892, într-o 
circulară semnată de el şi de S. Albini, se cerea "a dispune cât se poate 
mai curând cele trebuincioase ca şi în comitatul d-voastră partidul 
naţional să se organizeze şi constituie fără amânare. Despre rezultatul 
acestora vă rugăm să încunoştinţaţi apoi şi comitetul central şi anume 
în mod detaliat atât despre organizaţia şi constituirea cluburilor 
electorale comitatense, cât şi despre a celor cercuale şi - unde numai 
se poate - şi despre a celor comunale" . Eventual, ruga să i se trimită şi 
liste ale alegătorilor români 108 . A rămas, ca mărturie, şi o interesantă 

scrisoare adresată lui V. Mangra, la 15 februarie 1893. "încât pentru 
organizarea partidului, care te preocupă - îi scrie E. Brote - am să-ţi 
comunic că noi la comitet avem deja în această privinţă planurile 
noastre, de a căror realizare ne-am şi apucat. De prezent lucrăm chiar 
la organizarea partidului în comitatul Sibiului şi în curând va fi 
terminată. După Sibiu urmează tocmai Aradul. Organizarea se face sub 
conducerea unui delegat al comitetului central. Poate că vin chiar eu la 
d-voastră. Planul e următoriul: în fiecare cerc administrativ... numim 
noi (comitetul central) la propunerea d-voastre câte un bărbat de 
încredere; de asemenea, va fi numit unul pentru întreg comitatul. Toţi 
aceşti bărbaţi de încredere vor fi convocaţi într-o zi anumită la Arad şi 
sub prezidiul bărbatului de încredere... se stabilesc toate amănuntele 
organizării" 109 . 

încă din noiembrie 1892, după cum scrie I. Russu-Şirianu, «comitetul 
naţional a aprobat nu numai planul cum să pornim şi să susţinem 
"Foaia poporului", dar a putut să afle şi despre organizarea aproape 
militărească pe care o făcuserăm în comitatul Sibiului, rămânând ca 
aceeaşi lucrare să se continue şi în celelalte părţi». 110 . Din păcate, 
evenimentele ce au urmat nu au permis desăvârşirea acestei 
organizări, astfel că Partidul Naţional Român va suferi în continuare de 
lipsa unei structuri şi conduceri ferme. 

Pentru a se manifesta solidaritatea românilor transilvăneni în jurul 
conducerii Partidului Naţional, precum şi colaborarea cu celelalte 
popoare din Ungaria, se convoacă la Sibiu o conferinţă naţională, în 
zilele de 23 şi 24 iulie st. n. Sunt prezenţi mai mulţi ziarişti şi oameni 
politici din România (G. Cantacuzino, I. Bianu, I.C. Grădişteanu, I. 
Lupulescu, C. Colescu-Vartic etc), ceea ce subliniază sensibila 
apropiere petrecută în ultimul an între transilvăneni şi opinia publică 
din România; de asemenea, participă o delegaţie slovacă (M. 
Stefanovic, S. Daxner, J. Botto). în discursul de deschidere, I. Raţiu a 
insistat din nou asupra realizării unei alianţe nu numai cu slovacii şi 
sârbii, ci şi cu germanii şi rutenii 111 . Participarea masivă a ţărănimii, 
precum şi prezenţa celor veniţi din afara Transilvaniei, au făcut din 
conferinţa din iulie 1893 un eveniment de primă importanţă, 
dovedindu-se încă o dată forţa mişcării naţionale româneşti. 

în viaţa lui E. Brote conferinţa constituie ultimul eveniment 
important la care a participat pe teritoriul Transilvaniei. Procesele de 
presă se apropiau, primul urmând să fie cel al Replicei, la 31 august 
1893. Este greu de afirmat dacă, încă din iulie sau august 1893, E. 
Brote înclina spre hotărârea de a emigra. Unele scrisori dovedesc mai 

curând contrariul. Cert este că dorea să părăsească Transilvania pentru 
ca, departe de evenimentele care, de ani de zile, nu-i dăduseră 
aproape nicio clipă de răgaz, să-şi organizeze gândurile şi să aleagă 
drumul de urmat. Dorinţă lesne de înţeles, căci, dintre toţi conducătorii 
mişcării naţionale, el era, în vara anului 1893, cel mai expus. 

La 27 iulie 1893, câteva zile după conferinţă, înaintează o cerere, 
pentru a i se da autorizaţia de deplasare (întrucât se afla sub acuzare); 
arată că, din motive de sănătate, intenţionează să plece la 29 iulie la 
băile Gastein (în Austria) şi apoi, eventual, în altă staţiune, pentru patru 
săptămâni 112 . La 28 iulie, judecătorul de instrucţie din Cluj aprobă 
cererea. 

E. Brote nu se mulţumeşte însă să rămână în Austria, căci la 20 
august 1893 se afla, probabil de mai multe zile, la Biarritz, scriindu-i de 
aici prietenului său S. Albini 113 . Cu puţin timp înainte fuga sa devenise 
cunoscută şi autorităţilor, iar "la 16 august, parchetul general propune 
arest de instrucţie contra lui Brote, care şi-a călcat votul solemn, 
plecând în străinătate, fără a cere autorizaţie judecătorului de 
instrucţie" . Era însă prea târziu. E. Brote se afla la adăpost. 



112 Procesul Memorandumului românilor din Transilvania. Acte şi date, Cluj, 
1932, voi. I, p. 462. 

113 Biblioteca Academiei R.S.R., mss., Coresp., doc. 27048 (Scrisoarea lui E. 
Brote către S. Albini din 20 august 1893). 



IV. La Bucureşti (1893 -1898) 

La 25 august 1893, E. Brote se afla tot la Biarritz. Din scrisoarea ce o 
adresează în această zi lui S. Albini, reiese că încă înclina să se întoarcă 
în Transilvania, pregătindu-se pentru viitorul proces: "Planul de 
întoarcere - scria el - n-a suferit până acum nicio schimbare" 1 . 

Drumul se va desfăşura într-adevăr, un timp, conform programului, 
întrerupându-se însă când E. Brote ajunge în Italia. La Milano se 
întâlneşte cu I. Bianu, venit aici ca reprezentant al lui D.A. Sturdza. 
Şeful Partidului Naţional Liberal începuse campania de răsturnare a 
guvernului conservator, mizând în primul rând pe agitarea problemei 
naţionale. Influenţa sa în această direcţie nu putea decât să sporească, 
dacă ar fi izbutit să atragă în România pe principalii fruntaşi ai româ- 
nilor din Transilvania. Probabil că acum a reuşit I. Bianu să îl convingă 
pe E. Brote de necesitatea venirii lui la Bucureşti deşi, fără îndoială, în 
momentul când părăsise Ungaria, şeful tribuniştilor va fi avut în vedere 
şi o asemenea posibilitate. 

De la Milano, cei doi sosesc - la 9 septembrie - la Veneţia, unde se 
aflau C. Colescu-Vartic, un alt trimis al lui D.A. Sturdza, precum şi 
profesorul şi ziaristul Valeriu Branişte, împreună cu A.C. Popovici, 
recent condamnat în procesul Replicei, care reuşise totuşi să treacă 
graniţa din Austria în Italia. Acum are loc, cu participarea celor cinci, 
"conferinţa de la Lido", concretizată "în propunerea susţinută de E. 
Brote şi sprijinită necondiţionat de I. Bianu şi Colescu, ca toţi membrii 
comitetului naţional contra cărora se pusese deja în curgere procesul 
de «presă» pentru publicarea şi răspândirea Memorandului, să nu 
aştepte dezbaterea procesului şi condamnarea sigură, ci să se 
expatrieze, trecând cu toţii în România, unde vor fi primiţi cu mare 
însufleţire, de aici apoi se vor resfira în toate centrele mai importante 
ale Europei, cu delegaţiuni oficiale de emigranţi" 2 . Cu multă dreptate, 
V. Branişte a combătut această idee, care ar fi lăsat pe românii din 
Transilvania fără conducători, într-unui din momentele cele mai dificile 
ale istoriei lor. A.C. Popovici s-a pronunţat, din motive personale - căci, 
fire extrem de nervoasă, avea groază de închisoare - pentru emigrarea 
celor condamnaţi de la patru ani în sus! (condamnarea pe care o 
căpătase el). Majoritatea s-a declarat deci în favoarea emigrării, dar 
desigur, conferinţa restrânsă de la Lido nu putea decide în numele 
întregului partid. 

Hotărârea lui E. Brote nu a făcut o impresie bună celor rămaşi în 
Transilvania. Chiar membrii sibieni ai comitetului (D.P. Barcianu, D. 

Comşa, N. Cristea), toti tribunişti, partizani ai săi, au fost nemulţumiţi 3 . 
Schimbarea atitudinii şefului lor nu a avut, orice s-ar spune, motive 
personale, ci a fost rezultatul unei meditaţii politice. E. Brote ajunsese 
să creadă într-o rezolvare apropiată a cerinţelor românilor din 
Transilvania; amploarea fără precedent a luptei naţionale, alianţa cu 
popoarele slave asuprite, sprijinul primit din România şi interesul 
opiniei publice europene - erau factori care, după părerea sa, aveau să 
impună o soluţie. E. Brote îşi făcea iluzia că emigrarea spectaculoasă a 
întregului comitet, conjugată cu o acţiune diplomatică împotriva 
guvernului Ungariei, cu o propagandă a conducătorilor Partidului 
Naţional Român în principalele centre europene, nu putea să nu dea 
roade. El miza în special pe atitudinea Germaniei, căci intervenţia ei 
pentru rezolvarea problemei românilor din Transilvania ar fi fost şi în 
avantajul întăririi Triplei Alianţe. 

Până la adoptarea unei hotărâri definitive, E. Brote se stabileşte, 
împreună cu A.C. Popovici, la Zurich. La 13 septembrie îi scria lui I. 
Bianu, comunicându-i că tocmai sosise. "Cu Popovici - adăuga el - n-am 
până acum societatea cea mai plăcută; dar sper a-l putea schimba" 4 . 
Intre cei doi emigraţi începuse, prin mici frecuşuri, seria neînţelegerilor, 
într-adevăr, cu greu se puteau găsi doi oameni mai deosebiţi. E. Brote 
zgârcit la vorbă, iar A.C. Popovici de o grandilocvenţă de multe ori 
supărătoare; primul, om practic, concret, al doilea mare amator de idei 
generale, împrumutate din tot felul de autori, exagerat în concepţii, ca 
şi în vorbă; unul calm, cumpătat, consecvent, celălalt nervos şi 
schimbător. 

Retras în Elveţia, E. Brote înţelegea să menţină cât mai strâns 
legătura cu mişcarea din Transilvania, continuând a-şi exercita 
controlul asupra partidului. La 14 septembrie îi dădea lui S. Albini 
următoarele instrucţiuni, mai curând sub formă de ordine: " Serviciul de 
informaţiune a funcţionat foarte prost şi continuă a funcţiona tot aşa. 
Astăzi, joi, eu nu ştiu ce s-a întâmplat marţi la Cluj... Dacă mai ţineţi 
deci să lucraţi împreună cu mine, te rog pe d-ta în special a organiza 
acolo un serviciu prompt de informaţiune pentru viitor. Iar pentru trecut 
ţin de indispensabil ca să vină cineva aici. Mai bine va fi dacă vine 
Unchieşul (I. Raţiu n.n.) în persoană; dacă nu poate dsa, să vină 
Barcianu sau d-ta". El continua să facă tot felul de planuri, fiind "dispus 
mai mult ca oricând la continuarea luptei " 5 . 

I. Raţiu se împotriveşte însă emigrării întregului comitet 6 ; ar fi fost 



3 Ibidem, p. 212. 

4 Biblioteca Academiei R.S.R., mss., Coresp., doc. 55543 (Scrisoarea lui E. Brote 
către I. Bianu din 13 septembrie 1893). 

5 Loc. cit., doc. 27050 (Scrisoarea lui E. Brote către S. Albini din 14 septembrie 
1893). 

6 I. Slavici, Zbuciumări politice la românii din Ungaria, Bucureşti, 1911, p. 42-43. 



de acord, eventual, cu trecerea a 4 sau 6 membri la Bucureşti, dar nu 
mai mult. E. Brote îşi menţine însă propunerea: "sper - scria el - să 
ajungem cu toţii acolo unde trebuie să ajungem pentru a da un nou şi 
puternic avânt cauzei naţionale" 7 . "Dacă propunerea pentru salvare ar 
fi numai a mea - arăta în altă scrisoare - n-aş stărui atât de mult. Dar o 
găsesc şi în alte capete destul de rece şi clar gânditoare. Apoi, nu cred 
că mai găsim noi în curând o situaţie atât de splendidă pentru a rezolvi 
cestiunea română în fond. Sunt bine informat când zic aceasta" 8 . Sunt 
rânduri care dovedesc marile iluzii ce şi le făcea în legătură cu politica 
naţională a lui D.A. Sturdza şi a celorlalţi politicieni liberali. 

Paralel cu emigrarea întregului comitet, E. Brote propunea 
organizarea unor mari acţiuni ale naţionalităţilor aliate din Ungaria şi 
intensificarea propagandei, mai ales în Germania. Cere "să se convoace 
în grabă la Sibiu congresul naţionalităţilor, care are să fie oprit. îndată 
după oprire să-l convocăm aici (la Zurich, n.n.), unde are să se şi ţină 
cu mare alai. Paralel cu aceasta să lucrăm la Berlin ca să aprindem 
întreaga presă şi să interesăm toate cercurile politice germane. 
Congresul să culmineze în trimiterea unei deputaţiuni la împăratul, 
compusă din reprezentanţii popoarelor române, slovace şi sârbe" 9 . "Eu 
stărui şi acum, scria el tot ele la Zurich, pre lângă emigrarea întregului 
comitet... şi stărui astăzi mai mult ca în trecut", insistând asupra 
condiţiilor favorabile existente: "Altcum, admirabilă pregătire pentru 
războiul cel mare: stare de asediu în Boemia şi în Transilvania! Slovacii, 
sârbii şi croaţii pe deasupra" 10 . 

Comitetul refuzând să emigreze, E. Brote şi A.C. Popovici pornesc 
singuri spre Bucureşti. La 2 octombrie se aflau la Genova, urmând să se 
îmbarce în aceeaşi zi pe vaporul "Galatz" care făcea cursa Marsilia - 
Galaţi 11 . La 4/16 octombrie ajung la destinaţie 12 , iar la 6/18 octombrie 
sosesc la Bucureşti, unde descind la Grand Hotel Boulevard 13 . Au avut 
ocazia să îl întâlnească pe I. Russu-Şirianu, care a doua zi părăseşte 
capitala, pentru a se constitui prizonier la Seghedin (urmare a 

7 Biblioteca Academiei R.S.R., mss., Coresp., doc. 27051 (Scrisoarea lui E. Brote 
către S. Albini din 22 septembrie 1893). 

8 Loc. cit., doc. 27052 (Scrisoarea lui E. Brote către S. Albini din 29 septembrie 
1893). 

9 Loc. cit., doc. 55546 (Scrisoarea lui E. Brote către I. Bianu din 16 septembrie 
1893). 

10 Loc. cit., doc. 55548 (Scrisoarea lui E. Brote către I. Bianu din 20 septembrie 
1893). 

11 Loc. cit., doc. 55550 (Scrisoarea lui E. Brote către I. Bianu din 2 octombrie 
1893). 

12 "Dacia" (Galaţi), 1 (1893), nr. 97 (7 octombrie). 

13 De peste munţi, în " Voinţa naţională", X (1893), nr. 2674 (8/20 octombrie), 
în Bucureşti, E. Brote avea să locuiască pe b-dul Elisabeta, nr. 12, timp de 
câteva luni, apoi, într-un cartier mai mărginaş, pe str. Sf. Spiridon, nr. 54. 



procesului de presă al "Tribunei" din septembrie 1893). 

în plină fierbere provocată de persecuţiile din Transilvania, prezenţa 
celor doi oameni politici în capitala României nu putea trece 
neobservată. E. Brote şi A.C. Popovici încep a lucra neobosiţi pentru a 
lămuri opinia publică din România asupra românilor de peste munţi. La 
mai puţin de o lună după sosirea sa, E. Brote putea să facă, într-o 
scrisoare către S. Albini, un bilanţ pozitiv: "Situaţia generală continuă a 
fi bună. Noi (mă înţeleg pe mine, împreună cu unii amici devotaţi 
cauzei) suntem necontenit în «serviciu»". Eu nici nu isprăvesc bine un 
memorand despre o afacere naţională şi mă văd silit a mă apuca de 
altul într-altă direcţie. Am şi o corespondenţă destul de mare, ca aceste 
toate lucrări să mă ocupe dimineaţa până sara, aşa încât n-am ajuns 
încă să am simţământul că mă aflu în Bucureşti. Cercul meu de amici 
politici sporeşte pe zi ce trece. îmbucurător e că astăzi nu mai afli nici 
om, dar nici femeie, cu care n-ai putea vorbi despre cestiunea 
ardeleană. Se înţelege că eu mă folosesc şi de ocaziunile 
conversaţiunilor pentru a aplica mici "memorande" . Cauza noastră e 
foarte populară aici" 14 . Iar, într-o altă scrisoare: "Eu muncesc aici din 
greu. Câmpul de activitate ce mi se deschide e atât de mănos, încât - 
poate pentru prima dată în viaţa mea - m-am speriat de lucrul ce am 
să-l săvârşesc. Dar mă mângâie speranţa şi credinţa că nu eu singur 
voi avea să trag în ham. Deja am vreo câţiva tovarăşi foarte voinici, şi 
cercul amicilor mei se face din zi în zi tot mai larg" 15 . 

în aceste condiţii, în contact cu cei doi soli ardeleni, solidaritatea 
românilor din "ţară" cu cei din Transilvania se organizează şi se 
intensifică. Un rol important are Liga Culturală, prin intermediul căreia 
diferite personalităţi din România intră în legătură cu transilvănenii 
emigraţi. De pildă, o întrunire din 22 februarie 1894 îi reuneşte pe 
preşedintele Ligii V.A. Urechea, I. Slavici, N. Filipescu, E. Brote, V. 
Lucaciu, aflat în vizită la Bucureşti, B. Delavrancea, A.C. Popovici, I. 
Bianu etc. S-a discutat despre "stabilirea unităţii de acţiune în linia 
principală de politică naţională a regatului român şi a Partidului 
Naţional Român din Transilvania şi Ungaria, ca nici noi fără de voi şi nici 
voi fără de noi să nu facem nimic" 16 . S-a vorbit şi despre posibilitatea 
trimiterii unor ambasadori ai emigraţilor în capitalele europene, care 
să lucreze în înţelegere cu miniştrii plenipotenţiari ai României. 

Din păcate, relaţiile dintre E. Brote şi conducerea partidului rămasă 
în Transilvania nu sunt tocmai bune.Atitudinea diferită în problema 
emigrării, precum şi în ce priveşte relaţiile cu Partidul Naţional Liberal 



14 Biblioteca Academiei R.S.R., mss., Coresp., doc. 27053 (Scrisoarea lui E. 
Brote către S. Albini din 1/13 noiembrie 1893). 

15 Loc. cit., doc. 27054 (Scrisoarea lui E. Brote către S. Albini din 16/28 
noiembrie 1893). 

16 Biblioteca Academiei R.S.R., mss., Arhiva I. Bianu, mss. V, varia 5. 



(care nu este agreat de I. Raţiu şi de cei din jurul său) determină o 
situaţie delicată, un început de criză în cadrul mişcării naţionale 
transilvănene. în această situaţie, E. Brote, văzând că îi scapă controlul 
întregului partid, încearcă cel puţin să-şi menţină autoritatea la 
"Tribuna". S-a întâmplat ca trecerea sa la Bucureşti să coincidă cu o 
perioadă dificilă pentru ziar. în urma procesului de presă din 
septembrie 1893, redacţia ziarului este condamnată pe diferite 
termene (S. Albini la 3 luni, iar I. Russu-Şirianu la 2 luni închisoare, 
căpătând apoi încă o condamnare. Sunt închişi la Seghedin începând cu 
1/13 noiembrie 1893). Plecarea lor temporară de la "Tribuna", fiind 
simultană cu plecarea definitivă a lui E. Brote, apărea posibilitatea ca 
gruparea tribunistă, până atunci atât de puternică, să se destrame, iar 
ziarul să ajungă sub controlul lui I. Raţiu. 

Redacţia fiind descompletată, în locul celor ce lipseau vine V. 
Branişte, care fusese între anii 1891-1893 profesor la Braşov. El 
colaborase la "Tribuna", dar nu făcea parte din gruparea propriu-zisă. 
Neînţelegerile între el şi E. Brote nu întârzie să apară. Trebuia numită o 
persoană de încredere şi aceasta a fost găsită în C. Pop Păcurariu, 
fostul redactor al "Tribunei", condamnat în 1886 la un an închisoare; 
după eliberare trecuse în România, fiind între 1888-1893 profesor la 
Vaslui. De aici este trimis de E. Brote şi I. Bianu la Sibiu, pentru a 
asigura continuitatea vechiului spirit tribunist în redacţia "Tribunei". La 
11 /23 noiembrie 1893 îi comunica lui E. Brote că a ajuns la Sibiu cu 
două zile înainte, dar, scrie el, "să iau în primire n-am putut, pentru că 
nici după predarea scrisorii nu eram socotit ca intrând cu vreun drept. 
Dl. Branişte pare foarte surprins" 17 . 

După cum se vede, deşi trecuse puţin timp de la plecarea lui E. 
Brote şi întemniţarea redactorilor, atmosfera la "Tribuna" se schimbase. 
Deşi era proprietarul ziarului, E. Brote întâmpina greutăţi în aprobarea, 
din partea partidului, a unui redactor numit de el. 

Mai trec câteva zile şi C. Pop Păcurariu îi scrie: "Cestiunea se 
găseşte tot în felul cum ţi-am raportat. Abia am putut face ca să se 
publice articolul d-tale în felul şi forma cum s-a publicat... Eu sunt deci 
tot în situaţiune diferită de aceea în care m-ai crezut că voi fi când m-ai 
trimis aici. Nu pot înţelege pentru ce aceşti oameni sunt hotărât 
împotriva a tot ce priveşte numele d-tale... Dl. Raţiu are o deosebită 
predilecţie faţă cu dl. Branişte şi în cestiunea aceasta e cu totul 
stăpânit de dl. Branişte. D-ta eşti aproape exclus din lucrările 
«Tribunei». Ce e de făcut?" 18 . 

Ca urmare, E. Brote îşi anunţă, printr-o scrisoare datată 22 
noiembrie/4 decembrie 1893, demisia din conducerea Partidului 



17 Arhiva B.C.S., doc. 4061. 

18 Loc. cit., doc. 4063 (Scrisoarea lui C. Pop Păcurariu către E. Brote din 27 
noiembrie 1893). 



Naţional. In faţa acestei ameninţări (trebuie ţinut seama de faptul că 
avea o poziţie puternică în partid, mulţi partizani atât în Transilvania 
cât şi în România, iar în cazul retragerii sale "Tribuna", care îi 
aparţinea, ar fi încetat să mai fie organul partidului), I. Raţiu şi cei din 
jurul său dau înapoi, refuzând să primească demisia (în şedinţa 
comitetului din 27 noiembrie/9 decembrie); îşi exprimă în schimb 
dorinţa de a cumpăra Institutul Tipografic. 

Deşi primise cuvântul lui I. Raţiu că, orice se va întâmpla, nu va fi 
înlăturat, V. Branişte este nevoit să părăsească redacţia, conducerea 
fiind preluată efectiv de C. Pop Păcurariu. E. Brote ieşise învingător din 
acest conflict. 

Situaţia se complică însă din nou. La numai o săptămână după 
înlăturarea lui V. Branişte, "Tribuna" este suspendată de autorităţile 
maghiare (la 5/17 decembrie) 19 . Legea oprea ca proprietarul editor să 
se afle în altă ţară. Situaţia se schimbase în favoarea comitetului 
Partidului Naţional, care îl somează acum pe E. Brote să-i vândă 
Institutul Tipografic. între timp, E. Brote, obţinuse, în folosul "Tribunei", 
din partea Ligii Culturale, suma de 16.000 lei împrumut. Aflându-se 
despre schimbarea situaţiei, comitetul Ligii Culturale votează din nou 
şi, de data aceasta, se hotărăşte ca suma, în loc să fie înmânată lui E. 
Brote, să fie trimisă la Sibiu, sprijinindu-se astfel cumpărarea "Tribunei" 
de către comitetul Partidului Naţional. în favoarea lui E. Brote au votat 
liberalii din Ligă (G. Cantacuzino, I. Bianu, Şt. Sihleanu, B. 
Delavrancea), iar ceilalţi în favoarea lui I. Raţiu 20 . 

Desigur, E. Brote era strâns legat de liberali, dar şi I. Raţiu, chiar 
dacă se dorea deasupra partidelor, făcea, fără voia lui, jocul 
conservatorilor. Secretarul Ligii Culturale, Ion Lupulescu, organizează 
ofensiva împotriva lui E. Brote, dorind însă în primul rând ca prin el să-i 
lovească pe liberali; izbuteşte să-l atragă şi pe I. Raţiu, profitând de 
neînţelegerile acestuia cu gruparea tribunistă. 

"Tribuna" şi "Foaia Poporului", neputând să mai apară cât timp 
Institutul Tipografic rămânea proprietatea sa, E. Brote s-a văzut nevoit 
să-l vândă (în ianuarie 1894), preţul fiind 12.000 de florini. "Suma de 12 
mii fl. - scrie I. Raţiu - am plătit d-lui Brote înainte de a fi aruncat în 
temniţă, adică i-am trimis bani gata 2.500... din restul până la 12 mii i- 
am plătit datoriile" 21 . (Primirea sumei de 2.500 fl. e recunoscută şi de E. 
Brote, în schimb el nu acceptă modul cum s-au folosit ceilalţi bani, 
declarând că Instiltutul Tipografic a fost cumpărat cu tot activul şi 



19 Loc. cit., doc. 4059 (Scrisoarea lui C. Pop Păcurariu către I. Bianu din 17 
decembrie 1893). 

20 Arhiva Mureşenilor Braşov, doc. 2329 (Scrisoarea lui I. Lupulescu către A. 
Mureşianu din 1 ianuarie 1894). 

21 însemnările zilnice ale lui loan Raţiu, (Biblioteca Academiei R.S.R., mss., 
Arhiva V. Branişte), p. 58. 



pasivul său). Deoarece, în cazul proceselor de presă era pedepsit şi 
proprietarul tipografiei, oficial Institutul nu s-a pus pe numele comite- 
tului, ci pe numele lui loan Popa Necşa, apoi, din februarie 1894, al lui 
Tit Liviu Albini, fratele lui S. Albini. 

S-ar părea că, în urma acestei vânzări-cumpărări, comitetul de la 
Sibiu, dominat de I. Raţiu, a avut câştig de cauză pe toată linia, iar E. 
Brote, pierzând proprietatea "Tribunei", a pierdut şi câtă influenţă mai 
avea. Lucrurile nu s-au petrecut însă aşa de simplu; la suprafaţă 
relaţiile între conducătorii Partidului Naţional Român s-au îmbunătăţit 
pentru un timp, criza reîncepând abia peste doi ani. 

Sunt mai multe cauze care explică acest calm aparent. în primul 
rând, I. Raţiu, cumpărând Institutul câştigase o primă bătălie şi nu 
avea rost să se pripească, rupând definitiv legăturile cu gruparea lui E. 
Brote, cât timp acesta mai dispunea de poziţii solide în Transilvania şi 
România. Nici E. Brote, om deosebit de prudent, nu era acela care să 
redeschidă criza. Redactorii întemniţaţi încep să se reîntoarcă la Sibiu. 
La sfârşitul lunii ianuarie 1894 revine S. Albini (şi este numit la 14 
februarie "conducător definitiv" al "Tribunei") 22 , iar câteva luni mai 
târziu şi I. Russu-Şirianu (eliberat la 10/22 mai 1894). Amândoi, la fel ca 
şi majoritatea celorlalţi din redacţie, erau membri mai vechi ai mişcării 
tribuniste şi legaţi de E. Brote, nu de I. Raţiu. Situaţia este chiar mai 
dificilă pentru preşedintele partidului decât pe vremea când E. Brote 
era proprietar, dar V. Branişte redacta ziarul. Acum comitetul este 
proprietar, dar redacţia rămâne fidelă liniei politice a lui E. Brote. 

Singura soluţie pentru preşedintele Partidului Naţional Român ar fi 
fost înlăturarea redactorilor, dar deocamdată această măsură nu era 
posibilă, căci ar fi declanşat o criză serioasă tocmai când se apropia 
procesul Memorandumului (mai 1894). La rândul său, şi E. Brote 
încearcă să oprească procesul de destrămare a partidului. Nu mai 
insistă asupra emigrării tuturor conducătorilor, cerând însă în 
continuare o organizare solidă a emigraţiei: "Acum, în situaţia de faţă, 
în care ne aflăm, pentru a face sfârşit neînţelegerilor şi intrigilor, e 
necesar a se institui un comitet de emigraţiune, care se compune 
deocamdată din dl. Popovici şi mine. Membrii acestui comitet de 
emigrare se pot spori, după cum vor cere trebuinţele şi împrejurările. 
Dvoastre veţi hotărî, dacă noi avem să rămânem împreună aici sau să 
ne împărţim" 23 . Propune o mare adunare a poporului român din 
Transilvania şi întărirea solidarităţii cu slovacii şi sârbii. Insistă mai ales 
asupra unor strânse legături cu România, în mâinile căreia consideră că 
se află cheia rezolvării problemei naţionale. 



22 Arhiva B.C.S., doc. 4088 (Scrisoarea lui C. Pop Păcurariu către E. Brote din 26 
ianuarie 1894); Biblioteca Academiei R.S.R., mss.. Arhiva S. Albini, II Acte 21. 

23 Biblioteca Academiei R.S.R., mss., III mss 40, Memoriu în chestiunea 
"Tribunei" (19/31 martie 1894). 



Procesul Memorandumului a fost principala cauză a amânării crizei. 
Oricare ar fi fost disputele interne, în afară partidul trebuia să apară 
unit. Condamnarea membrilor comitetului fiind certă, înainte de proces 
fusese hotărâtă alcătuirea unui comitet substitut (la 3 ianuarie 1894), 
care să conducă partidul cât timp memorandiştii se vor afla în 
închisoare. Cel care va conduce activitatea acestui comitet este Vasile 
Mangra, unul dintre partizanii lui E. Brote şi I. Slavici (în noua con- 
ducere intră şi I. Russu-Şirianu). Membrii comite tului P.N.R. au fost 
condamnaţi pe diferite termene: I. Raţiu - 2 ani, G. Pop de Băseşti - 1 
an, V. Lucaciu - 5 ani, D. Comşa - 3 ani, D.P. Barcianu - 2 ani şi 6 luni, N. 
Cristea - 8 luni, I. Coroianu - 2 ani şi 8 luni, P. Barbu - 2 luni, T. Mihali - 2 
ani şi 6 luni, A. Suciu - 1 an şi 6 luni, M. Veliciu - 2 ani, R. Patiţia - 2 ani 
şi 6 luni, G. Domide - 2 ani şi 6 luni, D. Roman - 8 luni. în intervalul de 
peste un an, cât timp şefii mişcării memorandiste au stat în închisorile 
din Vaţ şi Seghedin (iulie 1894- septembrie 1895), cei care dirijează 
Partidul Naţional Român sunt partizanii lui E. Brote: emigraţii din 
Bucureşti (E. Brote, I. Slavici, A.C. Popovici, apoi S. Albini care 
părăseşte la rândul său Transilvania), redactorii de la "Tribuna" (în 
frunte cu I. Russu-Şirianu) şi conducerea provizorie a partidului, 
dominată de V. Mangra. După ce pierduse proprietatea Institutului 
Tipografic, pentru E. Brote situaţia era nesperat de bună. Dar, nu 
trebuie uitat că era o situaţie provizorie. 

Memorandiştii întemniţaţi sunt din ce în ce mai iritaţi, văzând cum 
pierd controlul asupra partidului şi ziarelor. îi irită şi faptul că oameni ca 
E. Brote şi S. Albini, care avuseseră un rol important în mişcarea me- 
morandistă, se aflau în siguranţă, la Bucureşti. încă din 1893, plecarea 
lui E. Brote nu făcuse impresie bună a supra multora. Când S. Albini, în 
loc să intre în închisoare, îi imită exemplul, plecând în România (noiem- 
brie 1894)" 24 , nemulţumirea este evidentă. D.P. Barcianu, unul dintre 
memorandiştii întemniţaţi (de altfel partizan al lui E. Brote) îi scrie lui S. 
Albini din închisoare: " Am primit scrisoarea cu motivarea pasului 
dtale... Aş trebui să spun un neadevăr dacă aş zice că ne-a făcut bună 
impresie..." 25 . 

Dacă acestea erau cuvintele unui prieten personal, este lesne de 
priceput ce gândeau alţii. Se crease impresia că în timp ce unii se 
sacrifică, alţii stau în Bucureşti şi profită pentru a conduce singuri 
partidul. însemnările zilnice din închisoarea de la Seghedin ale lui I. 



24 S. Albini trece în România la îndemnurile stăruitoare ale lui E. Brote. "Deşi 
dta mi-ai promis astă-primăvară că n-ai să intri în temniţă, totuşi imi ţin de 
datorie a-ţi declara şi acum că ai face o mare greşeală politică dacă ai intra", îi 
scria el la 3/15 noiembrie 1894. (Biblioteca Academiei R.S.R., mss., Coresp., 
doc, 27070). 

25 Loc. cit., doc. 26965 (Scrisoarea lui D.P. Barcianu către S. Albini din 2 
decembrie 1894). 



Raţiu dovedesc cu prisosinţă această stare de spirit. Găsim aici 
afirmaţia că cei de la "Tribuna" "abia au aşteptat să intrăm în temniţă şi 
înainte de toate ne-au denegat ascultarea şi după aceea au început a 
face politică de capul lor... Adevărat că o mică minoritate n-a fost cu 
trup cu suflet cu noi" 26 . 

în martie 1895, fiind eliberat unul dintre memorandişti, N. Cristea, 
cei întemniţaţi au încercat ca prin el să facă ordine la "Tribuna". N. 
Cristea a fost împuternicit să ia Institutul Tipografic de pe numele lui 
T.L. Albini, însă această acţiune a dat greş 27 . Jurnalul lui N. Cristea ne 
dă amănunte asupra eşecului său. La 13 iulie 1895 scrie: "...după ce 
sunt convins că aşa nu mai merge şi că Russu-Şirianu nu e pentru 
conducere, voi lua eu conducerea" 28 . Din însemnările ulterioare rezultă 
însă că în ziar se scrie mai departe fără autorizaţia sa; «"Tribuna" n-am 
timp de ajuns ca să o "pri veghez" cum s-ar cuveni». Se plânge că 
propriile sale articole sunt publicate cu întârziere 29 . Pentru a se în- 
treprinde ceva era necesară eliberarea mai multor sau a tuturor 
memorandiştilor, căci numai astfel balanţa ar fi înclinat de partea lor. 
Deocamdată criza era încă latentă şi nu afecta politica partidului. 

între timp, la Bucureşti, cei trei emigraţi continuau activitatea 
politică, în strânsă legătură cu conducerea provizorie din Transilvania. 
Este drept, între E. Brote şi A.C. Popovici, după stabilirea lor în capitala 
Româ niei, relaţiile nu fuseseră mereu cordiale. Cu toate acestea, 
colaborarea se desfăşura în condiţii acceptabile. "Toate actele care au 
ieşit de la noi în afacerile Partidului Naţional poartă semnătura solidară 
a tustrei" 30 , nota S. Albini. Obişnuiau să se întâlnească zilnic, de obicei 
acasă la S. Albini. Se aflau în strânsă legătură cu alţi ardeleni, mai ales 
cu I. Slavici şi I. Bianu. 

Una dintre principalele preocupări ale conducerii provizorii a 
Partidului Naţional Român şi ale emigraţiei din Bucureşti a fost 
convocarea congresului naţionalităţilor, atât de mult timp amânată. 
Acum dificultăţile erau mari. Partidul Naţional Român se afla într-o 
situaţie foarte grea, fiind desfiinţat de guvern în iunie 1894 şi silit astfel 
să activeze practic în afara legii. Pregătirile decisive pentru congres s- 
au putut desfăşura abia în prima jumătate a anului 1895; şi acum, o 
parte însemnată a activităţii pentru definitivarea alianţei a avut loc tot 
în capitala României. 

în ianuarie 1895, E. Brote îi scria lui G. Augustini, cerându-i să fie 



însemnările zilnice alejui loan Raţiu, p. 48. 

27 Literarni Archiv Matice Slovenskej, Scrisoarea lui G. Augustini către A. Halasa 
din 26 februarie 1896. 

28 Arhiva Bibliotecii Institutului Mitropolitan Sibiu, Fond 1. Mateiu, Jurnalul lui 
Nicolae Cristea, p. 18. 

29 Ibidem, p. 35. 

30 Biblioteca Academiei R.S.R., mss., Arhiva S. Albini, I mss 5. 



ţinut la curent cu toate pregătirile 31 . El insista ca la Bucureşti să aibă 
loc o conferinţă a reprezentanţilor celor trei naţionalităţi, pentru 
stabilirea programului şi convocării congresului. Dacă partidele sârbe 
nu au acceptat să-şi trimită reprezentanţi în capitala României, slovacii, 
în cele din urmă, au fost de acord, călătoria lor fiind finanţată de 
români. 

Delegaţia slovacă (P. Mudron, S. Daxner, M. Stefanovic), împreună 
cu conducerea provizorie a Partidului Naţional Român din Transilvania 
(V. Mangra, St. Petrovici) a sosit la Bucureşti la mijlocul lunii martie 
1895 (stând aici între 14 şi 17 martie). Oaspeţii transilvăneni şi slovaci 
au fost însoţiţi tot timpul de conducătorii mişcării naţionale refugiaţi la 
Bucureşti: E. Brote, I. Slavici, A.C. Popovici, S. Albini. Slovacii au vizitat 
mai multe instituţii culturale, asistând chiar la o şedinţă a Academiei 
Române (al cărui secretar general era tocmai D.A. Sturdza) şi au avut 
convorbiri cu mai mulţi oameni politici şi de cultură. Principalele discuţii 
au fost însă cele purtate cu conducătorii emigraţiei transilvănene 
(probabil şi cu D.A. Sturdza) în legătură cu convocarea congresului 
naţionalităţilor. 

în timpul convorbirilor din Bucureşti nu s-a putut rezolva în întregime 
problema programului şi întrunirii congresului, în primul rând din 
pricina absenţei reprezentanţilor celor două partide sârbe. Conferinţa 
decisivă a avut loc la 8/20 iulie 1895, la Novi Sad, cu participarea 
românilor V. Mangra şi St. Petrovici, slovacilor P. Mudron şi S. Daxner, şi 
sârbilor E. Gavrila şi N. Joksimovic; aceştia semnează şi apelul (publicat 
în "Tribuna" la 12/24 iulie) pentru convocarea congresului 
naţionalităţilor, la 10 august 1895. Locul ales era Budapesta. 

în ziua de 29 iulie/10 august 1895, la hotelul Naţional din Budapesta, 
între orele 14 şi 18, s-au desfăşurat lucrările, de atâta vreme aşteptate, 
ale congresului. 

Erau prezenţi 700-800 delegaţi ai celor trei popoare. în plus, se aflau 
un mare număr de reprezentanţi ai presei. S-a elaborat un program, în 
22 de puncte, care sintetiza revendicările popoarelor asuprite. Se 
reafirma tactica pasivistă, cerându-se introducerea votului universal, 
direct şi secret. Alianţa celor trei popoare urma să fie reprezentată 
printr-un comitet, format din 12 persoane, câte 4 pentru fiecare 
naţiune. Pentru E. Brote, convocarea şi reuşita congresului au însemnat 
încununarea unei politici, la a cărei elaborare şi punere în practică 
avusese un rol însemnat, începând cu vizita sa în capitalele slave, din 
toamna anului 1892, şi terminând cu tratativele purtate cu slovacii, la 
Bucureşti, în 1895. 

Tot în 1895 apare lucrarea, referitoare la problema naţională 
românească din Transilvania, de care mai mult decât de alte acţiuni, se 

va lega de acum înainte numele său. E. Brote o scrisese în cursul anului 
1894, mai ales în timpul verii, retras la Agapia. La 4 august 1894 îi 
comunica, de aici, lui S. Albini: "...în liniştea şi frumuseţea munţilor îmi 
sporeşte lucrarea admirabil; chiar şi eu sunt mulţumit cu ea. Sper a o 
putea termina în 4-5 săptămâni, pe când mă voi întoarce iarăşi la Bucu- 
reşti" 32 , în legătură cu această lucrare şi, în general, cu activitatea sa 
din ultima vreme, îi scria tot lui S. Albini, peste câteva săptămâni: "...în 
acest singur an eu am făcut neasemănat mai mult pentru cauza 
românească, decât am făcut în toţi ceilalţi ani de mai înainte laolaltă" 33 . 

Lucrarea a apărut în limba germană, la Berlin, la începutul anului 
1895 (prefaţa este scrisă în decembrie 1894), sub titlul Die rumănische 
Frage în Siebenburgen und Ungarn. Eine politische Denkschrift. E. Brote 
neavând, după câte ştim, relaţii în Germania, este de presupus că D.A. 
Sturdza a aranjat publicarea cărţii în această ţară. Editarea ei în limba 
germană corespundea însă şi ideilor politice ale lui E. Brote care, după 
cum am văzut, dorea să convingă cercurile politice germane de 
necesitatea, în interesul chiar al Triplei Alianţe, a rezolvării problemei 
transilvănene. De aceea, în momentul când se realiza alianţa cu 
slovacii şi sârbii, el insistă şi asupra unei apropieri de saşi: "încât e 
posibil, nu numai să trecem cu vederea greşelile presei săseşti faţă cu 
noi, dar să şi căutăm chiar ocaziunile pentru a manifesta identitatea de 
interese între noi şi saşi", scria el la 28 august 1894 34 . Lucrarea apare, 
tot în 1895, şi în limba română, sub titlul Un memoriu politic. Cestiunea 
română în Transilvania şi Ungaria. în anul următor se va edita şi o 
traducere italiană, partea documentară fiind însă mai restrânsă. 

Cartea cuprinde două părţi: o expunere a istoriei şi situaţiei 
existente a problemei naţionale transilvănene (180 pagini în ediţia 
română) şi o bogată culegere de documente privind această temă (445 
pagini). 

în primul capitol, autorul recurge la statistică - marea sa pasiune - 
dovedind că în 18 comitate, cu suprafaţa de 88.649 km2 şi 4. 116.000 
locuitori, românii au majoritatea (57,55%). în continuare, pe baza unei 
analize istorice, el prezintă permanenta autonomie a Transilvaniei, 
până în momentul încheierii pactului dualist. 

Câteva capitole înfăţişează succint evoluţia problemei românilor din 
Transilvania până la 1867. Ca şi alţi tribunişti, E. Brote se arată aici 
tributar concepţiei greşite potrivit căreia împăraţii habsburgici ar fi 



32 Biblioteca Academiei R.S.R., mss., Coresp., doc. 27066 (Scrisoarea lui E. 
Brote către S. Albini din 4 august 1894). 

33 Loc. cit., doc. 27067 (Scrisoarea lui E. Brote către S. Albini din 13/25 august 
1894). 

34 Biblioteca Academiei R.S.R., mss., Coresp., doc. 27068 (Scrisoarea lui E. 
Brote către S. Albini din 28 august 1894). 



intervenit în mai multe rânduri în favoarea românilor 35 . 

Cea mai întinsă parte a lucrării se referă la situaţia şi politica 
românilor transilvăneni în perioada dualismului. Sunt tratate pe larg 
legile şi măsurile îndreptate împotriva naţionalităţilor. Legea pentru 
egala îndreptăţire a acestora, ca şi legea învăţământului, au rămas 
litere moarte. "Este o realitate crudă că pe tărâmul administraţiei, al 
justiţiei şi al instrucţiunii publice, limba română e cu desăvârşire 
înlăturată" 36 . Legea electorală era deosebită pentru Transilvania 
(votând doar 3,3% dintre locuitori, faţă de 5,4% pentru ansamblul 
Ungariei). Modul de alcătuire a cercurilor electorale era, de asemenea, 
defavorabil românilor. Autorul se referă în continuare la organizarea 
învăţământului, la legea de presă excepţională din Transilvania etc. 

Urmează un capitol care sintetizează istoria mişcării naţionale 
româneşti după 1867. Pe lângă unele date foarte utile, apar aici şi 
aprecieri discutabile, atacuri personale (la adresa lui P. Cosma, V. 
Babeş, A. Mocioni). Acţiunea tribuniştilor este înfăţişată destul de 
amănunţit. 

Un alt capitol este consacrat relaţiilor românilor transilvăneni cu 
statul român. Guvernul conservator, aflat la putere în momentul 
redactării lucrării, este aspru criticat pentru presiunile exercitate în 
scopul moderării mişcării naţionale, E. Brote dovedind, în schimb, o 
încredere exagerată în liberali. 

în sfârşit, ultimul capitol se adresează, probabil, mai ales cercurilor 
politice austriece şi germane. Politica internă a guvernelor din Ungaria 
- consideră autorul - duce la ruperea acesteia de Austria, deci la 
formarea a două state mici şi, în consecinţă, la modificarea echilibrului 
european, în sens defavorabil Triplei Alianţe. 

Judecată astăzi, cu obiectivitate, cartea ne apare ca o lucrare care 
depăşeşte mediocritatea, fără a fi însă o realizare excepţională. Scrisă 
în stilul limpede şi sobru, caracteristic autorului, ea se impune mai ales 
prin cantitatea şi precizia datelor. O anumită grabă şi lipsă de 
obiectivitate îi dau totuşi, pe alocuri, caracterul unei lucrări ocazionale, 
în ce priveşte anexele, multe dintre documentele publicate aici sunt 
absolut necesare celui care studiază problema naţională românească în 
monarhia habsburgică. Şi astăzi, ca şi acum trei sferturi de veac, cartea 
lui E. Brote nu poate fi ignorată de cercetător. 

Oricare ar fi rezervele noastre actuale, la vremea apariţiei sale, 
lucrarea a fost un important eveniment editorial şi politic. Publicată şi 
în limbile germană şi italiană, a contribuit la o mai bună cunoaştere a 
problemei româneşti pe plan. european. în presa mai multor ţări a fost 
recenzată amănunţit. O asemenea recenzie publică la 23 iulie 1895 
ziarul francez "Estafette", insistind asupra cifrelor demografice 



E. Brote, op. cit., p. 37. 
Ibidem, p. 33. 



prezentate de E. Brote; în ianuarie 1896, revista germană "Die Kritik" îi 
acordă, de asemenea, un spaţiu larg 37 . în 1896, Grigore Tocilescu cita 
17 ziare şi reviste germane care se ocupaseră de lucrare 38 . Iar, una 
dintre marile autorităţi în domeniul istoriei şi politicii Austro-Ungariei, 
Louis Eisenmann, caracteriza, câţiva ani mai târziu, Cestiunea română 
în Transilvania şi Ungaria ca o " lucrare bine alcătuită, interesantă, solid 
documentată." 39 

Apariţia şi succesul cărţii, precum şi realizarea alianţei 
naţionalităţilor puteau fi considerate de E. Brote ca semne bune pentru 
mişcarea naţională a românilor. Partidul Naţional Român se afla însă în 
faţa unei puternice crize, pe care, în ultimii doi ani, reuşise să o amâne, 
dar nu să o înlăture. 

Toamna anului 1895 aduce două elemente decisive în declanşarea 
crizei. în septembrie memorandiştii sunt graţiaţi. A contribuit, desigur, 
la graţiere, creşterea agitaţiei popoarelor din Austro-Ungaria, reflectată 
şi în congresul naţionalităţilor din luna anterioară. Eliberaţi, 
memorandiştii puteau începe acum acţiunea de reluare a controlului 
asupra partidului. 

Al doilea eveniment important se petrece în România, în octombrie 
1896: căderea guvernului conservator şi venirea liberalilor, conduşi de 
D.A. Sturdza, la cârma ţării. După cum graţierea întărea poziţia lui I. 
Raţiu, ar fi trebuit ca schimbarea de guvern să întărească poziţia lui E. 
Brote, aflat în strânse relaţii cu şeful Partidului Naţional Liberal; s-a 
întâmplat însă altfel, iar E. Brote, în loc să-şi consolideze situaţia, şi-a 
văzut-o serios zdruncinată. Cauza o constituie schimbarea totală a 
atitudinii lui D.A. Sturdza în problema naţională. Discursul de la laşi, 
ţinut de primul ministru la 13 octombrie 1895, defineşte noua sa 
politică. Şeful guvernului declara că se va abţine de la orice amestec în 
treburile interne ale Austro-Ungariei 40 . 

Schimbarea atitudinii sale i-a revoltat pe partizanii sinceri ai mişcării 
naţionale, lui I. Raţiu şi celor din jurul său le-a amplificat resentimentele 
faţă de Partidul Naţional Liberal, iar pe E. Brote l-a pus într-o situaţie 
deosebit de delicată. Dacă ar fi rupt legătura cu D.A. Sturdza rămânea 
lipsit de orice bază la Bucureşti; dacă aproba noua atitudine a lui D.A. 
Sturdza, risca să piardă mulţi partizani în Transilvania, să fie acuzat de 
trădare de cei din jurul lui I. Raţiu. Această ultimă soluţie a fost totuşi 

cea aleasă de E. Brote şi urmată de partizanii săi, deschizându-se o 
gravă criză care avea să zguduie, dar să şi reînnoiască Partidul Naţional 
Român în cursul a zece ani. 

în lunile septembrie - octombrie 1895 în gruparea tribunistă 
domneşte optimismul. Foştii memorandişti, din jurul lui I. Raţiu, nu mai 
sunt consideraţi primejdioşi. "După cum mi se pare - îi scrie I. Russu-Şi- 
rianu: lui E. Brote - o parte dintre cei eliberaţi se va retrage pe planul al 
doilea - dacă nu de tot! - al luptei" 41 . "...Noi aşa simţim aici lucrurile, că 
şi în starea actuală, stăpâni noi suntem. Primejdia din partea bătrânului 
a încetat să mai existe, or, cel puţin, văzând el cum e situaţia d-aici, nu 
se mai încearcă a face nimic. Dacă s-ar încerca însă, fii sigur că ne vei 
găsi la postul nostru, luptând cum trebuie" 42 . 

Totuşi, I. Raţiu a îndrăznit şi, mai mult decât atât, a reuşit. în zilele 
de 15, 16 şi 17 noiembrie st. n. 1895 a avut loc la Sibiu şedinţa 
comitetului Partidului Naţional Român, la care au participat 19 
persoane, 8 din vechiul comitet, restul din cel substitut. Mulţi membri 
lipseau, atât unii din Transilvania cât şi, bineînţeles, cei refugiaţi în 
România. S-a hotărât, cu 17 voturi pentru şi 2 contra (D.P. Barcianu şi 
D. Comşa), trecerea Institutului Tipografic în proprietatea unui 
consorţiu format de comitet. A urmat punerea sub sechestru a 
Institutului, deoarece T.L. Albini refuza să-l predea de bună voie, 
afirmând că este proprietatea întregului comitet, nu numai a membrilor 
aflaţi de faţă 43 . Sechestrul a avut ca urmare înlăturarea lui T.L. Albini, 
care, după cum se ştie, nu era decât proprietarul fictiv. Din această 
pricină, adresându-se justiţiei, cererile sale au fost respinse la începutul 
lunii ianuarie 1896. 

înlăturarea lui T.L. Albini îl scăpa pe I. Raţiu de un adversar, dar nu 
de cel mai important. Continuau să rămână redactorii fideli şefilor 
mişcării tribuniste: I. Russu-Şirianu şi G. Bogdan-Duică. Este lesne de 
înţeles că relaţiile lor cu I. Raţiu sunt acum din ce în ce mai încordate. 
Pretextul fiind un conflict între G. Augustini şi G. Bogdan-Duică, I. Raţiu 
îl suspendă pentru o lună pe ultimul (la 5 decembrie st. n.). G. Bogdan 
Duică foloseşte din plin concediul impus pentru a merge prin toată 
Transilvania, la Bistriţa, Dej, Turda, Blaj, Caransebeş, Braşov, pentru 
ceea ce numeşte el "o lucrare politică de bun simţ şi abnegaţiune 
personală" 44 . Este vorba de organizarea partizanilor mişcării tribuniste, 

odată ce ruptura între cele două grupări din fruntea- partidului era pe 
cale de a se consuma. Partizanii lui E. Brote stabilesc o întâlnire la 
Braşov. în acelaşi timp, E. Brote urma să vină la Sinaia şi să primească 
o delegaţie a celor întruniţi acolo. 

Adunarea de la Braşov a avut loc la 10/22 decembrie 1895. Printre 
participanţi: V. Mangra, V. Goldiş, I. Russu-Şirianu, G. Bogdan-Duică, 
T.L. Albini. Se adoptă patru rezoluţii: prima prevede susţinerea şi mai 
departe a programului P.N.R. (respingându-se ca neoportună o 
propunere care cerea reorganizarea partidului pe baze noi); a doua îi 
cere lui I. Raţiu să renunţe la acţiunea întreprinsă la Institutul 
Tipografic, iar "pe viitor să evite orice acţiune care poate avea de efect, 
voluntar sau involuntar, o sciziune între conducători şi în partidul însuşi 
"; a treia reclamă independenţa de redactare a celor două ziare, 
"Tribuna" şi "Foaia poporului", iar a patra arată că se vor mai ţine, 
pentru clarificare, adunări asemănătoare în Sibiu, Braşov, Turda şi în 
alte oraşe 45 . Cu două zile înainte, expatriaţii din Bucureşti, E. Brote, S. 
Albini şi A.C. Popovici, adresaseră o scrisoare adunării, învinuind 
comitetul P.N.R. de incapacitate; "prin urmare numai din mijlocul 
partidului poate să vină scăparea" 46 . Se făcea deci un apel nu la 
desprinderea de partid şi înfiinţarea unei organizaţii aparte, ci la 
schimbarea conducerii, la revenirea tribuniştilor în fruntea partidului, 
sprijiniţi de masa membrilor. La 11 decembrie, după cum fusese 
plănuit, sosind la Sinaia, E. Brote are întrevederi cu vreo 7-8 partizani ai 
săi veniţi de la Braşov. Convorbirile tainice (neclare şi pentru A.C. Po- 
povici care l-a însoţit pe E. Brote) durează o zi şi jumătate 47 . 

între cele două grupări care aspiră la conducere nu se observă încă 
vreo deosebire esenţială de tactică, tribuniştii declarând că refuză o 
nouă orientare, o reorganizare a partidului. Fără ştirea partizanilor lor 
de rând, câţiva dintre conducători, în primul rând E. Brote, începuseră 
însă elaborarea noii orientări. Dar, această orientare, însemnând o 
schimbare radicală a programului şi tacticii partidului nu putea fi dată 
brusc pe faţă, existând primejdia ca mulţi, neînţelegând-o sau nefiind 
de acord, să plece din rânduri. Cu o remarcabilă abilitate, răbdare şi 
perseverenţă, E. Brote va dezvălui treptat, câte puţin, timp de 15 ani, 
noua concepţie. 

Deşi gruparea lui I. Raţiu încă nu ştia ce anume pregătesc exilaţii din 
Bucureşti, totuşi numai faptul că unii membri ai partidului se adunaseră 
separat şi afirmaseră că vor mai ţine asemenea adunări însemna 
destul. La 28 decembrie 1895, I. Raţiu îl destituie pe G. Bogdan-Duică 
din postul de la "Tribuna". Iar la 2 ianuarie st. n. 1896, I. Russu-Şirianu 



45 Arhiva Bibliotecii Institutului Mitropolitan Sibiu, Fond V. Mangra, doc. 214. 

46 Ibidem. 

47 Aurel C. Popovici, Dezvălirea trădării naţionale, în "Tribuna", XIII (1896), nr. 
47 (29 februarie/12 martie). 



refuzând, în calitatea sa de prim redactor, să publice un articol scris de 
noul redactor E. Dăianu la îndemnul lui I. Raţiu, este la rândul său 
destituit. Prin înlăturarea lui I. Russu-Şirianu, preşedintele Partidului 
Naţional câştiga definitiv bătălia "Tribunei" începută cu mai bine de doi 
ani în urmă, dar preţul victoriei avea să fie destul de mare. Aceste 
măsuri lipsite de tact aveau să nemulţumească pe mulţi membri ai 
comitetului. 

O reacţie puternică se petrece împotriva lui I. Raţiu şi a sprijinitorilor 
săi. D.P. Barcianu, D. Comşa şi V. Fodor, constatând că "spiritul care 
până acuma ne-a întrunit la o frumoasă şi rodnică lucrare în interesul 
cauzei naţionale s-a înlocuit cu un alt spirit, care nu mai dă garanţii că 
lucrarea se va continua pe calea rodnică şi folositoare de până acum... 
declară a se retrage cu totul de la orice mai departe conlucrare" 48 . 

După întrunirea comitetului naţional, la 1 februarie st. n., când se 
aprobă acţiunea lui I. Raţiu (cu 11 voturi contra 5), D.P. Barcianu îşi dă 
chiar demisia din conducerea partidului 49 . Şi alţi membri adoptă aceeaşi 
atitudine (mai demisionează D. Comşa, V. Fodor, N. Cristea, iar A. 
Suciu, M. Veliciu, V. Lucaciu nu mai participă la şedinţele comitetului), 
în faţa majorităţii, şi dându-şi seama că, orice ar face, situaţia rămâne 
aceeaşi, T.L. Albini acceptă să dea declaraţia prin care recunoaşte 
proprietatea comitetului asupra Institutului Tipografic. 

V. Lucaciu care, în zilele declanşării crizei, se afla la Roma, apoi, la 
întoarcere, trecuse prin Bucureşti (la sfârşitul anului 1895), întâlnindu- 
se aici cu emigraţii şi cu D.A. Sturdza, ia partea vechilor tribunişti 
împotri va lui I. Raţiu. Mai târziu va încerca să realizeze o împăcare 
între cele două grupări. La rândul lor, unii oameni politici de la Arad 
adresează un protest lui I. Raţiu, semnat, printre alţii, de V. Mangra, N. 
Oncu, Şt. Cicio Pop, M. Veliciu 50 so. 

Aşadar, I. Raţiu reuşise să-şi impună voinţa la "Tribuna", dar unitatea 
Partidului Naţional era spartă. De o parte, gruparea condusă de el (căci 
nu mai este decât o simplă grupare, care, cu ocazia alcătuirii unui 
manifest în februarie 1896 reuşeşte să mobilizeze doar 6 din cei 13 
membri ai comitetului întemniţaţi pentru Memorandum; mai de seamă 
sunt G. Pop de Băseşti, I. Coroianu, T. Mihali); de altă parte se află 
gruparea condusă de E. Brote la Bucureşti, şi în strânsă legătură cu el, 
V. Mangra la Arad, incluzându-l pentru moment şi pe V. Lucaciu. I. Raţiu 
câştigase doar o jumătate de victorie, iar E. Brote fusese înfrânt doar 
pe jumătate. 

Un nou incident, mai grav ca toate de până acum, avea să încline 
pentru un timp balanţa de partea preşedintelui partidului, despărţind 
însă şi mai mult cele două grupări. în februarie 1896 A.C. Popovici rupe 



Arhiva D.P. Barcianu, Răşinari (neinventariată). 

relaţiile cu E. Brote şi, printr-o campanie de presă, dezlănţuie un mare 
scandal politic. 

Refugiaţii de la Bucureşti (E. Brote, S. Albini, A.C. Popovici) ţineau 
dese întruniri. Ruptura s-a produs în urma discuţiilor purtate în două 
asemenea adunări, la 11/23 şi 13/25 februarie. Este însă de presupus 
că nu numai discuţiile, ci şi insistenţele lui I. Raţiu (în zilele acelea T. 
Mihali se afla la Bucureşti şi s-a întâlnit cu A.C. Popovici), ca şi 
neînţelegerile mai vechi dintre A.C. Popovici şi E. Brote, au determinat 
ruptura. A.C. Popovici îl acuză pe E. Brote, că, fiind un "instrument 
inconştient" al Partidului Naţional Liberal din România, a făcut (în 
şedinţele din 11 şi 13 februarie) "propunerea infamă să scoatem un 
nou ziar în Transilvania ca punct de cristalizare pentru constituirea 
amicilor noştri în partid guvernamental, fără a mai sta pe baza 
programului naţional, fără a mai vorbi de autonomie şi de acţiuni 
politice pentru dobândirea ei, ci pur şi simplu a face o politică 
moderată, oportunistă". E. Brote s-ar fi mulţumit cu o simplă reformă a 
legii electorale în Transilvania 51 . în ce măsură aceste acuzaţii 
corespund adevărului ? 

în ce priveşte înfiinţarea unui nou ziar, A.C. Popovici avea dreptate, 
dar iniţiativa nu pornise de la E. Brote. De altfel, tribuniştii fiind alungaţi 
de la "Tribuna", nimic nu era mai normal ca, dispunând de aţâţi ziarişti 
talentaţi şi având nevoie să-şi susţină ideile, să înfiinţeze un nou organ 
de presă. După şedinţa comitetului din 10 ianuarie 1896, este trimis 
T.L. Albini la Bucureşti pentru a-i comunica situaţia lui E. Brote, 
cerându-i sfat şi sprijin în legătură cu înfiinţarea unui nou ziar. T.L. 
Albini a participat şi la discuţiile din 11 şi 13 februarie. Ceva mai târziu, 
I. Russu-Şirianu îi va scrie, insistent, lui E. Brote: "...fără o foaie, în care 
să se exprime şi păreri străine dinastiei prezidiale, lucrurile p-aici o să 
se încurce rău" 52 . Se pare că cel care s-a grăbit mai puţin a fost tocmai 
E. Brote căci, deşi dorea la fel de mult ca şi ceilalţi un nou ziar, 
înţelegea ca mai întâi să pregătească terenul pentru apariţia lui. 
"Precum ştii - scria el unui prieten doi ani mai târziu - eu numai cedând 
stăruinţelor dv. m-am învoit în urmă ca ea («Tribuna poporului» n.n.) să 
apară încă de atunci. Aveam nedumeriri, şi mă temeam că nu vom 
izbuti să dăm politicii direcţiunea reclamată de împrejurări" 53 . 

Problema era însă atitudinea noului organ de presă, deci a mişcării 
conduse de E. Brote şi V. Mangra. Acuzaţia lui A.C. Popovici este clară: 
constituirea grupării lui E. Brote în partid guvernamental, renunţarea la 
vechiul program al partidului, îndeosebi la autonomie, preţul fiind o 



51 Vezi articolele lui A.C. Popovici din "Tribuna", XIII (1896), 26-29 februarie/9- 
12 martie. 

52 Arhiva B.C.S., doc. 4020 (Scrisoarea lui 1. Russu-Şirianu către E. Brote din 2 
martie 1896). 

eventuală modificare a legii electorale. Cu obişnuita-i grandilocvenţă, 
A. C. Popovici a exagerat şi de data aceasta, pornind însă de la un 
sâmbure de adevăr. Cea mai adevărată parte a învinuirii este 
renunţarea la vechiul program naţional. Ceea ce urmărea în fond E. 
Brote era însă, mai precis, renunţarea la pasivism, tactica neparticipării 
la alegeri şi la viaţa parlamentară. 

Mişcarea memorandistă şi congresul naţionalităţilor au reprezentat 
punctul culminant al pasivismului. Aceste acţiuni au fost impunătoare şi 
au făcut cunoscută pe plan european cauza românilor, agravând în a- 
celaşi timp criza regimului dualist. 

Situaţia românilor din Transilvania nu se îmbunătăţise însă după 
Memorandum. Se impuneau, pe lângă planurile pe termen lung, ţintind 
spre desăvârşirea unificării statului naţional român, şi acţiuni concrete, 
care să permită obţinerea unor avantaje limitate, în cadrul sistemului 
dualist. O situaţie revoluţionară neexistând încă în Austro-Ungaria, unii 
oameni politici şi chiar cercuri mai largi ale opiniei publice începuseră 
să considere că activismul, deci participarea la alegeri, la viaţa 
parlamentară, bine folosit, ar fi fost o armă puternică în mâna 
românilor, mai ales realizat în acord cu slovacii şi sârbii, eventual cu 
germanii. Desigur, participând la viaţa politică a statului, transilvănenii 
ar fi trebuit să recunoască de fapt, dacă nu de drept, regimul dualist. 
Ideea autonomiei ar fi fost, temporar cel puţin, abandonată. 

în lunile ce au precedat ruptura cu A.C. Popovici, E. Brote s-a hotărât 
să înceapă acţiunea pentru trecerea la activism, antrenând întreaga 
mişcare în fruntea căreia se găsea. Prudent, căci ideea era nouă şi 
putea să nu convină multora, obişnuiţi cu pasivismul, E. Brote 
manevrează încet pentru a realiza schimbarea în câţiva ani. Dar, este 
evident că încă de la sfârşitul anului 1895 ştie ce are de făcut. 
Contrazicerea între atitudinea sa politică dinainte de 1895 şi după 
acest an este numai aparentă. Concepţia lui E. Brote, educat în spiritul 
lui A. Şaguna, colaborator în tinereţe al "Telegrafului român" şi adept al 
lui N. Cristea, fusese întotdeauna activistă. După cum am văzut, şi 
mişcarea tribunistă, la scurtă vreme după întemeierea ziarului, 
manifesta aceleaşi tendinţe. împrejurările politice nu au permis o 
vreme concretizarea acestei tactici; de aceea, E. Brote a acţionat, timp 
de mai mulţi ani, ca pasivist, având un rol de frunte în mişcarea 
memorandistă. Dar, îndată ce a crezut că împrejurările sunt potrivite, a 
revenit la ideile din tinereţe. Aşadar, dacă evoluţia sa politică este 
sinuoasă, cauza trebuie căutată în împrejurările schimbătoare, nu în 
concepţiile sale. 

într-o anumită măsură, trecerea la activism se leagă şi de noua 
politică a lui D.A. Sturdza. Este greu de spus în ce măsură D.A. Sturdza, 
schimbându-şi propria orientare, l-a influenţat pe E. Brote să şi-o schim- 
be pe a sa. Poate influenţa a fost reciprocă. în orice caz, trecerea la 



activism s-ar fi făcut oricum, cauza nefiind politica Partidului Naţional 
Liberal din România (căci şi slovacii, şi sârbii din Ungaria înregistrează 
aceeaşi evoluţie, paralel cu românii). Dar, fără îndoială, politica 
României a accelerat evoluţia. 

..Constituirea amicilor noştri în partid guvernamental" este partea 
cea mai gravă a acuzaţiei lui A.C. Popovici. Totuşi, partizanii lui E. Brote 
nu au încercat, în perioada de care ne ocupăm, să formeze un partid a- 
parte. Dimpotrivă, urmărind acţiunea lui E. Brote în anii ce urmează, 
observăm insistenta cu care încearcă să antreneze tot partidul în jurul 
programului său. Nu este vorba deci de scindarea Partidului Naţional Ro 
mân, ci de reorientarea lui în jurul altor idei, în jurul altei conduceri. 

A.C. Popovici afirmă că noul partid ar fi urmat să fie guvernamental, 
adică să sprijine politica guvernului maghiar. Nu aceasta a fost ideea lui 
E. Brote, ci alta. Şi anume, după reunificarea şi consolidarea partidului, 
realizarea unei înţelegeri cu maghiarii în urma căreia românii să obţină 
o situaţie mai bună (inclusiv o lege electorală mai favorabilă). Şi 
această parte a programului corespundea dorinţelor lui D.A. Sturdza, 
dar avea, de asemenea, cauze obiective, legate de dorinţa românilor 
transilvăneni de a căpăta o pondere mai mare în stat. Deci, nu un 
partid guvernamental, ci un partid care să poarte tratative cu guvernul, 
pentru susţinerea drepturilor româneşti. Chiar peste mai mulţi ani, în 
1902, E. Brote scria că primul pas care trebuie întreprins este cel al 
părăsirii politicii de pasivitate. Al doilea urma să fie alcătuirea unui 
program politic. Al treilea - participarea la alegeri, lupta electorală. " 
După ce toate acestea ar fi reuşit bine, ar fi sosit timpul ca să punem în 
practică noua direcţiune politică" 54 . 

Tactica grupării lui I. Raţiu rămâne cea veche: pasivismul. Dar, 
partidul fiind slăbit şi dezbinat în urma crizei, pasiviştii nu mai pot înălţa 
lupta lor la nivelul din perioada Memorandumului şi congresului na- 
ţionalităţilor. Două încercări de convocare a conferinţei naţionale 
(pentru 3/15 mai şi 12/24 octombrie 1896) sunt oprite de autorităţi. 
Lipsită de acţiuni politice mai însemnate şi părăsită de ziariştii 
remarcabili pe care îi avusese, "Tribuna" decade. Sibiul, ca centru 
politic românesc, îşi pierde mult din importanţă. îi va lua locul Aradul. 

Ecoul crizei a fost profund, atât în Transilvania cât şi în România. Cei 
mai mulţi oameni politici, alarmaţi de destăinuirile lui A.C. Popovici, au 
luat partea lui I. Ratiu (chiar unii dintre adversarii acestuia au preferat 
să se desolidarizeze de E. Brote - cum face de exemplu V. Lucaciu). 

în Transilvania, doar o publicaţie locală, "Revista Orăştiei ", l-a lăsat 
pe E. Brote să se explice în numerele sale 55 5 5, declarând apoi că 

explicaţiile acestuia nu sunt satisfăcătoare, revista neputând să se 
situeze pe aceleaşi poziţii. De asemenea, lui S. Albini i-a fost refuzat un 
articol. în schimb, "Revista Orăştiei ", a continuat, în polemică cu 
"Tribuna" şi cu celelalte publicaţii transilvănene, să sprijine pc aderenţii 
lui E. Brote (pe V. Mangra mai ales) şi, în general, pe oponenţii lui I. 
Raţiu (în primul rând pe V. Lucaciu). 

în România, criza a fost din plin folosită ca armă de partid. Ziarul 
liberal "Voinţa naţională" a luat, fireşte, apărarea lui E. Brote (care a şi 
publicat aici, în lunile respective, un articol şi o scrisoare deschisă). 
Ziarele opoziţiei au condus cu înverşunare atacul contra lui E. Brote şi I. 
Slavici, desigur în primul rând nu pentru zdrobirea acestora, ci pentru a 
lovi în D.A. Sturdza şi în Partidul Naţional Liberal. Merită a fi amintită 
campania purtată în ziarele "Epoca" şi "Timpul" de conservatori, în 
"Ziua" de radicali, ca şi în "Adevărul". 

Criza Partidului Naţional Român este deci, în esenţă, rezultatul 
înfruntării dintre partizanii a două tactici naţionale. Pasiviştii, bazându- 
se pe programul din 1881, susţin nerecunoaşterea regimului dualist, 
autonomia Transilvaniei, neparticiparea la alegeri şi la viaţa 
parlamentară. Activiştii consideră că dualismul şi autonomia sunt 
puncte ale programului care trebuie lăsate pentru un timp la o parte; 
cer participarea la viaţa politică a statului; speră într-o îmbunătăţire a 
sistemului electoral, pretinzând introducerea votului universal, teren 
unde se întâlnesc cu socialiştii români transilvăneni. 

Pasiviştii urmăreau susţinerea neclintită a drepturilor poporului 
român, în timp ce activiştii căutau să realizeze cât se putea realiza în 
cadrul regimului existent. Şi unii şi alţii, chiar dacă pe căi diferite, 
luptau însă pentru realizarea aspiraţiilor naţionale româneşti. Criza a 
fost prea ascuţită în raport cu deosebirile de păreri, care nu erau în 
general esenţiale. 

între timp, E. Brote îşi prezentase cartea, spre premiere, Academiei 
Române, desigur, sfătuit şi sprijinit de D.A. Sturdza, care era secretarul 
general al acestei instituţii. într-o anumită măsură, prin calităţile sale 
intrinsece, dar mai ales prin însemnătatea sa politică, de propagare a 
intereselor naţionale româneşti, lucrarea merita un premiu. Cu atât mai 
mult cu cât, acordându-i-l, Academia avea să-şi manifeste solidaritatea 
cu ideile expuse în carte, cu lupta românilor transilvăneni. Pentru E. 
Brote, premiul Academiei, de 5.000 de lei, ar fi reprezentat şi un serios 
sprijin material pe care, de asemenea, îl merita. 

La 12 ianuarie 1896, Comisia premiilor Academiei hotărăşte ca 
darea de seamă asupra Cestiunii române în Transilvania şi Ungaria să 
fie alcătuită de Grigore Tocilescu (membru al Academiei, la secţia 
literară, din 1890). în cadrul aceleiaşi comisii, Gr. Tocilescu prezintă 
raportul la 13 martie 1896. Cu 5 voturi pentru şi 3 contra este aprobată 



propunerea pentru premiere 56 . 

în sfârşit, discuţia hotărâtoare are loc la 18 martie 1896 57 . în raportul 
său 58 , Gr. Tocilescu arată că lucrarea lui E. Brote "tractează una din 
cestiunile cele mai arzătoare, care pe noi românii ne interesează în 
supremul grad ca stat şi ca naţiune. Ea desfăşoară, cu o cunoştinţă 
adâncă a faptelor, într-o formă concisă, clară şi metodică, faptele de 
căpetenie prin care a trecut, de la originea ei şi până astăzi, cauza 
românilor din Transilvania şi Ungaria... nu este o scriere uşoară, pripită 
şi tendenţioasă, o broşură politică menită a dispărea cu ziua de mâine, 
ci rezultatul unui studiu critic şi conştiincios bazat pe izvoare 
documentare, al căror cuprins spune mai mult şi mai cu tărie decât a 
voit însuşi autorul". Deşi nu este de acord cu unele aprecieri politice 
(privind guvernul conservator), raportorul recomandă cu căldură cartea 
spre premiere. 

Discuţiile care urmează sunt destul de aprinse. La vremea apariţiei 
ei, lucrarea nemulţumise pe mai mulţi oameni politici transilvăneni, iar 
acum, în plină criză a Partidului Naţional Român, după cum am văzut, 
E. Brote era atacat din toate părţile. Primul vorbitor, Vincenţiu Babeş 
(membru al Academiei de la înfiinţarea sa), vechiul adversar al 
autorului şi unul dintre personajele "negative" ale lucrării, declară că nu 
a citit-o "pentru că astfel de opere d-sale nu i se trimit şi de d-sa se 
ascund"; cu toate acestea, din câte a auzit şi a citit prin ziare, 
consideră că "scrierea este de cuprins politic militant", deci "Academia 
nu poate premia această scriere, fără a fi acuzată că se amestecă în 
luptele politice" 59 . 

Au vorbit apoi, în sprijinul lui E. Brote, bătrânul om politic liberal 
Nicolae lonescu (arătând că "Academia are o datorie mai presus de 
orice consideraţiuni politice, de a premia şi de a încuraja pe acei cari 
sunt persecuţati şi cari luptă"), Vasile Maniu şi din nou Gr. Tocilescu. S- 
au pronunţat împotrivă transilvăneanul Alexandru Roman şi B.P. 
Haşdeu, iar V.A. Urechea a declarat că se va abţine de la vot. 

Rezultatul votului a fost urmattorul: din 21 de votanţi, 14 s-au 
declarat pentru, iar 7 contra. întrunindu-se - este drept, la limită - 
majoritatea de 2/3 necesară, se acordă autorului premiul Adamachi 60 . 

E. Brote câştigase o victorie, dar nici argumentele celor care se 
împotriviseră lucrării nu erau lipsite de greutate. Mai ales evoluţia sa 

politică din anul ce urmase publicării volumului, venea în contrazicere 
cu unele aprecieri cuprinse în el. Cartea critica aspru politica naţională 
a conservatorilor, dar acum, liberalii, prietenii lui E. Brote, făceau 
aceeaşi politică; astfel, condamnarea conservatorilor suna fals. De 
asemenea, orientarea autorului spre o înţelegere - chiar dacă 
îndepărtată - cu guvernul maghiar, venea în contrazicere cu unele 
atacuri îndreptate contra lui V. Babeş şi A. Mocioni. în felul acesta, 
unele pasaje ale lucrării se dovedeau a fi, într-adevăr, ocazionale, 
determinate de conjunctura politică din vremea mişcării memorandiste. 
Trebuie subliniat însă că aceste lipsuri şi contraziceri nu atingeau 
partea cea mai mare a lucrării, ci doar 2-3 dintre capitolele ei. 

în cursul anului 1896, partizanii lui E. Brote au început să se 
organizeze, plănuind în primul rând editarea unui organ de presă. Au 
avut loc discuţii la Măgurele, unde era I. Slavici profesor. Unii ar fi dorit 
stabilirea ziarului la Braşov, vechii tribunişti având acolo mulţi prieteni, 
printre care şi Diamandi Manole, persoană influentă, care luase parte la 
întemeierea "Tribunei" în 1884. E. Brote a stăruit însă pentru alegerea 
Aradului şi a avut câştig de cauză 61 61. 

Aradul nu a fost ales la întâmplare; el reprezen ta un centru politic 
românesc însemnat. în plus, ţără nimea din jurul Aradului manifesta 
multă combativi tate, antrenând astfel şi pe fruntaşii politici. De ase 
menea, pasivismul nu avusese nicicând rădăcini trai nice la Arad. 
Partidul era mai bine organizat aici, iar V. Mangra începuse să 
răspândească ideile lui E. Brote 62 . 

Mai mulţi militanţi energici (Mihai Veliciu, Roman Ciorogariu, Nicolae 
Oncu şi alţii) se aflau strânşi tot la Arad. în sfârşit, aici exista şi Banca 
Victoria, înfiinţată în 1887, cel mai puternic institut romanesc de credit 
după Albina din Sibiu. 

La toate acestea, E. Brote mai găseşte Aradului o calitate, esenţială 
pentru realizarea planului său: "Aradul mai are încă o însuşire, care ar 
lipsi atât Blajului cât şi Sibiului şi care astăzi cu deosebire este de 
preţuit. înţeleg calitatea Aradului a fi locul cel mai potrivit, unde s-ar 
putea întâlni maghiarii şi românii la o înţelegere oarecare... Trebuie 
făcută o încercare serioasă şi anume la Arad" 63 . 

Pentru editarea ziarului, E. Brote i-a dat lui V. Mangra un ajutor de 
5.250 florini; nu se ştie dacă această sumă îi aparţinea lui sau a fost 
rezultatul unei colecte realizată cu sprijinul lui D.A. Sturdza. Sigur este 
însă că noua publicaţie a fost scoasă la Arad după indicaţiile şi în parte 



61 Arhiva Bibliotecii Institutului Mitropolitan Sibiu, Fond V. Mangra, doc. 274 
(Scrisoarea lui E. Brote către V. Mangra din 17 decembrie 1900). 

62 Arhiva B.C.S., doc. 4245 (Scrisoarea lui V. Mangra către E. Brote din 15/27 
noiembrie 1895). 

63 Arhiva Bibliotecii Institutului Mitropolitan Sibiu, Fond V. Mangra, doc. 274 
(Scrisoarea lui E. Brote către V. Mangra din 17 decembrie 1900). 



cu sprijinul material al transilvănenilor din Bucureşti, fiind susţinută şi 
de şeful Partidului Naţional Liberal. 

Numărul de probă al noului ziar, care se numeşte "Tribuna 
poporului", în amintirea vechii "Tribune", dar în acelaşi timp pentru a se 
deosebi de cea care continua acum la Sibiu, apare la 25 decembrie 
1896/6 ianuarie 1897, iar numărul 1 la 1/13 ianuarie 1897. De la bun 
început ziarul nu este provincial, căci, deşi sprijinit în primul rând de 
arădeni, are susţinători şi cittitori în toate părţile Transilvaniei şi în 
România. Redactor responsabil este I. Russu-Şirianu. Datorită în primul 
rând muncii lui, "Tribuna poporului" va deveni în câţiva ani cel mai bine 
informat şi scris ziar din Transilvania. între 1898-1900 un rol important 
în redactarea gazetei are şi G. Augustini, care în iunie 1897 părăseşte 
Sibiul, certat la rândul său cu gruparea din jurul lui I. Raţiu. Plecarea sa 
de la Sibiu la Arad dovedea că şi pe planul alianţei româno-slovaco- 
sârbe, centrul de greutate tindea să devină tot Aradul. 

Este mai greu de spus cine conduce de fapt ziarul. E. Brote continuă 
să se considere şeful mişcării; el publică în "Tribuna poporului" articole 
programatice şi dă indicaţii generale pentru desfăşurarea luptei. Era 
însă greu de condus din România o acţiune la Arad. De aceea, de multe 
ori în problemele importante, aproape întotdeauna în cele mărunte, 
arădenii vor proceda după propria lor judecată, care putea sau nu să 
corespundă cu a lui E. Brote. Acesta a continuat să aibă însă un rol de 
seamă în determinarea trecerii de la pasivism la activism. Alături de el, 
I. Slavici, retras la Măgurele, este un harnic colaborator. 

Ziarul se află iniţial şi sub influenţa lui V. Mangra. Directivele lui vor 
fi puse însă în discuţie, odată cu încercările sale de a grăbi, cu orice 
preţ, apropierea de guvernul maghiar. Deşi mult mai discretă, influenţa 
lui R. Ciorogariu a fost reală şi ea, singură, se va prelungi până la 
dispariţia ziarului. El nu a fost de acord cu exagerările lui V. Mangra, şi, 
mai târziu, ale lui E. Brote şi I. Slavici. Iniţial ziarul este sprijinit şi de V. 
Lucaciu, iar din 1900, când se stabileşte la Arad, V. Goldiş are la rândul 
lui un cuvânt de spus. 

Este lesne de observat că noua mişcare nu era unitară. Ea îi grupa în 
general pe partizanii activismului, o tactică, nu un scop în sine. Unii nu 
erau lămuriţi nici în privinţa activismului. De aceea, şi de asemenea 
pentru a pregăti, treptat opinia publică, "Tribuna poporului" publică la 
început chiar articole favorabile pasivismului. Cu atât mai puţin exista 
armonie de păreri în problema tratativelor româno-maghiare, alianţei 
naţionalităţilor, a raporturilor cu gruparea lui I. Raţiu. 

Primul articol programatic mai important se intitulează Acţiune! şi 
apare la 15/27 ianuarie 1897. Este o pledoarie în favoarea alianţei 
naţionalităţilor şi a refacerii coeziunii Partidului Naţional Român. Se 
deplânge sistarea oricărei acţiuni a alianţei româno-slovaco-sârbe şi 
inactivitatea celor patru membri ai Partidului Naţional care îi 



reprezentau pe români în alianţă: "D-nii dr. I. Raţiu, dr. V. Lucaciu, V. 
Mangra şi luliu Coroianu, orice s-a întâmplat între dânşii, când va trebui 
să reprezinte neamul românesc alături de slovaci şi sârbi desigur că nu 
se vor călăuzi de resentimente, ci vor avea în vedere exclusiv numai 
interesele naţionale... Să ne apropiem deci întâi între noi, şi apoi cu 
naţionalităţiie" 64 . 

Din Bucureşti, reacţia lui E. Brote este promptă: "Oare toate aceste - 
îi scrie el lui V. Mangra - nu se puteau publica de "Tribuna" din Sibiu? Ai 
d-ta convingerea, că cu asemenea idei politice se poate strânge 
poporul în jurul "Tribunei poporului" şi îţi vei asigura sprijinul cercurilor 
politice conducătoare de aici?. ..Un lucru să nu-l scăpăm din vedere. Am 
stat mult în aşteptare cu întemeierea noului ziar; să nu ne zică lumea la 
urmă că mai puteam să mai aşteptăm" 65 . 

Pentru a pune lucrurile la punct, în zilele următoare, E. Brote îşi 
publică, într-o suită de 7 articole, propriul său program sau mai curând 
atât cât putea enunţa din el în condiţiile date. Suita se numeşte Puncte 
de orientare şi apare între 24 ianuarie/5 februarie şi 4/16 februarie 
1897. "Situaţia actuală diferă în mod esenţial de cea de la 1892", 
afirmă autorul 66 . încheierea mişcării memorandiste, graţierea celor 
condamnaţi (cu care ocazie atât împăratul cât şi guvernul maghiar ar fi 
dovedit o anumită bunăvoinţă), vizita lui Francisc losif la Bucureşti 
(septembrie 1896), atenţia Europei îndreptată asupra situaţiei din 
Transilvania, dorinţa primului ministru român ca "neînţelegerile şi 
vrajba dintre români şi maghiari să înceteze", transformările ce se 
petrec în viaţa politică maghiară (decăderea Partidului Liberal, 
formarea Partidului Popular) - sunt toate elemente care trebuie să 
determine şi o schimbare a tacticii românilor. Deşi E. Brote exclude 
negocieri româno-maghiare (am văzut că în concepţia sa aceasta avea 
să fie ultima etapă), se declară împotriva intangibilităţii programului 
naţional din 1881 şi pentru "o rezervă binevoitoare" faţă de guvernul 
maghiar. 

Punctele de orientare reprezintă un pas pe drumul ce va duce la 
abandonarea pasivităţii şi, mai târziu, la tratativele cu guvernul 
maghiar. Că aceste acţiuni, la rândul lor, nu vor reuşi, este drept; nu 
este însă mai puţin adevărat că în 1897 ele reprezentau ceva nou, 
puteau fi o speranţă. 

Deosebirea între cele două programe amintite este evidentă şi ea 
marchează contradicţiile mişcării de la Arad. Nu trebuie crezut că cei 
care subscriau la primul program erau mai apropiaţi de I. Raţiu decât 



64 Acţiune! în "Tribuna poporului", I (1897), nr. 8 (15/27 ianuarie). 

65 Arhiva Bibliotecii Institutului Mitropolitan Sibiu, Fond V. Mangra, doc. 229 
(Scrisoarea lui E. Brote către V. Mangra din 16/28 ianuarie 1897). 

66 Puncte de orientare, în "Tribuna poporului", I (1897), nr. 19 (30 ianuarie/11 
februarie). 



de E. Brote; dar, deşi adepţi ai activismului, le era teamă să declanşeze 
mişcarea cât timp "Tribuna poporului" nu avea să grupeze în jurul său o 
mişcare mai amplă, mai puternică. De fapt, nici E. Brote nu făcuse 
decât primul pas, neamintind nimic de activism. în ce priveşte 
tratativele cu guvernul însă, neînţelegerea trebuie să fi fost de la 
început mai serioasă. între aceste două programe, "Tribuna poporului" 
va merge mai mulţi ani, oscilând. 

Dacă în Transilvania E. Brote reuşise să-şi organizeze partizanii şi să 
inaugureze - desigur, cu tot felul de greutăţi - începutul unei noi linii 
politice, la Bucureşti situaţia devenea pentru el din ce în ce mai 
complicată. Putea juca un rol aici numai prin relaţiile strânse ce le avea 
cu D.A. Sturdza. Acesta este însă atacat tot mai vehement - chiar în 
cadrul propriului partid - şi, spre sfârşitul anului 1896 silit să demisio- 
neze. Se formează la 21 noiembrie 1896 un nou guvern liberal, condus 
de P.S. Aurelian. D.A. Sturdza revine la conducere în martie 1897, dar 
poziţia sa rămâne destul de şubredă şi, mai ales în problema naţională, 
din partea lui cu greu se mai puteau aştepta acţiuni importante. De 
asemenea, opinia publică era dezorientată de neînţelegerile din 
Transilvania. 

în general, ca prieten al lui D.A. Sturdza, şi în urma scandalului de la 
începutul anului 1896, E. Brote nu era privit cu simpatie în cercurile 
politice din Capitală. Activitatea sa la Bucureşti, atât de bogată în anii 
1893-1895, devenise acum neînsemnată. Dacă n-ar fi fost în primejdie 
de a fi condamnat, soluţia cea mai bună era să treacă în Transilvania şi 
să ia conducerea directă a partizaniior săi, care continuau să îl numeas- 
că, la fel ca mai înainte, "Căpitanul". în lipsă de ceva mai bun, se 
ocupă, în 1896 şi în primele luni ale anu lui 1897, din însărcinarea 
Academiei (deci a lui D.A. Sturdza) cu îngrijirea volumului de cuvântări 
ale regelui Carol I. Volumul apare în 1897 sub titlul Treizeci de ani de 
domnie ai regelui Carol I şi cuprinde discursurile acestuia din 1866 
până în decembrie 1896. Dacă ne gândim la iluziile din primii ani, la 
intensa propagandă naţională desfăşurată, la lupta pentru trans 
formarea cauzei româneşti într-o problemă europeană, sfârşitul 
activităţii sale politice la Bucureşti este, fără îndoială, deosebit de trist. 

Nu acelaşi lucru se poate spune despre viaţa lui personală, căci la 7 
noiembrie 1896 se căsătoreşte, în sfârşit, cu Adela de Heldenberg. La 
căsătoria religioasă, i-au avut ca nuni pe D.A. Sturdza şi soţia sa, Zoe 
Sturdza; iar la primărie, martori au fost D.A. Sturdza, avocatul George 
Bursan (liberal, membru marcant al Ligii Culturale), loan Slavici şi loan 
Bianu (primii doi din partea soţului, ceilalţi ai soţiei) 67 . Se parte că Adela 
de Heldenberg a făcut o impresie deosebită asupra protipendadei 
bucureştene. "Când viitoarea doamnă Brote şi-a făcut apariţia în 



Primăria Sectorului I Galben. Extract din registrul actelor de căsătorie pe anul 
1896, în Arhiva Ana Dogariu. 



saloanele exclusiviste ale Zoiei Sturdza, născută Cantacuzino, persoana 
ei de o eleganţă rafinată, îmbrăcată cu ce Viena a putut oferi mai fin, a 
făcut vâlvă, şi când tânăra a mai deschis gura într-o franţuzească fără 
greş şi a mângâiat cu măiestrie clapele pianului boieresc - haloul a fost 
unanim..." 68 . 

E. Brote şi-a păstrat însă sângele rece. Pentru el Bucureştii 
reprezentau un capitol aproape de sfârşit. O soluţie pentru viitoarea sa 
activitate i-a fost oferită tot de D.A. Sturdza. Moşia acestuia, Găiceana, 
aflată în judeţul Tecuci, mergea cât se poate de rău; din această 
pricină, în vara anului 1897, proprietarul era tocmai pe cale de a rezilia 
contractul arendaşului A. Popea. "Vorbindu-mi de mersul rău al moşiei - 
scrie E. Brote - a rezultat din convorbirile noastre ideea de a părăsi 
modul de arendare, de a organiza şi înzestra moşia pentru o exploatare 
în regie şi de a realiza a ceastă idee în tovărăşie" 69 . E. Brote avea să 
investească suma de 30.000 lei, realizată prin vinderea proprietăţii sale 
din Transilvania; de asemenea, urma să se stabilească la Găiceana 
pentru a reorganiza moşia, folosind vasta lui experienţă de agronom. în 
imposibilitate de a se întoarce în Transilvania şi de a activa la 
Bucureşti, Găiceana îi apărea ca singurul refugiu; de sigur, un refugiu 
temporar, căci nu avea intenţia să renunţe la planurile politice. Sub 
îndepărtata lui supraveghere, curentul politic ce îl iniţiase în Transil- 
vania avea să se dezvolte de la an la an. 



68 L. Brote, op. cit, p. 14. 

69 Arhiva Ana Dogariu, manuscrisul privind activitatea lui E. Brote la Găiceana 
(în continuare Ms. Găiceana). Este o relatare precisă a situaţiei moşiei şi a 
realizărilor sale. Unele pagini dovedesc un talent literar remarcabil. 



V. Găiceana (1898-1908) 



Comuna Găiceana se afla în judeţul Tecuci, pe Valea Berheciului, la 
vreo 60-65 km nord de capitala judeţului şi la 30 km de Adjud, într-o 
regiune deluroasă. Centrul comunei, Târgul Găiceana, este aşezat într-o 
depresiune, de aici răsfirându-se pe văile dintre dealuri, alte 10 sate 
sau cătune: Ghiloveşti, Huţul, Lunea, Marginea, Pietroasa, Popeşti, 
Recea, Ungureni, Valea-Morii, Zlătăreasa. Spre sfârşitul secolului trecut 
populaţia se ridica la 590 familii sau 2.110 locuitori 1 . 

Aici se afla moşia lui D.A. Sturdza. Ea aparţinuse vornicului 
Alexandru Sturdza care, murind în 1863, îşi lăsase proprietatea lui 
Matei Sturdza şi Zoei, căsătorită Balş. Amândoi mor însă curând şi 
moşia revine celuilalt fiu, D.A. Sturdza 2 . 

Găiceana era o proprietate impunătoare. Avea o suprafaţă de circa 
6.000 hectare, o lungime de peste 20 km şi lăţimea maximă de 6-7 km. 
"Terenul este accidentat şi dealurile ce o înconjoară şi o traversează se 
ridică ceva peste 500 m asupra mării. Numai pe valea principală 
îngustă terenul este şes, dar totodată şi mlăştinos, acoperit cu plante 
trestioase. Mai mult decât jumătate din suprafaţa moşiei este ocupată 
de păduri, mai ales fagi, tei, plopi şi stejari. Şi partea liberă de pădure 
este pădureaţă, crescând în grupuri mai mari sau mici tufe de stejari, 
frasin, plopi, porumbele, muriş etc. După planul moşiei lucrat la 1875, 
sunt 2.209 fălci pădure, 1.198 f. arături, 182 f. fâneţe, 375 f. păşuni, 22 
f. vii şi restul drumuri etc" 3 , (o falce are 1,43 ha). 

Remarcabil organizator în diferite sectoare de activitate, D.A. 
Sturdza s-a îngrijit însă prea puţin de propria moşie, pe care se 
mulţumea să o exploateze cât mai mult, în chip neraţional, la fel ca 
majoritatea moşierilor, neurmărind decât câştigul material. în E. Brote a 
crezut că găsise omul potrivit pentru a readuce ordinea la Găiceana. 
Convenţia 4 semnată de cei doi în vara anului 1897, prevede o asociere, 
D.A. Sturdza supunând cultivării întreaga moşie, iar E. Brote investind o 
sumă de aproximativ 30.000 lei. Pentru conducerea administraţiei, el 
urma să primească 1.000 lei pe lună şi produsele necesare întreţinerii 
casei. Cu venitul net al moşiei avea să se procedeze astfel: 50.000 lei 
se capitalizau în fiecare an, până la 80.000 lei se cuveneau lui D.A. 
Sturdza, iar ce trecea peste 130.000 lei se împărţea egal între asociaţi. 

Convenţia era încheiată pe termen de 10 ani, până la 31 martie 
1908. 

Spre deosebire de D.A. Sturdza, E. Brote, care lucrase ani de-a 

1 Marele dicţionar geografic al României, voi. III, Bucureşti, 1900, p.478. 

2 Arhiva Istorică Centrală a Statului, Creditul funciar rural, 390/1878, f. 8. 

3 Ms. Găiceana. 

4 Convenţia se află în arhiva Ana Dogariu. 



rândul în Transilvania pentru ridicarea stării ţăranilor, înţelegea ca 
exploatarea raţională a moşiei să fie profitabilă şi acestora. Era o iluzie, 
şi avea să o plătească scump mai târziu. 

în aprilie 1898, E. Brote se instalează la Găiceana. Mizeria, mai mult 
chiar - stadiul de descompunere a moşiei, erau de nedescris. " Starea în 
care se aflau părţile moşiei, afară de păduri, era adevărat barbară", 
scria el 5 . Terenul arabil se degrada, fâneţele dădeau un fân "respins de 
regulă de bovine", viile "nu meritau această numire", căci erau 
cuprinse "din toate părţile de pir, care în loc să fie stârpit era cosit şi pe 
pleşurile viei se ridicau clăi mari de fân de calitate mai bună decât cel 
de pe fâneţe. Niciuna din vii nu era împrejmuită şi vitele treceau peste 
ele, păscându-le"; păşunile erau râpoase şi în parte împădurite. 

Primele zile petrecute la "curtea boierească" nu au fost deloc 
plăcute, căci aceasta se integra perfect în peisajul mizer al moşiei. " 
Situată pe un podiş aproape la capătul sudic al moşiei, între două râpi, 
cari în faţa Curţii se împreunau, cuprindea un şir de clădiri scunde 
construite din lemn şi lut, acoperite cu şindrilă sau cu paie. Toate fără 
excepţiune erau ruinate, parte din ele prăbuşite, şi cu coperişele 
sparte. Legiuni întregi de guzgani, şoareci, stelniţe, pureci, muşte şi 
alte insecte asediase aceste ruine, încongiurate de straturi groase de 
murdării strânse de decenii. Bufniţe şi cucuveici se încuibase în toate 
părţile şi noaptea răsunau văile de vaietele lor pătrunzătoare... în 
amurgul sării era preste tot primejdios a trece prin ogradă fără a fi 
înarmat cu o ghioagă puternică, căci erai atacat de batalioane de 
guzgani mari, care înaintau în coloane asupra magaziei de 
producte..." 6 . într-un asemenea cadru, viaţa sătenilor era dintre cele 
mai dificile. Familiile ţărăneşti - în număr de 560 după calculul lui E. 
Brote - dispuneau de 1.138 fălcii pământ propriu (1.627 ha). Aceasta 
însemna, în medie, mai puţin de 3 ha pentru fiecare familie. Mai mult 
de o treime (34%) a veau sub o falcie loc arabil; de asemenea, 25 de 
familii nu dispuneau de niciun petec de pământ, iar 87 de o suprafaţă 
aproape inexistenltă (sub 40 prăjini). Doar o pătrime (24%) aveau 
peste două fălci; un singur locuitor poseda 6 fălci (aproape 8 ha) şi 11 
câte 4-5 fălci (6-7 ha). O pătrime (23%) n-aveau vite deloc, cei mai 
mulţi (40%) "ţineau numai 2 vaci pe care le înjugau şi le mulgeau", 
"numai o pătrime (24%) aveau câte 2 boi, unii câte un bou şi o vacă 
sau 2 cai şi de abia 7% din săteni dispuneau de 4 capete de vite mari 
(boi, vaci, cai)" 7 . 

în asemenea condiţii, în afara cultivării petecului lor de pământ, 
ţăranii erau nevoiţi, pentru a putea trăi, să-şi vândă forţa de muncă. 
Plata era următoarea: "o prăjină arată, grăpată şi semănată 20 bani, o 



5 Ms. Găiceana. 

6 Ibidem. 
1 Ibidem. 



prăjină de secere cărată 20 bani, o prăjină prăşită de două ori, culeasă, 
tăiat şi cărat hlujii, cărat şi aşezat porumbul 30 bani; 1 zi de vară cu 
carul 2 lei - toate cu hrana proprie a lucrătorului" 8 . în plus, "fiecare 
sătean era obligat la o zi cu carul de clacă (fără plată) sau, neavând 
vite de jug, la două zile cu palmele". în ce priveşte angajamentele mai 
lungi, lunaşii (32 de zile de lucru), în afară de hrană, îmbrăcăminte şi 
lemne de foc, primeau 16 lei, văraşii (de la 1 martie până la 1 
noiembrie) 50-100 lei şi "anaşii", 80-150 lei. Muncitorii erau toţi din sat; 
domeniul având o reputaţie rea, în Găiceana nu prea soseau muncitori 
agricoli din afară. 

Cu toată înapoierea moşiei - care, de altfel, nu era singura aflată în 
această situaţie - este de remarcat faptul că relaţiile capitaliste 
aproape se generalizaseră. Cei care nu aveau din ce trăi se angajau ca 
muncitori agricoli - pentru o perioadă mai scurtă sau pentru tot anul - 
primind în schimb un salariu de mizerie (dacă retribuirea muncii în 
dijmă reprezenta în medie 15.000 lei anual, lucrările plătite în bani se 
urcau la peste 37.000 lei). 

E. Brote este silit să ia totul aproape de la început. La 18 mai 1898 - 
după patru săptămâni de la sosirea sa - îi scria lui I. Bianu că a început 
"reformele"; cărase "multe sute de care de murdării din curte" şi purta 
război cu şobolanii, cucuveicile şi insectele, ziua şi noaptea. Rezultatul 
nu era încă prea îmbucurător: "numărul morţilor este considerabil, dar 
rezervele armatelor duşmanului sunt atât de mari şi numeroase încât 
nu prevăd sfârşitul războiului". Prin grija lui I. Bianu, era zilnic 
aprovizionat cu ziare 9 . 

Toate aceste greutăţi nu erau însă de natură să îl sperie. Dimpotrivă, 
a început cu toată râvna munca pentru transformarea moşiei. Cam în 
aceeaşi vreme, îi scria optimist lui D.A. Sturdza că "frumuseţea 
câmpurilor şi a pădurilor te face să uiţi în curând toate neajunsurile 
câte au rămas în urma unor arendaşi lacomi şi lipsiţi de conştiinţă. 
Chiar cu locuinţa defectuoasă ne-am împăcat. Spoită din nou, curăţată 
şi puţin aranjată se prezintă cu mult mai prietenoasă ca mai înainte. 
Ionel (fiul său n.n.), totdeauna voinic, se răsfaţă în veselie, pe care 
numai somnul o curmă". Chiar soţia sa "neaşteptat de iute s-a 
împrietenit cu noile împrejurări de aici" 10 . 

în toamna anului 1898, primele rezultate începeau să se vadă: "Noi 
aici suntem încă în deplină activitate. Am semănat până acum cu grâu 
un număr îndoit de fălci ca acum un an şi sper să mai semăn înainte 



8 Ibidem. 

9 Biblioteca Academiei R.S.R., mss., Coresp., doc. 55556 (Scrisoarea lui E. Brote 
către I. Bianu din 18 mai 1898). 

10 Loc. cit., doc. 122007 (Scrisoarea lui E. Brote către D.A. Sturdza din 11 mai 
1898). 



dacă timpul favorabil nu se va schimba" 11 . 

„Prima lucrare ce trebuia pornită era exploatarea pădurilor, căci ea 
era destinată să producă capitalul de 250.000 lei menit pentru 
investiri" 12 , arată E. Brote. Planul de organizare fixase un termen de 5 
ani, deci în fiecare an venitul net al pădurilor trebuia să se ridice la 
50.000 lei. în primii trei ani s-a furnizat căilor ferate lemn pentru 
traverse, obţinându-se în schimb capitalul de 182.793 lei. "Rezultatul 
acesta nu era în curajator, fiindcă în aceşti 3 ani se consumase cea mai 
valoroasă parte a pădurii: stejarul în dimensiunile cele mai mari" 13 , 
împreună cu silvicultorul Tendeloff, E. Brote a ajuns la concluzia 
necesităţii înfiinţării unei fabrici de cherestea. Aceasta - cu maşini 
cumpărate din Viena - şi-a început activitatea în primăvara anului 1901. 
A funcţionat patru ani şi jumătate, producând un venit brut de 798.879 
lei. Cheltuielile fiind de 655.196 lei, venitul net se urcă la 142.683 lei. 
(în total s-au tăiat 20.000 mc cu preţul mediu de 40 lei metrul cub). La 
începutul anului 1906, fabrica a fost desfiinţată, maşinăriile ei fiind 
vândute cu 25.000 lei. în total, exploatarea pădurilor a adus venitul net 
de 335.000 lei, menit a servi pentru investiţii pe moşie. 

Aceste investiţii erau absolut necesare, căci domeniul lui D.A. 
Sturdza nu cuprindea practic nimic din cele necesare exploatării 
câmpului. "Pe moşie lipseau cu totul unele din cele mai indispensabile 
clădiri, precum coşere, pivniţi, ateliere, locuinţe etc, iar cele ce se 
găseau erau într-o stare de ruină"; de asemenea "la pornirea afacerilor, 
moşia n-avea absolut nimic: nici plug, nici bou, nici sapă, nici cui, nici 
vreun scaun cel puţin. După plecarea arendaşului la Sf. Gheorghe 1898 
era acolo o completă pustietate. Situaţiunea de a duce lipsă de cele 
mai indispensabile lucruri pentru viaţa zilnică nu şi-o poate înfăţişa 
nimeni, decât acela care s-a aflat în ea. Nu numai că nu se găsea niciun 
scaun, dar nu era nimeni într-o circumferinţă de vreo 30 km care ar fi 
putut să vândă, sau să facă, sau să împrumute o asemenea mobilă 
simplă" 14 . 

Aceste aprecieri, făcute de E. Brote, ar putea să pară exagerate, dar 
ele sunt pe deplin confirmate de expertizele efectuate de Creditul 
funciar rural, la 1878, 1882 şi 1895; de fiecare dată se arată că nu 
există "acareturi" pe moşie 15 . 

în comparaţie cu situaţia din 1898, realizările lui E. Brote, în decurs 
de zece ani, sunt impresionante. După plecarea sa de la Găiceana, 



11 • Loc. cit., doc. 122009 (Scrisoarea lui E. Brote către D.A. Sturdza din 22 
octombrie 1898). 

12 Ms. Găiceana. 

13 Ibidem. 

14 Ibidem. 

15 Arhiva Istorică Centrală a Statului, Creditul funciar rural, dosar 390/1878, 
1735/1895. 



putea să scrie cu mândrie: "astăzi stau pe moşie 57 clădiri, din cari 12 
sunt destinate pentru înmagazinarea productelor moşiei (9 clădite din 
nou şi 3 reparate şi amplificate), 5 pentru adăpostirea vitelor (toate din 
nou), 18 pentru ateliere, industrii şi birouri (afară de una toate nouă) şi 
25 case de locuit (din care 12 nouă) cu toate apartinenţele lor, grajduri, 
pivniţi, şoproane, coteţe etc." 16 . Situaţia este confirmată şi de expertiza 
Creditului funciar rural din 1905, noul raport cuprinzând, pe două 
pagini, o lungă listă de "acareturi" 17 . 

Pornind, de asemenea, de la zero, E. Brote a predat după 10 ani vite 
preţuite în total la 19.435 lei (56 boi, în valoare de 11.400 lei, 32 cai în 
valoare de 5.590 lei, 7 vaci, 53 oi etc). Tot la sfârşitul acestei perioade, 
inventarul maşinilor agricole se compunea din: 3 locomobile cu 12 cai 
putere fiecare (preţul peste 10.000 lei), 3 batoze (2 pentru grâu cu 
preţul de 7.414 lei fiecare, una pentru porumb de 2.959 lei), 42 pluguri 
de oţel, vânturătoare, grape etc. Au fost cumpărate de la firma Clayton 
& Shuttleworth Ltd, valoarea lor totală fiind de 85.470 lei. 

Se adaugă la acestea cheltuielile - 34.137 lei - făcute pentru 
instrumente, unelte şi mobilier. în total, valoarea vitelor, maşinilor, 
uneltelor şi mobilierului se ridica la 139.042 lei. 

în sfârşit, reforme importante au fost introduse în ceea ce priveşte 
economia câmpului. Până la venirea lui E. Brote "nu exista niciun fel de 
regulă sau sistem, după care s-ar fi cultivat câmpurile. Se ara acolo, 
unde plugul putea trage brazda" 18 . E. Brote introduce asolamentul, 
defrişează terenurile cuprinse de buruieni, întăreşte prin garduri şi 
plantaţii malurile râpoase. 

Din păcate, ţăranii nu au profitat prea mult de ridicarea economică a 
moşiei. Situaţia lor rămâne precară. Corespondenţa lui E. Brote din 
aceşti ani constituie o preţioasă sursă de informare asupra condiţiilor - 
deseori neomeneşti - de viaţă de la sate. lată un fragment semnificativ 
(dintr-o scrisoare adresată lui D.A. Sturdza), descriind situaţia în 
primele săptămâni ale primăverii anului 1905: "Mai întâi e lipsa de 
hrană pentru săteni, care va mai continua încă vreo 2-3 luni. Apoi sunt 
vitele slăbite de foame, pe care păşunea încă nesuficientă nu le poate 
hrăni. Săteanul nu poate în deplini niciun fel de muncă cu ele şi nu 
poate să-şi câştige, după iarna grea şi lungă, nici puţinul de care are 
nevoie pentru acoperirea celui mai redus buget posibil" 19 . "Ţăranul - 
scrie el - n-are nici bani, nici nutreţ, nici hrană" 20 . 



16 Ms. Găiceana. 

17 Arhiva Istorică Centrală a Statului, Creditul funciar rural, dos. 1735/1895, p. 
41-42. 

18 Ms. Găiceana. 

19 Biblioteca Academiei R.S.R., mss., Coresp., doc. 122.064 (Scrisoarea lui E. 
Brote către D.A. Sturdza din 12/25 aprilie 1905). 

20 Loc. cit., doc. 122.062 (Scrisoarea lui E. Brote către D. A. Sturdza din 14/27 



In măsura în care îi permiteau relaţiile de producţie existente şi 
obligaţiile sale faţă de proprietar, E. Brote a încercat, reuşind pe 
alocuri, să stârpească unele abuzuri, să creeze condiţii mai omeneşti de 
muncă şi trai. lată câteva măsuri luate de el încă din primele zile: 
"Bătaia sătenilor din partea slujbaşilor moşiei a fost riguros oprită şi 
pedepsită. S-au luat dispoziţiuni severe ca pământul muncit de săteni 
să fie măsurat în mod conştiincios şi exact, ca socoteala şi plata în 
toate afacerile cu sătenii să se îndeplinească în mod regulat şi prompt, 
încât a fost cu putinţă s-a satisfăcut tuturor cererilor de loc de hrană şi 
nici un sătean lipsit cu totul de pământ n-a rămas neîmpărtăşit. Munca 
a fost declarată liberă, adică fiecare sătean avea dreptul să plătească 
arenda locului, taxa de păşune şi avansurile de bani nu numai exclusiv 
prin muncă, ci şi prin numerariu. Pedepsele grele pentru săteni de a fi 
excluşi de la moară, de la pădure etc. au fost desfiinţate" 21 . 

în ultimii ani ai administraţiei lui E. Brote a crescut şi plata diferitelor 
munci: "pentru o prăjină preţurile au fost urcate la arături de la 20 bani 
la 25, la secere de la 20 bani la 40, la praşilă de la 30 bani la 50; pentru 
ziua cu palmele plata s-a urcat de la 1 leu la 1,20 lei şi 1,50; şi pentru 
ziua cu carul de la 2 lei la 2,50 şi 3 lei" 22 . De asemenea, s-a oprit munca 
duminica. 

Planul lui E. Brote era însă mai ambiţios. El nu urmărea numai 
lichidarea unor abuzuri, ci, în general, ridicarea materială şi culturală a 
ţărănimii. A înfiinţat, în acest scop, o Casă de ajutoare care, având ca 
resurse contribuţii de bună voie şi reţineri din plăţile făcute prin 
casieria moşiei (2% din salariul fiecărui slujbaş şi 1% din plata 
lucrătorilor), îşi propunea următoarele : 

a) a da îngrijire medicală gratuită tuturor slujbaşilor şi lucrătorilor şi 
a servi medicamente gratuit; 

b) a da ajutoare în bani tuturor în cazuri de nenorociri; 

c) a face reparaţii urgente la drumurile publice; 

d) a clădi biserica şi şcoala. 

în 10 ani s-au strâns astfel 47.900 lei (34.700 prin reţineri de la plăţi; 
primăria a contribuit cu 6.000, moşia cu 4.000, iar E. Brote personal cu 
2.000 lei). Din această sumă s-au cheltuit cu restaurarea bisericii 
21.000 lei, cu construirea edificiului şcolar (lucrare deosebit de 
necesară, căci până atunci servea drept şcoală o cameră neîncăpătoare 
din localul primăriei) 18.000 lei, cu medicul şi medicamente gratuite 
3.500 lei etc. 

E. Brote a manifestat o atenţie deosebită pentru noua clădire a 
şcolii. în legătură cu aceasta i-a scris şi lui Spiru Haret. Planurile şi 
devizele au fost lucrate în birourile administraţiei moşiei: "Şcoala este 



februarie 1905). 

21 Ms. Găiceana. 

22 Ibidem. 



întocmită pentru 4 sale, din care 2 se vor folosi ca sale de învăţământ, 
una ca cantină şi una ca dormitoriu..." 23 . 

Principala realizare a lui E. Brote în direcţia ridicării ţărănimii a fost 
constituirea, sub îndrumarea şi conducerea sa, a Băncii populare 
Găiceana şi a Băncii federale Concordia. 

Mişcarea pentru înfiinţarea băncilor populare începuse în România în 
anii 1891-1893 24 ; în primii ani însă, evoluţia lor a fost lentă, aşa încât la 
1898 existau doar 24, în general rodul unor iniţiative izolate. Situaţia se 
schimbă începând din acest an, când mişcarea băncilor populare trece 
sub îndrumarea noului ministru al cultelor şi instrucţiunii publice, Spiru 
Haret. Reprezentant al aripii de stânga a Partidului Naţional Liberal, el a 
avut meritul de a fi văzut mai clar decât mulţi alţii necesitatea - chiar în 
interesul menţinerii orânduirii burgheze - ridicării culturale şi 
economice a satelor. Activitatea sa în această direcţie - bazată în 
primul rând pe ajutorul învăţătorilor - s-a bucurat şi de atenţia, uneori 
de aprobarea mişcării socialiste din ţara noastră. Un rol important 
revenea - potrivit concepţiei lui Spiru Haret - diferitelor forme de coope- 
rare a ţărănimii: societăţi de economii şi ajutor mutual, bănci populare, 
cooperative de consum, obşti de vânzare şi cumpărare a pământului 
etc. Rezultatele nu s-au lăsat aşteptate. Numărul băncilor populare 
sporeşte de la 24 în 1898 la 80 în 1900, 710 în 1902 şi 1.625 în 1904. 

E. Brote nu putea rămâne indiferent în faţa acestei evoluţii. Legat 
politiceşte de Partidul Naţional Liberal, el se plasează, prin concepţiile 
sale, în aripa de stânga a partidului, la fel ca Spiru Haret. Mişcarea 
susţinută cu atâta energie de ministrul cultelor şi instruc ţiunii era 
foarte asemănătoare cu cea încercată de el, cu mai mulţi ani în urmă, 
în Transilvania. De o parte şi de alta a munţilor, problema ridicării 
ţărănimii era vitală pentru întreaga naţiune română. 

Dificultăţi erau destule la Găiceana în calea înfiinţării unei bănci. 
Sătenii erau săraci, abia trăiau de pe o zi pe alta, neavând economii pe 
care să le depună. Nici nu erau pregătiţi pentru a organiza şi conduce, 
în folosul lor, o asemenea instituţie. Banca s-a putut totuşi înfiinţa, la 
un nivel modest, cu 50 membri şi 900 lei capital 25 . 

Adunarea de constituire a avut loc, în prezenţa unui delegat al 
Ministerului Cultelor şi Instrucţiunii Publice, la 31 martie 1902, fiind ales 

23 Arhiva B.C.S., S II - 3-101, doc. 40 (Concept de scrisoare către D.A. Sturdza 
din aprilie 1902). 

24 Pentru istoricul băncilor populare, vezi A.G. Galan, Patruzeci de ani de 
experienţe cooperative în România (1893-1934), Bucureşti, 1935. (Extras din 
"Analele statistice şi economice", octombrie-decembrie 1934); idem, 
Monografia cooperaţiei de credit din România. 1906-1935 , Bucureşti, 1935. La 
începutul carierei sale, A.G. Galan a lucrat la Găiceana, sub conducerea lui E. 
Brote. 

25 "Anuarul băncilor populare din România pe anul 1901", Ploieşti, 1902, p. 414- 
415. 



preşedinte al consiliului de adminstraţie E. Brote, iar vicepreşedinte în- 
văţătorul Miron Costin 26 . Tot acum se votează şi statutele societăţii, 
care vor fi publicate 27 . Banca era înfiinţată pentru o durată de 10 ani, 
de la 1 aprilie 1902 până la 31 martie 1912, activitatea ei putând fi 
prelungită prin votul adunării generale. Scopul ei era "de a forma un 
capital prin cotizaţiuni lunare, care va servi la împrumutarea membrilor 
societăţii". Cotizaţia lunară se stabilea la 50 bani (taxa de înscriere fiind 
de 2 lei). Capitalurile erau primite pentru păstrare şi fructificare, cu 
dobândă de 6% anual. împrumuturile se acordau pe termene de 3 şi 6 
luni, putându-se admite şi prelungiri, cu dobânda de 10% pe an pentru 
membri şi 12% pentru persoanele străine. 

Dacă la început, din pricina multiplelor dificultăţi, banca "a mers 
greu şi şchiopătând", după un timp lucrurile s-au îndreptat şi 
"înstituţiunea a luat un avânt neaşteptat" 28 . La sfârşitul anului 1908, 
capitalul său, care pornise de la 900 lei, era de 37.560 lei (aflându-se, 
din acest punct de vedere, pe locul 6 din cele 44 bănci ale judeţului); 
numărul membrilor ajunsese, la aceeaşi dată, 126 (96 plugari, 5 
comercianţi, 4 meseriaşi, 19 proprietari, 1 preot, 1 învăţător) 29 . 

Dacă în privinţa organizării Băncii populare s-a mers pe urme deja 
trasate, în schimb sătenilor de la Găiceana şi, desigur, lui E. Brote, le 
revine meritul de a fi înfiinţat prima Bancă Populară Federală din 
România. întemeierea, federalelor era o necesitate căci, izolate, băncile 
ţărăneşti erau prea slabe pentru a avea un rol economic eficace. în 
vara anului 1906 s-a hotărât, în principiu, asocierea mai multor bănci 
populare în jurul celei de la Găiceana, federala cu numele Concordia 
realizându-se efectiv la 8 iulie 1907 30 . Era alcătuită din 9 bănci sărace, 
al căror capital atingea 46.815 lei, din care numai Banca Găiceana 
poseda peste 25.000. Federala avea o personalitate juridică 
independentă de aceea a societăţilor componente, fiind administrată 
de un consiliu federal (alcătuit dintr-un reprezentant al fiecărei bănci) şi 
o adunare generală (formată din toate consiliile de administraţie). 
Iniţial, capitalul ei era de 4.500 lei (fiecare bancă depusese 500 lei). în 
trei din care numai Banca Găiceana poseda peste 25.000. lei. După 
exemplul dat de Găiceana, mişcarea de federalizare a băncilor 
populare s-a intensificat: tot în 1907 se întemeiază o federală la 
Topoloveni (judeţul Muscel), iar în 1908 încă două: la Dumbrăveni 
(Botoşani) şi Piatra (Romanaţi). 



Livretul-statut al Societăţii Economice "Banca Populară " din Găiceana 
judeţul Tecuci, Tecuci, 1902, p. 13. 

27 Ibidem. p. 3-12. 

28 Ms. Găiceana 

29 "Anuarul băncilor populare şi cooperativelor săteşti din România" Bucureşti, 
1908, p. 201. 

30 Ibidem, p. VI. 



Autorul acestei lucrări a vizitat Găiceana în vara anului 1970 şi a 
putut constata cât de vie este încă amintirea lui E. Brote la toţi 
locuitorii, indiferent de vârstă. Chiar cei mai tineri cunosc câte ceva 
despre el, din ce au aflat de la înaintaşii lor. Desigur, multe fapte sunt 
deformate, s-a creat o adevărată legendă. Părerea unanimă este însă 
că E. Brote, cât a stat aici, "a înflorit moşia", după cum se exprimă un 
ţăran care a avut prilejul să-l cunoască personal; cu toţii remarcă grija 
sa pentru salariaţi, faptul ca în perioadele de secetă împărţea alimente 
oamenilor. învăţătorul Gheorghe Chibzui (născut în 1887) s-a referit şi 
la atenţia lui deosebită faţă de şcoală; obişnuia să asiste la fiecare 
examen. 

Dacă mai este necesară o dovadă a faptului că E. Brote a încercat şi 
a reuşit să se apropie cât mai mult de locuitorii satului, de cei care 
munceau pe moşie, aceasta este uşor de oferit: la 1907 ţăranii de aici 
nu s-au răsculat. Dacă situaţia ar fi fost la 1907 aceeaşi ca la 1898, fără 
îndoială că şi la Găiceana masele asuprite ar fi încercat să-şi facă 
dreptate ridicându-se la luptă, răspunzând, ca în atâtea locuri, violenţei 
prin violenţă. 

La 13/26 martie 1907, E. Brote îi scria lui D.A. Sturdza că, mergând 
la Cernăuţi şi întorcându-se, avusese ocazia să treacă de două ori prin 
judeţele răsculate. Mişcarea se extinsese şi în imediata vecinătate a 
moşiei, dar la Găiceana încă nu se produseseră tulburări 31 . într-o altă 
scrisoare, dă detalii asupra celor petrecute în sat. "Ţăranii - scrie el - n- 
au manifestat în niciun fel, şi-au formulat însă doleanţe", trimiţând 
delegaţi la E. Brote. "Fără intervenţia vreunei autorităţi, am negociat eu 
singur cu ţăranii şi în curând m-am împăcat cu ei spre mulţumirea 
ambelor părţi. Astăzi (duminică) am avut la mine pe delegaţii celor 
zece bănci populare... întrunirea a decurs bine" 32 . Din aceste rânduri se 
observă că ţăranii din Găiceana nu aveau câtuşi de puţin intenţia să 
renunţe la revendicările lor; tactica aleasă a fost însă diferită de a altor 
sate, considerându-se că E. Brote este un om cu care se poate discuta 
şi ajunge la o soluţie, fără folosirea forţei. 

Desfăşurarea paşnică a evenimentelor la Găiceana nu l-a împiedicat 
pe E. Brote să mediteze asupra cauzelor profunde ale marii răscoale şi 
a măsurilor necesare pentru remedierea răului. Fără a-şi depăşi 
mentalitatea burgheză, el are meritul de a fi înţeles bine esenţa 
mişcării, găsind-o nu în abuzurile câtorva mari arendaşi sau în 
"instigările" câtorva intelectuali, ci în exploatarea nemiloasă a maselor 
ţărăneşti. Nu a aşteptat mult pentru a publica un interesant articol în 



31 Biblioteca Academiei R.S.R., mss., Coresp., doc. 122075, (Scrisoarea lui E. 
Brote către D.A. Sturdza din 13/26 martie 1907). 

32 Loc. cit., doc. 122076 (Scrisoarea lui E. Brote către D. A. Sturdza din 25 
martie 1907). 



"Tribuna", sub titlul Mişcarea revoluţionară a ţăranilor din România 33 . 
"Nu acum pentru întâia dată - scrie autorul - ţărănimea se ridică cu 
ciomagul în contra asupritorilor ei... Izbucnirile aceste periodice sunt o 
dovadă neîndoioasă că organizaţiunea socială a statului român suferă 
de o boală foarte grea, care, dacă nu va fi temeinic vindecată, 
ameninţă chiar existenţa sa". "Regatul României - continuă el - vinde 
pe an în străinătate producte ale pământului în valoare de 300 milioane 
lei, şi în acelaşi timp ţăranul român, care în realitate produce prin 
munca braţelor sale acest prisos al ţării, se luptă cu cea mai mare 
mizerie, uneori cu foametea chiar. ... Asupra ţărănimii apasă şi astăzi 
întreaga povară a unui sistem de exploatare bizantin, lacom şi 
nemilos". 

Printre schimbările pe care le crede necesare pentru transformarea 
stării ţăranilor, E. Brote insistă şi asupra unei adevărate reprezentări a 
acestora în parlament. îi scrie lui I. Bianu, candidat la alegerile de 
deputaţi, insistând asupra faptului că deputatul Colegiului III trebuie să 
fie un adevărat trimis al ţăranilor şi nu un boier scos din urnă la 
porunca celor puternici 34 . 

Dar, în concepţia sa, ridicarea ţărănimii trebuia mai întâi să aibă o 
bază economică. în această direcţie îşi intensifică eforturile, 
concretizate, după cum am văzut, în vara anului 1907, în înfiinţarea 
Băncii Federale Concordia. Unele articole pe care le publică în "Tribuna" 
întregesc imaginea acestei activităţi. La 6/19 aprilie 1907 îşi exprimă, 
sub titlul Misiunea băncilor poporale în reforma agrară din România, 
unele păreri deosebit de interesante, care dovedesc neîncrederea sa în 
bunele intenţii ale moşierimii şi speranţa că ţărănimea va reuşi, 
organizându-se, să-şi impună punctul de vedere. Aceste idei sunt 
reluate, cu referire specială la Găiceana, în articolul Băncile poporale 
din România 35 . E. Brote credea deci că problema agrară se va putea 
rezolva printr-o dublă ofensivă, economică şi politică, a ţărănimii. 
Limitele concepţiei sale sunt evidente: pe de o parte nu merge până la 
a cere desfiinţarea deplină a marii proprietăţi, pe de altă parte se pare 
că supraestimează posibilităţile de organizare, de afirmare politică a 
ţărănimii luată izolat. Cu toate acestea, ideile amintite sunt destul de 
radicale, pentru un prieten personal şi politic al lui D.A. Sturdza. 
Conflictul dintre cei doi se apropia. 

Om de la ţară, deşi dintr-un mediu deosebit de cel de la Găiceana, E. 
Brote s-a adaptat perfect la viaţa pe moşie. Treburile moşiei îl absorb 
de dimineaţa până seara, încât cu greu găseşte vreme pentru alte 



33 E. Brote, Mişcarea revoluţionară a ţăranilor din România, în "Tribuna", XI 
(1907), nr. 62 (17/30 martie). 

34 Biblioteca Academiei R.S.R., mss., Coresp., doc. 55571 (Scrisoarea lui E. 
Brote către I. Bianu din 7 mai 1907). 

35 "Tribuna", XI (1907), nr. 196 (5/18 septembrie). 



activităţi: rezolvarea corespondenţei, redactarea unor articole pentru 
"Tribuna", lectura unor cărţi. Din când în când merge şi la Bucureşti; iar 
în vara anului 1898 şi la Constanţa. Mai greu trebuie să fi fost pentru 
soţia sa, care îşi găseşte un refugiu cântând ore în şir la pian, în 
aşteptarea următoarei vizite în capitală. Primul copil, Ionel, se născuse 
în septembrie 1897; urmează al doilea, Eugen, în 1899, al treilea, Ana, 
în februarie 1902 (născută la Dresda) şi al patrulea, Lidia, în ianuarie 
1904. 

O călătorie mai lungă a făcut familia Brote la sfârşitul anului 1901 şi 
primele luni ale anului 1902, în Germania. în această vreme, moşia a 
rămas sub conducerea lui Victor, fratele lui E. Brote, silvicultor de 
profesie, care se stabilise, de asemenea, în România. Trecând şi pe 
teritoriul austro-ungar, E. Brote n-a plecat înainte de a se pregăti 
sufleteşte să ajungă, eventual, în faţa curţii cu juraţi din Cluj. La 3 
decembrie 1901, din Adjud, primul punct al călătoriei sale, îi scria lui I. 
Slavici: "în tot cazul, eu m-am pregătit şi pentru Cluj. Trebuie să 
presupun că nici regelui Carol, nici guvernului român nu i-ar veni astăzi 
la socoteală reînnoirea procesuluj Replicei, Memorandului etc. căci s-ar 
tulbura iarăşi raporturile între Austro-Ungaria şi România. Am însă 
convingerea că situaţiunea noastră, a românilor de dincolo, s-ar 
limpezi. .." 36 36. 

A trecut însă netulburat prin fronltierele austro-ungare, ajungând la 
Dresda, de unde îi scria lui D.A. Sturdza, la 19 decembrie, remarcând 
că nu a mai fost în Germania din 1873 37 . Stabilindu-se pentru întreaga 
iarnă în acest important centru cultural, lucrează intens pentru a 
recupera pe cât posibil timpul pierdut: " Petrecerea aici m-a făcut să 
simt şi mai mult cât am rămas înapoi în cei nouă ani, câţi am stat închis 
în România şi mi-a sporit strădania a folosi intensiv timpul disponibil. 
Colecţia regală de tablouri şi biblioteca regală ocupă cea mai mare 
parte din zi". Este plăcut surprins întâlnind, în colecţiile bibliotecii, şi 
cartea sa despre problema naţională românească. "în al treilea rând 
urmează muzica, care ocupă mai ales serile. Timpul care-mi 
prisoseşte... este destinat excursiilor pedestre în regiunile prea 
frumoase din împrejurime, câteodată în societatea lui Ionel". 

Dar, nu uită nici de interesele moşiei. Negociază cu un mare 
negustor de lemne: "E vorba ca stejarii noştri, cari nu sunt apţi pentru 
cherestea, să fie folosiţi în minele Germaniei" 38 . Se întoarce, cu familia 
sporită prin naşterea celui de al treilea copil, la începutul lunii aprilie 
1902, trecând din nou prin vămile Austro-Ungariei fără niciun incident. 



36 Arhiva B.C.S., S II - 3-101, doc. 35. 

37 Biblioteca Academiei R.S.R., mss., Coresp., doc. 122039 (Scrisoarea lui E. 
Brote către D.A. Sturdza din 19 decembrie 1901). 

38 Loc. cit., doc. 122040 (Scrisoarea lui E. Brote către D.A. Sturdza din 22 
februarie 1902). 



"Precum se vede - notează cu acest prilej - ei n-au nevoie de mine nici 
în libertate, nici în puşcărie " 39 . 

La începutul anului 1906, face o nouă călătorie în Germania. Despre 
zilele petrecute acum la Berlin cunoaştem mai puţine amănunte. Poate 
că a profitat de această vizită pentru a stabili contacte cu diferiţi oa- 
meni politici germani, oferindu-le, după cum îi propunea I. Bianu, 
exemplare ale cărţii sale privind problema naţională română. 

Absorbit de muncă şi de viaţa de familie, E. Brote nu întrerupe însă 
niciun moment legătura cu prietenii săi, dovadă fiind bogata 
corespondenţă care ne-a rămas din aceşti ani. Este plin de solicitudine 
pentru S. Albini care, dintre emigraţi, s-a adaptat cel mai greu în 
capitala României, neavând multă vreme o slujbă stabilă, până când în 
1904 devine ajutor corector al publicaţiilor Academiei. La scurtă vreme 
după stabilirea sa la Găiceana, în vara anului 1898, E. Brote îl invită 
aici, descriindu-i detaliat patru drumuri pe unde poate ajunge 40 . S. 
Albini răspunde îndată invitaţiei. 

Cu I. Bianu, E. Brote întreţine de asemenea o strânsă corespondenţă, 
vizitându-l la Bucureşti şi fiind vizitat la rândul său la Găiceana, de pildă 
în vara anului 1905. Se părea că nimic nu poate clinti o prietenie 
consolidată de-a lungul atâtor ani. "în aşa grele valuri sufleteşti - îi scria 
I. Bianu - prieteniile vechi şi probate în timp de lungi şi bune decenii 
sunt nepreţuite comori de mângâiere şi de întărire" 41 . 

într-o situaţie asemănătoare cu E. Brote se afla I. Slavici. De fapt, 
vieţile celor doi urmează adesea drumuri paralele. Cu începere de la 15 
iunie 1894, I. Slavici devenise - tot prin sprijinul lui D.A. Sturdza - 
directorul Institutului Ottetelişanu din Măgurele 42 , îndeplinind aici, ca şi 
E. Brote, o muncă de pionierat. Pe lângă corespondenţa ce se stabileşte 
între Măgurele şi Găiceana, cei doi prieteni se întâlnesc din când în 
când, scriitorul vizitându-l pe E. Brote la moşie, în primăvara anului 1 
900 43 şi, apoi, în 1907. 

Dar, cea mai întinsă corespondenţă E. Brote continuă să o aibă cu 
D.A. Sturdza pe care îl vede, desigur, în dese rânduri, şi la Bucureşti, ca 
şi la Găiceana, vizitată din când în când de proprietarul moşiei. Legă- 
turile depăşesc cu mult sfera intereselor stricte, politice sau economice. 
Când vine în capitală, familia Brote este invitată în chip obişnuit în casa 
Sturdza. Până în 1907 relaţiile sunt dintre cele mai cordiale, când, pe 

neaşteptate, se ajunge la o răcire şi, apoi, la ruperea totală a 
raporturilor. 

E. Brote nu intenţiona să mai rămână la Găiceana după sfârşitul 
celor 10 ani prevăzuţi în contract (ar fi dorit ca moşia să fie arendată 
ţăranilor). Nu avea însă cum să prevadă sfârşitul dramatic al relaţiilor 
sale cu D.A. Sturdza. în septembrie 1907 notează că "raporturile între 
mine şi dânsul s-au înăsprit foarte rău " 44 . Iar câteva luni mai târziu, 
primul ministru îi cerea să părăsească neîntârziat Găiceana. în sfârşit, 
în aceste condiţii, scrie E. Brote "la 12 martie 1908 am părăsit 
împreună cu familia mea moşia şi casele clădite de mine, unde am stat 
în cele mai grele împrejurări ale vieţii mele zece ani neîntrerupţi " 45 . 

Desigur, o cauză a rupturii a fost de ordin financiar. Făcând investiţii 
multe - şi absolut necesare - şi încercând să ridice starea ţăranilor, E. 
Brote nu a putut realiza veniturile scontate de proprietar (în timp ce în 
contract se arăta că până la 80.000 lei anual se cuveneau lui D.A. 
Sturdza, în total acestuia i s-au plătit vreme de 10 ani, 316.000 lei, deci 
o medie anuală de aproximativ 32.000 lei, mai puţin de jumătate din 
cât sperase el). Principala cauză trebuie să fi fost însă de natură 
politică. E. Brote scria în toamna anului 1907 : 

"Neînţelegerile şi răceala se manifestă pe terenul afacerilor, dar au 
netăgăduit un izvor politic " 46 . Prin concepţiile sale economice, sociale, 
E. Brote se apropia mai mult de generaţia tinerilor liberali decât de D.A. 
Sturdza. Răscoala din 1907, demonstrând necesitatea imperioasă a 
unor reforme, nu făcuse decât să adâncească neînţelegerea dintre cele 
două generaţii: stânga liberală îşi dădea seama că rezolvarea 
problemei ţărăneşti nu mai putea fi amânată. Nu putem trece însă nici 
peste faptul că încă din 1907 D.A. Sturdza începuse să dea semne de 
alienaţie mintală, amplificată în cursul anului 1908. Poate că fără 
această treptată slăbire şi dezorientare a inteligenţei şefului liberal, 
raporturile sale cu E. Brote nu ar fi ajuns aici. 

Trist este însă faptul că sfârşitul legăturii cu D.A. Sturdza l-a rupt pe 
E. Brote şi de alţi prieteni, care ar fi putut să vadă mai clar şi mai 
departe în întreaga afacere. I. Bianu, partizan politic al lui D.A. Sturdza, 
rupe complet relaţiile cu el. Se pare că şi S. Albini încetează legăturile. 
Eşecul financiar de la Găiceana se completa astfel printr-un eşec încă 
mai grav: pierderea unor prieteni ele aproape o viaţă. 

Retras la Găiceana, E. Brote a continuat să păstreze un strâns 
contact cu mişcarea naţională transil văneană. Nu a părăsit niciun 
moment acţiunea pentru reluarea activismului, pe care o iniţiase în anii 

1895-1896. Desigur, aflat departe de câmpul ele luptă, nu poate da 
decât anumite indicaţii cu caracter general, dar acestea sunt în linii 
mari urmate de gruparea din jurul "Tribunei poporului". Se află în 
corespondenţă cu conducătorii acesteia de la Arad: I. Russu-Şirianu, V. 
Mangra şi R. Ciorogariu. Cu I. Russu-Şirianu se întâlneşte şi în România, 
în mai multe rânduri, căci ziaristul arădean petrecea în fiecare an 
câteva săptămâni peste munţi. Considerându-I în continuare 
conducătorul lor, cei de la "Tribuna poporului" îi cer adesea sfaturi: 
"...te rog - îi scrie I. Russu-Şirianu în ianuarie 1899 - ca să ne scrii cât 
mai des. Dacă nu poţi articole pentru ziar, ne prinde bine şi câte o 
scrisoare, în care, fie cât de scurt, dar să ne spui părerile d-tale asupra 
lucrurilor la ordinea zilei" 47 . 

Părerile asupra evoluţiei evenimentelor, E. Brote şi le-a exprimat 
destul de des, colaborând cu numeroase articole la "Tribuna poporului", 
în acelaşi timp, nu părăseşte ideea mai veche de a influenţa cercurile 
politice germane, în vederea acordării unui sprijin pentru rezolvarea 
problemei naţionale româneşti. Rodul acestei preocupări este lucrarea 
Das magyarische Ungarn und der Dreibund, pe care o publică la 
Munchen, în 1899 48 . 

Bogată în date şi statistici, ca toate studiile sale, broşura amintită 
este o nouă ilustrare a situaţiei populaţiei române din Transilvania. 
Sunt prezentate, de pildă, detaliat, starea învăţământului în Ungaria 
(numai 14 şcoli medii nemaghiare: 7 germane, 6 române, 1 sârbă) şi 
procesele politice (363 români condamnaţi între 1886-1896). 

Autorul îşi exprimă convingerea că nemulţumirea popoarelor 
asuprite - inclusiv a germanilor - slăbeşte Ungaria şi, implicit, întreaga 
monarhie habsburgică. De asemenea, se conturează tot mai clar 
tendinţa multor oameni politici maghiari de a despărţi ţara lor de 
Austria. Se adaugă şi nemulţumirea regatului român în faţa asupririi 
românilor din Transilvania, ceea ce duce, de asemenea, la slăbirea 
Triplei Alianţe, prin orientarea României spre alte state. Concluzia 
lucrării trebuia să dea de gândit oamenilor politici germani. 

Desigur, încercarea lui E. Brote de a demonstra factorilor politici 
germani necesitatea rezolvării problemei naţionale în monarhia 
habsburgică, este meritorie. El spera că germanii vor fi suficient de 
lucizi pentru a înţelege că, dacă unul din statele Triplei Alianţe este 
măcinat de contradicţii interne, întregul bloc militar şi politic devine 
vulnerabil. Gândind astfel, a supraapreciat însă priceperea guvernului 
german. 

între timp, în Transilvania continua înfruntarea dintre activişti şi 

pasivişti. 1901 se anunţa ca un an important, având loc noi alegeri 
parlamentare. în iulie 1901 s-a ţinut o consfătuire comună a 
reprezentanţilor celor două curente, la Timişoara. O a doua conferinţă a 
avut loc la Cluj pentru a se stabili atitudinea în faţa alegerilor. Dar, nu 
s-a înregistrat nicio apropiere. "Tribuna" a publicat un apel, chemând la 
continuarea politicii de pasivitate. Deşi se opuneau acestui program, 
cei din jurul "Tribunei poporului" nu au îndrăznit nici ei să părăsească 
pasivitatea, aşteptând un prilej mai favorabil. O scrisoare trimisă de V. 
Mangra lui E. Brote la sfârşitul anului 1901 ne lămureşte asupra tacticii 
activiştilor: "Astfel, arădanii n-au subscris apelul pentru pasivitate, 
rămânând consecvenţi programului «Tribunei poporului», dar nici n-au 
intrat în activitate, ca să nu li se poată imputa că ei strică 
"solidaritatea" şi mai ales că nu puteau lua răspunderea situaţiei şi 
riscul succesului, căci păşirea în activitate şi eventuala cădere la 
alegeri ne-ar fi nimicit tot prestigiul şi autoritatea de politicieni 
serioşi" 49 . 

Sub titlul Puncte nouă de orientare, E. Brote publică în "Tribuna 
poporului", la 20 octombrie/2 noiembrie 1901, un articol, cel puţin la fel 
de important ca Punctele de orientare din 1897. Acum el face un pas 
mare înainte, afirmând: "Trebuie să recunoaştem că politica de 
pasivitate n-a reuşit să atingă niciunul din scopurile propuse, dorite şi 
aşteptate", şi referindu-se la "curentul ce s-a creat de la 1894 încoace 
printre fruntaşii români pentru părăsirea politicii de pasivi tate". 
"Organizaţiunea noastră ultimă se întemeia pe ideea prezentării 
Memorandului. Această idee a fost realizată şi conducerea politicii 
noastre naţionale n-a ştiut să dea armatei disciplinate o altă direcţie 
politică. La început armata a stat pe loc, apoi s-a dezorganizat, fiindcă 
lipsea ideea politică". Această "idee politică", la care face aluzie E. 
Brote, este desigur activismul, şi la adoptarea lui se referă atunci când 
scrie că "un număr de fruntaşi români trebuie să stabilească în mod 
clar şi precis un program de acţiune" 50 . 

Articolul lui E. Brote a devenit un adevărat program pentru gruparea 
de la "Tribuna poporului". De acum înainte, lupta pentru noua orientare 
se poartă pe faţă, fără ascunzişuri şi subtilităţi tactice. "Articolul trimis, 
după cum ai văzut deja - îi scrie I. Russu-Şirianu - l-am considerat drept 
începutul, fixarea unei noi ere politice pentru noi. L-am publicat deci la 
loc de frunte şi aşa am şi hotărât, ca acţiunea noastră viitoare s-o 
pornim după cum ai indicat. Socotim că s-au copt deja lucrurile aşa fel, 
încât pe baza programului ce ai desfăşurat să luăm conducerea" 51 . 

In ianuarie 1902, E. Brote scrie şi mai clar în "Tribuna poporului": 
"Rămâne deci o singură cale care ne poate duce Ila scop: lupta 
constituţională. Nu ne facem iluziuni, ci ne dăm pe deplin seama, că va 
fi o luptă grea şi îndelungată, însă nu lipsită de orice şanse de izbândă. 
Presupunând o organizaţiune politică bine îngrijită, românii pot trimite 
un număr considerabil de deputaţi în Camera ungară" 52 . Paralel 
îndeamnă la o apropiere atât de naţionalităţile nemaghiare, cât şi de 
Curtea din Viena. 

Poziţia "Tribunei poporului" devenise între timp puternică. 
"Politiceşte o ducem mai bine... Am făcut un pas mare înainte, suntem 
consideraţi în cercul unde înainte vreme n-aveam pe nimeni", scria I. 
Russu-Şirianu la începutul anului 1901 53 . în mai 1899, grupul de la 
"Tribuna poporului" reuşise să impună alegerea lui losif Goldiş ca 
episcop al Aradului. în schimb, noul episcop şi-a ajutat pe toate căile 
sprijinitorii. 

Un nou pas s-a încercat în anul 1902. Murind losif Goldiş, cei de la 
"Tribuna poporului" îl susţin pe însuşi V. Mangra, în alegerea de 
episcop. în iunie 1902 V. Mangra este ales, dar guvernul îi refuză 
întărirea. 

Cu tot acest eşec, interpretind după înclinaţiile sale programul 
"Tribunei poporului", mai corect spus programul lui E. Brote, V. Mangra 
adoptă o atitudine care nemulţumeşte sau nelinişteşte pe proprii săi 
prieteni. încearcă şi reuşeşte, încă înainte de alegerea sa neizbutită, să 
stabilească relaţii personale cu oamenii politici maghiari şi cu membri 
ai guvernului. La 26 de cembrie 1901, îi scria lui E. Brote: " ...cultivarea 
relaţiunilor cu cercurile diriguitoare ni se impune ca o cerinţă 
neapărată, ceeea ce eu din a mea parte am şi urmat consecvent de 
când mă găsesc în demnitatea de vicar episcopesc şi şef al 
consistoriului, astfel căutând a-mi asigura încrederea lor, şi aceasta 
cred că mi-a şi succes. Fispanul (prefectul) comitatului Bihor mi-a 
declarat în faţă că dânsul este pe deplin mulţumit cu atitudinea mea şi 
are toată încrederea în mine... Tot asemenea şi căpeteniile guvernului 
până acum mi-au dat toată cuvenita atenţiune. De la ministrul 
Wlassics, cât şi de la ministrul prezident Szell, am primit de anul nou 
1902 felicitări autografe. Avem dară legături şi putem comunica direct 
cu cercurile conducătoare" 54 . încrederea guvernanţilor în V. Mangra nu 
era însă deplină; numai astfel se explică faptul, şi aşa destul de 
paradoxal dacă ţinem seama de înaltele relaţii ale vicarului înşiruite 



noiembrie 1901). 

52 E. Brote, Reflexiuni politice, în "Tribuna poporului", VI (1902), 8/21 ianuarie. 

53 Arhiva B.C.S., doc. 4127 (Scrisoarea lui I. Russu-Şirianu către E. Brote din 9 
februarie 1901). 

54 Arhiva B.C.S., doc. 2450 (Scrisoarea lui V. Mangra către E. Brote din 26 
decembrie 1901). 



mai sus, că totuşi i-a fost respinsă în 1902 întărirea ca episcop. 

Despre atitudinea lui V. Mangra îi scria lui E. Brote şi R. Ciorogariu: 
"Mangra, sub oroarea persecuţiei sale din Sibiu, a dezminţirilor 
mârşave şi a proceselor pierdute s-a încovoiat; anume, cearcă graţiile 
stăpânirii şi şi-a dat în petec cu ea... Noi tot îi zicem să rămână între 
limitele noastre, care sunt intenţia de a face pace şi a pregăti această 
pace prin convingerea maghiarilor despre lipsa unei păeci şi 
insuficienţa lor pentru a trăi fără de noi. Dânsul ne replică că noi nu 
ştim rostul politicii..." 55 . 

E. Brote a aprobat însă tratativele lui V. Mangra, deoarece 
corespundeau, cel puţin parţial, vederilor sale, şi în acelaşi timp 
vederilor guvernului României şi însuşi regelui. Această aprobare, E. 
Brote i-o transmite lui V. Mangra şi este evident că ea l-a determinat în 
mare măsură să meargă înainte pe calea aleasă. îi comunică şi faptul 
că "până la cel mai suspus demersurile d-voastre pentru un modus 
vivendi află vii aprobări... M-am ţinut dator să comunic şi acestea şi 
înaintea Majestăţii Sale la Abbazia. Regele avea cunoştinţă de toate" 56 . 

De altfel, V. Mangra îi scria detaliat lui I. Bianu, probabil pentru ca 
ştirile trimise să ajungă îndată de la acesta la D.A. Sturdza, cu care I. 
Bianu era în strânse legături. într-o măsură care nu este deloc neglija- 
bilă, Partidul Naţional Liberal se află deci în spatele acţiunilor lui V. 
Mangra. 

Paralel se desfăşoară lupta, care beneficiază însă de o bază mult mai 
largă, pentru reintrarea partidului în activitate. "Tribuna poporului" a 
fost, desigur, principala susţinătoare a noilor idei, prin articolele lui I. 
Russu-Şirianu, E. Brote, I. Slavici, V. Goldiş, V. Mangra, R. Ciorogariu 
etc. Dar nu a fost singură. Un loc important în lupta pentru triumful 
activismului îi revine gazetei "Libertatea" de la Orăştie. Apare la 1 
ianuarie 1902, fiind întemeiată de un grup de tineri, printre care se 
remarcă Aurel Vlad şi Al. Vaida Voievod. în coloanele sale, activismul 
este susţinut fără rezerve, mai ales prin articolele lui Aurel Vlad, cel mai 
harnic dintre colaboratori. Cea mai mare senzaţie fac însă rândurile 
scrise de loan Mihu, o personalitate interesantă a vieţii politice 
transilvănene, aflat în afara grupărilor politice. în numărul din 23 
februarie/8 martie 1902, I. Mihu cere revizuirea programului din 1881, 
prin eliminarea punctelor 1 şi 9 (autonomia Transilvaniei şi opoziţia faţă 
de dualism); în schimb, declară el, "programul trebuie întregit cu 
postulatele social-politice, agrare şi economice". Autorul nu se 
pronunţă pentru activism sau pasivism, dar cere o politică mai realistă 



55 Arhiva B.C.S., doc. 4194 (Scrisoarea lui R. Ciorogariu către E. Brote din 9 
decembrie 1904). 

56 Arhiva Bibliotecii Institutului Mitropolitan Sibiu, Fond V. Mangra, doc. 284 
(Scrisoarea lui E. Brote către V. Mangra din 14/27 mai 1901). Nu cunoaştem, în 
rest, nimic despre călătoria lui E. Brote la Abbazia. 



şi este evident că simpatizează activismul 57 . 

Lui I. Mihu îi răspunde E. Brote în "Tribuna poporului", expunându-şi 
punctul de vedere despre programul partidului. Deosebirea faţă de 
cererile lui I. Mihu este doar formală; în realitate şi el, în formă ocolită, 
cere revenirea la activism 58 . 

Activismul mai este sprijinit, în afara "Tribunei poporului" şi 
"Libertăţii", de "Telegraful român", organul Mitropoliei ortodoxe, 
redactat de T.V. Păcăţian. De asemenea, tot la Orăştie, mai apărea 
gazeta "Activitatea", cu titlu semnificativ. 

în decembrie 1902 moare I. Raţiu, preşedintele Partidului Naţional. 
Noul preşedinte, ales tot de partizanii pasivismului, este G. Pop de 
Băseşti. După alegerea sa, în 1903 s-au reluat încercările de apropiere. 
Astfel, la 4 februarie 1903, I. Russu-Şirianu îi scria, exprimându-şi 
speranţa în restabilirea bunei înţelegeri: "Am un plan întreg în privinţa 
asta, pe care l-am comunicat astă-vară şi regretatului dr. I. Raţiu; el l-a 
aprobat... D-ta, şi prin trecutul şi prin poziţia d-tale, eşti menit să 
prezidezi la realizarea unei înţelegeri frăţeşti între luptătorii care 
aceeaşi ţintă urmărim" 59 . 

Poziţia activiştilor devine şi mai bună în urma sistării apariţiei 
"Tribunei" din Sibiu (la 16/29 aprilie 1903). "Tribuna" dispărea, după 19 
ani de existenţă, în primul rând ca urmare a dificultăţilor financiare, dar 
desigur şi în urma alunecării terenului pe care se aflau pasiviştii. 
"Tribuna poporului" îşi schimbă, la începutul anului 1904, numele în 
"Tribuna"; cei din jurul "Tribunei" de la Arad se consideraseră de altfel, 
de la bun început, singurii continuatori ai mişcării tribuniste, inaugurată 
în 1884, printre alţii, de I. Slavici şi E. Brote. 

Nici în anul 1903 activiştii nu au reuşit să îi atragă pe cei care nu se 
hotărau să renunţe la vechea tactică. Neluându-se nicio hotărâre, Aurel 
Vlad, profitând de o alegere parţială desfăşurată în cercul vacant Dobra 
(Hunedoara), a candidat, fără a mai cere învoirea comitetului naţional 
(declarând în programul său că renunţă la vechile puncte 1 şi 9) şi a 
fost ales la 24 mai/6 iunie 1903 60 . Efectul acestei victorii a fost re- 
marcabil. S-a dovedit că, în ciuda sistemului electoral neechitabil şi 
modului cum se făceau alegerile, românii pot totuşi să intre în 
parlament. Până în iunie 1903 nu era încă pe deplin clar dacă vor avea 
câştig de cauză activiştii sau pasiviştii. Acum deznodământul devenise 
evident. 



57 Scrisoarea d-lui dr. I. Mihu adresată unui fondator al foii "Libertatea", în 
"Libertatea", I (1902), nr. 11 (23 februarie/8 martie). 

58 E. Brote, Revizuirea programului naţional din 1881, în "Tribuna poporului", VI 
(1902), nr. 46 (9/22 martie). 

59 Biblioteca Centrală Universitară Cluj, Pop de Băseşti, Corespondenţă, voi. III 
(Scrisoarea lui I. Russu-Şirianu către G. Pop de Băseşti, din 4 februarie 1903). 

60 T.V. Păcăţian, op. cit, voi. VIII, 1915, p. 106-107. 



Desigur, "Tribuna poporului" a celebrat evenimentul: "învingerea de 
la Dobra ne îndreptăţeşte a nădăjdui că la alegerile generale ne va 
succede a trimite în parlament cel puţin vreo 1 0-15 deputaţi na- 
ţionali" 61 . Iar, ceva mai târziu, I. Russu-Şirianu îi scria lui E. Brote despre 
o consfătuire care a avut loc la Sibiu, la 9 septembrie 1903, cu care 
ocazie "toţi cei buni şi în comun acord s-au decis a pune la cale - din 
Arad - o conferinţă naţională, care să proclame activitatea pe toată 
linia. După toate probabilităţile vom candida 40-45. Ne mulţumim să 
iasă a treia ori a patra parte" 62 . 

La rândul său, E. Brote a comentat victoria lui A. Vlad în articolul 
însemnătatea politică a alegerii de la Dobra 63 , arătând că îndelungata 
criză a Partidului Naţional Român a fost cauzată de neînţelegerea, de 
către unii, a necesităţii unei schimbări tactice, după anii mişcării 
memorandiste. Putea să declare cu satisfacţie: "După alegerea de la 
Dobra nimeni nu se mai poate îndoi că lupta detestabilă şi sălbatică 
contra noastră a fost o lucrare nepricepută, rea şi în detrimentul po- 
porului român". Căci, victoria lui A. Vlad îl răzbuna şi pe E. Brote pentru 
acuzaţia de "trădare naţională" ce-i fusese adusă în 1896. 

Evenimentele desfăşurându-se conform prevederi lor sale, E. Brote 
încearcă să se reîntoarcă în Transil vania. într-adevăr, dacă ar fi revenit 
în 1904, dat fiind locul de frunte ocupat de " Tribuna" din Arad pe scena 
politică transilvăneană, ar fi putut juca din nou un rol de prim plan. 
Prietenii săi îl aşteptau cu nerăbdare. La 14/27 ianuarie 1904, sub titlul 
Exilaţii noştri, "Tribuna" anunţa că, dată fiind prescrierea sentinţelor şi 
urmăririlor decretate de tribunalul din Cluj în 1894, cei trei exilaţi - E. 
Brote, A.C. Popovici, S. Albini - vor putea reveni. Autorul articolului - 
poate chiar I. Russu-Şirianu - îşi făcea mari speranţe mai ales în ce 
priveşte reîntoarcerea şefului tribuniştilor. 

Ocazia era prea frumoasă pentru a nu profita de ea şi, într-adevăr, în 
primăvara anului 1904, E. Brote se prezintă la consulatul austro-ungar 
din Bucureşti, unde află însă că "eu, prin absenţa mea îndelungată din 
patrie, am încetat a fi cetăţean ungar " 64 . îşi manifestă dorinţa de a-şi 
recâştiga drepturile. Cererea sa este predată de consulat vicecomitelui 
din Sibiu, acesta înaintând-o Ministerului de Interne din Budapesta. La 
sfârşitul lunii septembrie, era respinsă ("rezoluţia către vicecomitele 
sibian este semnată de însuşi contele Tisza", nota E. Brote). Refuzul i se 



61 Biruinţa de la Dobra în "Tribuna poporului", VII (1903), nr. 96 (28 mai/10 
iunie). 

62 Arhiva B.C.S., dOc. 4134 (Scrisoarea lui I. Russu-Şirianu către E. Brote din 24 
septembrie 1903). 

63 "Tribuna", VII (1903), nr. 106 (11/24 iunie). 

64 Relatarea întregului demers pentru revenirea în Transilvania este făcută de 
E. Brote într-o scrisoare, din 12/25 decembrie 1904, către R. Ciorogariu (aflată 
în arhiva Roman Ciorogariu). 



comunică prin vice-consulatul austro-ungar din Focşani, la 7 decembrie 
1904. "Cred că Tisza - comenta E. Brote - a procedat faţă cu mine 
corect, deşi nu legal. Dacă el nu voieşte o înţelegere cu românii, este 
mai cu minte, ca să taie de la început orice drum...". 

Neputând rămâne fără nicio cetăţenie, o cere pe cea română, iar 
"corpurile legiuitoare române au satisfăcut cu o grabă măgulitoare 
cererii mele". într-adevăr, la 1/13 decembrie 1904 prezintă cererea, iar 
la 2/15 decembrie se aprobă de Camera Deputaţilor cu 49 voturi pentru 
şi 27 contra (ultimele sunt explicabile, căci le gâturile sale cu D.A. 
Sturdza şi noua linie politică inaugurată în Transilvania îi aduseseră mai 
mulţi adversari); senatul votează la 3/16 decembrie, rezultatul fiind 43 
voturi pentru şi 8 contra. Legea este promulgată la 9/22 decembrie, iar 
" diploma regală pentru Eugen Brote, comuna Găiceana, judeţul Tecuci, 
spre a se constata că domnia sa se poate bucura de toate drepturile 
civile şi politice de cetăţean român" este semnată la 16 decembrie 
1904 de regele Carol I 65 . 

în felul acesta, E. Brote se vedea nevoit să renunţe sau să-şi amâne 
pe un termen nedefinit revenirea în fruntea mişcării naţionale 
transilvănene. Dar, un moment prielnic, ca cel din 1904, nu avea să 
mai gă găsească. 

în Transilvania, evenimentele se precipitau. încă din 1903, partizanii 
noii tactici insistaseră pentru convocarea conferinţei naţionale a 
partidului. în cursul anului 1904 ofensiva lor s-a intensificat, în timp ce 
pasiviştii se opuneau convocării, dându-şi seama că această conferinţă 
va impune noile idei. Până la urmă au fost ne voiţi totuşi să cedeze. 

Conferinţa naţională s-a ţinut la Sibiu, la 10 ianuarie st. n. 1905. 
Trecuseră 12 ani de la ultima conferinţă naţională (iulie 1893), interval 
care se explică prin procesul Memorandumului, interzicerea activităţii 
Partidului Naţional Român (iunie 1 894) şi mai ales prin criza 
îndelungată. Au participat 97 de delegaţi, majoritatea din Transilvania 
propriu-zisă şi din părţile Aradului, mai puţini din Banat. 

în urma unui raport prezentat de I. Suciu, conferinţa hotărăşte, cu 79 
voturi contra 12, abandonarea pasivităţii, reluarea activităţii 
parlamentare. în vederea alegerilor sunt numiţi 26 de candidaţi oficiali, 
lăsându-se şi posibilitatea numirii altora, după împrejurări, în cercurile 
rămase vacante. 

în ce priveşte programul partidului, pentru a nu se expune 
învinuirilor (nu trecuse prea mult de când E. Brote fusese acuzat de 
"trădare naţională" ), conferinţa a declarat că îl lasă neatins, dar 
"admiţând în faţa evoluţiunilor actuale politice posibilitatea unei 
revizuiri în sens de dezvoltare şi amplificare" 66 . 

în realitate, pentru cine îl citeşte cu atenţie, este evident că 



Diploma se află în arhiva Ana Dogariu. 
T.V. Păcăţian, op. cit, voi. VIII, p. 169. 



programul nu a rămas cel vechi. Punctele 1 şi 9, esenţiale în 1881, 
acum au dispărut. Acest fapt nu trebuie interpretat ca o concesie, ci 
doar ca o adaptare tactică. Combaterea dualismului şi a anexării Tran- 
silvaniei nu este însă uitată, ci doar amânată, în aşteptarea unor 
condiţii mai prielnice. Astfel, propunea lui I. Mihu şi E. Brote era 
acceptată (în locul vechiului articol 1 se revendică "recunoaşterea 
poporului român de individualitate politică alcătuitoare de stat şi 
asigurarea dezvoltării sale etnice şi constituţionale prin instituţiuni de 
drept public"). 

în schimb, cu mai multă hotărâre ca în 1881, programul cere votul 
universal şi secret, care dacă ar fi fost adoptat, mai mult decât 
desfiinţarea dualismului şi autonomia Transilvaniei, ar fi zdruncinat 
vechea Ungarie. Asupra acestui punct se putea realiza o alianţă cu 
socialiştii români transilvăneni, precum şi cu alte cercuri politice. Se 
cere, de asemenea, reglementarea prin lege a dreptului de întrunire şi 
asociere. în sfârşit, apar câteva revendicări social-economice, care 
lipseau în programul din 1881: reforma impozitelor, stabilirea 
impozitului progresiv, împroprietărirea ţăranilor prin vinderea în condiţii 
favorabile a moşiilor statului, în ce-i priveşte pe muncitori asigurări 
pentru boală şi bătrâneţe. 

Tot acum este aleasă şi noua conducere a partidului, în frunte cu G. 
Pop de Băseşti; alături de el, printre alţii: T. Mihali, V. Lucaciu, Al. Vaida 
Voievod, A. Vlad, I. Suciu, Şt. Cicio Pop. 

Rezultatul alegerilor (ianuarie-februarie 1905) a fost un succes 
pentru români, dacă ţinem seama de faptul că participau la o primă 
confruntare electorală după mulţi ani de pasivitate. Au reuşit 8 
candidaţi: Nicolae Comşa, Vasile Dămian, Teodor Mihali, Aurel Novac, 
Aurel Vlad, Ştefan Cicio Pop, loan Russu-Şirianu, loan Suciu. De 
asemenea, a fost ales un deputat sârb şi unul slovac (Milan Hodza). Cei 
10 vor forma în parlamentul din Budapesta, Clubul Naţionalităţilor, 
preşedinte fiind T. Mihali şi secretar M. Hodza. Odată cu reluarea acti- 
vităţii parlamentare, alianţa naţionalităţilor îşi începe, cu forţe noi, sub 
forme noi, lupta. Activismul triumfase. într-o bună măsură, triumful său 
însemna şi o victorie a lui E. Brote. 

Alegerile din anul următor - 1906 - nu fac decât să justifice reluarea 
activismului şi să dovedească posibilităţile reale ale acestei tactici. 
Reuşesc acum 15 deputaţi români, 8 slovaci şi 4 sârbi. Clubul 
naţionalităţilor din cadrul Parlamentului ungar devine astfel o forţă de 
care trebuia să se ţină seama. 

Desigur însă că, pentru a se ajunge la ţel, nu era suficientă lupta în 
parlament. Trebuiau în continuare mobilizate masele populare şi, în 
acelaşi timp, iniţiată o apropiere de alte forţe politice din Ungaria care 
militau împotriva regimului existent. în aceşti ani se accentuează 
apropierea (vizibilă încă din 1903) între mişcarea naţională românească 



şi socialişti. Cele două forţe politice se deosebeau, fireşte, în 
numeroase privinţe, baza lor socială şi scopurile finale ale luptei fiind în 
bună măsură diferite. Dar existau şi numeroase revendicări comune, 
tinzând la democratizarea vieţii politice din Ungaria, în primul rând 
cererea votului universal (care în 1907 se aplicase în Austria). 
"Socialiştii - se scrie în "Tribuna" la 11/24 septembrie 1905 - sunt foarte 
buni agitatori. în chestia votului universal am putea învăţa mult de la 
ei'" 67 . într-un alt număr al ziarului, se arăta că socialiştii "au cuvânt bun 
pentru noi şi recunosc îndreptăţirea plângerilor noastre" 68 . 

Intensificarea activităţii în parlament, strângerea alianţei cu celelalte 
popoare din Ungaria, apropierea de socialiştii români din Transilvania, 
sunt fapte care demonstrează că mişcarea naţională românească, în 
anii ce au urmat conferinţei din 1905, îşi regăsise vigoarea din anii 
Memorandumului, reuşise să se adapteze noilor condiţii şi forme de 
luptă. 

în faţa problemelor din ce în ce mai complexe care stăteau în faţa 
românilor, o consultare a lui E. Brote cu principalii săi partizani politici 
devenea tot mai necesară, corespondenţa sau discuţiile întâmplătoare, 
cu unul sau cu altul dintre aceştia, nefiind suficiente. 

Planul unei consfătuiri este pus în aplicare la începutul lunii august 
1907, când sosesc la Găiceana I. Slavici, V. Mangra şi R. Ciorogariu. 
Rezultatul discuţiilor este consemnat în aşa-numitul "Pact de la 
Găiceana", document de mare valoare pentru cunoaşterea liniilor 
directoare ale mişcării naţionale româneşti la începu tul secolului XX 69 . 

Cele 9 puncte ale înţelegerii prevăd următoarele: 

1. Semnatarii vor sprijini pe reprezentanţii români în Parlamentul din 
Budapesta, cât timp aceştia vor susţine programul naţional; vor încerca 
să intre în legătură mai ales cu Al. Vaida Voievod şi I. Maniu. 

2. Vor încerca să stabilească un contact cu Partidul Social Democrat 
din Ungaria 70 , îl vor susţine în ce priveşte punctele comune, acceptând 
chiar să colaboreze cu el. 

3. Vor încerca să stabilească legături cu croaţii. 

4. Se pronunţă contra oricărui conflict, pe motive confesionale, cu 
greco-catolicii. 

5. Se vor păzi să intre în conflict cu vreunul din partidele din 
România. 



67 Forţa socialistă, în "Tribuna", IX (1905), nr. 169 (11/24 septembrie). 

68 "Tribuna", X (1906), nr. 99 (25 mai/7 iunie). 

69 Miron Constantinescu, Un document inconnu (5-9 aout 1907) concernant la 
lutte naţionale de liberation des Roumains de Transylvanie, în "Revue roumaine 
d'histoire", nr. 3/1965, p. 571-576. 

70 Organizată în 1905, secţia română a Partidului Social Democrat din Ungaria 
îşi va aduce o contribuţie însemnată la lupta pentru unirea Transilvaniei cu 
România. 



6. Consideră că rezolvarea problemei agrare în România nu este o 
problemă de partid, ci îi priveşte pe toţi românii, aşadar vor insista şi 
vor lupta pentru soluţionarea ei. 

7. Vor încerca să ţină pe rege la curent cu toate acţiunile lor, de 
asemenea pe D.A. Sturdza "dacă doreşte acest lucru" şi pe fraţii 
Brătianu şi colaboratorii lor. 

8. Vor face abonamente în România pentru "Tribuna" şi, deşi nu cer, 
vor accepta, în cazul că li se oferă, ajutoare din partea guvernului. 

9. Vor încerca să obţină un ajutor material pentru românii din 
dioceza Oradea Mare (unde era vicar V. Mangra), pe care o consideră 
cea mai expusă. 

Planul alcătuit la Găiceana impresionează prin vastitatea şi justeţea 
concepţiei: activitate în parlament, colaborare cu alte forţe politice, 
inclusiv cu socialiştii, unitate în cadrul mişcării naţionale româneşti, 
permanentă legătură cu România - sunt idei de mare valoare care îşi 
găsesc locul aici, strânse într-un tot organic. 

Remarcăm, în ce priveşte aportul lui E. Brote, punctul privind 
necesitatea rezolvării problemei agrare în România, probabil sugerat de 
el. Soarta ţăranului din statul român este prezentată ca o problemă ce 
priveşte pe toţi românii, deci şi pe transilvăneni. Mai observăm - lucru 
nou la E. Brote - o anumită detaşare de D.A. Sturdza (apăruseră 
primele semne ale neînţelegerii dintre ei) şi tendinţa de a-şi lărgi 
orientarea politică, până atunci prea legată de şeful Partidului Naţional 
Liberal. 

Pentru urmărirea concepţiei politice a lui E. Brote după reluarea 
activismului, de mare folos sunt şi numeroasele articole pe care 
continuă să le publice în "Tribuna". Unele dintre ele tratează probleme 
economice, rămânând neştirbită la E. Brote ideea că, înainte de toate, 
pentru a fi puternic pe plan politic, poporul român trebuie să aibă o 
solidă bază economică. în suita de articole Probleme nedezlegate, 
publicată în decembrie 1905, îşi expune părerile în principalele 
probleme ce îi frământau pe românii transilvăneni. "Nu ca o imputare, 
ci ca o constatare - scrie el - trebuie să recunoaştem să ne-am obişnuit 
să dăm în viaţa noastră politică o mai mare atenţiune agitării politice 
decât muncii stăruitoare pentru progresul cultural şi general". Vede 
două mari slăbiciuni în activitatea românilor: "numărul mare de 
analfabeţi şi sărăcia" 71 . "Rezultatele instrucţiei primare sunt nu numai 
absolut şi relativ slabe, ci constituiesc astăzi o piedică reală în 
progresul politic al poporului" (la 1.000 de locuitori, românii din 
Transilvania aveau 856 analfabeţi) 72 . Cele 104 bănci româneşti - crede 
E. Brote - ar trebui să facă o anchetă economică, pe comune şi regiuni, 



71 E. Brote, Probleme nedezlegate, în "Tribuna", XI (1905), nr. 230 (11/24 
decembrie). 

72 Ibidem, nr. 231 (13/26 decembrie). 



pentru a se cunoaşte precis situaţia şi nevoile. In orice caz, trebuie să 
se înceapă cât mai grabnic "lucrarea sistematică în scopul îmbunătăţirii 
stării economice a poporului român" 73 . 

E. Brote este convins că poporul român va rezista tuturor încercărilor 
de deznaţionalizare. Situaţia demografică a Transilvaniei îl preocupă în 
mod deosebit. încă din ianuarie 1904 îi scria lui D.A. Sturdza: "De 
prezent mă ocup de harta etnografică a românilor din regatul ungar, 
care îmi reuşeşte peste toate aşteptările de bine" 74 . Din ianuarie 1907 
începe să publice în "Tribuna" o serie de foarte documentate Studii 
statistice (timp de doi ani vor apare peste 30 articole). Analizează 
foarte detaliat, pe regiuni, ţinând seama de fiecare comună, situaţia 
numerică a populaţiei româneşti, tendinţa ei de dezvoltare. 

Dacă baza demografică este sănătoasă, dacă economia şi cultura se 
dezvoltă, E. Brote nu-şi face griji în ce priveşte viitorul politic al 
românilor. Nici măcar nu se revoltă, ca majoritatea oamenilor politici 
români din Transilvania, în faţa proiectului de vot "universal" din 1905, 
care, desfiinţând censul, ar fi exclus în acelaşi timp pe analfabeţi de la 
vot. Românii, în majoritate atât săraci, cât şi neştiutori de carte, nu ar fi 
câştigat nimic, poate ar fi pierdut un număr de voturi. E. Brote 
consideră însă că este "un câştig imens faţă cu legea feudală 
întortochiată de astăzi", depinzând de români să facă efortul necesar 
pentru a scădea numărul anal fabeţilor 75 . 

Se pronunţă însă hotărât împotriva tendinţelor kossuthiste, 
manifestate cu vigoare în aceeaşi vreme, de despărţire a Ungariei de 
Austria. Unii oameni politici români considerau că în conflictul dintre 
coroană şi cercurile politice maghiare, românii să păstreze 
neutralitatea. Ca vechi tribunist, E. Brote consideră că neutralitatea nu 
are sens, căci românii nu sunt atât de puternici încât să impună 
ambelor tabere fără luptă. Dimpotrivă, crede că trebuie combătut cu 
toată hotărârea kossuthismul 76 . îşi făcea încă, la fel ca şi ceilalţi 
tribunişti, iluzii în sprijinul Vienei. Legătura cu Viena se completa, în 
concepţia sa, cu propaganda făcută în Germania şi, în cadrul Ungariei, 
cu o încercare de alianţă cu saşii. 

într-adevăr, ideea pe care o exprimase cu câţiva ani în urmă, de 
colaborare cu germanii din Transilvania şi Ungaria, o reia cu mai multă 
vigoare, prin câteva articole, în cursul anului 1906. Este firesc şi 
necesar - arată el - "ca românii şi germanii să se apropie unii de alţii, să 
se înţeleagă înainte de toate între dânşii". Această colaborare ar 



73 Ibidem, nr. 236 (20 decembrie/2 ianuarie 1906). 

74 Biblioteca Academiei R.S.R., mss., Coresp., doc. 122.056 (Scrisoarea lui E. 
Brote către D.A. Sturdza din 13/26 ianuarie 1904). 

75 E. Brote, Sufragiul universal, în "Tribuna", IX (1905), nr. 161 (31 august/13 
septembrie). 

76 E. Brote, Politica românilor, în "Tribuna", IX (1905), nr. 133 (17/30 iulie). 



contribui şi la alianţa cu popoarele slave: "Atât pentru slovaci, cât şi 
pentru sârbi, germanii ar fi mijlocitorii fireşti pentru a apropia şi aceste 
popoare de alianţa germano-română şi a le angaja la anumite acţiuni 
după timpuri şi împrejurări. Germanii ar fi veriga, care încheie lanţul 
jur-împrejur" 77 . într-un alt articol, se referă la legătura ce trebuie să se 
stabilească între români şi saşi 78 . 

Desigur, prin alianţa cu germanii din Transilvania şi Ungaria, E. Brote 
ţintea mai departe şi anume la sprijinul Germaniei, pe care îl căuta de 
atâta vreme, pentru rezolvarea cerinţelor româneşti. Oricare ar fi fost 
însă planurile sale mai îndepărtate, merită totuşi a fi apreciat pozitiv 
efortul ce l-a depus pentru bună înţelegere şi colaborare cu germanii de 
pe pământul nostru. 

După cum se vede, cei 10 ani petrecuţi la Găiceana, deşi închinaţi în 
primul rând administrării moşiei, nu au dus câtuşi de puţin la o izolare a 
lui E. Brote de mişcarea naţională a românilor transilvăneni. Prin 
corespondenţă, prin întâlniri cu diferiţi conducători ai mişcării, prin 
numeroasele articole publicate, el a rămas în continuare un îndrumător, 
care a contribuit în chip real, deşi discret, la evoluţia luptei naţionale de 
peste munţi. Plecarea de la Găiceana, ruperea legăturilor cu D.A. 
Sturdza, îl puneau desigur într-o poziţie delicată, mai ales pe plan 
material; dar, lăsându-i mâi nile libere, îi dădeau posibilitatea să se 
consacre exclusiv mişcării naţionale. Acum, E. Brote îşi juca ultima 
şansă. 



E. Brote, Românii şi germanii, în "Tribuna", X (1906), nr. 63 (1/14 aprilie). 
E. Brote, Românii şi saşii, în "Tribuna", X (1906), nr. 90 (11/24 mai). 



VI. Ultimii ani (1908-1912) 



Nevoit să trăiască în sărăcie - ceea ce nu i se mai întâmplase - E. 
Brote se stabileşte la Bucureşti. închiriază o locuinţă, pe bulevardul 
Pache Protopopescu. Pe băieţi îi trimite la Braşov, înscriindu-i la Liceul 
"Andrei Şaguna", iar pe Ana, în vârstă acum de 6 ani, o încredinţează 
unei mătuşi, la Sibiu. Cealaltă fiică, rămasă cu el, îşi va aminti mai 
târziu câte ceva din aceste zile triste: "Locuinţa noastră, împestriţată 
cu lăzi şi bagaje, făcea mai repede impresia unui hangar decât a unui 
cămin. Mama îşi instalase doar pianul şi restul rămase în plata 
domnului... în liniştea apăsătoare, tata şi-a aranjat cu sobrietate odaia 
lui. Biroul de stejar, lampa verde, biblioteca, otomana largă îmbrăcată 
în stofă persană de un roşu închis pe care dormea noaptea... Aici şi-a 
instalat hârtiile şi dis-de-dimineaţă scria şi fuma". în acest timp, 
numeroşi creditori" au cărat, încetul cu încetul, lăzile cu cristaluri şi 
argintărie, mobile de mătase, covoare şi ce mai era de vândut" 1 . 

Cum era şi natural, E. Brote îi intentează proces lui D.A. Sturdza, 
pentru suma de 130.000 lei, pe care considera că acesta i-o datorează 2 . 
(Se cuprindeau în ea suma investită iniţial de E. Brote la Găiceana, 
dobânzile cuvenite şi o parte din remuneraţia sa, pe care nu o 
încasase). Avocatul său este Emanoil Culoglu. La 29 octombrie, 
tribunalul hotărăşte efectuarea unei expertize. Până la urmă însă 
afacerea nu a fost judecată, exercitându-se probabil presiuni pentru a 
nu se ajunge la compromiterea unui om politic marcant. Aşa că, E. 
Brote nu şi-a putut recupera nimic din banii pierduţi. 

Necazurile nu îl opresc să continue colaborarea la "Tribuna", să 
menţină legătura cu prietenii din Transilvania, insistând pentru 
transpunerea în practică a ideilor sale politice. în 1909, împlinindu-se 
100 de ani de la naşterea lui A. Şaguna, se adânceşte în cercetarea 
activităţii acestuia. Acum, aflat în pragul bătrâneţii, este tot mai atras 
de figura celui care îi impresionase copilăria şi, direct sau prin discipolii 
săi, îi orientase primii paşi în arena politică. 

încă de la Găiceana, la 4/17 noiembrie 1907, îi scria lui V. Mangra, 
arătându-i că sărbătorirea lui A. Şaguna va trebui bine pregătită. 3 La 20 
decembrie st. v. 1908 publică în "Tribuna" un articol elogios în memoria 
acestuia 4 . 



1 L. Brote, op. cit, p. 17-18. 

2 Cu toate cercetările întreprinse, nu am reuşit să găsesc dosarul procesului. 
Este de presupus că a dispărut. Ştiri se pot găsi în presă, mai ales în "Tribuna" 
(nr. 234 din 29 octombrie/11 noiembrie 1909). 

3 Arhiva Bibliotecii Institutului Mitropolitan Sibiu, Fond V. Mangra, doc. 373. 

4 E. Brote, Andrei Şaguna, în "Tribuna", XXI (1908), nr. 283 (20 decembrie/2 
ianuarie). 



E. Brote intră în legătură cu istoricul loan Lupaş, care pregătea un 
volum comemorativ cu ocazia jubileului Şaguna, şi care îi scrisese la 
4/17 decembrie 1908 să îi trimită, până la începutul lunii februarie 
1909, materialul de care dispune 5 . E. Brote redactează un studiu, 
Şaguna şi Curtea imperială, care, în februarie 1909, este examinat de o 
comisie a Consistoriului mitropolitan din Sibiu 6 ; în cele din urmă este 
respins pe motiv că unele idei cuprinse aici ar putea duce la 
confiscarea cărţii sau la un proces de presă. în realitate, este de 
presupus că respingerea se leagă mai curând de neînţelegerile mai 
vechi dintre E. Brote şi consistoriu. 

Neputând fi publicat în volum, studiul apare (fără a da naştere la 
vreun proces de presă) în mai multe numere din "Tribuna" 7 . Este o 
lucrare interesantă, bine documentată, scrisă într-un stil clar. 

Colaborarea la gazeta arădeană se mai concre tizează, în 1909, prin 
continuarea suitei de Studii statistice (publică acum 20 de articole pe 
această temă), precum şi prin câteva alte articole, cu conţinut politic, 
în înţelegerea între maghiari şi români, constatând că toate încercările 
făcute până atunci au rămas, din vina guvernelor, fără rezultat, îşi 
exprimă totuşi convingerea în rezolvarea finală a divergenţelor: "Noi 
românii suntem convinşi că soarta noastră este legată de soarta 
poporului maghiar şi că odată va trebui neapărat să ajungem la o 
înţelegere şi la o lucrare comună" 8 . Se opune însă cu hotărâre atunci 
când guvernul ia noi măsuri de deznaţionalizare prin intermediul şcolii 9 . 

în ce priveşte mişcarea naţională, preconizează, ca şi până acum, 
mai întâi întărirea bazei ei materiale. Consideră că ar fi bine ca românii, 
în loc să emigreze, să meargă la oraşe pentru a-şi spori ponderea acolo 
şi a consolida economia românească: "Nu e mai aproape oraşul decât 
ţările străine peste mări, pe cari în urma urmelor suntem siliţi să le 
căutăm tot pentru a scoate aur în împrejurări neasemănat mai grele 
decât în ora şele noastre?". Nici la ţară pământul nu este rău, dar 
roadele sunt puţine, căci se lucrează în condiţii de înapoiere: "Hrana e 
lângă noi, dar n-o vedem şi nu ştim... să ajungem la ea". în sfârşit, 
pentru îmbunătăţirea situaţiei face apel la masele populare să intre în 
lupta politică: "Se impune deci românilor săteni, cari se plâng de 



5 Arhiva B.C.S., doc. S II 2-58. 

6 Loc. cit., doc. S II 2-59. 

7 E. Brote, Şaguna şi Curtea imperială (iulie 1846 până la septembrie 1849), în 
"Tribuna", XIII (1909), nr. 212 (1/14 octombrie), 213 (2/15 octombrie), 214 
(3/16 octombrie), 215 (4/17 octombrie), 216 (6/19 octombrie), 217 (7/20 
octombrie), 218 (8/21 octombrie). 

8 E. Brote, înţelegerea între maghiari şi români, în "Tribuna", XIII (1909), nr. 25 
(4/1 7 februarie). 

9 E. Brote, Ucazul religionar, în • Tribuna", XIII (1909). nr. 181 (22 august/4 
septembrie). 



amarul vieţii, să nu stea indiferenţi faţă cu luptele politice, cari ele 
singure pot duce la o schimbare în cârmuirea ţării. Cel ce este mai tare 
se aşază în scaun... " 10 . Pe aceeaşi linie de preocupări se înscriu şi 
câteva articole referitoare la situaţia băncilor româ neşti. 

Tot în 1909, E. Brote reia, referindu-se la Banat, problema alianţei 
naţionalităţilor 11 . între mişcarea naţională română şi cea sârbă 
interveniseră unele neînţelegeri. El crede că deosebirile de păreri nu 
trebuie să ducă la destrămarea colaborării româno-sârbe: "Admiţând că 
nu ne putem înţelege cu niciun chip asupra chestiunilor de drept public, 
este exclus ca să nu ne putem înţelege asupra unor chestiuni practice 
de toate zilele... Să se caute numai firele menite a împreuna şi nu a 
despărţi popoarele avizate unul de altul". Reluând ideea sa mai veche, 
consideră că în alianţă ar putea fi atraşi şi germanii din Banat: "Noi n- 
avem decât un singur interes: ...să propagăm pacea între popoare şi să 
apărăm în comun cu ele cultura noastră şi a lor". Sunt cuvinte 
frumoase, aparţinând unui om care a făcut mult pentru apropierea 
dintre români şi naţionalităţile din Transilvania. 

în sfârşit, în acelaşi an, ca o sinteză a preocupărilor sale economice, 
E. Brote publică şi studiul mai în tins, de 105 pagini, Organizaţiunea 
creditului prin băncile româneşti 12 . Este o analiză amănunţită a 
istoricului şi răspândirii băncilor, a organizării lor, a operaţiilor 
financiare pe care le întreprind. Mai interesante însă decât datele 
cifrice, care abundă - ca în orice lucrare a sa - sunt criticile aduse 
sistemului existent şi propunerile pentru viitor. Consideră că - 
majoritatea celor care se împrumută fiind ţărani - creditul agricol 
trebuie să aibă două însuşiri principale: "să fie dat pe termeni mai lungi 
şi să fie ieftin, adică cu o mică dobândă. Creditul ipotecar recere şi o a 
treia condiţiune: împrumutul să se amortizeze în anuităţi mici şi să fie 
nerambursabil. Numai astfel întocmit, creditul poate promova 
interesele ţăranului român şi poate ridica nivelul economic al poporului 

ii 13 

Constatând că dobânzile sunt prea mari, arată că "vor trebui luate 
deci cele mai serioase măsuri, ca profitul băncilor să fie redus peste 
tot" 14 . Acelaşi lucru, în ce priveşte cheltuielile de administraţie 
exagerate: "Acest spirit boieresc trebuie să dispară în faţa greutăţilor 
mari, cu care se luptă ţărănimea şi cheltuielile trebuiesc reduse în mod 



10 E. Brote, Griji mari casnice, în "Tribuna", XIII (1909), nr. 37 (număr popular - 
11/24 septembrie). 

11 E. Brote, Politica sârbilor ungureni, în "Tribuna", XIII (1900), nr. 220 (10/23 
octombrie). 

12 E. Brote, Organizaţiunea creditului prin băncile româneşti, Arad, 1909. 

13 Ibidem, p. 56 

14 Ibidem, p. 60 



însemnat" 15 . Schimbările trebuie făcute în interesul maselor populare, 
căci acesta este rostul băncilor româneşti din Transilvania: "Necesita- 
tea acestor măsuri este constatată şi rezultă din promovarea 
intereselor mari economice ale poporului" 16 . în urma experienţei din 
România el insistă şi asupra necesităţii înfiinţării băncilor săteşti, 
afirmând, desigur exagerat, că "în România de, în decurs de câţiva ani, 
au schimbat cu desăvârşire raporturile ţărănimii" 17 . 

Anul 1909 se termină printr-o nouă lovitură pentru tribunişti. în 
decembrie încetează din viaţă, pe ne aşteptate, la Bucureşti, I. Russu- 
Şirianu, "cel mai fruntaş dintre gazetarii români", cum îl numeşte 
"Tribuna" 18 , în vârstă de numai 45 de ani. Lăsa în urmă o importantă 
operă publicistică, răspândită în coloanele celor două "Tribune"; fusese 
timp de un deceniu sufletul "Tribunei" din Arad. Spre deosebire de alţi 
prieteni ai lui E. Brote, el i-a rămas până la moarte ataşat. La 
înmormântare, care are loc la 25 decembrie, iau parte, printre alţii, A.C. 
Popovici, I. Slavici, S. Albini, llarie Chendi, Simion Mândrescu, E. Brote; 
prieteni sau adversari, se întâlneau acum pentru a cinsti memoria u- 
neia dintre cele mai luminoase figuri ale mişcării naţionale 
transilvănene. 

Anul 1910 se anunţa ca foarte important pentru evoluţia politică a 
Ungariei. La 17 ianuarie se formează noul guvern Khuen-Hedervary, 
primul ministru fiind unul dintre partizanii lui Ştefan Tisza. Se credea că 
noua formaţie guvernamentală va căuta soluţionarea problemei 
naţionale. în acelaşi timp, contele Tisza reuşeşte să-i adune pe liberalii 
care se risipiseră în urma crizei politice din 1905-1906, refăcând 
partidul sub numele nou - şi demagogic - de Partidul Naţional al Muncii 
(19 februarie 1910). Deşi se mulţumeşte o vreme a fi preşedintele 
Camerei deputaţilor, el devine de fapt adevăratul conducător al politicii 
Ungariei. 

Principala problemă politică o constituie alegerile parlamentare 
(ultimele din timpul regimului dualist), fixate pentru 1 iunie 1910. 
Pornind de la ideea că noul guvern avea să se arate mai concesiv fată 
de naţionalităţi, Partidul Naţional Român a stabilit contacte cu el, 
pentru a ajunge la o înţelegere care să-i permită alegerea unui număr 
de deputaţi. 

Aceste aprecieri lipsite de o bază realistă - căci noul guvern nu era 
mai puţin reacţionar ca cel anterior - au constituit o eroare tactică a 
conducerii Partidului Naţional Român. în curând s-a dovedit că scopul 
partidului lui Tisza nu era de a trata cu un partid românesc, ci de a 



15 Ibidem, p. 62. 

16 Ibidem, p. 64-65. 

17 Ibidem, p. 66 

18 loan Russu-Şirianu, (necrolog), în "Tribuna", XIII (1909), nr. 272 (13/26 
decembrie). 



atrage pe unii reprezentanţi ai mişcării naţionale transilvănene. Acum 
dezertează V. Mangra, care îşi pregătise încă de mult această acţiune; 
socotind că a sosit momentul potrivit, candidează pentru un post de 
deputat, în circumscripţia Ceica, pe lista Partidului Naţional al Muncii; 
se declară de acord cu ideea "naţiunii ungare unitare şi indivizibile" 19 . 

Chiar admiţând că V. Mangra nu renunţase la idealurile luptei 
naţionale, trebuia să-şi dea însă seama că el singur nu va putea obţine 
ceea ce nu reuşise întregul Partid Naţional Român. Spera, desigur, să 
fie urmat şi de alţii, dar aici s-a înşelat. Şi-a asigurat, este drept, 
sprijinul preoţimii bihorene, compusă din subalterni ai săi. Nicio 
personalitate importantă din Transilvania nu l-a urmat însă. A primit în 
schimb sprijinul celor doi transilvăneni emigraţi în România: I. Slavici şi 
E. Brote; a reuşit să fie ales deputat. 

Acum devine evidentă marea schimbare în activitatea politică a lui 
E. Brote. El crede că, guvernul pronunţându-se vag în favoarea 
rezolvării problemei naţionale, ar fi sosit momentul unei acţiuni 
decisive. Nereuşind să atragă întregul Partid Naţional Român în jurul 
ideilor sale, socotind de fapt - şi aici pe bună dreptate - că partidul este 
slab organizat şi fără o fermă orientare politică, aprobă trădarea lui V. 
Mangra. Se pare că nu a existat o înţelegere prealabilă cu acesta; cel 
puţin aşa i-au mărturisit şi E. Brote şi I. Slavici lui R. Ciorogariu, câteva 
luni mai târziu 20 , şi nu există niciun document care să probeze 
contrariul. 

Ideea unei înţelegeri, unor tratative cu cercurile politice maghiare, E. 
Brote o susţinea de ani îndelungaţi. Doar că, până acum, nu gândise 
niciun moment să o realizeze în afara partidului. Dimpotrivă, credea - 
cum era şi normal - că numai existenţa unei puternice şi unitare forte 
politice româneşti poate asigura succesul. Acum, dispreţuind partidul, 
socotindu-l pe nedrept incapabil, consideră că evoluţia trebuie şi poate 
fi forţată, grăbită, prin iniţiative izolate. 

Din motive atât politice cât şi financiare, E. Brote şi I. Slavici 
încearcă să intemeieze o agenţie de presă, "Corespondenţa română", 
menită să furnizeze presei din România informaţii detaliate asupra 
vieţii politice din monarhia habsburgică. în mai 1910, I. Slavici merge la 
Budapesta, încercând aici să stabilească legături cu diferite organe de 
presă, cu ziarişti şi oameni politici. 

Pe urmele lui I. Slavici, merge şi E. Brote la Budapesta, la sfârşitul 
lunii iunie şi începutul lui iulie 1910. Se pare că a reuşit să stabilească 
la rândul său unele legături utile; a avut, poate, o întrevedere şi cu 
primul ministru 21 . 



19 Vorbirea de program rostită în Ceica la 23 aprilie (6 mai) 1910 de Vasile 
Mangra, Arad, 1910, p. 12-13. 

20 R. Ciorogariu, Spre prăpastie, Arad, 1911, p. 35. 

21 I. Maniu, Tratativele noastre cu guvernul, în "Tribuna", XIV (1910), nr. 183 



Despre călătoria lui, nu avem decât informaţii indirecte, dintr-o 
scrisoare ce i-o adresează I. Slavici, la 6 iulie: "...trag concluziunea, că 
n-ai stat degeaba la Budapesta şi că e bună lucrarea pe care am 
săvârşit-o, bună însă pentru aşa-zisa " cauză", dar nu şi pentru noi 
îndeosebi " 22 . 

într-adevăr, relaţiile stabilite în Ungaria nu le sunt de niciun folos, 
căci presa românească, aproape în totalitatea ei, începe să-i boicoteze, 
refuzând să le primească informaţiile, ceea ce însemna falimentul 
întregii acţiuni. Cei de la "Tribuna" nu i-au urmat pe dizidenţi şi s-au 
hotărât să îi combată cu înverşunare. Ultimul articol al lui I. Slavici 
apare aici la 7/20 februarie. Cu marea sa prudentă şi echivocul ce-i în 
conjura acţiunile, E. Brote reuşeşte să împingă colaborarea până la 
13/26 iunie, deci, până în zilele când, plecând la Budapesta pe urmele 
lui I. Slavici, este la rândul său compromis. Până la această dată mai 
publi că 7 articole, pe teme demografice, culturale (vine cu propunerea 
realizării unui "fond cultural", prin taxe plătite de capitaliştii români, 
subliniind sacrificiile făcute de ţărani în acest domeniu), economice şi 
politice, în tonul său obişnuit, fără a-şi manifesta în vreun fel noua 
tactică. Mai mult chiar, sub semnătura "un vechi membru al Partidului 
Naţional Român", scrisese la 28 martie/10 aprilie împotriva concesiei 
făcută guvernului de conferinţa partidului, care se declarase 
"electorală", nu "naţională", şi eliminase cu totul din texte titulatura 
"Partidul Naţional Român" 23 . 

Pierzându-şi vechii susţinători şi colaboratori, "Tribuna" reuşeşte să-l 
atragă pe tânărul poet Octavian Goga. Primul său articol, intitulat Un 
fals Coriolan, este un act de acuzare la adresa lui V. Mangra. O. Goga 
pune în antiteză activitatea mai veche a lui V. Mangra şi trădarea sa. 
"Părintele Mangra - scria el - a fost ridicat de opinia noastră publică 
până la cea mai înaltă treaptă... După un sfert de veac de activitate, 
acest călugăr cu privirea vioaie, cu ocnii luminaţi de neastâmpărul 
inteligenţei, cu figura care trăda fineţe şi rafinerie lumească şi 
nicidecum urmele smereniei monahale, a câştigat simpatiile lumii 
noastre. Şi-a câştigat aceste simpatii, tocmai în urma atitudinilor sale 
politice". Apoi, trecând la partea a doua a antitezei, se re feră la "crima 
morală a părintelui Mangra, care din conducător fruntaş devine 
transfug" şi exclamă: " Sărmanul om, de ce n-a putut muri frumos ?" 24 . 

în urma trădării lui V. Mangra şi încercărilor guvernului de a atrage 
pe diferiţi fruntaşi români, urmărind să destrame mişcarea, Partidul 



(28 august/10 septembrie). 

22 Biblioteca Academiei R.S.R., mss., Coresp., doc. 52368 (Scrisoarea lui I. 
Slavici către E. Brote din 6 iulie 1910). 

23 Unde mergem?, în "Tribuna", XIV (1910), nr. 69 (28 martie/10 aprilie). 

24 Octavian Goga, Un fals Coriolan, în "Tribuna", XIV (1910), nr. 80 (10/23 
aprilie). 



Naţional Român se consideră din nou în opoziţie. Deşi înţelegerea cu 
guvernul nu a mai fost posibilă, românii au pus candidaţi în 36 de 
cercuri electorale 25 . 

Alegerile din iunie 1910 au constituit însă un dezastru pentru 
Partidul Naţional Român. Au reuşit doar 5 deputaţi români (faţă de 15 
în 1906) şi 3 slovaci, în timp ce Partidul Naţional al Muncii obţinea 
majoritatea confortabilă de 258 mandate, asigurându-şi astfel 
guvernarea. Fără îndoială, o cauză a eşecului a constat în presiunile 
guvernamentale, dovedindu-se astfel inutilitatea tratativelor din 
primele luni ale anului. Această explicaţie nu este însă suficientă. 
Partidul a fost în frânt şi datorită faptului că nu era destul de bine 
organizat, că nu reuşise să mobilizeze masele. Conducerea P.N.R. se 
situa pe poziţii tot mai moderate şi dovedise în problema raporturilor cu 
noul guvern lipsă de orientare, de combativitate. O reorganizare a 
partidului pe principii mai radicale, mai ferme, era necesară. 

Mersul înainte era deci condiţionat, în mare parte, de reînnoirea 
partidului, de radicalizarea sa. După alegeri, O. Goga continuă cu şi mai 
mare energie campania începută. După ce "Tribuna" îl condamnă şi pe 
I. Slavici, tot lui îi revine sarcina de a-l executa. Scrie acum articolul: A 
murit un om: loan Slavici. Pentru el, I. Slavici, aprobându-1 pe V. 
Mangra, este mort ca om politic. 

Mai târziu, la 30 iulie/12 august, "Tribuna" vorbeşte şi despre 
"dezertarea d-lui Brote" 26 , referindu-se la un articol publicat de el în 
"Telegraful român", intitulat înclinarea spre pace 27 . E. Brote îndemna 
comitetul Partidului Naţional Român să acţioneze în vederea unei 
apropieri de cercurile guvernamentale. După cum se vede, nu urmărea 
să rămână permanent în afara partidului, dorind să îl atragă în acţiunea 
plănuită. 

în sfârşit, la 20 august/2 septembrie, în articolul Drumeţi întârziaţi, 
O. Goga încheie socotelile cu întregul grup Brote - Slavici - Mangra. "Pe 
urma noului rătăcit - scrie el - se răsuflă mai uşor şi de aceea nimeni 
nu-l plânge, lată d. Brote de pildă. Peste noapte s-a împărtăşit şi dânsul 
de taina noului botez şi a făcut saltul enorm de la "Tribuna" la 
"Telegraf". Deşi om cu trecut în valorile politicii noastre, trecerea d-sale 
a stârnit regrete foarte neînsemnate. Nici nu i-a fost dată măcar cinstea 
unei înmormântări mai pompoase... ". "D. Brote - continuă el - va 
rămânea ceea ce a fost totdeauna: un compilator rece, un tolerabil 
sofist, un bun împărţitor de cifre, care îşi va păstra încă abilităţile acelei 
inteligenţe speculative care l-a caracterizat, dar lipsit de o înţelegere 



25 Lista definit ivă a candidaţilor români, în "Lupta", IV (1910), nr. 54 (28 
martie/10 aprilie). 

26 Articolul d-lui Brote, în "Tribuna", XIV (1910), nr. 160 (30 iulie/12 august). 

27 E. Brote, înclinarea spre pace, în "Telegraful român", LVIII (1910), nr. 80 (25 
iulie/11 august). 



superioară, de avântul şi de generozitatea firilor distinse, nu va putea 
niciodată să aibă un rol de conducător". Pe lângă exagerare, este şi 
mult adevăr în acest portret 28 . 

R. Ciorogariu, plecând la 14/27 iulie la Techirghiol, se opreşte şi la 
Bucureşti, pentru a clarifica anumite afaceri personale şi privind 
"Tribuna" cu I. Slavici şi E. Brote. Pe ultimul îl anunţă sistarea 
subvenţiei de 400 coroane lunar şi desfacerea legăturilor politice dintre 
ziar şi el. R. Ciorogariu este acum martorul ultimelor zile de existenţă 
ale "Corespondenţei române": "l-am aflat la "Agenţia română" într-un 
hal indescriptibil. "Agenţia română" era în agonie şi dânşii rămaşi fără 
strictul necesar al vieţii. Sub impresia aceasta grozavă spusei d-lui 
Marşieu ce am văzut şi că "ce trădătorii dracului sunt aceştia, cari n-au 
ce să mănânce..." 29 . întorcându-se de la Techirghiol i-a mai vizitat o 
dată. E. Brote accentua acum că are drepturi asupra "Tribunei " şi este 
gata a veni la Arad, dar, "nu ca slugă, ci ca stăpân". în schimb, lui I. 
Slavici "nu-i mai era de politică, ci de pâinea de toate zilele a 
numeroasei sale familii şi de durerea ce i-a cauzat lovitura d-lui 
Goga..." 30 . 

Pretenţiile lui E. Brote în privinţa "Tribunei" nu sunt luate în 
consideraţie. Ca urmare, îi scrie, la 9/22 octombrie 1910, lui R. 
Ciorogariu, cerându-i înapoierea sumei de 5.250 florini, depuşi de el în 
1897, drept cauţiune pentru "Tribuna" 31 (anexând şi copia unei scrisori 
a lui V. Mangra din 19 iunie 1897, prin care se recunoaşte plata acestei 
sume). 

Răspunsul lui R. Ciorogariu, din 22 ootombrie/14 noiembrie 1910, 
este, negativ: " ..în administraţie nu se ştie nimic despre pretensiunea 
d-voastră de 5.250 fl. Părerea oamenilor de la ziar este că d-voastră nu 
puteţi avea niciun fel de pretentiune personală faţă de ziar" 32 . 

A doua jumătate a anului 1910 este marcată de acţiunea lui loan 
Mihu, care încearcă să mijlocească o înţelegere între guvernul maghiar 
şi conducerea Partidului Naţional Român. Nu s-a ajuns însă la niciun re- 
zultat. 

Pierderea alegerilor şi problema tratativelor cu guvernul au 
declanşat un conflict - care se va prelungi până la începutul anului 
1912 - între "Tribuna" şi oamenii politici din fruntea P.N.R. Tribuniştii 
acuză conducerea partidului de lipsă de orientare, chiar de 
incapacitate, se opun ideii tratativelor şi cer adoptarea unei atitudini 



28 O. Goga, Drumeţi întârziaţi, în "Tribuna", XIV (1910), nr. 176 (20 august/2 
septembrie). 

29 R. Ciorogariu, op. cit ., p. 35. 

30 Ibidem. 

31 Scrisoarea se află în arhiva Roman Ciorogariu; o copie se află în arhiva Ana 
Dogariu. 

32 Scrisoarea se află în arhiva Ana Dogariu. 



mult mai ferme în problema naţională 33 . 

în această vreme, E. Brote se stabileşte la Braşov. Nu cunoaştem 
data exactă, probabil că în cursul anului 1911. Motivele sunt nu atât 
politice, cât de natură financiară şi familială. Familia lui se afla în 
Transilvania, la Sibiu şi Braşov. în plus, în urma falimentului 
"Corespondenţei române" nu mai avea nicio sursă de venit la Bucureşti. 

La Braşov trăieşte modest, împreună cu cei doi fii, elevi la Liceul 
"Andrei Şaguna", locuind câtva timp chiar într-o mansardă. Acum intră 
în legătură cu profesorul Arsenie Vlaicu, proprietarul gazetei 
săptămânale braşovene "Deşteptarea", care apărea din ianuarie 1905. 
E. Brote, V. Mangra şi A. Vlaicu semnează la 22 de cembrie 1911 un " 
act de învoială" pentru susţinerea publicaţiei. Era un mijloc de a pune 
un organ de presă - acum, când mai toate le refuzau articolele - sub 
controlul lor, dar, în acelaşi timp, şi o sursă de ajutor financiar pentru E. 
Brote. Câteva luni mai târziu, el avea să-i amintească, într-o scrisoare, 
lui V. Mangra: " ...situaţiunea financiară, în care am fost împins prin ne- 
norocita tovărăşie cu dl. Sturdza, ne-au silit să privim în "Deşteptarea" 
şi un mijloc de ajutor pentru mine" 34 . 

Până la sfârşitul anului 1911, gazeta avusese mai mult un caracter 
local, în special social-economic. Acum urma să capete un conţinut mai 
general, cu o coloratură politică mai accentuată. E. Brote considera că 
noul program trebuie, "să rămână larg, să cuprindă numai principii 
generale şi să nu fie condensat în anumite puncte... Ţin mai departe ca 
punctul de vedere naţional românesc pe care stăm să fie accentuat în 
termeni calzi, cu avânt şi la toate ocaziile... Partidul naţional românesc 
să nu fie luat la ochi nici direct nici indirect... Nu provocăm lupta astăzi, 
când n-avem nicio forţă decât pana. Rezerva în care ne punem ne 
creează încă de la început poziţiune tare. Programul larg şi rezervat ne 
conservă libertatea discuţiunii şi faţă cu politica de stat şi faţă cu actele 
guvernului. Combatem tot din punct de vedere patriotic ce jigneşte 
interesele poporului român" 35 . 

După cum se vede, E. Brote intenţiona, cu prudenta sa obişnuită, cât 
timp situaţia nu se limpezise, să adopte o atitudine de expectativă. Cu 
toată eroarea sa fundamentală, era sincer convins că stă ferm pe poziţii 
patriotice şi nu pierduse nădejdea într-o reconciliere cu conducerea 
Partidului Naţional. 

în noua formă, "Deşteptarea" apare la 5/18 ianuarie 1912, având în 
frunte un articol către cititori, semnat de A. Vlaicu. După cum sugerase 



33 Asupra mişcării naţionale în această perioadă, vezi Lucian Boia, Contribuţii 
privind mişcarea naţionald a românilor din Transilvania în anii 1910-1914 , în 
"Studii", nr. 4/1972, p. 783-803. 

34 Arhiva Bibliotecii Institutului Mitropolitan Sibiu, Fond V. Mangra, doc. 398 
(Scrisoarea lui E. Brote către V. Mangra din 25 iunie 1912). 

35 Arhiva B.C.S., doc. S II 2-84 (Concept de scrisoare din 6 noiembrie 1911). 



E. Brote, săptămânalul se proclamă independent, cu dorinţa de a fi o 
"Tribună liberă"; afirmă că stă în serviciul cauzei naţionale româneşti 36 . 

în fond, urmărind articolele publicate, - unele din ele scrise, desigur, 
de E. Brote, dar fără semnătură - constatăm că se urmează o linie 
politică foarte moderată, de concesii în faţa guvernului şi regimului 
dualist în general. Aceasta nu înseamnă că nu apar şi unele materiale 
de valoare. Astfel, I. Slavici publică o nuvelă (Sac şi petec), iar E. Brote 
continuă seria studiilor cu caracter demografic, foarte documentate. 

Dacă " Deşteptarea" a reuşit să devină, din păcate, o oglindă fidelă a 
noii orientări politice, preconizată de cei trei vechi tribunişti, ea nu a 
putut totuşi să ajungă şi o afacere rentabilă. Anii dinaintea primului 
război mondial se caracterizează printr-o radicalizare a mentalităţii 
maselor româneşti din Transilvania, aşa că prea puţini oameni se 
interesau de articolele "Deşteptării". La 25 iunie 1912, E. Brote îi 
comunica lui V. Mangra că foaia se expediază în numai 600 de exem- 
plare. Din acest număr însă, doar câteva abonamente erau plătite 37 . 

Falimentul apărea şi aici la orizont. Mai amintim că, atunci când 
câţiva prieteni politici ai lui V. Mangra plănuiesc să editeze un ziar la 
Budapesta, E. Brote - deşi nu aprobă întrutotul ideea - le scrie că este 
gata să-şi dea concursul, trimiţând săptămânal un articol, pentru o 
remuneraţie de 30 coroane. în plus, le comunică: "dacă veţi apela la 
timpul său la mine pentru a conduce foaia, sunt gata să primesc şi 
această sarcină în condiţiuni convenabile" 38 . 

în 1911 şi la începutul anului 1912 continuă disputa dintre "Tribuna" 
şi conducerea Partidului Naţional. Conflictul s-a încheiat la 5 martie 
1912, în urma mediaţiei lui Constantin Stere, reprezentant al cercurilor 
politice din România, care doreau să aibă la dispoziţie peste munţi, o 
mişcare naţională unitară. Se hotăra acum ca "Tribuna" să fuzioneze cu 
"Românul", ziarul Partidului Naţional Român. în realitate ea dispărea, 
lăsând loc "Românului". 

Se încheia astfel, după o acţiune de 28 de ani, mişcarea tribunistă. 
Tinerii tribunişti, grupaţi în jurul lui O. Goga - oricare ar fi fost 
neînţelegerile lor cu vechea generaţie tribunistă - s-au dovedit totuşi 
partizanii unor idei asemănătoare. Şi unii şi alţii au luptat, la vremea 
lor, contra formelor goale, pentru o mişcare cu un real conţinut 
economic şi politic, pusă în slujba maselor, pentru o legătură cât mai 
strânsă cu România. De la I. Slavici şi E. Brote, până la O. Goga, 
tribuniştii au constituit, timp de trei decenii, elementul cel mai dinamic 
din mişcarea naţională transilvăneană. Tânăra generaţie aducea însă în 
plus credinţa vie într-o apropiată unire a Transilvaniei cu România. 
Reprezen tanţii săi erau animaţi de un romantism revoluţionar, fiind 



"Deşteptarea". VIII (1912), nr. 1 (5/18 ianuarie). 

Arhiva Bibliotecii Institutului Mitropolitan Sibiu, Fond V. Mangra, doc 398. 
Arhiva B.C.S., doc. S II 2-85. 



mai puţin sceptici ca vechii tri bunişti. 

Restabilirea înţelegerii în partid făcea posibilă reluarea tratativelor 
cu guvernul. în afara oamenilor politici transilvăneni, cercurile politice 
din Bucureşti, Budapesta şi Viena, alarmate de încordarea 
internaţională crescândă, căutau să aplaneze vechile neînţelegeri, 
începutul unei acţiuni concrete se face prin convorbirile purtate la 
Budapesta, între omul politic liberal din România Alexandru 
Constantinescu şi contele Tisza, la 21 şi 22 noiembrie 1912 39 . Urmează, 
în decembrie, o primă discuţie între Ştefan Tisza şi T. Mihali. 

Pregătirea tratativelor dovedea că din nou Partidul Naţional Român 
se afla pe una din căile sugerate de E. Brote, încă de multă vreme. în 
aceste condiţii, era normal ca E. Brote să încerce o reapropiere de 
partid, o revenire în arena politică. Considerându-1 pe I. Mihu mai puţin 
atins de pasiunile politice ale ultimilor ani, îi scrie la 13 noiembrie 1912, 
cerându-i o întrevedere. Crede că este de datoria lui "a nu sta cu mâna 
în sân şi a privi la o stare de lucruri care la fiecare din noi trebuie să ne 
sporească grijile mari pentru viitor. Atitudinea d-voastră politică, 
liniştită, obiectivă şi totuşi însufleţită de văpaie naţională mă îndeamnă 
a înnoda legăturile noastre vechi şi întrerupte prin detaşarea mea, 
adresându-vă prin aceste şire amicale rugămintea a-mi da prilejul unui 
schimb de vederi cu d-voastră" 40 . Nu ştim d'acă I. Mihu a răspuns sau 
nu. 

Retragerea sa politică din ultima vreme ar presupune, mai curând, 
un refuz. De fapt, răspunsul nu mai prezenta nicio importanţă. E. Brote 
nu avea cum să ştie că, în momentul când se pregătea să reia lupta 
politică, sfârşitul era aproape. 

O presimţire totuşi avusese. Era bolnav de inimă, boală moştenită de 
la tatăl său. La 7/20 decembrie 1911 îşi notase "ultima dorinţă" pe o 
bucată de hârtie: "...trupul să-mi fie înmormântat - scria el - cât se 
poate de simplu, în tăcere, cu un singur preot, fără cântări, fără 
coroane, fără muzici, fără alai şi aşezat în cripta familială din 
Răşinari" 41 . Acum, vorbele se împlineau, pe neaşteptate, exact după un 
an. 

A murit la 5/18 decembrie 1912, dimineaţa, într-o clipă, în timp ce 
scria la masa lui de lucru. De la Braşov a fost dus la Răşinari, unde a 
fost înmormântat la 7/20 decembrie, la orele 4 după-amiază, în cripta 
familiei, precum dorise. 

Pe piatra de mormânt, sub numele lui loan Brote, al Anei Brote, 
născută Popovici-Barcianu şi al lui Agnes 42 Brote, s-a adăugat încă un 



39 Arhiva Istorică Centrală a Statului, Fond Casa regală, doc. 30/1912. 

40 loan Mihu, Spicuiri din gândurile mele politice, culturale, economice, Sibiu, 
1938, p. 343-344. 

41 Eugen Brote (necrolog) în "Deşteptarea", VIII (1912), nr. 49 (6/19 decembrie). 

42 Ana, prima sa soţie. 



nume şi două date: Eugen Brote. 1850-1912. 



încheiere 



La capătul expunerii noastre, este firesc sa încercăm un bilanţ. 
Personalitatea unui om, atât de complexă, nu poate fi prinsă într-o 
singură formulă, pozitivă sau negativă. Ceea ce este valabil pentru 
toată lumea se potriveşte cu atât mai mult lui E. Brote, fire 
contradictorie, greu de descifrat, animată de bune intenţii, dar şi de 
regretabile rătăciri. A fost, fără nicio îndoială, un om inteligent, cu o 
minte limpede, având o cultură solidă şi darul de a-şi expune - în vorbă 
sau scris - ideile în chip clar, pe înţelesul oricui. A fost, fără îndoială, un 
bun propagandist al cauzei naţionale, un şef care ştia să atragă, să 
mobilizeze, să organizeze. 

A fost însă - oricât ar părea de paradoxal - şi o fire complicată, adept 
nu neapărat al intrigilor, dar al politicii elaborate cu uşile închise, al 
drumurilor tainice, ocolite; un om cu puţini prieteni, incapabil să se 
apropie de alţii peste o anumită limită. Rigid şi rece în aparenţă, era în 
fond un entuziast, şi nu o dată, s-a lăsat condus de patimă. Greşelile lui 
pot fi, credem, măcar parţial, răscumpărate de o deplină onestitate. A 
fost un om care a crezut în idei - bune sau rele - şi nu a încercat nimic 
altceva, toată viaţa, decât realizarea acestora, în niciun caz strictul 
avantaj material. Eşecurile lui financiare, moartea în sărăcie, sunt o 
dovadă clară. 

Mai mult însă decât calităţile şi defectele personale, credem că 
prezintă importanţă rezultatele concrete ale activităţii sale. Un om care 
a jucat un rol - mai mare sau mai mic - în istorie nu este atât bun sau 
rău în sine, cât bun sau rău prin influenţa pe care a exercitat-o asupra 
societăţii, prin realizările sau eşecurile lui. Pornind de la această bază, 
intrăm într-un domeniu mai concret şi putem mai uşor aprecia ce a 
înfăptuit şi ce nu a putut înfăptui sau a greşit E. Brote. 

Primii ani ai activităţii sale sunt dominaţi de preocupări culturale, în 
bună parte sub influenţa curentu lui junimist din România. în critica 
"formelor fără fond" transilvănene, E. Brote a dovedit, deşi foarte tânăr, 
că ştie să adapteze perfect la condiţiile locale doctrina maioresciană. A 
fost unul din cei nu prea mulţi care au contribuit, în deceniul al Vlll-lea 
al secolului trecut, la purificarea culturii transilvănene, la mai strânsa ei 
legare de popor şi apropierea ei de viaţa intelectuală din statul român. 
Deşi împrejurările ulterioare şi propria-i vocaţie l-au îndepărtat mai 
târziu de activitatea culturală propriu-zisă, ceea ce a realizat timp de 
câţiva ani, în tinereţe, merită a fi amintit la partea pozitivă a bilanţului 
nostru. 

Desigur, adevărata vocaţie a lui E. Brote a fost cea de economist. 
Niciodată, chiar atunci când se ocupă de cultură sau face politică, el nu 
se rupe complet de preocupările economice şi sociale. Agronom cu 



studii temeinice, a practicat şi meseria în sine, dar principalele 
preocupări şi le-a îndreptat spre reformele de structură necesare în 
economia agricolă şi viaţa la sate. A avut principalul rol în înfiinţarea şi 
primii ani de funcţionare a Reuniunii române de agricultură din co- 
mitatul Sibiului, societate care-şi propunea ridicarea materială a 
ţărănimii, prin însuşirea unor mai bune procedee agricole. A realizat 
mult pentru ţărănimea transilvăneană, căutând să facă din ea o forţă 
activă şi conştientă în viaţa economică şi politică. 

Acţiunea începută în Transilvania a continuat-o, pe o scară mai mică, 
dar cu o experienţă superioară şi energie sporită, la Găiceana, în 
vechea Românie. El credea că ridicarea economică şi culturală a satului 
românesc era, în vremea aceea, cerinţa fundamentală a dezvoltării 
societăţii noastre. Pe ţăran îl considera "talpa ţării ", de sporirea 
ponderii sale economice şi politice socotind că depinde viitorul întregii 
naţiuni. Principalul mijloc preconizat era însoţirea ţăranilor, coo- 
perativizarea; în acest domeniu, este un precursor. Asupra limitelor 
concepţiei sale nu mai insistăm, căci sunt clare: E. Brote a 
supraapreciat rolul ţărănimii, neintuind ridicarea noilor forţe 
revoluţionare, iar pe de altă parte nu a înţeles că întărirea acesteia nu 
se poate realiza decât printr-o reformă economică şi socială radicală, 
prin exproprierea moşiilor, prin desfiinţarea moşierimii ca clasă. Oricare 
ar fi limitele, activitatea sa atât de entuziastă şi dezinteresată în folosul 
ţărănimii merită a fi subliniată şi apreciată pozitiv. 

Se adaugă, tot la sfera preocupărilor economice, administrarea, timp 
de mai mulţi ani, cu pricepere, a fondurilor Astrei şi Mitropoliei din 
Sibiu. Consolidarea financiară a acestor instituţii a servit cauza româ- 
nilor din Transilvania, în primul rând menţinerea şi dezvoltarea 
învăţământului românesc. De asemenea, nu trebuie uitat nici rolul lui E. 
Brote în pregătirea şi buna desfăşurare a expoziţiei industriale de la 
Sibiu, din anul 1881. în sfârşit, prin numeroase articole şi studii, el a 
insistat în permanenţă pentru dezvoltarea unei trainice economii 
româneşti. 

De fapt, activitatea economică, socială şi culturală a lui E. Brote a 
căpătat, cu unele excepţii, aprecieri în general favorabile. Principalele 
deosebiri de păreri apar însă când trecem la sfera activităţii politice. 

Mai întâi, trebuie făcută o precizare. Politica nu poate fi privită izolat; 
ea însumează, de fapt, şi realizările de natură economică sau culturală. 
Atunci când E. Brote şi tovarăşii săi introduc la "Telegraful român" 
ortografia fonetică, ei intreprind, desigur, o operă culturală, dar în 
acelaşi timp, facilitând astfel răspândirea presei şi literaturii în popor şi 
apropiind ortografia transilvăneană de cea din România, subliniind deci 
u nitatea de limbă şi cultură a românilor, acţionează, fireşte, şi în 
domeniul politic. La fel, atunci când E. Brote afirmă răspicat că fără o 
bază economică serioasă nu poate exista o adevărată mişcare 



naţională românească, atunci când face tot ce-i stă în putinţă pentru 
consolidarea economică a românilor, el ne apare atât ca economist, cât 
şi ca om politic. Din acest punct de vedere, a fost un om politic modern, 
înţelegând foarte bine că simpla propagandă, cuvintele mari, dacă nu 
sunt sprijinite pe fapte, dacă nu au o bază materială, nu valorează 
nimic. 

Dar, deşi nu putem delimita o activitate politică pură, ruptă de alte 
preocupări, vom aminti totuşi acele acţiuni, unde factorul politic este 
mai pregnant. Ast fel, în primul rând, cronologic, dar şi ca semnificaţie, 
apare întemeierea "Tribunei", în 1884, la înfăptuirea căreia E. Brote, 
alături de I. Slavici, a avut rolul principal. Oricare ar fi limitele şi chiar 
greşelile ziarului şi grupării din jurul său - pe care le-am analizat 
detaliat în cuprinsul lucrării - un fapt este sigur: timp de aproape trei 
decenii tribuniştii au reprezentat factorul cel mai activ din mişcarea 
naţională; ziarul lor a fost cea mai bună şcoală politică pentru numeroşi 
români transilvăneni. 

Dacă "Tribuna" are multe merite, cel mai de seamă rămâne totuşi 
impunerea acţiunii memorandiste; în declanşarea şi în desfăşurarea ei 
iniţială, în atragerea maselor în jurul ideilor memorandiste, E. Brote 
care, după 1890, rămâne principalul conducător al grupării tribuniste, 
are un rol însemnat. în acelaşi timp, el a avut meritul de a fi înţeles că 
mişcarea nu se poate desfăşura izolat; de aici, eforturile lui pentru 
realiza rea unei alianţe cu slovacii şi sârbii din Ungaria - E. Brote fiind 
un precursor şi în istoria relaţiilor celor trei popoare - şi mai ales pentru 
o cât mai strânsă legătură cu România. în problema relaţiilor dintre 
popoarele român şi maghiar, el a văzut just, nemanifestând nicicând 
şovinism, afirmând cu tărie necesitatea unei apropieri. Are, de 
asemenea, meritul de a fi insistat - de-a lungul multor ani - pentru 
realizarea unei colaborări între români şi germanii care trăiesc alături 
de ei. 

După 1893, retrăgându-se la Bucureşti, E. Brote a depus o intensă 
muncă propagandistică, atât pe plan intern cât şi pe plan extern, 
pentru lămurirea opiniei publice europene asupra problemei naţionale 
româneşti. 

Cartea sa, Cestiunea română în Transilvania şi Ungaria, a constituit 
timp de mulţi ani principalul mijloc de informare a oamenilor politici 
europeni în ce priveşte revendicările româneşti; chiar şi astăzi, ea nu 
poate fi ignorată de istoric. 

încă o latură a activităţii lui E. Brote care nu poate fi apreciată decât 
pozitiv este publicistica. Numeroasele articole publicate din tinereţe 
până la sfârşitul vieţii, alături de cele câteva volume şi broşuri, ne pun 
în faţa unui remarcabil gazetar şi scriitor politic. Principalele 
caracteristici sunt stilul sobru, de o mare limpezime şi puterea de 
sistematizare a materialului. După vechea generaţie a ziariştilor 



transilvăneni, posesorii unui stil greoi şi unor idei nu întotdeauna clare, 
E. Brote şi alţi câţiva colaboratori ai "Telegrafului român" şi ai 
"Tribunei" aduc în gazetăria ardeleană un spirit nou, mai limpede, o 
preocupare superioară atât pentru formă, cât şi pentru fond. Chiar 
comparat cu I. Slavici - desigur gazetarul, nu scriitorul - E. Brote apare 
superior, prin claritate, care este una din însuşirile cele mai preţioase 
ale unui ziarist. 

Prin sublinierea atâtor realizări nu urmărim să ascundem partea 
negativă sau discutabilă a activităţii lui E. Brote. Burghez prin naştere, 
prin educaţie şi prin fire, el a fost un spirit legalist şi iubitor de ordine. 
Partizan al reformelor, nu a avut nicio înţelegere pentru acţiunea 
revoluţionară. Ca şi I. Slavici, el a crezut în necesitatea istorică a 
imperiului habsburgic sau, cel puţin, în imposibilitatea distrugerii lui. 
Din această credinţă constantă derivă şi greşelile celor doi prieteni 
politici. Dacă monarhia austro-ungară avea să se menţină, românii din 
Transilvania trebuiau să accepte până la urmă o rezolvare doar parţială 
a cererilor lor, în cadrul acestui stat. E. Brote s-a orientat iniţial spre 
Viena, iar apoi, când eşecul Memorandumului a dovedit că cercurile 
politice din Viena nu vor sau nu pot să îi ajute pe români, a preconizat 
şi a pus în aplicare treptat, până la moarte, ideea unor tratative, pentru 
găsirea unui compromis cu guvernul ungar. Iar în 1910, considerând că 
Partidul Naţional Român nu merge suficient de repede pe calea indicată 
de el, a comis eroarea fundamentală: separarea de partid, ca şi cum, 
fără o solidă organizaţie politică, românii ar fi putut trata cu guvernul. 
Dacă ideea tratativelor în sine era o iluzie - mai uşor de criticat astăzi 
decât atunci - dezertarea finală a fost desigur o greşeală, care nu se 
poate justifica. 

Dacă E. Brote nu a intuit iminenţa destrămării monarhiei 
habsburgice, apropierea ceasului când problema naţională românească 
avea să-şi găsească rezol varea, aceasta nu înseamnă că, prin întreaga 
sa activitate, nu a contribuit la lupta pentru unirea Transilvaniei cu 
România. Dimpotrivă, după cum am arătat, el a făcut mult pentru 
consolidarea relaţiilor dintre transilvăneni şi statul român. 

O altă eroare a lui E. Brote, care l-a costat scump, a fost legătura 
prea strânsă, aproape exclusivă, cu Partidul Naţional Liberal din 
România. Desigur, nu trebuie supraapreciată influenţa lui D.A. Sturdza 
asupra concepţiei şi acţiunilor sale; cei doi s-au apropiat tocmai fiindcă 
aveau, de la început, unele idei, precum şi unele trăsături de educaţie 
şi caracter comune. De fapt, după separarea de D.A. Sturdza, E. Brote 
şi-a continuat netulburat, fără schimbări, linia politică. Totuşi, apropi- 
erea exagerată de liberali nu a făcut bine nici cauzei naţionale - care 
era deseori folosită ca armă de partid - nici lui E. Brote, silit până la 
urmă să părăsească Găiceana în condiţiile pe care le cunoaştem, 
pierzându-şi averea, partizanii politici şi chiar unii prieteni personali. 



Dar, chiar înainte, nepopularitatea crescândă care îl înconjura pe şeful 
liberalilor nu a putut decât să îi dăuneze şi lui. Tot prin legăturile cu 
liberalii se explică - cel puţin parţial - trecerea lui în România, în 1893, 
un pas care l-a costat pierderea multor simpatii şi îndepărtarea, 
izolarea treptată, de masele transilvănene, de forţa vie a mişcării 
naţionale. 

Dacă la greşelile politice amintite, adăugăm şi stilul de muncă al lui 
E. Brote, ascuns, uneori neînţeles chiar de proprii partizani, putem 
înţelege numeroasele atacuri a căror victimă a fost mai ales în timpul 
vieţii, căci după moarte a avut parte mai curând de uitare. 

Interesantă prin culmile şi prăbuşirile ei, viaţa lui E. Brote nu este 
totuşi istoria unui ratat, unui om care a încercat să înainteze împotriva 
curentului; este istoria unor eşecuri, dar şi a unor împliniri, a unor reali- 
zări, care îşi au locul lor în istoria noastră modernă. 

în ciuda limitelor şi greşelilor, el rămâne o personalitate însemnată a 
mişcării naţionale transilvănene de la sfârşitul secolului al XlX-lea şi 
începutul secolului nostru. 



Abstract 



Very little bas been written about the Romanian Transylvanian 
politician Eugen Brote, although his life is interesting enough to 
deserve a deeper and more detailed presentation. Basing myself 
especially on unpublished archival material and on the press of his day, 
I have tried to reconstruct both his political career, as well as certain 
aspects of the Transylvanian Romanian naţional movement în the late 
XIX th and early XX th century. 

Eugen Brote was born on the 29 th November/ll th December 1850 in 
Răşinari, a village near Sibiu. He went to elementary school at Răşinari, 
continued his schooling at the Evangelic (German) Gymnasium of Sibiu 
between 1860-1864 and at the German State Secondary school at Sibiu 
between 1864-1868. During the years 1868-1870, he studied at the 
agricultural Academy from Magyarovâr (Ungarisch Altenburg), a little 
town în the west of Hungary. 

During this period, the Austro-Hungarian Dualist accord was 
concluded in 1867; Transylvania was annexed to Hungary and the 
status of the Transylvanian Romanians sharply deteriorated. 

While still a young agronomist, E. Brote joined the naţional 
movement of the Transylvanian Romanians directed against the dualist 
accord and its anti-Romanian discrimination. 

As of 1873, E. Brote contributed to the newspaper "Economul", 
appearing at Blaj; then, during the years 1876-1877, he contributed to 
the "Foişoara Telegrafului român", a supplement of "Telegraful român" 
în Sibiu. Though still very young, he wrote some resounding articles 
against the "empty forms" of Transylvanian culture; at the same time 
he proclaimed the role of criticism: he demanded a better organization 
of the naţional movement and a more realistic policy. 

He obtained his first political position în the leadership of Astra (the 
Transylvanian Association for Romanian literature and culture), being 
elected as a supervisor în 1877; he became cashier în 1883 and 
simultaneously was also elected as an alternate member of the Central 
Committee by Astra; he remained with Astra until 1888. Between 1879- 
1888 E. Brote was also a member of the Consistory of the Orthodox 
Metropolitan Seat în Sibiu, în which capacity, he dealt with financial 
problems. By his activity he contributed a great deal to increasing the 
funds of both these institutions. 

At the July 1878 conference of the Transylvanian Romanian National 
Party, E. Brote was elected a member of the Central Committee. But he 
was not reelected în 1881; that was the year when the National Party of 
Transylvania fused with that of the Banat and Hungary and thus 
constituted a single Romanian National Party. The tactics of the new 



party would become "passivism" - the non-participationi Hungarian 
political life, especially in parliamentary elections. 

în April 1884 E. Brote, together wilh loan Slavici and other 
representatives of his generation, established în Sibiu the newspaper 
"Tribuna". For many years "Tribuna" would represent the most active 
element of the Romanian naţional movement. They demanded a closer 
relationship with România, rapprochement with the political circles of 
Viena, and collaboration with the other oppressed peoples of Hungary. 
As for political tactics, they would have liked from the beginning (even 
though they did not admit it openly) to have left "passivism" and 
entered active parliamentary life. "Tribuna" looked for and found a 
strong support in the peasant masses. To E. Brote the peasantry was 
the basis of the country. To help these masses, he created în February 
1888 în the county of Sibiu "The Romanian union for agriculture" and 
published booklets to popularize agricultural knowledge. 

Though they were not supported by the leaders of the naţional 
movement, the tribunists gradually succeeded în imposing themselves. 
în May 1887 they were elected to the Central Committee of the 
Romanian National Party: I. Slavici as secretary and E. Brote as cashier. 
1887 was the year when the tactics of "passivism" were generalized 
and when in fact began the Memorandist campaign. Certain Romanian 
politicians wanted to present to the Crown a memorandum reflecting 
the difficult situation of the Romanian population. Against the 
supporters of the Memorandum (led by the Tribunists), other leaders of 
the naţional movement considered the moment as inopportune. 

During the years 1887-1892 occurred the strife between the 
adherents and opponents of the Memorandum movement. E. Brote, 
after I. Slavici's departure to Bucharest, remained the manager of the 
"Tribuna" and în 1890 was elected vice-president of the Romanian 
National Party. He was one of the most active supporters of the 
Memorandum. At the naţional conference of Ja nuary 8/20 1892, when 
the decisive fight took place between E. Brote and the anti- 
memorandist A. Mocioni, E. Brote's partisans gained the day. A new 
Party leadership was elected with loan Raţiu as president, G. Pop de 
Băseşti and E. Brote as first and second vice-presidents respectively, 
and V. Lucaciu as general secretary. 

The Hungarian and German translation of the Memorandum was 
entrusted to E. Brote; so was its printing - at the "Printing Institute" in 
Sibiu, whose owner had become E. Brote. He was also responsible for 
having organized the arrival in Vienna on the 28th of May 1892 of an 
imposing Romanian delegation of 300 persons. In spiţe of all steps 
taken the Memorandum was not received by the Emperor. But the 
action did not stop here. The increase of the revolutionary spirit în the 
masses, the solidarity of public opinion în România, the attention of all 



Europe toward the Transylvanian problem and finally the trial which 
took place (May 1894), all contributed to make out of this 
Memorandum the starting point of such events which were to shake the 
dualistic structure. 

In September and October 1892, E. Brote went to Martin, capital of 
the Slovakian naţional movement, to Zagreb, capital of Croaţia and to 
Novi Sad, the main centre of the Serbs în Hungary. The activity which 
he initiated would lead to the conclusion of the Romano-Slovak-Serb 
Alliance of 1895. 

Threatened with a series of political law suits, E. Brote left Hungary 
în the Summer of 1893 and established himself in Bucharest. Here he 
began an intense activity to popularize the Romanian naţional cause. 
The most important result was his work D/e Rumănische Frage în 
Siebenburgen und Ungarn. Eine polilische Denkschrift, published in 
1895 in Berlin and translated the same year into Romanian and în 1896 
into Italian. 

Summarizing what was in fact already an idea of the Tribunists and 
asserting that the tactics of "passivism" had not brought any 
betterment în the Romanians' situation, E. Brote and his partisans from 
Transylvania began to declare themselves ready for adopting again a 
policy of "activism". The confrontation between the sustainers of both 
tactics engendered a long crisis în the naţional movement, which would 
hardly come to an end even in 1905, when "activism" was finally 
generally accepted. E. Brote's supporters lost control of "Tribuna" and 
instead founded în Arad, at the end of 1896, a new paper "Tribuna 
Poporului", which would adopt the name "Tribuna" în 1904, when the 
original "Tribuna" of Sibiu ceased publication. 

Remaining în Bucharest without a financial base, E. Brote accepted 
the proposal of his political friend, the Liberal prime minister Dimitrie A. 
Sturdza, to settle down on Sturdza's estate Găiceana (in Moldavia) and 
cultivate it in partnership. As long as he remained there, between 
1898-1908, E. Brote was very active, trying to modernize the estate 
which was under his management and at the same time to improve the 
life of the peasants. Thanks to his care, a Popular Bank was founded în 
Găiceana in 1902, and in 1907, the first federated network of Popular 
Banks in România. But în 1908 he had a conflict with D.A. Sturdza and 
was obliged to leave the estate, losing all the money he had invested in 
it. 

Even while retired at Găiceana, E. Brote kept constantly în close 
contact with the Transylvanian naţional movement. He sustained the 
policy of "activism" în numerous articles în the news papers. He 
published în 1899, în Munich, his work Das magyarische Ungarn und 
der Dreibund, where he tried to draw Germany's attention to the 
Romanian naţional problem. He pronounced himself for the 



collaboration between Romanians and Germans in Hungary. 

The main political demands of E. Brote after 1895 were the 
resumption of Transylvanian Romanian parliamentary activity, as well 
as achievement of an understanding with the Hungarians; the 
Romanians were to make some concessions and in exchange they 
would obtain an improvement în their political, cultural and legal 
status. în 1910, when, under the leadership of Count Tisza, the Party of 
National Labour came into power, E. Brote felt that the time had come 
for decisive action. His friend Vasile Mangra stood as a candidate 
sponsored by the governement and was elected a deputy. în 1911 E. 
Brote went back to Transylvania, settling down în Braşov, where he 
wrote în the local gazette "Deşteptarea". But his political activity of the 
years 1910-1912 ended în failure. He died unexpectedly on the 5/18 th 
December 1912 and was buried on the 7/20 th December in Răşinari. 

